**სისხლის სამართლის სისტემის რეფორმის უწყებათაშორისი საკოორდინაციო საბჭო**

**სისხლის სამართლის სისტემის რეფორმის სტრატეგია**

**2017 წელი**

**სარჩევი**

[თავი 1. შესავალი 3](#_Toc479074755)

[თავი 2. სისხლის სამართლის და ადმინისტრაციულ სამართალდარღვევათა კანონმდებლობის რეფორმის სტრატეგია 11](#_Toc479074756)

[თავი 3. სასამართლო სისტემის რეფორმის სტრატეგია 16](#_Toc479074757)

[თავი 4. პოლიციის რეფორმის სტრატეგია 20](#_Toc479074758)

[თავი 5. პროკურატურის რეფორმის სტრატეგია 32](#_Toc479074759)

[თავი 6. იურიდიული დახმარების სამსახურის რეფორმის სტრატეგია 80](#_Toc479074760)

[თავი 7. სასჯელაღსრულების სისტემის რეფორმის სტრატეგია 91](#_Toc479074761)

[თავი 8. პრობაციის სისტემის რეფორმის სტრატეგია 105](#_Toc479074762)

[თავი 9. არასრულწლოვანთა მართლმსაჯულების სისტემის რეფორმის სტრატეგია 113](#_Toc479074763)

[თავი 10. იურიდიული განათლების რეფორმის სტრატეგია 137](#_Toc479074764)

[თავი 11. სახალხო დამცველის აპარატის სტრატეგია 144](#_Toc479074765)

[თავი 12. სისხლის სამართლის სისტემაში რესოციალიზაცია-რეაბილიტაციის სტრატეგია 154](#_Toc479074766)

# 

# თავი 1. შესავალი

**1.1. სისხლის სამართლის სისტემის რეფორმის პრიორიტეტები**

სისხლის სამართლის მართლმსაჯულების სისტემის რეფორმის ამოცანაა კანონის უზენაესობის განმტკიცება და ადამიანის უფლებათა დაცვა.

სისხლის სამართლის სისტემის რეფორმა საქართველოს მთავრობის ერთ-ერთი მთავარი პრიორიტეტია. საქართველოს მთავრობამ გამოხატა მზადყოფნა, შექმნას ისეთი სისტემა, რომელიც ორიენტირებული იქნება დანაშაულის თავიდან აცილებაზე, ადამიანის უფლებათა დაცვაზე, სამართლიანი და დამოუკიდებელი სასამართლოს ჩამოყალიბებასა და მართლმსაჯულების პროცესის მონაწილე უწყებათა ანგარიშვალდებულების, ობიექტურობისა და ეფექტიანობის უზრუნველყოფაზე.

წინამდებარე დოკუმენტი განსაზღვრავს სისხლის სამართლის მართლმსაჯულების სისტემის რეფორმის ფარგლებში საქართველოს მთავრობის ძირითად პრიორიტეტებს:

* სისხლის სამართლის კანონმდებლობის ლიბერალიზაცია, მოდერნიზაცია, საერთაშორისო და ევროპულ სტანდარტებთან შესაბამისობაში მოყვანა;
* არასრულწლოვანთა მართლმსაჯულების საერთაშორისო სტანდარტებთან შესაბამისობის უზრუნველყოფა, არასრულწლოვანთა საუკეთესო ინტერესების დაცვა მართლმსაჯულების განხორციელების ყველა ეტაპზე;
* დანაშაულის ეფექტიანი პრევენცია, დანაშაულის დონის შემცირება, საზოგადოებრივი წესრიგისა და უსაფრთხოების უზრუნველყოფა;
* პროკურატურის დამოუკიდებლობის ეფექტიანობის, გამჭვირვალობისა და ანგარიშვალდებულების უზრუნველყოფა;
* იურიდიული დახმარების სამსახურის დამოუკიდებლობის უზრუნველყოფა და იურიდიული დახმარების ხელმისაწვდომობის გაზრდა;
* სასამართლო სისტემის დამოუკიდებლობის უზრუნველყოფა და სასამართლოს მიმართ ნდობის ამაღლება;
* პატიმართა პირობების გაუმჯობესება და სასჯელაღსრულების სისტემაში ჯანდაცვის სისტემის რეფორმა;
* ეფექტიანი რეაბილიტაცია-რეინტეგრაციის მიზნით პრობაციის სისტემის რეფორმა;
* სახალხო დამცველის აპარატის ეფექტიანობის უზრუნველყოფა;
* რეაბილიტაციაზე, რესოციალიზაციასა და დანაშაულის პრევენციაზე ორიენტირებული ინდივიდუალური მიდგომების დანერგვა და განვითარება;
* იურიდიული განათლების სისტემის დახვეწა და განვითარება, იურიდიულ განათლებაზე ხელმისაწვდომობის უზრუნველყოფა.

სისხლის სამართლის მართლმსაჯულების სისტემის რეფორმა მოიცავს შემდეგ სტრატეგიულ მიმართულებებს:

**1.2. სისხლის სამართლის და ადმინისტრაციულ სამართალდარღვევათა** **კანონმდებლობა**

**ძირითადი მიზანი:** სისხლის სამართლის და ადმინისტრაციულ სამართალდარღვევათა კანონმდებლობის ლიბერალიზაცია, მოდერნიზაცია, საერთაშორისო და ევროპულ სტანდარტებთან შესაბამისობაში მოყვანა, ახალი ადმინისტრაციულ სამართალდარღვევათა კოდექსის შემუშავება.

სისხლის სამართლის კანონმდებლობის რეფორმის ძირითადი მიზანია სისხლის სამართლის ლიბერალიზაციის პოლიტიკასთან და ადამიანის უფლებათა საეთაშორისო და ევროპულ სტანდარტებთან სისხლის სამართლის კანონმდებლობის შესაბამისობის უზრუნველყოფა. ამ მხრივ, მნიშვნელოვანია, საკანონმდებლო ბაზის დახვეწა, მათ შორის სისხლის სამართლის კოდექსის გადასინჯვა, სისხლის სამართლის პროცესის წარმოებისას შეჯიბრებითობის პრინციპის განმტკიცება და ნაფიც-მსაჯულთა სასამართლოს დახვეწა/სრულყოფა. ასევე, ახალი ადმინისტრაციულ სამართალდარღვევათა კოდექსის შემუშავება.

**1.3. პოლიციის რეფორმა**

**ძირითადი მიზანი:** დანაშაულის შემცირება, საზოგადოებრივი წესრიგისა და უსაფრთხოების უზრუნველყოფა.

პოლიციის რეფორმის მიზანია დანაშაულის პრევენცია და საგამოძიებო პრაქტიკის სტანდარტების დახვეწა, პოლიციის საქმიანობის გამჭვირვალობის უზრუნველყოფა და მისი საერთაშორისო სტანდარტებთან შესაბამისობაში მოყვანა. მნიშვნელოვანია ადამიანის უფლებათა ეფექტიანი დაცვისა და მათი დარღვევების ფაქტების შემცირების მიზნით ადამიანის უფლებათა დაცვის არსებული პროცედურებისა და მონიტორინგის მექანიზმის დახვეწა; მოქალაქეთა მომსახურების ხარისხის გაუმჯობესება, ეთიკის ნორმათა დაცვა და პოლიციის მუშაკთა კვალიფიკაციის მუდმივი ამაღლება.

**1.4. პროკურატურის რეფორმა**

**ძირითადი მიზანი:** პროკურატურის საერთაშორისო და ევროპული სტანდარტების შესაბამის, დამოუკიდებელ, გამჭვირვალე და ეფექტიან უწყებად ჩამოყალიბება.

პროკურატურის რეფორმის მიზანია პროკურატურის ინსტიტუციური დამოუკიდებლობის გაძლიერება, ეფექტიანობისა და მისი საქმიანობის გამჭვირვალობის და პროკურორთა საქმიანობაში სრული ჩაურევლობის უზრუნველყოფა და პროკურორების მიერ თავიანთი პროფესიული ფუნქციების მიუკერძოებლად და ობიექტურად განხორციელებისთვის სამართლებრივი ბაზის შექმნა. მნიშვნელოვანია ლიბერალიზაციის პოლიტიკის პროკურატურის საქმიანობაში ასახვა, ადამიანის უფლებათა განუხრელი დაცვა, პროკურორთა მუდმივი პროფესიული განვითარება და პროფესიონალიზმის ამაღლება, საზოგადოებასთან მჭიდრო კავშირი.

**1.5. იურიდიული დახმარება**

**ძირითადი მიზანი:** იურიდიული დახმარების სამსახურის დამოუკიდებლობის უზრუნველყოფა და იურიდიული დახმარების ხელმისაწვდომობის გაზრდა.

იურიდიული დახმარების რეფორმის მიზანია საქართველოს იურიდიული დახმარების სამსახურის დამოუკიდებლობის უზრუნველყოფა და მისი გამჭვირვალობისა და ანგარიშვალდებულებისათვის საჭირო სამართლებრივი გარანტიების შემუშავება. მნიშვნელოვანია იურიდიულ დახმარებაზე საზოგადოების ხელმისაწვდომობის გაზრდა, მაღალი ხარისხის მომსახურების უზრუნველყოფა და ამ მიზნით თანამშრომელთა მუდმივი პროფესიული განვითარება.

**1.6. სასამართლო რეფორმა**

**ძირითადი მიზანი:** სასამართლო სისტემის საერთაშორისო სტანდარტებთან შესაბამისობაში მოყვანა, სასამართლოს დამოუკიდებლობისა და სასამართლოს მიმართ ნდობის მაღალი ხარისხის უზრუნველყოფა.

პრიორიტეტულია მოსამართლეთა შერჩევის, დანიშვნის, დაწინაურებისა და მივლინების მექანიზმის დახვეწა, პროცესის გამჭვირვალობისა და მაქსიმალური ობიექტურობის უზრუნველყოფა. მნიშვნელოვანია იუსტიციის უმაღლესი სკოლის რეფორმა, იუსტიციის სკოლის მსმენელთა პროფესიული მომზადებისა და მოქმედი მოსამართლეების გადამზადების მეთოდის, სისტემისა და კურიკულუმის დახვეწა და საერთაშორისო სტანდარტებთან შესაბამისობის უზრუნველყოფა. პრიორიტეტულია ნაფიც მსაჯულთა ინსტიტუტის ევროპულ სტანდარტებთან შესაბამისობაში მოყვანა, ნაფიც მსაჯულთა ვერდიქტის დასაბუთებულობის პრინციპის დანერგვა, ნაფიც მსაჯულთა შერჩევის პროცესის სრულყოფა და გამჭვირვალობის უზრუნველყოფა.

**1.7. პენიტენციური სისტემის რეფორმა**

**ძირითადი მიზანი:** პატიმართა უფლებებისდაცვა და უკეთესი მოპყრობის უზრუნველყოფა; სასჯელის ეფექტიან აღსრულებასა და ადამიანის უფლებების დაცვას შორის ბალანსის დაცვა; ეფექტიანი რეაბილიტაციისა და რეინტეგრაციის ღონისძიებების საშუალებებით რეციდივის შემცირება.

პენიტენციური სისტემის რეფორმის მიზანია პატიმართა უფლებების მაქსიმალური დაცვა და ცხოვრების პირობების, სასჯელაღსრულების დაწესებულებების ინფრასტრუქტურის გაუმჯობესება, ასევე სათანადო სარეაბილიტაციო, საგანმანათლებლო და პროფესიული პროგრამების განვითარება, დასაქმების შესაძლებლობების გაზრდა და დანაშაულის რეციდივის პრევენცია. რეფორმის ფარგლებში განსაკუთრებული ყურადღება თითოეული პატიმრის ინდივიდუალურ საჭიროებებზე მორგებული ჯანდაცვის სისტემის განვითარებას დაეთმობა. პრიორიტეტულია რესოციალიზაცია-რეაბილიტაციის სახელმწიფო პოლიტიკის რანგში აყვანა და პატიმართა სამართლებრივი გარანტიების გაძლიერება; პირობით ვადამდე გათავისუფლებისათვის მსჯავრდებულთა შეფასების მექანიზმის დახვეწა და სისტემის თანამშრომელთა გადამზადება.

**1.8. პრობაციის რეფორმა**

**ძირითადი მიზანი:** რეაბილიტაცია და რესოციალიზაცია, პრევენციაზე ორიენტირებული ინდივიდუალური მიდგომის დანერგვა და დახვეწა.

პრობაციის ეროვნული სააგენტოს ძირითადი პრიორიტეტია რესოციალიზაციისა და რეაბილიტაციის უზრუნველყოფა. მნიშვნელოვანია გაიზარდოს სარეაბილიტაციო, საგანმანათლებლო და პროფესიული პროგრამების რიცხვი და მათი მოქმედების არეალი გავრცელდეს მთელი ქვეყნის მასშტაბით. ამასთან, დანაშაულის ჩადენის მაპროვოცირებელი რისკ-ფაქტორების შემცირების და ეფექტიანი რეაბილიტაციის უზრუნველყოფის მიზნით, მნიშვნელოვანია სასჯელთა ინდივიდუალური დაგეგმვის მექანიზმის შემდგომი დახვეწა.

**1.9. არასრულწლოვანთა მართლმსაჯულების რეფორმა**

**ძირითადი მიზანი:** არასრულწლოვნის ინტერესებზე, არასრულწლოვანთა დანაშაულის პრევენციაზე, რეაბილიტაციასა და რესოციალიზაციაზე ორიენტირებული საერთაშორისო სტანდარტებთან შესაბამისობაში მყოფი არასრულწლოვანთა მართლმსაჯულების სისტემის შექმნა.

არასრულწლოვანთა მართლმსაჯულების რეფორმის ფარგლებში საქართველოს მთავრობის ძირითადი პრიორიტეტებია არასრულწლოვანთა მართლმსაჯულების სისტემის საერთაშორისო სტანდარტებთან შესაბამისობაში მოყვანა, არასრულწლოვანთა დანაშაულის პრევენცია და ინდივიდუალური სარეაბილიტაციო პროგრამების საშუალებით რეციდივის დონის შემცირება. არასრულწლოვანთა მართლმსაჯულების რეფორმის ფარგლებში შემუშავდა არასრულწლოვანთა მართლმსაჯულების კოდექსი და დაიწყო მისი იმპლემენტაცია, რაც გულისხმობს, არასრუწლოვანთა მართლმსაჯულებაში ჩართულ პროფესიონალთა სპეციალიზაციას და სისხლისსამართლებრივი დევნისა და საპატიმრო სასჯელთა ალტერნატიული მექანიზმების დანერგვას. დანაშაულის პრევენციასა და სარეაბილიტაციო პროგრამების განვითარების მოზნით განსაკუთრებული ყურადღება სერვისის მიმწოდებელ ორგანიზაციებთან მჭიდრო თანამშრომლობას დაეთმობა.

**1.10. იურიდიული განათლების რეფორმა**

**ძირითადი მიზანი:** იურიდიული განათლების ხარისხის გაუმჯობესება და ხელმისაწვდომობის გაზრდა.

პრიორიტეტულია მაღალი ხარისხის იურიდიული განათლების სისტემის ჩამოყალიბება, იურიდიული პროფესიის წარმომადგენელთათვის სიღრმისეული და განგრძობადი განათლების მიღების უზრუნველყოფა და იურიდიულ განათლებაზე ხელმისაწვდომობის გაზრდა.

**1.11. ეფექტიანი სახალხო დამცველი**

**ძირითადი მიზანი:** ადამიანის უფლებათა დარღვევების შემცირების და ადამიანი უფლებების დაცვის შესახებ საზოგადოებრივი ცნობიერების ამაღლების მიზნით სახალხო დამცველის აპარატის ეფექტიანი ფუნქციონირების უზრუნველყოფა.

სახალხო დამცველის აპარატის ეფექტიანი ფუნქციონირების მიზნით მნიშვნელოვანია საკანონმდებლო ბაზის დახვეწა და აპარატის ფინანსური, ტექნიკური და ადამიანური რესურსებით უზრუნველყოფა. სახალხო დამცველისა და ადამიანის უფლებების შესახებ საზოგადოებრივი ცნობიერების ამაღლების მიზნით მნიშვნელოვანია მრავალმხრივი საგანმანათლებლო აქტივობების განხორციელება.

**1.12. სისხლის სამართლის სისტემაში რესოციალიზაცია/რეაბილიტაცია**

**ძირითადი მიზანი:** მსჯავრდებულთა და ყოფილ მსჯავრდებულთა რეაბილიტაცია, მათი პოტენციალის რეალიზებასა და სრულუფლებიან მოქალაქეებად ჩამოყალიბებაში ხელშეწყობა.

სისხლის სამართლის სისტემაში რესოციალიზაცია/რეაბილიტაციის მიზანია ადამიანის უფლებების მაღალი სტანდარტის დაცვა და განმეორებითი დანაშაულის შემცირებით საზოგადოებრივი უსაფრთხოების უზრუნველყოფა.

**სისხლის სამართლის სისტემის რეფორმის იმპლემენტაცია და მონიტორინგი**

სისხლის სამართლის სისტემის რეფორმის იმპლემენტაციის მონიტორინგი სისხლის სამართლის მართლმსაჯულების სისტემის რეფორმის უწყებათაშორისი საკოორდინაციო საბჭოს *(შემდგომში, საბჭო)* მიერ ხორციელდება.სტრატეგიით განსაზღვრული მიზნების მისაღწევად მნიშვნელოვანია სამოქალაქო საზოგადოების აქტიური ჩართულობა და საერთაშორისო პარტნიორების მხარდაჭერა.

საბჭოს ფარგლებში 9 შესაბამის სტრატეგიულ მიმართულებაზე (იურიდიული განათლებისა და სახალხო დამცველის გარდა) 9 სამუშაო ჯგუფი არის შექმნილი.

იუსტიციის სამინისტროს ფარგლებში მუშაობს საბჭოს სამდივნო (იუსტიციის სამინისტროს ანალიტიკური დეპარტამენტი), რომელიც სისხლის სამართლის სისტემის რეფორმის პროცესის ფასილიტაციასა და კოორდინაციაზე არის პასუხისმგებელი. სამდივნოს ფუნქციებს შორისა არის საბჭოს მიერ სისხლის სამართლის სისტემის რეფორმის ეროვნული სტრატეგიისა და სამოქმედო გეგმის იმპლემენტაციის მონიტორინგის ხელშეწყობა.

სისხლის სამართლის სისტემის რეფორმის იმპლემენტაციის მონიტორინგი განსაზღვრული ინდიკატორების მიხედვით ხორციელდება. ინდიკატორები და კონკრეტული სამიზნეები გათვალისწინებულია შესაბამის სამოქმედო გეგმებში. სამდივნო წელიწადში ორჯერ სამდივნოსათვის პასუხისმგებელი უწყებების მიერ მონიტორინგის ინსტრუმენტებისა და წლიური ანგარიშისთვის საბჭოსთვის წარდგენასა და გამოქვეყნებაზე ახორციელებს მონიტორინგს.

სისხლის სამართლის სისტემის რეფორმაში ჩართული სახელმწიფო უწყებები ყოველწლიურად აახლებენ სექტორულ სტრატეგიებსა და სამოქმედო გეგმებს, რომლებიც საბოლოოდ საკოორდინაციო საბჭოს მიერ მტკიცდება. დოკუმენტების განახლების დროს მნიშვნელოვანი ყურადღება ეთმობა სამოქმედო გეგმების ფინანსურ ნაწილს.

**დონორთა კოორდინაცია**

საბჭოს ფარგლებში დონორთა კოორდინაცია 2010 წელს გაფორმებული თანამშრომლობის მემორანდუმის საფუძველზე. მემორანდუმი ითვალისწინებს სახელმწიფო ორგანოების და დონორი ორგანიზაციების ვალდებულებებს უზრუნველყონ ფინანსების ეფექტიანი გამოყენება. თანამშრომლობის მემორანდუმი საკოორდინაციო შეხვედრებისა და ანგარიშგების განრიგს ითვალისწინებს. ყოველწლიურად ტარდება დონორთა კონფერენცია, რაც ხელს უწყობს დონორთა და პასუხისმგებელ უწყებათა მჭიდრო კოორდინაციას.

# 

# თავი 2. სისხლის სამართლის და ადმინისტრაციულ სამართალდარღვევათა კანონმდებლობის რეფორმის სტრატეგია

**2.1. სისხლის სამართლის კოდექსის გადასინჯვა**

საქართველოს მატერიალური სისხლის სამართლის რეფორმის ძირეული მიზანია სისხლის სამართლის კოდექსის ადამიანის უფლებების საერთაშორისო სტანდარტებთან და სისხლის სამართლის ლიბერალიზაციის პოლიტიკასთან შესაბამისობაში მოყვანა. ახალი სისხლის სამართლის კოდექსი უნდა იყოს თანმიმდევრული, ხელმისაწვდომი და განჭვრეტადი ყველა დაინტერესებული მხარისათვის - დაცვის მხარისთვის, პროკურორის და სასამართლოსთვის, ასევე თითოეული პირისთვის, რომელზეც ის გავრცელდება. სწორედ ამ პრიორიტეტების გათვალისწინებით 2014 წელს დასრულდა კოდექსის ზოგადი ნაწილის, ხოლო 2015 წელს კოდექსის კერძო ნაწილის გადასინჯვა.

კოდექსის ზოგად ნაწილზე მუშაობდა ექსპერტთა სამუშაო ჯგუფი, რომელიც იუსტიციის სამინისტროს კოორდინაციით შეიქმნა. ევროპის კავშირის მიერ დაფინანსებული პროექტის „სისხლის სამართლის რეფორმის მხარდაჭერა საქართველოში“ ექსპერტების აგნეშკა კლონოვიეცკა-მილარტის და რენდელ ბაროუსის მონაწილეობით, ექსპერტთა სამუშაო ჯგუფმა ჩაატარა რამდენიმე შეხვედრა, რომლის ფარგლებშიც მოხდა სისხლის სამართლის კოდექსის ზოგად ნაწილში პრობლემური საკითხების იდენტიფიცირება და გადაწყვეტის გზების გამოკვეთა. პრობლემურ საკითხებთან დაკავშირებით შესაბამისი ექსპერტების მოსაზრებების მიღების/გათვალისწინების შემდეგ შემუშავდა სისხლის სამართლის კოდექსის ზოგადი ნაწილის პროექტი, რომელიც შემდგომი განხილვისა და დამუშავებისთვის წარედგინა სისხლის სამართლის კანონმდებლობის სამუშაო ჯგუფს (შემდგომში „სისხლის სამართლის კანონმდებლობის სამუშაო ჯგუფი“), რომელიც შექმნილია სისხლის სამართლის სისტემის რეფორმის განმახორციელებელი უწყებათაშორისი საკოორდინაციო საბჭოს მიერ.

ცვლილებები სისხლის სამართლის კოდექსის ზოგად ნაწილში უკავშირდება განგრძობადი დანაშაულისა და ჯგუფური დანაშაულის დეფინიციების დახვეწას; მართლწინააღმდეგობისა და ბრალის გამომრიცხველი გარემოებების გაფართოებას; სასჯელის მიზნების დახვეწას; ჯარიმის რეგულირების რეფორმას; გამასწორებელი სამუშაოს, როგორც სასჯელის სახის გაუქმებას; ძირითადი და დამატებითი სასჯელების დანიშვნის პრინციპის განსაზღვრას და სასჯელთა დანიშვნის პრინციპების ფუნდამენტურ რეფორმას. ეს უკანასკნელი განსაკუთრებით ეხება სასჯელის დანიშვნას დანაშაულთა და განაჩენთა ერთობლიობის დროს. გარდა ამისა, ცვლილებების თანახმად, ფუნდამენტურად გადაისინჯა პირობითი მსჯავრის ინსტიტუტი და სასჯელის დანიშვნის წესი საპროცესო შეთანხმების არსებობის პირობებში.

სისხლის სამართლის კერძო ნაწილის გადასინჯვა დაიწყო 2014 წლის თებერვალში, კაჭრეთში, სისხლის სამართლის ექსპერტთა სპეციალური სამუშაო ჯგუფი შეხვედრით, სადაც დაიგეგმა მუშაობის პროცესი და განისაზღვრა კოდექსის გადასინჯვის კრიტერიუმები და სახელმძღვანელო პრინციპები. სისხლის სამართლის ექსპერტებისგან დაკომპლექტდა ოთხი ქვეჯგუფი, რომელთა შემადგენლობაში შედიოდნენ როგორც სახელმწიფო უწყებების წარმომადგენლები, ასევე ადვოკატები, სასამართლო ხელისუფლებისა და აკადემიური წრის წარმომადგენლები. ქვეჯგუფებს დაევალათ დანაშაულთა ცალკეულ ტიპებზე მუშაობა. 2014 წლის თებერვლიდან მაისის ჩათვლით ქვეჯგუფების შეხვედრები ყოველკვირეულად იმართებოდა.

ინტენსიური სამუშაო პროცესის შედეგად შექმნილი სისხლის სამართლის კოდექსის კერძო ნაწილის ცვლილებების პირველადი პროექტი სისხლის სამართლის ექსპერტთა ჯგუფს 3 დღიან სესიაზე წარედგინა, რომელიც 2014 წლის მაისში გაიმართა. ჯგუფის მიზანი იყო კოდექსის სისტემატიზაცია და კერძო ნაწილის მუხლობრივი განხილვა. მიღებული კომენტარების და განხილვების შედეგად შესწორებული პროექტი სისხლის სამართლის ექსპერტთა გაფართოებულ ჯგუფს 2014 წლის ივნისში წარედგინა. შედეგად, სისხლის სამართლის კოდექსის კერძო ნაწილის გადასინჯვის პროცესში გადაიხედა კონკრეტულ დანაშაულთა შემადგენლობები, დამამძიმებელი გარემოებები, სანქციები და სხვ.

ინტენსიური სამუშაო პროცესების შედეგად განხორციელდა 200-ზე მეტი მუხლის გადახედვა, მოხდა დამამძიმებელი და შემამსუბუქებელი გარემოებების შესწორება და სანქციების ნაწილში ევროპულ და საერთაშორისო სტანდარტებთან შესაბამისი საკანონმდებლო ცვლილებების განხორციელება. რეკომენდაციების ანალიზის და მიღებული კომენტარების გათვალისწინების შემდეგ, 2014 წლის 30 ივნისს, სისხლის სამართლის კოდექსის ცვლილებები პროექტი (როგორც ზოგადი, ისე კერძო ნაწილი) საქართველოს საკანონმდებლო მაცნეს ოფიციალურ ვებ გვერდზე [www.matsne.gov.ge](http://www.matsne.gov.ge) გამოქვეყნდა.

ამასთან, სისხლის სამართლის კოდექსის ცვლილებების პროექტი მისი საერთაშორისო სტანდარტებთან შესაბამისობის შემოწმების მიზნით ევროსაბჭოში ექსპერტიზაზე 2014 წლის 9 ივლისს გაიგზავნა.

2015 წელს ევროპის საბჭოს და ევროკავშირის ექსპერტების მიერ მომზადებული დასკვნის შესაბამისად განხორციელდა კოდექსის ცვლილებების განახლება და მოხდა სისხლის სამართლის სისტემის რეფორმის უწყებათაშორისი საბჭოს ფარგლებში მისი განხილვა.

2015 წლის 13 ოქტომბერს სისხლის სამართლის კოდექსის განახლებულ პროექტთან დაკავშირებით კონფერენცია გაიმართა. კონფერენციაზე განხილულ იქნა ევროპის საბჭოსა და ევროკავშირის (ექსპერტმა აგნეშკა კლონოვიეცკა-მილარტმა დამატებითი დასკვნა მოამზადა) ექსპერტების რეკომენდაციების შესაბამისად კოდექსის პროექტში განხორციელებული ცვლილებები.

სისხლის სამართლის კოდექსის ცვლილებების პროექტის განახლება მიმდინარეობდა 2016 წლის განმავლობაშიც, მომზადდა კანონპროექტის განმარტებითი ბარათი. ცვლილებათა პროექტი პარლამენტს 2017 წლის გაზაფხულზე წარედგინება.

სისხლის სამართლის პრიორიტეტულ მიმართულებებად კვლავ რჩება ადამიანის უფლებების საერთაშორისო სტანდარტების დაცვა და სისხლის სამართლის ლიბერალიზაციის პოლიტიკასთან შესაბამისობის უზრუნველყოფა, სისხლის სამართლის კანონმდებლობის თანამიმდევრულობა, ხელმისაწვდომობა და ყველა დაინტერესებული მხარისათვის განჭვრეტადობა. აღნიშნული მიზნების მისაღწევად მნიშვნელოვანია მომზადებული საკანონმდებლო ცვლილებების მიღება, ძალაში შესული საკანონმდებლო ცვლილებების ეფექტური იმპლემენტაცია და კანონმდებლობის შემდგომი სრულყოფა.

**2.2. სისხლის სამართლის საპროცესო კანონმდებლობა**

***შეჯიბრებითობის პრინციპი და მტკიცებულებათა დასაშვებობა***

შეჯიბრებითობის პრინციპის განმტკიცების და მტკიცებულებათა დასაშვებობის რეფორმის მიზნით იუსტიციის სამინისტრო მუშაობს საქართველოს სისხლის სამართლის საპროცესო კოდექსში ცვლილების პროექტზე, რომლის თანახმად მოხდება მტკიცებულებათა დასაშვებობის კრიტერიუმების დაზუსტება, გამამტყუნებელი განაჩენის მტკიცებითი სტანდარტის ამაღლება და მისი კონსტიტუციით დადგენილ სტანდარტთან შესაბამისობაში მოყვანა. აგრეთვე, განისაზღვრება განაგონის, პირდაპირ და ირიბ მტკიცებულებათა არსი და მკაფიოდ ჩამოყალიბდება ის პირობები, რომელთა დაკმაყოფილებაც განაგონის დასაშვებად მიჩნევისთვისაა აუცილებელი. საკანონმდებლო ცვლილებების პროექტის პრეზენტაცია სისხლის სამართლის სისტემის რეფორმის განმახორციელებელი უწყებათაშორისი საკოორდინაციო საბჭოს სხდომაზე 2016 წლის 25 იანვარს გაიმართა.

***დამოუკიდებელი საგამოძიებო მექანიზმი***

სასჯელაღსრულების სისტემაში, პოლიციის დაწესებულებებში და სხვა დახურულ დაწესებულებებში წამებასთან და სხვა სასტიკ მოპყრობასთან დაკავშირებით წაყენებული ბრალდებების გამოძიების დამოუკიდებელი და ეფექტიანი გამოძიების უზრუნველსაყოფად იუსტიციის სამინისტრო მუშაობს დამოუკიდებელი საგამოძიებო მექანიზმის შესაქმნელად საკანონმდებლო ჩარჩოს შემუშავებაზე. აღნიშნული საკანონმდებლო ცვლილებები ხელს შეუწყობს სამართალდამცავი პირების მიერ ადამიანის უფლებათა შესაძლო სერიოზული დარღვევების დამოუკიდებელ და ეფექტიან გამოძიებას.

**2.3. ადმინისტრაციულ სამართალდარღვევათა კოდექსის რეფორმა**

საქართველოს მთავრობის 2014 წლის 3 ნოემბრის №1981 განკარგულებით შეიქმნა **ადმინისტრაციულ სამართალდარღვევათა სისტემის რეფორმის ხელშემწყობი სამთავრობო კომისია** და დამტკიცდა მისი დებულება. აღნიშნული კომისიის ამოცანებად განისაზღვრა კანონის უზენაესობისა და ადამიანის უფლებათა დაცვის პრინციპების გათვალისწინებით ადმინისტრაციულ სამართალდარღვევათა სისტემის რეფორმის თაობაზე შესაბამისი წინადადებების, რეკომენდაციების, კონცეფციების შემუშავება, საქართველოს ადმინისტრაციულ სამართალდარღვევათა კოდექსის (კანონის) პროექტის შემუშავება, ადმინისტრაციულ სამართალდარღვევათა სისტემის ფარგლებში სხვა სამართლებრივი აქტების პროექტების მომზადება და საქართველოს მთავრობისთვის წარდგენა. აღნიშნული კოდექსის რეფორმაზე არაერთხელ იქნა წამოწყებული მუშაობა, თუმცა სისტემურად და არსებითად რეფორმა არცერთხელ არ განხორციელდა. 1984 წლის საქართველოს სსრ უმაღლესი საბჭოს დადგენილებით სამოქმედოდ მიღებული კოდექსი, საქართველოს სამართლებრივ სივრცეში ერთადერთი ის კანონია, რომელიც ყოველდღიურ სამართალურთიერთობებს აქტიურად არეგულირებს, ამასთან მასში განხორციელებული 400-მდე ცვლილების და ინსტიტუტების მოძველებული რეგულირების გამო ვერ პასუხობს ადამიანის უფლებების საყოველთაო სტანდარტებს.

სამთავრობო კომისიის მიერ ჩატარდა ხუთი სხდომა, ასევე, კომისიის თავმჯდომარის არაერთი შეხვედრა საერთაშორისო ორგანიზაციების წარმომადგენლებთან და რამდენი სამუშაო შეხვედრა. მიღებული გადაწყვეტილებების შესაბამისად მომზადდა საქართველოს ადმინისტრაციულ სამართალდარღვევათა კოდექსის, „სისხლის სამართლის კოდექსში ცვლილების შეტანის შესახებ“ და „სისხლის სამართლის საპროცესო კოდექსში ცვლილების შეტანის შესახებ“ საქართველოს კანონების პროექტები, ასევე 45-მდე თანმდევი კანონის პროექტის სამუშაო რედაქცია. კომისიის მიერ მიღებული გადაწყვეტილებების შესაბამისად, საქართველოს მთავრობის ადმინისტრაციის კანონშემოქმედებით საქმიანობაში, რეფორმის პროცესში აქტიურად იყვნენ ჩართული ყველა დაინტერესებული არასამთავრობო და საერთაშორისო ორგანიზაცია, საქართველოს სახალხო დამცველი, სასამართლო და სხვა შესაბამისი უწყებები.

კომისიის მე-5 სხდომაზე მიღებული გადაწყვეტილების შესაბამისად, რეფორმის პროცესში მომზადებული კანონპროექტები განსახილველად 2016 წლის იანვარში სისხლის სამართლის სისტემის რეფორმის განმახორციელებელ უწყებათაშორის საკოორდინაციო საბჭოს წარედგინა.

# 

# თავი 3. სასამართლო სისტემის რეფორმის სტრატეგია

**შესავალი**

სამართლიანი, დამოუკიდებელი და გამჭვირვალე მართლმსაჯულების სისტემის შექმნა დემოკრატიული სახელმწიფოს ერთ-ერთი პრიორიტეტი და ქვეყნის ეკონომიკური განვითარების მნიშვნელოვანი წინაპირობაა. სასამართლო ხელისუფლების მიმართ მოსახლეობის ნდობის მაღალი ხარისხის უზრუნველყოფა, სასამართლო სისტემის საერთაშორისო სტანდარტებთან შესაბამისობაში მოყვანა მნიშვნელოვანი სტრატეგიული ამოცანაა. დამოუკიდებელ და ეფექტიან მართლმსაჯულებას განსაკუთრებული როლი გააჩნია ადამიანის ძირითადი უფლებებისა და თავისუფლებების დაცვაში, რაც უმნიშვნელოვანესია სისხლის სამართლის საქმეთა წარმოების პროცესში. ითვალისწინებს რა იუსტიციის უმაღლესი საბჭოს მართლმსაჯულების 5 წლიანი სტრატეგიით და სამოქმედო გეგმით განსაზღვრულ მიმართულებებს, სისხლის სამართლის მართლმსაჯულებასა და კანონმდებლობაში რეფორმის გასატარებლად რეკომენდაციების შემუშავებაში, **სისხლის სამართლის სისტემის რეფორმის უწყებათაშორისი საკოორდინაციო საბჭო** თანხმდება სასამართლო რეფორმის შემდეგ **სახელმძღვანელო პრინციპებსა და სტრატეგიულ მიმართულებებზე:**

* 1. **სასამართლო სისტემის დამოუკიდებლობის, გამჭვირვალობის და ანგარიშვალდებულების უზრუნველყოფა**
     1. პრიორიტეტულია დასრულდეს მართლმსაჯულების გრძელვადიანი სტრატეგიის და სამოქმედო გეგმის შემუშავების პროცესი, რომელიც ეყრდნობა საერთაშირისო ექსპერტების გამოცდილებას ამ სფეროში, განსაკუთრებით ევროკავშირის ქვეყნების მსგავსი მართლსაჯულების სისტემის მქონე ქვეყნების პრაქტიკას, რაც ხელს უწყობს სასამართლოს დამოუკიდებლობის და ასოცირების ხელშეკრულებით გათვალისწინებული ვალდებულების, სასამართლოს პოლიტიკური დიალოგის და რეფორმის ფარგლებში დასახული მიზნების შესრულებას. პრიორიტეტულია, რეფორმის ფარგლებში შემუშავებული მოსამართლეთა დამოუკიდებლობისა და სისტემის გამჭვირვალობისთვის მოსამართლეთა შერჩევის და დანიშვნის კრიტერიუმების დანერგვა, მოსამართლეთა შეფასების სისტემის დახვეწა და ხარისხობრივი კვლევა, მოსამართლეთა რაოდენობის გაზრდის აუცილებლობის თაობაზე., საერთო სასამართლოების სისტემაში წინადადებების შემუშავება სოციალური და საპენსიო გარანტიების შექმნისთვის საერთაშორისო რეკომენდაციების და კვლევების საფუძველზე.[[1]](#footnote-1) *დისციპლინური პასუხისმგებლობის ფორმების და სამართალწარმოების გაუმჯობესება*

იუსტიციის სამინისტროს რეფორმის მესამე ტალღის ფარგლებში შემუშავდა „საქართველოს საერთო სასამართლოების მოსამართლეთა დისციპლინური პასუხისმგებლობისა და დისციპლინური სამართალწარმოების შესახებ“ კანონის და „საერთო სასამართლოების შესახებ“ ორგანულ კანონში გათვალისწინებული ცვლილებები, რომლის პრაქტიკაში დანერგვა და გაუმჯობესება მართლმსაჯულების სისტემის მთავარ ამოცანას წარმოდგენს. სასამართლოს სტრატეგიული მიმართულების მთავარი ამოცანა დისციპლინური გადაცდომის სახეების გაუმჯობესება და საერთაშორისო სტანდარტებთან შესაბამისობა, მოსამართლეთა ეთიკის კოდექსის შემუშავებას მოიცავს.

* + 1. *სასამართლოში საქმეთა შემთხვევითობის პრინციპზე დაფუძნებული ელექტრონული განაწილების სისტემის დანერგვა*

იუსტიციის სამინისტროს რეფორმის მესამე ტალღის ფარგლებში საქმეთა შემთხვევითი განაწილების სისტემის საფუძველზე, პრიორიტეტულია სასამართლოში ელექტრონული პროგრამის დანერგვისა და საქმეთა განაწილების კრიტერიუმების განსაზღვრა, რაც პროგრამის სრულყოფილად ამოქმედებას შეუწყობს ხელს. პრიორიტეტულია ასევე მენეჯმენტის დეპარტამენტის შექმნის აუცილებლობა, რაც სხვა საკითხების მოწესრიგებასთან ერთად, როგორიცაა: ზედამხედველობა სასამართლოს რესურსების ეფექტურ გამოყენების თაობაზე, მათ შორის საქმეთა ნაკადის მართვა, სასამართლოების დატვირთულობის, მოსამართლეთა მივლინების საჭიროებები, საქმისწარმოების, ასევე მოქალაქეთა მომსახურების ხარისხთან დაკავშირებული საკითხები, ელექტრონული პროგრამის ეფექტურად მუშაობას და დახვეწას უზრუნველყოფს.

* + 1. *სასამართლოში ელექტრონული საქმისწარმოების სისტემის დანერგვა, სამოქალაქო, სისხლის და ადმინისტრაციულ სამართალწარმოებაზე*

რეფორმის პრიორიტეტულ მიმართულებას წარმოადგენს სასამართლოში ელექტრონული საქმის წარმოების გაუმჯობესება, მათ შორის პროცესის მხარეების ჩართულობით და პროკურატურის, შინაგან საქმეთა სამინისტროს და სხვა შესაბამის უწყებების ელექტრონულ პროგრამებთან ინტეგრაციით, რაც ადმინისტრაციულ, სამოქალაქო და სისხლის სამართალწარმოების ეფექტურ, სწრაფ და გამჭვირვალე მართლმსაჯულების განხორციელებას უზრუნველყოფს.

* + 1. *საკანონმდებლო ცვლილებების დანერგვა და ერთგვაროვანი პრაქტიკის ჩამოყალიბება სისხლის სამართალწარმოებაში*

პრიორიტეტულია სისხლის სამართლის სამართალწარმოების გაუმჯობესების საკითხებზე სასამართლო პრაქტიკის განზოგადების შედეგად წარმოდგენილი საკანონმდებლო ცვლილებების მართლმსაჯულების სისტემაში დანერგვა. , მათ შორის უწყებათაშორის საკოორინაციო საბჭოს ფარგლებში შემუშავებული საკანონმდებლო წინადადებების საერთო სასამართლოების პრაქტიკაში განხორციელების თვალსაზრისით წამების არაადამიანური და ღირსების შემლახავი ქმედების მსხვერპლის მიმართ მოსამართლის როლის განსაზღვრა, სისხლის სამართლის პროცესში ნაფიც მსაჯულთა სამართალწარმოების დახვეწა, არასრულწლოვანთა მართლმსაჯულების კოდექსის იმპლემენტაცია სასამართლო პრაქტიკაში, „დისკრიმინაციის თაობაზე“ საქართველოს კანონის იმპლემენტაცია სისხლის, სამოქალაქო და ადმინისტრაციულ სამართალწარმოებაში.

* 1. **მართლმსაჯულების მიუკერძოებლობის და პროფესიონალიზმის გაზრდა**
     1. *იუსტიციის უმაღლესი სკოლის რეფორმა*

პრიორიტეტულია მოსამართლეთა კვალიფიკაციის ამაღლებისა და პროფესიული გადამზადების უზრუნველყოფის მიზნით იუსტიციის უმაღლესი სკოლის რეფორმის განხორციელდება. იუსტიციის უმაღლესი სკოლის მსმენელების პროფესიული მომზადებისა და მოქმედი მოსამართლეების გადამზადების მეთოდის, სისტემისა და კურიკულუმის სრულყოფა და საერთაშორისო სტანდარტებთან შესაბამისობის უზრუნველყოფა; მოსამართლეთა საკვალიფიკაციო გამოცდების მეთოდის დახვეწა; იუსტიციის უმაღლესი სკოლის ბიუჯეტისა და კურიკულუმის საჯაროობა;

* + 1. *იუსტიციის უმაღლესი საბჭოს რეფორმა ანგარიშვალდებულების და გამჭვირვალობის უზრუნველყოფისათვის*

პრიორიტეტულია იუსტიციის უმაღლესი საბჭოს საქმიანობის მარეგულირებელი ნორმების დახვეწა, მათ შორის, საბჭოს გადაწყვეტლებების დასაბუთების, მათი გასაჩივრების, ინტერესთა კონფლიქტის, ღიაობის და გამჭვირვალობის მარეგულირებელი წესების შემუშავება;

* 1. **საერთო სასამართლოების მიერ ადამიანის უფლებათა ევროპული კონვენციისა და მის საფუძველზე შექმნილი პრეცედენტული სამართლის გამოყენების ხელშეწყობა**

პრიორიტეტული მიმართულებაა უზენაესი სასამართლოს ადამიანის უფლებათა ცენტრის კომპეტენციის გაძლიერება, რაც ადგილობრივი სასამართლოს პრაქტიკაში ადამიანის უფლებათა ევროპული სასამართლოს პრეცედენტული გადაწყვეტილებების იმპლემენტაციას შეუწყობს ხელს. პრიორიტეტული მიმართულებაა უზენაესი სასამართლოში სარჩელის დასაშვებობის კრიტერიუმების დანერგვა, ადამიანის უფლებათა ევროპული სასამართლოს გადაწყვეტილებების ელექტრონული საძიებო სისტემის „HUDOC“-ის მონაცემთა ბაზის ქართული ვერსიის შექმნა;

# თავი 4. პოლიციის რეფორმის სტრატეგია

**პოლიცია და დანაშაულის პრევენცია**

**პოლიციის რეფორმის ძირითადი ამოცანები**

შინაგან საქმეთა სამინისტრო აქტიურად აგრძელებს მუშაობს საზოგადოებრივი წესრიგისა და დანაშაულის პრევენციის გაძლიერებაზე. ამ მიზნით განხორციელდა ინსტიტუციური შეფასება და გამოიკვეთა პრიორიტეტული სფეროები, რამაც განსაზღვრა შინაგან საქმეთა სამინისტროს უახლოესი წლების სამოქმედო არეალი. აღნიშნული მოიცავს: ინსტიტუციურ განვითარებას; დანაშაულის წინააღმდეგ ბრძოლას, პოლიციის საგამოძიებო და პრევენციული ფუნქციების გაძლიერებას, ადამიანის უფლებების დაცვას, შინაგან საქმეთა სამინისტროს აკადემიის განვითარებას, საერთაშორისო საპოლიციო თანამშრომლობის გაღრმავებას, პოლიციის საქმიანობისა და რეფორმების პროცესის მიმდინარეობის მაქსიმალური გამჭვირვალობის უზრუნველყოფას და მის ექსპორტს. სამოქმედო არეალი ასევე მოიცავს მთელი რიგი მიზნობრივი ინიციატივების განხორციელებას, რაც გულისხმობს სამინისტროსა და საზოგადოებისთვის აქტუალური საკითხების ცალკეულ ინიციატივებად ჩამოყალიბებასა და კამპანიების, პროგრამებისა თუ პროექტების სახით განხორციელებას.

1. **ინსტიტუციური განვითარება**

შინაგან საქმეთა სამინისტრომ ინსტიტუციური განვითარების მიმართულებით ეტაპობრივად გადადგა მნიშვნელოვანი ნაბიჯები, რაც ერთის მხრივ მოიცავდა შსს–ს გაყოფის შედეგად საპოლიციო და უსაფრთხოების ფუნქციების გამიჯვნას, მეორეს მხრივ კი შესაბამის საკანონმდებლო და პრაქტიკულ ცვლილებებს.

რეფორმის შემდგომ/ახალ ეტაპზე, სამინისტროს არსებული სტრუქტურის გადახედვის შედეგად, დადგა შსს–ში საპოლიციო/სამხედრო წოდებათა და სამოქალაქო ფუნქციების გამიჯვნის აუცილებლობა, რაც თანამედროვე დემოკრატიული სამართალდამცავი უწყების ერთ–ერთ აუცილებელ წინაპირობას წარმოადგენს. ცვლილების შედეგად, სამოქალაქო ოფისი (რაც აერთიანებს არასაპოლიციო ფუნქციების მქონე სამსახურებს, როგორიცაა ადმინისტრაცია, იურიდიული, საერთაშორისო ურთიერთობები და სხვ.) პასუხისმგებელი იქნება სამინისტროს გამგებლობის სფეროს მიკუთვნებულ საკითხებზე ერთიანი პოლიტიკის განსაზღვრაზე, სტრატეგიული გეგმებისა და პროგრამების შემუშავებასა და მათ იმპლემენტაციაზე;

სამინისტროს პოლიციის სამსახურები პასუხისმგებელნი იქნებიან პრევენციულ და სამართალდარღვევაზე რეაგირების ღონისძიებების განხორციელებაზე საზოგადოებრივი უსაფრთხოებისა და მართლწესრიგის დაცვის მიზნით.

1. **დანაშაულის წინააღმდეგ ბრძოლის გაძლიერება**

განვითარების შემდგომ ეტაპზე პრიორიტეტად კვლავ რჩება პოლიციის პრევენციული და საგამოძიებო ფუნქციების გაძლიერება. რეფორმის საბოლოო მიზანია ეფექტიანი და ანგარიშვალდებული სამართალდამცავი უწყების ჩამოყალიბება, რომელიც უზრუნველყოფს დანაშაულის პრევენციას, დანაშულზე სწრაფ რეაგირებას და შესაბამისად ჯეროვნად ემსახურება საზოგადოებრივ უსაფრთხოებისა და მართლწესრიგის უზრუნველყოფას.

* 1. **კრიმინალური პოლიციის რეფორმა**

სამინისტროსთვის ერთ–ერთ უმთავრეს პრიორიტეტს წარმოადგენს კრიმინალური პოლიციის რეფორმირება. საგამოძიებო და პრევენციული ფუნქციების გაძლიერების მიზნით იგეგმება არსებული ორგანიზაციული სტრუქტურისა და ფუნქციონალური მიმართულებების გადახედვა, მუშაობის ფორმებისა და მეთოდების მოდერნიზაცია, მათ შორის, ოპერატიული და საგამოძიებო ფუნქციების გამიჯვნის შესაძლებლობების შესწავლა და პრევენციული მექანიზმების გაძლიერება. .

**2.2. ანალიზზე დაფუძნებული საპოლიციო საქმიანობა**

ანალიზზე დაფუძნებული საპოლიციო საქმიანობის კონცეფციის შემუშავებისა და საპილოტე პროექტის განხორციელების შემდგომ სამინისტრო გადადის აღნიშნული მეთოდოლოგიის საპოლიციო პრაქტიკაში დანერგვაზე, რაც მთელი საქართველოს მასშტაბით ეტაპობრივად განხორციელდება. აღნიშნული მიზნით მოხდება შესაბამისი სამართლებრივი ბაზის შემუშავება/განვითარება, მატერიალურ–ტექნიკური ბაზისა და ადამიანური რესურსების განვითარება, რაც უზრუნველყოფს დანაშაულის სისტემატური ანალიზის გზით რისკებისა და საფრთხეების შეფასებასა და პრევენციული ღონისძიებების დაგეგმვას.

**2.3. დანაშაულის ეფექტიანი გამოძიება**

მსოფლიოში მიმდინარე გლობალური პროცესების ფონზე, დანაშაულის სახეები და მეთოდები მუდმივ ტრანსფორმაციასა და განვითარებას განიცდის. შედეგად, სახელმწიფოს სამართალდამცავი სისტემა ახალი გამოწვევების წინაშე დგება. შესაბამისად, მათთან ეფექტიანი ბრძოლისთვის აუცილებელია დანაშაულის წინააღმდეგ ბრძოლის საშუალებების განვითარება და ახალი მიდგომების დანერგვა.

რეფორმის მიზანს წარმოადგენს პოლიციის საგამოძიებო ფუნქციების გაძლიერება შინაგან საქმეთა სამინისტროში დნმ ბაზის შექმნით, რომელიც დაკავშირებულია კომპლექსური ღონისძიებების განხორციელებასთან. მიმდინარე ეტაპზე სამინისტროს შესწავლილი აქვს სხვა ქვეყნების გამოცდილება და იგეგმება შესაბამისი სამართლებრივი ბაზის განვითარება. მომდევნო ეტაპზე საჭირო იქნება შესაბამისი მატერიალურ-ტექნიკური ბაზისა და ადამიანური რესურსების განვითარება.

აღნიშნული ბაზით შესაძლებელი იქნება სისხლის სამართლის დამნაშავეების იდენტობის და გენეტიკური პროფილის (დნმ–ის) შეგროვება და შენახვა პერსონალური მონაცემთა დაცვის პრინციპებისა და შესაბამისი ადგილობრივი კანონმდებლობის დაცვით. დნმ–ის ბაზის არსებობა შესაძლებლობას მისცემს შსს–ს გაზარდოს დროულად გახსნილ საქმეთა რიცხვი.

**2.4.** **ტექნოლოგიური განვითარება**

დანაშაულის პრევენციის, ასევე რეალურ დროში მათზე სწრაფი რეაგირებისა და გახსნის ხარისხის გაუმჯობესების მიზნით სამინისტროსთვის მნიშვნელოვანია ანალიტიკური შესაძლებლობების განვითარება. ამ მიზნით სამინისტროში შეიქმნა ერთობლივი ოპერაციების ცენტრი, რომელიც უზრუნველყოფს მონიტორინგს, ანალიტიკას, პოლიციის ძალების ერთიან მართვასა და მხარდაჭერას. სამომავლოდ იგეგმება შსს–ში ერთიანი ვიდეო სამეთვალყურეო სისტემისა და ვიდეო-ანალიტიკური პროგრამების შესყიდვა და მათი შემდგომი განვითარება.

1. **ადამიანის უფლებების დაცვა**

შინაგან საქმეთა სამინსიტროს მიზანია მისი საქმიანობის განხორციელებისას მაქსიმალურად დაიცვას ადამიანის უფლებები. კერძოდ, ნებისმიერი საპოლიციო ღონისძიება უნდა ემყარებოდეს კანონიერების, პიროვნების, პატივისა და ღირსების, ჰუმანურობისა და საჯაროობის დაცვის პრინციპებს.

**3.1. ადამიანის უფლებათა დაცვა დროებითი მოთავსების იზოლატორებში (დმი)**

ადამიანის უფლებათა დაცვა განსაკუთრებით აქტუალობას იძენს დროებითი მოთავსების იზოლატორებში. შსს-ს დროებითი მოთავსების უზრუნველყოფის დეპარტამენტი პასუხისმგებელია წინასწარი დაკავების საკნებში მოთავსებულთა რეგისტრაციაზე, სამედიცინო შემოწმებასა და რეგულარულ მონიტორინგის განხორციელებაზე. იგი ასევე უზრუნველყოფს მოთავსებულთა ინფორმირებას (საპროცესო უფლებების შესახებ), დაკავებულ პირთათვის საკვების მიწოდებასა და სანიტარული პირობების გაუმჯობესებას.

ადამიანის უფლებების დაცვისა და უსაფრთხოების ხარისხის გაუმჯობესებისათვის დროებითი მოთავსების უზრუნველყოფის დეპარტამენტში იგეგმება: იზოლატორებში მომუშავე პერსონალის კვალიფიკაციის ამაღლება შსს აკადემიაში მომზადების კურსისა და დისტანციური სწავლების სისტემის განვითარების გზით; ინფრასტრუქტურის მშენებლობა და რეკონსტრუქცია; ადმინისტრაციულ პატიმრობაში მყოფ პირებთან, არასრულწლოვანებთან და ქალებთან სოციალური მუშაკებისა და ფსიქოლოგის მომსახურების სერვისის დანერგვა.

**3.2. პერსონალურ მონაცემთა დაცვა**

2011 წლის 28 დეკემბერს „პერსონალურ მონაცემთა დაცვის შესახებ“ საქართველოს კანონის მიღების შემდეგ, დაიხვეწა პერსონალურ მონაცემთა დაცვის სფეროში მოქმედი საკანონმდებლო ბაზა და დაუახლოვდა საერთაშორისო სტანდარტებს.

კანონის საფუძველზე შინაგან საქმეთა სამინისტროს სისტემაში პერსონალურ მონაცემთა დაცვის უზრუნველყოფის მიზნით განხორციელდა მთელი რიგი აქტივობები: შეიქმნა პერსონალურ მონაცემთა დაცვის ზედამხედველობის ჯგუფი, რომელსაც განესაზღვრა პერსონალურ მონაცემთა დაცვის მდგომარეობის, არსებული სტანდარტებისა და რისკების შესწავლა, პერსონალურ მონაცემთა დაცვასთან დაკავშირებულ საკითხებზე რეკომენდაციებისა შემუშავება, პერსონალურ მონაცემთა დაცვის ინსპექტორთან აქტიური თანამშრომლობა და სხვა. შემუშავდა პერსონალურ მონაცემთა დამუშავებისა და დაცვის შესახებ ინსტრუქცია, და სხვა შესაბამისი შიდა ნორმატიული აქტები.

პერსონალური მონაცემების დაცვის კუთხით შინაგან საქმეთა სამინისტრო აგრძელებს შესაბამისი დანაყოფების შესაძლებლობების განვითარებას კვალიფიკაციისა და ცნობიერების ამაღლების გზით, მემორანდუმების გაფორმებას იმ ადმინისტრაციულ ორგანოებთან, რომლებსაც აქვთ შინაგან საქმეთა სამინისტროს ცენტრალური საინფორმაციო ბანკის მონაცემთა რესურსებზე დაშვება, საკანონმდებლო/კანონქვემდებარე ცვლილებების განხორციელება სხვადასხვა სამართლებრივ აქტებში, რეკომენდაციების მომზადებას სამინისტროს სტრუქტურული ქვედანაყოფების, საჯარო სამართლის იურიდიული პირებისა და ტერიტორიული ორგანოებისთვის და აქტიური თანამშრომლობის გაგრძელებას პერსონალურ მონაცემთა დაცვის ინსპექტორის აპარატთან.

1. **განათლება – შსს აკადემიის განვითარება**

სამართალდამცავ სფეროში განხორციელებული რეფორმების მდგრადობის გარანტს წარმოადგენს კარგად მომზადებული და შესაბამისი უნარებით აღჭურვილი თანამშრომლები, რომლებიც უზრუნველყოფენ მათ იმპლემენტაციას. საჯარო სამართლის იურიდიული პირი საქართველოს შინაგან საქმეთა სამინისტროს აკადემია (შემდგომში შსს აკადემია) წარმოადგენს ერთადერთ საგანმანათლებლო უწყებას ქვეყნის მასშტაბით, რომელიც პასუხისმგებელია პოლიციელთა განათლებაზე.

დანაშაულის განვითარების, დანაშაულებრივ დაჯგუფებებს შორის გამარტივებული კომუნიკაციისა და მსოფლიოს მასშტაბით გამარტივებული მობილურობის ფონზე სამართალდამცავი უწყებები მუდმივად ახალი გამოწვევების წინაშე დგებიან. აღნიშნული გამოწვევების საპასუხოდ უნდა განვითარდეს როგორც სამართალდამცავი უწყებების მიდგომები, ასევე მათი მომზადება/გადამზადების პროგრამები. სამართალდამცავთა განათლების სფეროში შსს აკადემია ახორციელებს და გეგმავს სწავლებებს კონკრეტულ პერიოდში არსებული საჭიროებებიდან გამომდინარე.

აქტიური გლობალიზაციის პირობებში, დანაშაულთან ბრძოლის ეფექტიანობის უზრუნველყოფისთვის უმნიშვნელოვანესია პარტნიორი ქვეყნების მიერ ერთიანი მიდგომისა და მეთოდოლოგიის შემუშავება. აღნიშნული მიზნით, შსს აკადემია გეგმავს სხვადასხვა საერთაშორისო პროექტებს, რომლის ფარგლებშიც განხორციელდება რეგიონისა და მეზობელი ქვეყნების სამართალდამცავ უწყებებთან ერთობლივი (ორმხრივი და მრავალმხრივი) სწავლებები სხვადასხვა სტრატეგიულ საკითხებზე, რაც ხელს შეუწყობს როგორც ერთიანი მიდგომის შემუშავებას, ასევე მნიშვნელოვანი კონტაქტების დამყარებას.

* 1. **სასწავლო პროგრამების განვითარება**

შსს აკადემია უზრუნველყოფს პოლიციელთა ან პოტენციურ პოლიციელთა მომზადება/გადამზადებას ორ ფორმატში: პროფესიული მომზადების პროგრამების და აკადემიური პროგრამების (საბაკალავრო და სამაგისტრო პროგრამები) მეშვეობით. თანამედროვე გამოწვევების უკეთ გამკლავების მიზნით, პერიოდულად ხდება შსს აკადემიის სასწავლო პროგრამებისა და შსს სწავლების საჭიროებების შეფასება და იდენტიფიცირებული ხარვეზების/საჭიროებების შესაბამისად არსებული სასწავლო პროგრამების განვითარება ან ახალი სწავლებებისა და მოდულების შემუშავება.

აკადემიაში მიმდინარე და დაგეგმილი სასწავლო პროგრამების გარდა, შსს-ს თანამშრომლებს უტარდებათ სპეციალიზებული ტრენინგები, კურსები და სემინარები შესაბამის სფეროებში ადგილობრივი და უცხოელი ექსპერტების მონაწილეობით და დონორი ორგანიზაციების მხარდაჭერით.

* 1. **ტაქტიკური მომზადება**

პოლიციის საქმიანობის ეფექტურობისა და პოლიციელთა, ისევე როგორც მოქალაქეთა უსაფრთხოების უზრუნველყოფისთვის ერთ-ერთ მნიშვნელოვან წინაპირობას წარმოადგენს პოლიციელთა ტაქტიკური მომზადება, რაც გულისხმობს თეორიული ცოდნის მიწოდების პარალელურად ინტენსიურ პრაქტიკულ სწავლებას. ტაქტიკური მომზადების განვითარების მიზნით იგეგმება სასწავლო პროგრამების დახვეწა, ინფრასტრუქტურისა და აღჭურვილობის განვითარება და საერთაშორისო ერთობლივი სწავლებების დაგეგმვა.

* 1. **დაწინაურების კანდიდატების მომზადება/გადამზადება**

ადამიანური რესურსების მართვის განვითარების პროცესის ერთ-ერთი უმნიშვნელოვანესი კომპონენტია დაწინაურების სისტემის დახვეწა, რაც მოიცავს დაწინაურების კანდიდატების გადამზადებას ახალი ფუნქციებისა და გამოწვევების გასამკლავებლად. ამ მიზნით, შსს აკადემია უზრუნველყოფს სპეციალური პროგრამების ე.წ. დაწინაურების კურსების დაგეგმვასა და განხორციელებას. მიმდინარეობს აქტიური მუშაობა აღნიშნული პროგრამების განახლების მიზნით.

* 1. **დისტანციური სწავლება**

სამართალდამცავთა სამუშაო სპეციფიკიდან გამომდინარე, სამინისტროსთვის გარკვეულ გამოწვევას წარმოადგენს შსს–ს თანამშრომლების პროფესიული უნარების მუდმივი განვითარება მათი სამუშაო პროცესიდან მოწყვეტის გარეშე. ამიტომ, მნიშვნელოვანია განვითარდეს სწავლების ალტერნატიული საშუალებები, რომლებიც საშუალებას მისცემს პოლიციელებს სამუშაო ადგილიდან გაუსვლელად მიიღონ განათლება. ამ მიზნით, შსს აკადემია აქტიურად მუშაობს დისტანციური (ელექტრონული) სწავლების სისტემის შემუშავებასა და დანერგვაზე. აღნიშნული ინოვაციური რეფორმა ასევე მნიშვნელოვან როლს შეასრულებს თანამშრომელთა უცხო ენის უნარების განვითარებაში, რაც თავის მხრივ ხელს შეუწყობს ქართული ცოდნისა და გამოცდილების ექსპორტს.

1. **მატერიალურ-ტექნიკური ბაზისა და ინფრასტრუქტურის განვითარება**

დანაშაულის პრევენციის, ოპერატიულ-სამძებრო და საგამოძიებო საქმიანობის ეფექტური განხორციელებისათვის და ასევე დანაშაულის სწრაფად გახსნისათვის და აღმოფხვრისათვის სამინისტროს დაგეგმილი აქვს მატერიალურ-ტექნიკური შესაძლებლობების გაუმჯობესება და დახვეწა, მათ შორის, უსაფრთხოების თანამედროვე ელექტრონული საშუალებების დანერგვა. აგრეთვე, მნიშვნელოვანია სამინისტროს ინფრასტრუქტურის განვითარება.

1. **მიზნობრივი ინიციატივები**

შსს–ში მიმდინარე მნიშვნელოვანი პროექტებისა და სიახლეების შესახებ საზოგადოებრივი ცნობიერებისა და ინტერესის ამაღლებისათვის ერთ–ერთ ყველაზე ეფექტიან მექანიზმს მიზნობრივი ინიციატივები წარმოადგენს. აღნიშნული ინიციატივები წარმოადგენენ საჭირო საკანონდებლო ცვლილებების, ღონისძიებებისა და საინფორმაციო კამპანიების ერთობლიობას. ასეთ ინიციატივებს განეკუთვნება: ოჯახში ძალადობასთან ბრძოლის პროგრამა, საგზაო უსაფრთხოების პროგრამა, საზოგადოებაზე ორიენტირებული პოლიცია და კიბერდანაშულის წინააღმდეგ ბრძოლის პროგრამა.

**6.1. ოჯახში ძალადობასთან ბრძოლა**

ოჯახში ძალადობა ერთ–ერთ ყველაზე აქტუალურ და პრობლემატურ საკითხს წარმოადგენს, რომელსაც ბოლო პერიოდში შინაგან საქმეთა სამინისტრო საკმაოდ დიდ ყურადღებას უთმობს. ამ ფენომენის წინააღმდეგ ბრძოლის გააქტიურებისა და ეფექტიანობის გაზრდის მიზნით შსს–მ შექმნა ოჯახში ძალადობის პრევენციისა და მასზე ეფექტიანი რეაგირების კომისია, რომელსაც ხელმძღვანელობს მინისტრის მოადგილე. თბილისისა და რეგიონების მთავარი სამმართველოების რაიონულ განყოფილებებში გამოიყო შესაბამისი კვალიფიკაციის მქონე 2-2 უბნის ინსპექტორი (შეძლებისდაგვარად, ქალი და მამაკაცი), რომელთაც დაევალათ სამოქმედო ტერიტორიაზე კონფლიქტურ ოჯახებთან მუშაობა და კომისიის ინფორმირება. სამუშაო რეჟიმში იმართება პერმანენტული შეხვედრები  იმ არასამთავრობო და საერთაშორისო ორგანიზაციებთან, რომლებიც მუშაობენ ოჯახში ძალადობის საკითხებზე, გაძლიერდა პოლიციელების განათლება ოჯახში ძალადობის შესახებ, გაუმჯობესდა სტატისტიკის წარმოება.

მიუხედავად ამისა, შსს კვლავ გეგმავს ოჯახში ძალადობის წინააღმდეგ ბრძოლის სფეროში საჭირო ღონისძიებების გატარებას, რომლის მიზანია: ოჯახში ძალადობის და ქალთა მიმართ ძალადობის საკითხებზე საზოგადების ცნობიერების ამაღლების გზით მიდგომების შეცვლა, სახელმწიფო უწყებების კოორდინაციის გაუმჯობესების ხელშეწყობა; ქალთა მიმართ ძალადობის და ოჯახში ძალადობის ფაქტებზე რეაგირების ეფექტურობის გაზრდა სამართალდამცავთა კვალიფიკაციის გაღრმავების გზით და ფართომასშტაბიანი ცნობიერების ამაღლების კამპანიის განხორციელება.

**6.2. საგზაო უსაფრთხოება**

გაზრდილი ავტოსაგზაო შემთხვევის გათვალისწინებით, შინაგან საქმეთა სამინისტრო მნიშვნელოვან ყურადღებას უთმობს საგზაო მოძრაობის უსაფრთხოების ხარისხის ამაღლებას, რომლის მიზნითაც დაიწყო სპეციალური პროგრამის განხორციელება. პროგრამის მიზანია დაიცვას მოქალაქეების სიცოცხლე და უზრუნველყოს ავტოსაგზაო შემთხვევების შემცირება.

პროგრამა მოიცავს შემდეგ კომპონენტებს: ავტოსაგზაო შემთხვევების მთავარი მიზეზების წინააღმდეგ (არასწორი მანევრირება, სიჩქარის გადაჭარბება, ალკოჰოლის ზემოქმედების ქვეშ მართვა და სხვა) ადმინისტრირების გაუმჯობესება; ფეხით მოსიარულეთა უსაფრთხოებისთვის კანონმდებლობის გამკაცრება; მოძრაობის წესების დარღვევებზე ქულების სისტემის შემოტანა და მართვის მოწმობის ტესტის რეალურ მოძრაობაში გადატანა.

ახალი პროგრამა, საკანონმდებლო ცვლილებების გარდა, ფართომასშტაბიან კამპანიასაც მოიცავს, რომლის მიზანია საგზაო უსაფრთხოების საკითხებში მოსახლეობის ცნობიერების ამაღლება.

**6.3. საზოგადოებაზე ორიენტირებული პოლიცია**

შინაგან საქმეთა სამინისტროში ინერგება  საზოგადოებაზე ორიენტირებული საპოლიციო საქმიანობა (სოპ), რომელიც მიზნად ისახავს პრევენციული ღონისძიებების განვითარებას, პარტნიორობას პოლიციასა და საზოგადოებას შორის.

საზოგადოებაზე ორიენტირებული საპოლიციო საქმიანობის განხორციელება კომპლექსური პროცესია და მოიცავს შემდეგ ძირითად კომპონენტებს: შესაბამის ინსტიტუციონალიზაციას, რელევანტურ უწყებებთან კოორდინაციას/თანამშრომლობას და მიზნობრივი პროგრამების  განხორციელებას კონკრეტულ ტერიტორიაზე არსებული საჭიროების მიხედვით.

სოპ–ის პროგრამების განხორციელებას წინ უძღვის კომპლექსური მოსამზადებელი ეტაპი, რომელიც მოიცავს საზოგადოებაში არსებული პრობლემების შესწავლას და მასზე რეაგირების მექანიზმების შემუშავებას.

* 1. **კიბერდანაშაულის წინააღმდეგ ბრძოლა**

ინტერნეტ ტექნოლოგიებისა და ელექტრონული სერვისების განვითარების პარალელურად ვითარდება და იცვლება დანაშაულის სახეები და ფორმები. ნებისმიერი მოქალაქე ყოველდღიურად შეიძლება გახდეს კიბერ თავდასხმის მსხვერპლი. შესაბამისად, შს სამინისტროსთვის ერთ-ერთი პრიორიტეტული მიმართულებაა კიბერდანაშაულის პრევენცია და მასთან ბრძოლა.

აღნიშნული მიმართულებით მნიშვნელოვანია შსს ადამიანური რესურსების განვითარება სიღრმისეული სასწავლო პროგრამების შემუშავებითა და განხორციელებით; კიბერდანაშულის გამოძიებასა და პრევენციაზე პასუხიმგებელი დანაყოფების აღჭურვა თანამედროვე ანალიტიკური და საექსპერტო პროგრამებით; აგრეთვე, ფართომასშტაბიანი საინფორმაციო კამპანიების ორგანიზება მოსახლეობის ცნობიერების გაზრდის მიზნით.

1. **საზოგადოებასთან ურთიერთობა**

შსს აცნობიერებს, რომ სამართალდამცავი სისტემის ეფექტურობა მნიშვნელოვნად არის დამოკიდებული საზოგადოებრივ მხარდაჭერასა და თანამშრომლობაზე. ყოველივე ზემოაღნიშნულთან ერთად, რაც თავისთავად ხელს უწყობს ამგვარი ურთიერთობის განმტკიცებას, სამინისტრო უზრუნველყოფს:

* საჯარო ინფორმაციის დაუბრკოლებელ გაცემას;
* საზოგადოებისათვის აქტუალური ინფორმაციის რეგულარულ მიწოდებას სხვადასხვა ბეჭდვითი და ელექტრონული საშუალებებით (მათ შორის საკუთარი საინფორმაციო ინიციატივების ფარგლებში: გადაცემები, სამინისტროს ვებ-გვერდი, სამინისტროს ბეჭდვითი მასალა).

1. **საერთაშორისო თანამშრომლობის გაღრმავება**

შინაგან საქმეთა სამინისტროსთვის საერთაშორისო თანამშრომლობა ერთ-ერთი უმნიშვნელოვანეს საკითხს წარმოადგენს. იგი პირდაპირ კავშირშია რეფორმების პროცესების მხარდაჭერასთან და სამინისტროს სტრუქტურული ქვედანაყოფების შესაძლებლობების განვითარებასთან. სამინისტრო საერთაშორისო თანამშრომლობას ახორციელებს ოპერატიული და არა ოპერატიული მიმართულებით.

ოპერატიული თანამშრომლობა მოიცავს: საერთაშორისო ხელშეკრულებებისა და შიდა კანონმდებლობის შესაბამისად, ოპერატიულ-სამძებრო ინფორმაციის გაცვლას, ერთობლივი ოპერაციების ჩატარებას და სხვა მსგავს საკითხებს, რომლებიც ხორციელდება პოლიციის ატაშეების, ორმხრივი ხელშეკრულებების, ნაცვალგების პრინციპისა და საერთაშორისო, მათ შორის რეგიონული ორგანიზაციების მეშვეობით. არა ოპერატიული თანამშრომლობა ფარავს ისეთ საკითხებს, როგორებიცაა: ევროატლანტიკურ სტრუქტურებთან თანამშრომლობა, საერთაშორისო ხელშეკრულებების დადება, ერთობლივი პროექტები, ღონისძიებები, გამოცდილების გაზიარება, დონორთა კოორდინაცია, ტრენინგები, ერთობლივი სამოქმედო გეგმების განხორციელება, შესრულების ანგარიშგების მომზადება და სხვ.

საერთაშორისო და ეროვნული სამართლებრივი ინსტრუმენტებით აღებული ვალდებულებების შესრულებისას, აგრეთვე რეფორმების პროცესების მხარდაჭერისა და სტრუქტურული ქვედანაყოფების შესაძლებლობების განვითარებისას, სამინსიტროს აქტიურ დახმარებას უწევენ შემდეგი სტრატეგიული პარტნიორები/დონორები: ამერიკის შეერთებული შტატები, ევროკავშირი, ევროკავშირის წევრი ქვეყნები და თურქეთის რესპუბლიკა.

ასევე მნიშვნელოვანია საერთაშორისო სამართლებრივი თანამშრომლობა და სამართლებრივი ბაზის განვითარება. 2014 წელს მიღებული „სამართალდამცავ სფეროში საერთაშორისო თანამშრომლობის შესახებ“ საქართველოს კანონის შესაბამისად სამინისტრო ახორციელებს ეფექტურ საერთაშორისო თანამშრომლობას დანაშაულის თავიდან აცილების, გამოვლენისა და აღკვეთის სფეროში, და საქართველოს შესაბამისი მრავალმხრივი და ორმხრივი საერთაშორისო ხელშეკრულებებით ნაკისრი ვალდებულებების შესრულებასა და მის მონიტორინგს. სამინისტრო მომავალშიც აპირებს დანაშაულთან ბრძოლის/პოლიციის სფეროში საერთაშორისო თანამშრომლობის გაძლიერებას. ამ კუთხით შსს-ს პრიორიტეტებს წარმოადგენს: ევროპულ სტრუქტურებთან თანამშრომლობის გაღრმავება, ევროპული სამეზობლო პოლიტიკის ფარგლებში შსს-ს კომპეტენციაში შემავალი ვალდებულებების შესრულება, ასოცირების შესახებ შეთანხმებასთან დაკავშირებული ღონისძიებების განხორციელება, ევროკავშირის სპეციალიზებულ სააგენტოებთან, ჩრდილოატლანტიკურ ალიანსთან და აშშ-ს შესაბამის სტრუქტურებთან თანამშრომლობის გაგრძელება, ასევე საერთაშორისო სამართლებრივი თანამშრომლობის გაღრმავება მრავალმხრივ, ორმხრივ და რეგიონალურ ფორმატში, სხვადასხვა პროექტების ფარგლებში თანამშრომლობა და დონორ ქვეყნებთან და ორგანიზაციებთან კოორდინაციის გაგრძელება.

განხორციელებული წარმატებული რეფორმა და ორგანიზებულ დანაშაულთან ბრძოლაში მიღწეული შედეგი შსს–ს აძლევს შესაძლებლობას, გაუზიაროს წარმატებული გამოცდილება სხვა ქვეყნებს (რეფორმების ექსპორტი). ეს აქტივობა შესაძლებელია განხორციელდეს სასწავლო ვიზიტების, ექსპერტთა მისიების, სემინარებისა და სამუშაო შეხვედრების ორგანიზების გზით ორმხრივად დაინტერესებულ ქვეყნებთან, თუ დონორი/საერთაშორისო ორგანიზაციების მხარდაჭერით.

საერთაშორისო თანამშრომლობის კუთხით შსს–თვის ასევე პრიორიტეტულია მის სისტემაში შემავალი ერთეულების გაწევრიანება სხვა შესაბამის რეგიონულ ორგანიზაციებსა და ასოციაციებში. გაწევრიანების შემდეგ შსს უზრუნველყოფს მის სისტემაში შემავალი ერთეულების აქტიურ მონაწილეობას ხსენებულ ორგანიზაციებსა და ასოციაციებში, ასევე, ნაკისრი ვალდებულებების შესრულებას, რაც ხელს შეუწყობს სამინისტროს შესაძლებლობების გაძლიერებასა და განვითარებას, საუკეთესო პრაქტიკისა და გამოცდილების გაზიარებას.

# თავი 5. პროკურატურის რეფორმის სტრატეგია

**შესავალი**

საქართველოს პროკურატურის სისტემური რეფორმირების პროცესი 2013 წელს დაიწყო. ,,პროკურატურის შესახებ“ საქართველოს კანონში განხორციელებული ცვლილებების შემდგომ, საქართველოს იუსტიციის მინისტრი აღარ ახორციელებს საპროკურორო საქმიანობას. საქართველოს პროკურატურის რეფორმის ფარგლებში მიღწეული მნიშვნელოვანი პროგრესია ასევე მთავარი პროკურორის არჩევის წესის შემოღება და მართვის კოლეგიური სისტემის დანერგვა, რაც განსაზღვრავს სისტემის დამოუკიდებლობისა და პოლიტიკური ნეიტრალიტეტის ხარისხს. განხორციელებული უმნიშვნელოვანესი პოზიტიური ცვლილებების მიუხედავად, პროკურატურის წინაშე კვლავ დგას ახალი გამოწვევები. მოცემული დოკუმენტის მიზანია, უკვე მიღწეული შედეგებისა და ახალი საჭიროებების გათვალისწინებით, განსაზღვროს სისტემის განვითარების გრძელვადიანი სტრატეგია, პრიორიტეტები და მიზნის მიღწევის გზები.

საქართველოს პროკურატურის 2017-2021 წლების სტრატეგიული ხედვა აგებულია სისტემის პროგრესსა და განვითარებაზე, რომელიც მოიცავს: დანაშაულის წინააღმდეგ ეფექტიან ბრძოლას, ადამიანის უფლებების დაცვას, საპროკურორო საქმიანობისა და გამოძიების ხარისხის ამაღლებას, დანაშაულის პრევენციას, პროფესიული ეთიკის სტანდარტის დახვეწას, პროკურატურის სისტემის თანამშრომელთა კვალიფიკაციის ამაღლებას, პროკურატურისა და პროკურორის დამოუკიდებლობის ხარისხის ზრდას, საზოგადოებრივი ნდობის ამაღლებასა და ინსტიტუციურ განვითარებას.

სტრატეგიაში მოცემული მიმართულებები ეფუძნება წამყვანი სამართლებრივი სახელმწიფოების საუკეთესო პრაქტიკას, საერთაშორისო და ადგილობრივი არასამთავრობო ორგანიზაციების რეკომენდაციებს/ანგარიშებს, ორგანიზაციაში ჩატარებულ სოციოლოგიურ კვლევას და პროკურორთა დატვირთვის ანალიზს.

წარმოდგენილი სტრატეგიის შემუშავების პროცესში აქტიურად იყო ჩართული ამერიკის შეერთებული შტატების იუსტიციის დეპარტამენტი და ევროპის საბჭო, რომლებმაც საკმაოდ მნიშვნელოვანი და შედეგებზე ორიენტირებული საექსპერტო თუ ფინანსური მხარდაჭერა აღმოუჩინეს პროკურატურის სისტემასა და სტრატეგიაზე მომუშავე გუნდს.

სტრატეგიით დასახული მიზნების მისაღწევად, პროკურატურა მოწოდებულია ყველა სახელმწიფო ორგანოსთან, ადგილობრივ და საერთაშორისო ორგანიზაციასთან თანამშრომლობისთვის.

1. **პროკურატურის საქმიანობის ძირითადი პრინციპები**

საქართველოს პროკურატურა არის საქართველოს იუსტიციის სამინისტროს სისტემაში შემავალი საქვეუწყებო დაწესებულება, რომელსაც გააჩნია სისხლისსამართლებრივი დევნის განხორციელების ექსკლუზიური უფლებამოსილება. ამ ფუნქციის შესრულების უზრუნველსაყოფად პროკურატურა ახორციელებს გამოძიების საპროცესო ხელმძღვანელობას, რიგ შემთხვევებში სრული მოცულობით ატარებს გამოძიებას და სასამართლოში მხარს უჭერს სახელმწიფო ბრალდებას. აღნიშნული ფუნქციის განხორციელებისას პროკურორმა უნდა გაითვალისწინოს საქართველოს კონსტიტუციის მეორე თავსა და ადამიანის უფლებათა და ძირითად თავისუფლებათა დაცვის ევროპულ კონვენციაში ჩამოყალიბებული პრინციპები.

პროკურატურა თავის ფუნქციებს ახორციელებს სახელმწიფო უწყებებთან მჭიდრო და კოორდინირებული თანამშრომლობით, რომლის მიზანია სისხლის სამართლის მართლმსაჯულების სისტემის დახვეწა და დანაშაულთან ბრძოლის სფეროში შიდა თუ გლობალურ გამოწვევებთან გამკლავება. „პროკურატურის შესახებ“ კანონში მოცემულია ის ძირითადი პრინციპები, რომლებსაც პროკურატურის საქმიანობა ეფუძნება:

* კანონიერება;
* ფიზიკური პირის უფლებებისა და თავისუფლებების, იურიდიული პირის უფლებების დაცვა და პატივისცემა;
* პროფესიონალიზმი და კომპეტენტურობა;
* ობიექტურობა და მიუკერძოებლობა;
* ერთიანობა და ცენტრალიზაცია, ყველა ქვემდგომი პროკურორისა და პროკურატურის სხვა მუშაკის მთავარი პროკურორისადმი დაქვემდებარება;
* პოლიტიკური ნეიტრალიტეტი.

საქართველოს პროკურატურა, სწორედ ზემოაღნიშნულ პრინციპებზე დაფუძნებით, სტრატეგიული განვითარების წინამდებარე კონცეფციის ფარგლებში გეგმავს არაერთი ღონისძიების განხორციელებას.

1. **პროკურატურის დამოუკიდებლობის გაზრდა**

***ა. არსებული მდგომარეობა***

საქართველოს პროკურატურის დამოუკიდებლობა სისტემის წარმატებული საქმიანობის ერთ-ერთ ძირითად განმსაზღვრელს წარმოადგენს. სახელმძღვანელო პრინციპები პროკურორთა როლის შესახებ[[2]](#footnote-2) ადგენს, რომ სახელმწიფომ ეფექტიანი ზომები უნდა მიიღოს, რათა პროკურატურის დამოუკიდებლობის ხასიათი და ფარგლები კანონით იქნეს დადგენილი[[3]](#footnote-3). თითქმის ანალოგიური შინაარსის დებულებებს შეიცავს პროკურორთა საერთაშორისო ასოციაციის მიერ მიღებული პროკურორთა პროფესიული პასუხისმგებლობის, ძირითადი მოვალეობებისა და უფლებების სტანდარტები[[4]](#footnote-4).

გასულ წელს განხორციელებული ინსტიტუციური რეფორმის შედეგად, პროკურატურის სისტემური დამოუკიდებლობის უზრუნველყოფის მიზნით არაერთი მნიშვნელოვანი ნაბიჯი გადაიდგა, თუმცა კვლავ გამოწვევად რჩება პროკურატურის დამოუკიდებლობის ხარისხის გაზრდა, არამენეჯერულ პოზიციაზე მყოფ პროკურორთა დამოუკიდებლობა და გადაწყვეტილების მიღების პროცესში მათი არასაკმარისი მონაწილეობა.

საქართველოს პროკურატურა, ისევე როგორც მსოფლიოს უმეტესი ქვეყნების წამყვანი საგამოძიებო და საპროკურორო სისტემები, მკაცრად ცენტრალიზებული და სუბორდინაციული უწყებაა, სადაც ყველა თანამშრომელი ექვემდებარება ზემდგომ თანამდებობის პირს, ხოლო ხელმძღვანელის კანონიერი ბრძანება/მითითება შესასრულებლად სავალდებულოა ყველა ქვემდგომისთვის. „პროკურატურის შესახებ“ საქართველოს კანონის მე-4 მუხლი[[5]](#footnote-5) პროკურატურის საქმიანობის ერთ-ერთ ძირითად პრინციპად სწორედ მის სისტემურ ერთიანობასა და ცენტრალიზაციას, ყველა ქვემდგომი პროკურორისა და პროკურატურის სხვა მუშაკის მთავარი პროკურორისადმი დაქვემდებარებას აცხადებს.

ზემოაღნიშნული საკანონმდებლო დათქმებისა და მართვის ერთპიროვნული ტრადიციების ფონზე, წლების განმავლობაში მოხდა პროკურატურის სისტემის იმგვარი ფორმირება, რომელმაც ამ სისტემასთან მიმართებით რიგ შემთხვევაში საზოგადოების არაერთგვაროვანი დამოკიდებულება ჩამოაყალიბა. აღნიშნულს დაემატა ის გარემოებაც, რომ 2005 წლამდე ქვედა ეშელონებში არსებულ ტოტალურ კორუფციასთან ბრძოლის ერთ-ერთ ძირითად მეთოდად ქვეყანაში საჯარო ადმინისტრირების მკაცრი ცენტრალიზაცია იქცა, რამაც დადებით შედეგებთან ერთად მანკიერი მხარეებიც გამოავლინა.

მიუხედავად პროკურატურის სისტემის ამგვარი იერარქიული ბუნებისა, საქართველოს პროკურატურა გააგრძელებს ინდივიდუალური პროკურორის დამოუკიდებლობის ხარისხის გაზრდაზე ზრუნვას, ვინაიდან პროკურატურის დამოუკიდებლობისთვის სასიცოცხლოდ მნიშვნელოვანია გადაწყვეტილებების მიღებისას პროკურორების დამოუკიდებლობა და მათი ზეგავლენისგან დაცულობა. იმისათვის, რომ პროკურორებზე ზემოქმედების იარაღად არ იქნეს გამოყენებული დისციპლინული დევნის ინსტრუმენტები, მნიშვნელოვანია ამ მიმართულებით გარკვეული ცვლილებების განხორციელება. საქართველოს პროკურატურის თანამშრომლებისთვის დისციპლინური პასუხისმგებლობის დაკისრება საქართველოს მთავარი პროკურატურის გენერალური ინსპექციის დებულების შესაბამისად ხორციელდება.[[6]](#footnote-6) აღნიშნული დეპარტამენტი პროკურატურის მუშაკთა მიერ სამსახურებრივი გადაცდომის ფაქტებზე ატარებს სამსახურებრივ შემოწმებას და მისი შედეგების შესახებ დასკვნას წარუდგენს საქართველოს მთავარ პროკურორს, რომელიც საკონსულტაციო საბჭოს რეკომენდაციის მხედველობაში მიღებით წყვეტს თანამშრომლისთვის დისციპლინური სახდელის დაკისრების ან მასზე უარის თქმის საკითხს.

გამჭვირვალე დისციპლინური პოლიტიკის გატარების მიზნით, პროკურატურის სისტემაში უკვე გადაიდგა მნიშვნელოვანი ნაბიჯები:

2015 წლის სექტემბრის თვეში „პროკურატურის შესახებ“ საქართველოს კანონში[[7]](#footnote-7) განხორციელებული ცვლილებებით, საქართველოს მთავარი პროკურორის, მისი მოადგილეებისა და საპროკურორო საბჭოს იმ წევრის მიმართ, რომელიც საქართველოს პროკურორთა კონფერენციამ აირჩია, დისციპლინური სახდელის გამოყენების საკითხს განიხილავს და წყვეტს კოლეგიური ორგანო - საპროკურორო საბჭო;

2016 წლის იანვრის თვეში, საქართველოს მთავარი პროკურორის გადაწყვეტილებით შეიქმნა საკონსულტაციო საბჭო, რომლის ფუნქციასაც სხვა საკითხებთან ერთად, პროკურატურის მუშაკთა დისციპლინური პასუხისმგებლობის საკითხთა განხილვა წარმოადგენს;

დისციპლინური პასუხისმგებლობის შესახებ საკითხის განხილვისას სხდომაზე დასწრებისა და საკუთარი მოსაზრების გამოხატვის შესაძლებლობა მიეცა იმ პირს, ვისი დისციპლინური პასუხისმგებლობის საკითხიც განიხილება საბჭოზე;

„საქართველოს პროკურატურის მუშაკთა ეთიკის კოდექსში“ შესატან ცვლილებებთან დაკავშირებით, საკონსულტაციო საბჭოს ფარგლებში შეიქმნა სპეციალური სამუშაო ჯგუფი.

საქართველოს პროკურატურის წინაშე არსებული გამოწვევების უკეთ დასაძლევად მნიშვნელოვანია ასევე კონკრეტულ საქმეებთან დაკავშირებით გადაწყვეტილების მიღების პროცესში არამენეჯერულ პოზიციაზე მყოფი პროკურორის როლის კიდევ უფრო გაზრდა და სისხლის სამართლის საქმესთან დაკავშირებულ საკითხებზე გადაწყვეტილების შემჭიდროებულ ვადებში მიღება. აღნიშნულის პარალელურად, მნიშვნელოვანია ერთიანი სისხლის სამართლის პოლიტიკის გატარება და ერთგვაროვანი პრაქტიკის ჩამოყალიბება.

***ბ. მიზნები***

პროკურატურის და პროკურორთა დამოუკიდებლობის ხარისხის გაზრდა;

კოლეგიური ორგანოების როლისა და მნიშვნელობის გაზრდა;

შეფასების სისტემის დანერგვა;

ეთიკის კოდექსის და წინასწარგანჭვრეტადი დისციპლინური პასუხისმგებლობის მექანიზმის შექმნა;

პროკურატურის თანამშრომელთათვის წინსვლის თანაბარი შესაძლებლობების უზრუნველყოფა;

თანამშრომელთა მიღების, დაწინაურების გამჭვირვალე პროცედურების დანერგვა.

***გ. მიზნის მიღწევის გზები***

იმისათვის, რომ მოხდეს საქართველოს პროკურატურის დამოუკიდებლობის გაზრდა, მნიშვნელოვანია შემდეგი სახის ღონისძიებების გატარება:

**2.1. კოლეგიური ორგანოების როლისა და მნიშვნელობის გაზრდა**

კოლეგიური ორგანოების როლის გაზრდა ამაღლებს სისტემის ეფექტიანობის, დამოუკიდებლობისა და გამჭვირვალობის ხარისხს.

კოლეგიური ორგანოების როლის გაზრდა პირდაპირ კავშირშია უწყების მიმართ საერთაშორისო და ადგილობრივი არასამთავრობო ორგანიზაციების, ასევე საზოგადოების ნდობის განმტკიცებასთან.

მნიშვნელოვანია ისეთი დოკუმენტებისა და წესების კოლეგიური ორგანოს მიერ დამტკიცება, რომლებიც პირდაპირ კავშირშია პროკურორთა დამოუკიდებლობასთან.

პროკურატურის საკონსულტაციო საბჭოს მიერ მოხდება საქართველოს პროკურატურის მუშაკთა ეთიკის კოდექსისა და პროკურატურის მუშაკთა დისციპლინური პასუხისმგებლობისა და დისციპლინური წარმოების შესახებ პროცედურული რეგულაციების დამტკიცება. შესწავლილი იქნება საერთაშორისო პრაქტიკა კოლეგიური ორგანოების როლისა და ფუნქციების შესახებ, რომლის შემდგომ შემუშავებული იქნება წინადადებები აღნიშნული ორგანოს მოქმედების საკანონმდებლო გარანტიებისა და მისი მუშაობის პროცედურების შესახებ.

გაგრძელდება საკონსულტაციო საბჭოს სხდომების ჩატარების პრაქტიკა, სადაც კოლეგიურად მოხდება პროკურორთა დასჯისა თუ წახალისების გადაწყვეტილებების მიღება. აღნიშნული მოდელი ზრდის პროკურორთა დაცულობას, რაც თავის მხრივ დადებითად აისახება პროკურატურის დამოუკიდებლობაზე.

**2.2. შეფასების სისტემის დანერგვა**

საქართველოს პროკურატურა შეიმუშავებს შეფასების კრიტერიუმებს, რომელთა საფუძველზე, წელიწადში ერთხელ შეფასდება თითოეული პროკურორის საქმიანობა. პროკურორების შეფასება წარიმართება შემდეგი მიმართულებით: შეფასდება პროკურორის საპროცესო ხელმძღვანელობის ეფექტიანობა; სასამართლოში სახელმწიფო ბრალდების მხარდაჭერის ხარისხი; პროკურორის მიერ სასამართლოში წარდგენილი შუამდგომლობების დაკმაყოფილების მაჩვენებელი; პროკურორის მიერ შედგენილი საპროცესო დოკუმენტების ხარისხი; პროკურორის სხვა აქტივობები, რომლებიც არ იქნება დაკავშირებული უშუალოდ საპროკურორო საქმიანობასთან (მაგ.: პროკურორის პრევენციულ ღონისძიებებსა და სხვა აქტივობებში მონაწილეობა); სისხლის სამართლის საქმის წარმოების ელექტრონულ პროგრამაში პროკურორის მუშაობის ხარისხი; პროკურორის ტრენინგებში მონაწილეობა და ტრენინგზე მიღწეული შედეგები. შეფასების კონკრეტული კრიტერიუმები გაიწერება ცალკე დოკუმენტში, რომელიც შეფასების დაწყებამდე გასაცნობად წარედგინება ყველა პროკურორს, რათა მათ ნათელი წარმოდგენა ჰქონდეთ შეფასების კრიტერიუმებზე. პროკურორთა დაწინაურებას, წახალისებას, დისციპლინურ პასუხისმგებლობას საფუძვლად დაედება შეფასების შედეგები. შემუშავდება დოკუმენტი, რომელშიც მოცემული იქნება პროკურორთა დაწინაურების, წახალისების კრიტერიუმები და პროცედურები, რაც ასევე გასაცნობად წარედგინება ყველა პროკურორს.

შეფასების სისტემა მინიმუმამდე დაიყვანს შეფასების პროცესში სუბიექტური მიდგომის რისკს, რაც თავის მხრივ უზრუნველყოფს პროკურორის მეტ დაცულობას გადაწყვეტილების დამოუკიდებლად მიღების დროს და გაზრდის მათ მოტივაციას.

* 1. **გამჭვირვალე დისციპლინური პროცედურების დანერგვა**

დისციპლინური პასუხისმგებლობის დაკისრების პროცედურებთან დაკავშირებით გადადგმული ნაბიჯები ამ კუთხით დაგეგმილი რეფორმის მხოლოდ პირველი ეტაპია. მისი შემდგომი მეთოდოლოგიური და საკანონმდებლო სრულყოფა მომდევნო წლების უმნიშვნელოვანეს სტრატეგიულ მიმართულებას წარმოადგენს.

მკაფიოდ გაიწერება ის დარღვევები, რომლებიც იწვევს პროკურატურის მუშაკის დისციპლინურ პასუხისმგებლობას. მნიშვნელოვანია დისციპლინური პასუხისმგებლობის საფუძვლების სიცხადე, ვინაიდან თითოეულ გამომძიებელს და პროკურორს უნდა ჰქონდეს ნათელი წარმოდგენა სამსახურებრივი მოთხოვნებისა და მათი დარღვევის შემთხვევაში მოსალოდნელი პასუხისმგებლობის შესახებ.

ზემოაღნიშნულიდან გამომდინარე, გადაიხედება პროკურატურის მუშაკთა ეთიკის კოდექსი, მოხდება სისტემის თანამშრომელთა მიერ შესაძლო სამსახურებრივი გადაცდომების იდენტიფიცირება და უზრუნველყოფილი იქნება სანქციების პროპორციულობა. შემუშავდება სახელმძღვანელო, გაიდლაინები, რომლებშიც მოცემული იქნება ეთიკის კოდექსთან და დისციპლინურ გადაცდომებთან დაკავშირებული განმარტებები, გადაცდომების კონკრეტული მაგალითები. ეთიკის კოდექსი და შემუშავებული სახელმძღვანელო გასაცნობად წარედგინება პროკურატურის ყველა მუშაკს და ისინი გაივლიან სწავლებას ეთიკის სტანდარტებთან დაკავშირებით. ეთიკის კოდექსი და დისციპლინურ გადაცდომებთან დაკავშირებული განმარტებები ხელმისაწვდომი იქნება ასევე საზოგადოებისათვის.

**2.4.** **თანამშრომელთა როტაციის სისტემის რეფორმა**

გარდა პროკურატურაში დასაქმების თანაბარი შესაძლებლობებისა, წინამდებარე სტრატეგიული კონცეფციის ფარგლებში დაგეგმილია უკვე დასაქმებულ პირთა როტაციის სისტემის რეფორმა.

პროკურატურის თანამშრომელთა მოტივაციისთვის მნიშვნელოვანია ორგანიზაციაში არსებობდეს არა მხოლოდ დაწინაურების, არამედ სხვა სტრუქტურულ ერთეულში იმავე პოზიციაზე კონკურსის წესით გადასვლის შესაძლებლობა. ქვედა რგოლის თანამშრომელს უნდა ჰქონდეს იმის განცდა, რომ უწყებაში მისი პროფესიული წინსვლა დამოკიდებულია მხოლოდ მისი საქმიანობის შედეგებსა და ჯანსაღ კონკურენტულ გარემოზე.

ზემოაღნიშნული მიზნის მისაღწევად, ვაკანტურ პოზიციებზე გამოცხადდება შიდაუწყებრივი კონკურსები, რომლებშიც ნებისმიერ მსურველს ექნება საკუთარი კანდიდატურის წარდგენის შესაძლებლობა

დანერგილი საკონკურსო სისტემის ეფექტურობის განსაზღვრის მიზნით, გონივრული პერიოდულობით მოხდება შედეგების განზოგადება და იმის გაანალიზება, რამდენად კარგად ართმევენ თავს კონკურსის წესით ახალ თანამდებობებზე დასაქმებული/გადაადგილებული პირები დაკისრებულ უფლება-მოვალეობებს.

**2.5. პროკურატურის და პროკურორთა დამოუკიდებლობის ხარისხის გაზრდა**

პროკურატურის და პროკურორთა დამოუკიდებლობის ხარისხის ზრდის პროცესი წარმოადგენს დინამიურ პროცესს. საპროკურორო საქმიანობისა და მართვის სისტემის დეცენტრალიზაციას დადებით მხარეებთან ერთად, თან ახლავს კორუფციისა და სხვადასხვა ტერიტორიულ ერთეულში არაერთგვაროვანი სისხლის სამართლის პოლიტიკის გატარების რისკი.

შესწავლილი იქნება სხვა ქვეყნების პრაქტიკა და მომზადდება წინადადებები მთავარი პროკურორის არჩევის წესის დახვეწის მიზნით.

მთავარი პროკურატურის მიერ შემუშავდება რეკომენდაციები (აღკვეთის ღონისძიებების, საპროცესო შეთანხმებისა და დისკრეციული უფლებამოსილების გამოყენებასთან და სხვა პრაქტიკულ საკითხებთან დაკავშირებით), რომლებიც, ერთი მხრივ, უზრუნველყოფს რიგითი პროკურორის დამოუკიდებლობას და გადაწყვეტილების სწრაფად მიღებას, ხოლო, მეორე მხრივ, მიმართული იქნება ერთგვაროვანი პრაქტიკის ჩამოყალიბებისკენ.

პროკურორთა დამოუკიდებლობის უზრუნველყოფის მიზნით, შემუშავდება დოკუმენტი, რომელშიც გაწერილი იქნება პროკურორებს შორის სისხლის სამართლის საქმის გადანაწილების ნათელი კრიტერიუმები.

შემუშავდება პროკურორთათვის საქმეების განაწილების და საქმის ჩამორთმევის ნათელი და ობიექტური კრიტერიუმები და პროცედურები, რომლის თანახმად ზემდგომ პროკურორს დაეკისრება ვალდებულება წერილობით დაასაბუთოს ქვემდგომი პროკურორისთვის საქმის ჩამორთმევისა და სხვა პროკურორისთვის გადაცემის გადაწყვეტილება.

**2.6. პროკურატურის სისტემაში თანამშრომლების აყვანისა და დაწინაურების გამჭვირვალე პროცედურების დანერგვა**

საქართველოს პროკურატურა შეიმუშავებს დოკუმენტს, რომელშიც დეტალურად იქნება გაწერილი თანამშრომელთა შერჩევისა და დაწინაურების კრიტერიუმები და პროცედურები, რათა გადაწყვეტილებები ემყარებოდეს ზუსტ და ობიექტურ, განსაკუთრებით დამსახურებაზე დაფუძნებულ კრიტერიუმებს. აღნიშნული დოკუმენტი იქნება ყველა პროკურორისთვის და საზოგადოების თითოეული წევრისთვის ხელმისაწვდომი. კრიტერიუმებისა და პროცედურების ნათლად გაწერა უზრუნველყოფს გადაწყვეტილებების მიღების გამჭვირვალობას და ამ პროცედურის ფარგლებში მიღებული ნებისმიერი გადაწყვეტილების დასაბუთებულობას.

პირველ რიგში მოხდება საერთაშორისო პრაქტიკის შესწავლა პროკურატურის სისტემებში თანამშრომელთა შერჩევისა და დაწინაურების კრიტერიუმებისა და პროცედურების შესახებ, რომლის შემდგომ პროკურატურის სისტემაში მოხდება ზემოაღნიშნული დოკუმენტის შემუშავება და მისი პრაქტიკაში დანერგვა.

1. **ცალკეული დანაშაულების წინააღმდეგ ბრძოლის ეფექტიანობის გაზრდა**

***ა. არსებული მდგომარეობა***

საქართველოს პროკურატურა ახორციელებს საპროცესო ხელმძღვანელობას საგამოძიებო ერთეულების წარმოებაში არსებულ სისხლის სამართლის საქმეებზე და, კანონმდებლობით განსაზღვრულ შემთხვევებში, თავად აწარმოებს გამოძიებას სრული მოცულობით.

გამოძიების ხარისხის ამაღლების საჭიროება ერთ-ერთ ყველაზე აქტუალურ საკითხს წარმოადგენდა გასული წლების საერთაშორისო ორგანიზაციების ანგარიშებსა და რეკომენდაციებში.

**ადამიანით ვაჭრობა** ერთ-ერთი იმ გლობალური ხასიათის პრობლემათაგანია, რომელიც საქართველოშიც აქტუალურია. ტრეფიკინგის არსებული ფაქტების ანალიზი ცხადყოფს, რომ სექსუალური ექსპლუატაციის შემთხვევების გამოვლენა და ამ კატეგორიის ტრეფიკინგზე სამართლებრივი რეაგირება უფრო ეფექტიანია, ხოლო შრომითი ტრეფიკინგის ფაქტების გამოვლენა სირთულეს წარმოადგენს. საქართველოსთვის გამოწვევად რჩება ქუჩაში მცხოვრები ბავშვების საკითხი, რომლებიც ხშირად ხდებიან სხვადასხვა სახის ექსპლუატაციის მსხვერპლნი.

უკანასკნელ პერიოდში **ტერორიზმი** თითქმის ყველა ქვეყნისთვის იქცა ერთ-ერთ მთავარ გამოწვევად. მნიშვნელოვანია შემუშავდეს თანმიმდევრული სამართლებრივი პოლიტიკა ტერორიზმის საფრთხეების შესამცირებლად.

**უკანონო შემოსავლის ლეგალიზაცია და ტერორიზმის დაფინანსება** განსაკუთრებულ საფრთხეს უქმნის საზოგადოების უსაფრთხოებასა და კანონის უზენაესობას**.** შესაბამისად, ამ დანაშაულების წინააღმდეგ ეფექტიანი ბრძოლა პროკურატურის ერთ-ერთი მთავარი პრიორიტეტია.

2004 წლიდან საქართველოში არსებობს უკანონო შემოსავლის ლეგალიზაციისა და ტერორიზმის დაფინანსების წინააღმდეგ ბრძოლის საკანონმდებლო და ინსტიტუციური მექანიზმი, რომელიც მუდმივად განიცდიდა განახლებას მისი საერთაშორისო სტანდარტებთან შესაბამისობაში მოყვანისა და გამოწვევებთან გამკლავების მიზნით.

მითითებული სისტემის არსებობის მანძილზე მიღწეულ იქნა გარკვეული წარმატება უკანონო შემოსავლის ლეგალიზაციის საქმეებზე გამოძიებისა და სისხლისსამართლებრივი დევნის წარმოების ეფექტიანობის თვალსაზრისით. თუმცა, აღნიშნულის მიუხედევად, ასეთი საქმეების რაოდენობა მნიშვნელოვნად ნაკლებია სხვა პოტენციურ პრედიკატ დანაშაულებთან დაკავშირებით წარმოებული სისხლის სამართლის საქმეების საერთო რაოდენობაზე.

იმის გათვალისწინებით, რომ დანაშაულთა უმრავლესობას თან ახლავს უკანონო შემოსავლის მიღება, რასაც ხშირ შემთხვევაში მოჰყვება მისი ლეგალიზაცია, არსებობს უკანონო შემოსავლის ლეგალიზაციის შესაძლო ფაქტებზე გამოძიებისა და სისხლისსამართლებრივი დევნის წარმოების ეფექტიანობის გაზრდის საჭიროება.

დღეისათვის არსებული მდგომარეობის მიხედვით, არ არსებობს ტერორიზმის დაფინანსების საქმეების გამოძიების პრაქტიკა, რაც ასევე მიანიშნებს ტერორიზმის დაფინანსების შესაძლო ფაქტებზე გამოძიებისა და სისხლისსამართლებრივი დევნის წარმოების ეფექტიანობის გაზრდის საჭიროებაზე.

უკანონო შემოსავლის ლეგალიზაციისა და ტერორიზმის დაფინანსების წინააღმდეგ ბრძოლაში წარმატების მიღწევა შეუძლებელია არსებული კანონმდებლობით ჩამორთმევას დაქვემდებარებული ქონების ეფექტიანი მოძიებისა და ჩამორთმევის გარეშე. მიუხედავად იმისა, რომ ამ დრომდე ჩამორთმეულ იქნა დანაშაულის შედეგად მიღებული ათეულობით მილიონი ლარის ღირებულების ქონება, მისი ოდენობა მნიშვნელოვნად ნაკლებია ქვეყნის მასშტაბით დანაშაულის შედეგად მიღებული შემოსავლის სავარაუდო ოდენობაზე. ეს გარემოება განაპირობებს ზემოხსენებული ქონების მოძიებისა და ჩამორთმევის ეფექტიანობის გაზრდის აუცილებლობას.

საზოგადოებრივი სერვისების მზარდი ელექტრონიზაცია, ერთი მხრივ, ზრდის **კიბერდანაშაულის რისკებს** და, მეორე მხრივ, სისხლის სამართლის პროცესში მტკიცებულებების მოპოვების მეტ შესაძლებლობებს იძლევა. ელექტრონული მტკიცებულებების მოპოვებისა და კიბერდანაშაულის მიმართულებები შედარებით ახალი და სპეციფიკური სფეროებია, რის გამოც საჭიროა გამომძიებლებისა და პროკურორების გადამზადება, მათთვის სპეციალური სახელმძღვანელოების მომზადება. კიბერდანაშაულთან საბრძოლველად და ელექტრონული მტკიცებულებების შეუფერხებლად მოპოვების მიზნით, მნიშვნელოვანია სხვა სახელმწიფო უწყებებთან და სერვისის პროვაიდერებთან ურთიერთობის გაღრმავება.

**ნარკოტიკული დანაშაული** კვლავ რჩება სამართალდამცავი ორგანოების, მათ შორის, პროკურატურის ერთ-ერთ მთავარ გამოწვევად. 2016 წელს საქართველოს პროკურატურის მიერ საქართველოს სასჯელაღსრულებისა და პრობაციის სამინისტროსთან კოორდინაციით ჩატარებულმა ნარკოტიკული საშუალების მოხმარების გამომწვევი მიზეზების კვლევამ ცხადყო, რომ ნარკოტიკული საშუალების პირველად მოხმარების ერთ-ერთი მიზეზი ამ მიმართულებით მოსახლეობის ცნობიერების დაბალი დონეა. გამოკითხულთა უმეტესობამ განაცხადა, რომ არ ჰქონდათ ინფორმაცია ნარკოტიკული საშუალების მავნე ზეგავლენისა და მისი სისხლისსამართლებრივი წესით დასჯადობის შესახებ. ამავე კვლევით გამოიკვეთა, რომ ნარკოტიკული საშუალების პირველად მოხმარება ადრეული ასაკიდან იწყება.

უნდა აღინიშნოს ისიც, რომ საკონსტიტუციო სასამართლოს მიერ საქართველოს სსკ-ის 260-ე და 273-ე მუხლებთან დაკავშირებით მიღებულმა გადაწყვეტილებამ წარმოშვა საკანონმდებლო ცვლილებებისა და ამ დანაშაულთან მიმართებით სისხლის სამართლის პოლიტიკის გადახედვის საჭიროება.

საქართველოს სისხლის სამართლის კოდექსში 2006 წელს შეტანილი ცვლილებებით შესაძლებელი გახდა **იურიდიული პირისთვის სისხლისსამართლებრივი პასუხისმგებლობის დაკისრება.** მიუხედავად იმისა, რომ განხორციელდა პროკურორთა და პროკურატურის გამომძიებელთა გადამზადება ამ ტიპის დანაშაულების გამოძიებასთან დაკავშირებით, იურიდიული პირის მიმართ სისხლისსამართლებრივი დევნის დაწყების პრაქტიკა მწირია. დეტალურად არ არის შესწავლილი ის გარემოებები, რომლებიც ხელს უშლის იურიდიული პირისთვის სისხლისსამართლებრივი პასუხისმგებლობის დაკისრების პრაქტიკის დანერგვას. ამ ეტაპისთვის არ არსებობს სახელმძღვანელო, რომელშიც ჩამოყალიბებული იქნება იურიდიული პირის მიმართ სისხლისსამართლებრივი დევნის დაწყების სტანდარტები. დღესაც დღის წესრიგში დგას 2012 წლამდე ჩადენილი დანაშაულების ეფექტური გამოძიება და დარღვეული უფლებების აღდგენა.

***ბ. მიზნები***

ტრეფიკინგის წინააღმდეგ ბრძოლის ეფექტიანობის გაზრდა;

კორუფციული დანაშაულის წინააღმდეგ ბრძოლის ეფექტიანობის გაზრდა;

ტერორიზმის წინააღმდეგ ბრძოლის ეფექტიანობის გაზრდა;

უკანონო შემოსავლის ლეგალიზაციისა და ტერორიზმის დაფინანსების საქმეებზე გამოძიებისა და სისხლისსამართლებრივი დევნის წარმოების ეფექტიანობის გაზრდა;

დანაშაულებრივი გზით მოპოვებული ქონების მოძიებისა და ჩამორთმევის ეფექტიანობის გაზრდა;

კიბერდანაშაულის წინააღმდეგ ბრძოლის ეფექტიანობის გაზრდა და ელექტრონული მტკიცებულებების მოპოვების მექანიზმების გაუმჯობესება;

ნარკოტიკული დანაშაულის წინააღმდეგ ბრძოლის ეფექტიანობის გაზრდა;

იურიდიულ პირთა მიმართ სისხლისსამართლებრივი დევნის მექანიზმების გაუმჯობესება 2012 წლამდე ჩადენილი დანაშაულების გამოძიებისა და მათზე რეაგირების ეფექტიანობის გაზრდა.

***გ. მიზნის მიღწევის გზები***

აღნიშნული მიზნების მისაღწევად საქართველოს პროკურატურა წინამდებარე სტრატეგიის ფარგლებში განახორციელებს შემდეგ ღონისძიებებს:

**3.1. ტრეფიკინგის წინააღმდეგ ბრძოლის ეფექტიანობის გაზრდა**

ტრეფიკინგის წინააღმდეგ ბრძოლის ეფექტურობის გაზრდის მიზნით:

განხორციელდება ტრეფიკინგის საქმეებზე პროკურორების სპეციალიზაცია;

პროკურორები გამოძიების დაწყებამდე ჩაერთვებიან ოპერატიული ინფორმაციის ანალიზში;

გააქტიურდება შსს-ს და პროკურატურის წარმომადგენელთა ერთობლივი სამუშაო ჯგუფის (ე.წ. task force-ების) საქმიანობა, მისი წევრების სისტემატური შეხვედრების გზით;

შსს-ს და პროკურატურის წარმომადგენელთა ერთობლივი სამუშაო ჯგუფის მიერ, არსებული გამოწვევების გაანალიზების შედეგად, დაისახება მცირევადიანი სამოქმედო გეგმა;

შსს-ს და პროკურატურის წარმომადგენელთა ერთობლივი სამუშაო ჯგუფის წევრების კვალიფიკაციის ამაღლების მიზნით, სისტემატურად განხორციელდება პროკურორებისა და გამომძიებლების ერთობლივი ტრენინგები;

შრომითი ექსპლუატაციის ფაქტების გამოვლენის მიზნით, მოეწყობა შრომის ინსპექტორებთან სისტემატური სამუშაო შეხვედრები და შემუშავდება ერთობლივი გეგმები;

შრომითი ტრეფიკინგის ფაქტებზე ეფექტიანი გამოძიებისა და სისხლისსამართლებრივი დევნის განხორციელების მიზნით, საგამოძიებო ორგანოებისთვის შემუშავდება რეკომენდაცია;

მოხდება შრომითი ტრეფიკინგის თემაზე პროკურორთა გადამზადება;

ანტისაზოგადოებრივ საქმიანობაში ბავშვების ჩართვის ფაქტების გამოვლენისა და ეფექტიანი გამოძიების წარმოების მიზნით, შეიქმნება სამუშაო ჯგუფი პროკურორების, სამართალდამცავი ორგანოებისა, მეურვეობისა და მზრუნველობის ორგანოს წარმომადგენლების მონაწილეობით;

საკანონმდებლო ცვლილებისთვის რეკომენდაციების მომზადების მიზნით შესაბამის სახელმწიფო ორგანოებთან ერთად განხორციელდება არსებული სისხლის სამართლის კანონმდებლობის გადახედვა, რაც ხელს შეუწყობს ქუჩის ბავშვების პრობლემის აღმოფხვრას საკანონმდებლო რეგულაციების დახვეწის გზით;

დაიგეგმება ტრეფიკინგის წინააღმდეგ პრევენციული ღონისძიებები (გაიმართება მოსახლეობასთან საინფორმაციო შეხვედრები, დამზადდება და გავრცელდება საინფორმაციო ბროშურები, პროკურატურის ვებგვერდის გამოყენებით საზოგადოებას მიეწოდება ინფორმაცია, პროკურორები მონაწილეობას მიიღებენ ტელე და რადიოგადაცემებში ტრეფიკინგის თემაზე).

**3.2. კორუფციულ დანაშაულთან ბრძოლის ეფექტიანობის გაზრდა**

კორუფციული დანაშაულის წინააღმდეგ ბრძოლის ეფექტიანობის გაზრდის მიზნით:

პროკურორები გადამზადდებიან კორუფციული დანაშაულების გამოძიების მეთოდიკაში;

საქართველოს პროკურატურის, საქართველოს შინაგან საქმეთა სამინისტროს, სახელმწიფო უსაფრთხოების სამსახურის და საქართველოს ფინანსთა სამინისტროს საგამოძიებო სამსახურების მონაწილეობით შეიქმნება სამუშაო ჯგუფი, რომელიც შეიკრიბება წელიწადში არანაკლებ ორჯერ. სამუშაო ჯგუფის შეხვედრის ფარგლებში მოხდება გავრცელებული კორუფციული დანაშაულების თაობაზე ინფორმაციის გაცვლა და მისი ანალიზი. სამუშაო ჯგუფი შეიმუშავებს კორუფციის წინააღმდეგ ბრძოლის გეგმას;

გაგრძელდება უწყებათაშორის ანტიკორუფციულ საბჭოსთან და ამ მიმართულებით არსებულ სამუშაო ჯგუფთან აქტიური თანამშრომლობა, რაც მოიცავს სისხლის სამართლის საქმეების ანალიზის საფუძველზე საპროკურორო და საგამოძიებო საქმიანობისთვის ხელშემწყობ საკანონმდებლო ცვლილებებთან დაკავშირებით წინადადებების მიწოდებას, კორუფციის გავრცელების მომეტებული საფრთხის მქონე სტრუქტურების, ტერიტორიული ერთეულებისა და სფეროების იდენტიფიცირებას;

ანტიკორუფციულ საკითხებზე მომუშავე არასამთავრობო ორგანიზაციებთან წელიწადში არანაკლებ ერთხელ გაიმართება სამუშაო შეხვედრა. მათთან ერთად მოხდება არსებული მდგომარეობის გაანალიზება, არასამთავრობო ორგანიზაციების ხედვების მოსმენა და ანტიკორუფციული სამოქმედო გეგმების შემუშავება;

კორუფციული დანაშაულის გამოვლენისა და მისი პრევენციის მიზნით, პერიოდულად (არანაკლებ წელიწადში ერთხელ) მოეწყობა საინფორმაციო ხასიათის შეხვედრები იდენტიფიცირებული რისკზონების (საჯარო სამსახურები) საქმიანობის მაკონტროლებელი სტრუქტურების წარმომადგენლებთან (შიდა მონიტორინგის სამსახური, გენერალური ინსპექცია), რომლებსაც მიეწოდებათ ინფორმაცია გავრცელებულ კორუფციულ დანაშაულებსა და საწყის ეტაპზე მათი გამოვლენის გზებზე;

საზოგადოებრივი პროკურატურის და ადგილობრივი საბჭოების ფორმატში უმაღლესი სასწავლებლების სტუდენტებთან ანტიკორუფციულ საკითხებზე გაიმართება საინფორმაციო ხასიათის შეხვედრები;

ამ მიმართულებით დაიგეგმება პრევენციული ღონისძიებები.

**3.3.ტერორიზმის წინააღმდეგ ბრძოლის ეფექტიანობის გაზრდა**

ტერორიზმის წინააღმდეგ ბრძოლის ეფექტიანობის გაზრდის მიზნით:

გაანალიზდება ტერორიზმის სისხლის სამართლის საქმეები;

კონტრტერორისტულ სამსახურებთან ერთად შეიქმნება სამუშაო ჯგუფი, რომელიც შეიკრიბება პერიოდულად (არანაკლებ წელიწადში ორჯერ) და შეიმუშავებს ტერორიზმის წინააღმდეგ გასატარებელ ღონისძიებებს, განახორციელებს კონტრტერორისტული ოპერატიული საქმიანობის ანალიზს და უზრუნველყოფს საერთაშორისო ანტიტერორისტული კამპანიის გამოცდილების გაზიარებას;

პროკურორები გადამზადდებიან ტერორიზმის წინააღმდეგ ბრძოლის თემაზე;

იმ რეგიონებში, სადაც განსაკუთრებით მაღალია მოქალაქეთა გადაბირების საფრთხე, საზოგადოებრივი პროკურატურის და ადგილობრივი საბჭოების პროექტის ფარგლებში ჩატარდება მოსახლეობასთან საინფორმაციო ხასიათის შეხვედრები, რომლებიც მიმართული იქნება როგორც ცნობიერების ამაღლების *(ინფორმაცია ტერორისტულ ორგანიზაციებში გადაბირების მეთოდების, ტერორიზმის მარეგულირებელი სისხლის სამართლის ნორმების, კერძოდ, დანაშაულის შემადგენლობის, სანქციებისა და ნასამართლობის თანამდევი შედეგების შესახებ)*, ასევე იმ რისკფაქტორების აღმოფხვრისაკენ, რაც ახალგაზრდებს ტერორისტულ დაჯგუფებებში გაწევრიანებისკენ უბიძგებს;

ყოველწლიურად მომზადდება მთავარი პროკურორის წინაშე წარსადგენი ანგარიში წლის განმავლობაში ტერორიზმთან ბრძოლის მიზნით გატარებული ღონისძიებების შესახებ.

**3.4.** **უკანონო შემოსავლის ლეგალიზაციისა და ტერორიზმის დაფინანსების წინააღმდეგ ბრძოლის ეფექტიანობის გაზრდა**

უკანონო შემოსავლის ლეგალიზაციისა და ტერორიზმის დაფინანსების წინააღმდეგ ბრძოლის ეფექტიანობის გაზრდის მიზნით საქართველოს პროკურატურა განახორციელებს შემდეგ ღონისძიებებს:

გააანალიზებს უკანონო შემოსავლის ლეგალიზაციისა და ტერორიზმის დაფინანსების წინააღმდეგ ბრძოლაში ჩართულ კომპეტენტურ ორგანოებს შორის კოორდინაციისა და თანამშრომლობის მექანიზმს; ანალიზის შედეგებიდან გამომდინარე, საჭიროების შემთხვევაში, მიიღებს ზომებს აღნიშნული მექანიზმის ეფექტიანობის გასაზრდელად;

უზრუნველყოფს პარალელური ფინანსური გამოძიების ჩატარებას ყველა იმ დანაშაულთან მიმართებაში, რომელსაც ახლავს შემოსავლის მიღება;

გააანალიზებს დანაშაულებრივი გზით მოპოვებული ქონების მოძიებისა და ჩამორთმევის ეფექტიანობას; ანალიზის შედეგებიდან გამომდინარე, მიიღებს ზომებს აღნიშნული ეფექტიანობის გასაზრდელად;

პერიოდულად ჩაატარებს უკანონო შემოსავლის ლეგალიზაციისა და ტერორიზმის დაფინანსების რისკების შეფასებას და რესურსებს გადაანაწილებს იმგვარად, რომ უზრუნველყოფილ იქნეს ამ რისკების შემცირება;

უზრუნველყოფს გამომძიებლებისა და პროკურორების სწავლებას უკანონო შემოსავლის ლეგალიზაციისა და ტერორიზმის დაფინანსების საქმეებზე გამოძიებისა და სისხლისსამართლებრივი დევნის წარმოების საკითხებზე;

უზრუნველყოფს გამომძიებლებისა და პროკურორების სწავლებას დანაშაულებრივი გზით მიღებული ქონების მოძიების, დაყადაღებისა და ჩამორთმევის საკითხებზე.

**3.5. კიბერდანაშაულის წინააღმდეგ ბრძოლის ეფექტიანობის გაზრდა და ელექტრონული მტკიცებულებების მოპოვების მექანიზმების გაუმჯობესება**

კიბერდანაშაულის წინააღმდეგ ბრძოლის ეფექტიანობის გაზრდისა და ელექტრონული მტკიცებულებების მოპოვების მექანიზმების გაუმჯობესების მიზნით:

შეიქმნება საჯარო დაწესებულებების (შინაგან საქმეთა სამინისტრო, სახელმწიფო უსაფრთხოების სააგენტო, CERT-მონაცემთა გაცვლის სააგენტო, კომუნიკაციების მარეგულირებელი კომისია) სამუშაო ჯგუფი;

შეიქმნება სერვისის პროვაიდერებთან ურთიერთობის სტრატეგია;

გაფორმდება სერვისის პროვაიდერებთან ურთიერთგაგების მემორანდუმები ან/და ახალი გამოწვევების გათვალისწინებით მოხდება არსებულის შეცვლა;

პერიოდული კონსულტაციებისთვის შეიქმნება ფორუმი;

განხორციელდება სისხლის სამართლის მატერიალური და საპროცესო კანონმდებლობის ანალიზი და მომზადდება საკანონმდებლო წინადადებები (სხვადასხვა ტიპის კომპიუტერული მონაცემების მოპოვების წესის დიფერენცირების, მონაცემების შენახვის, კიბერდანაშაულის ელემენტების მოდიფიცირებისა და ახალი დანაშაულების შესახებ);

მოხდება ელექტრონული მტკიცებულებების მოპოვების სტანდარტიზაცია და შემუშავდება შესაბამისი სახელმძღვანელო;

განხორციელდება პროკურორებისა და პროკურატურის გამომძიებლების სპეციალიზაცია კიბერდანაშაულში;

გადამზადდებიან პროკურატურის გამომძიებლები და პროკურორები ელექტრონულ მტკიცებულებებზე, სერვისის პროვაიდერებთან თანამშრომლობაზე, კიბერდანაშაულის ცალკეულ ელემენტებსა და ინფორმაციული ტექნოლოგიების საბაზისო საკითხებზე.

**3.6. ნარკოტიკული დანაშაულის წინააღმდეგ ბრძოლის ეფექტიანობის გაზრდა**

ნარკოტიკული დანაშაულის წინააღმდეგ ბრძოლის ეფექტიანობის გაზრდის მიზნით:

ყოველწლიურად გაანალიზდება ნარკოტიკული დანაშაულის სისხლის სამართლის საქმეები. ანალიზის შედეგები გამოყენებული იქნება აღნიშნულ საქმეებზე მომუშავე პროკურორებისა და გამომძიებლების გადამზადების პროცესში და სისხლის სამართლის პოლიტიკის განსასაზღვრად;

განხორციელდება პროკურორებისა და გამომძიებლების ერთობლივი გადამზადება ნარკოტიკული დანაშაულის (მათ შორის ნარკოტიკული საშუალების ტრანზიტული გზით გადაზიდვის ფაქტების) გამოძიების, ნარკოტიკული საშუალებების რეალიზაციის შედეგად მიღებული უკანონო შემოსავლის ლეგალიზაციის წინააღმდეგ ბრძოლის საკითხებზე;

საკანონმდებლო ცვლილებისთვის რეკომენდაციების მომზადების მიზნით, შესაბამის  სახელმწიფო  ორგანოებთან ერთად, გადაიხედება  არსებული სისხლის სამართლის კანონმდებლობა;

გადაიხედება არსებული სისხლის სამართლის პოლიტიკა ნარკოტიკული საშუალებების მომხმარებლების მიმართ ლიბერალიზაციის კუთხით;

გაიმართება ერთობლივი სამუშაო შეხვედრები სამართალდამცავი სტრუქტურებისა და ჯანდაცვის სექტორის წარმომადგენლების მონაწილეობით;

გაიმართება საინფორმაციო შეხვედრები მოსახლეობასთან, სკოლის მოსწავლეებთან, სტუდენტებთან. განსაკუთრებული ყურადღება დაეთმობა რისკჯგუფში შემავალ პირებს. ასევე, გათვალისწინებული იქნება კონკრეტული რეგიონის საჭიროებები და იქ არსებული გამოწვევები. რისკჯგუფებთან მოხდება ნარკოტიკების პრობლემატიკაზე არსებული დოკუმენტური ფილმების ჩვენება და მათი განხილვა;

ცნობიერების ამაღლების მიზნით მომზადდება ბროშურები და პლაკატები;

სკოლის მოსწავლეებისათვის მოეწყობა პრეზენტაციების კონკურსი ნარკოტიკული საშუალების უარყოფითი ზეგავლენის შესახებ. გამარჯვებული მოსწავლეები წახალისდებიან.

**3.7. იურიდიულ პირთა მიმართ სისხლისსამართლებრივი დევნის მექანიზმების გაუმჯობესება**

იურიდიულ პირთა მიმართ სისხლისსამართლებრივი დევნის მექანიზმების გაუმჯობესების მიზნით:

გადამზადდებიან აღნიშნულ სფეროში მომუშავე პროფესიონალები;

განხორციელდება სხვა ქვეყნების პრაქტიკის გაცნობა;

შეიქმნება იურიდიულ პირთა საქმეების გამოძიების მეთოდოლოგიის სახელმძღვანელო.

**3.8. სამართალწარმოების პროცესში ჩადენილი დანაშაულების გამოძიების ეფექტიანობის გაზრდა**

სამართალწარმოების პროცესში ჩადენილი დანაშაულის გამოძიების დეპარტამენტმა მნიშვნელოვანი როლი უნდა შეასრულოს ადამიანის დარღვეული უფლებების აღდგენის პროცესში. საკუთრების უფლების, პირადი თავისუფლებისა და ხელშეუხებლობის უფლებების დარღვევის ფაქტებზე მაქსიმალურად მყისიერი რეაგირების მიზნით, დეპარტამენტი გაააქტიურებს თანამშრომლობას სხვადასხვა სამართალდამცავ სტრუქტურებთან, სასჯელაღსრულებისა და პრობაციის სამინისტროსთან, ფინანსთა სამინისტროსა და ეკონომიკისა და მდგრადი განვითარების სამინისტროსთან.

განხორციელდება მოსამართლეებთან, ადვოკატებთან ერთობლივი შეხვედრები და ტრენინგები, ახლად გამოვლენილ გარემოებათა გამო განაჩენების გადასინჯვის საკითხზე ერთგვაროვანი პრაქტიკის ჩამოყალიბების მიზნით. მოხდება საზოგადოების პერიოდული ინფორმირება სამართალწარმოების პროცესში ჩადენილი დანაშაულების გამოძიების შედეგებთან დაკავშირებით.

**4. ადამიანის უფლებების დაცვა**

**4.1. ქალთა მიმართ ძალადობისა და ოჯახური დანაშაულის წინააღმდეგ ბრძოლის ეფექტიანობის გაზრდა**

***ა. არსებული მდგომარეობა***

ოჯახური დანაშაულისა და ქალთა მიმართ ძალადობის წინააღმდეგ ბრძოლა საქართველოს პროკურატურის ერთ-ერთ პრიორიტეტულ მიმართულებას წარმოადგენს. ბოლო წლების განმავლობაში ამ დანაშაულის წინააღმდეგ სახელმწიფო სტრუქტურების თუ არასამთავრობო სექტორის ძალისხმევის შედეგად იცვლება საზოგადოების განწყობა, ინგრევა სტერეოტიპები და იზრდება ცნობიერება ოჯახში ძალადობის შესახებ. ოჯახური დანაშაულის ძირითადი მსხვერპლები - ქალები-სულ უფრო ხშირად იცავენ თავს სამართლებრივი ბერკეტების გამოყენებით. მიუხედავად ზემოაღნიშნულისა, კვლავ დგას აღნიშნული დანაშაულის გამოძიების დროს დაზარალებულის გამოძიებასთან თანამშრომლობის პრობლემა.

მნიშვნელოვანია ამ დანაშაულის წინააღმდეგ პრევენციული ღონისძიებების გატარება, ვინაიდან დღემდე გატარებულმა პრევენციულმა ღონისძიებებმა გაზარდა ამ დანაშულთან მიმართებით სამართლებრივი ცნობიერება, რისი დასტურიც დაზარალებულთა სამართალდამცავი ორგანოებისადმი მიმართვიანობის გაზრდაა.

ზემოაღნიშნულიდან გამომდინარე, ამ კატეგორიის დანაშაულების წინააღმდეგ სისხლისსამართლებრივი მექანიზმის ეფექტიანად გამოყენება და პრევენცია არის პროკურატურის პრიორიტეტული მიმართულება.

***ბ. მიზნები***

ამ სფეროში მოქმედი საერთაშორისო სტანდარტების შესაბამისი კანონმდებლობის არსებობა;

ქალთა მიმართ ძალადობისა და ოჯახური დანაშაულის ფაქტების გამოვლენის მექანიზმების გაუმჯობესება;

ქალთა მიმართ ძალადობისა და ოჯახური დანაშაულის შესახებ საზოგადოებრივი ცნობიერების ამაღლება;

სისხლის სამართლის საქმეებზე ეფექტიანი გამოძიების წარმოება;

ქალთა მიმართ ძალადობისა დაოჯახური დანაშაულის ფაქტების შემცირება;

პროკურორთა და პროკურატურის თანამშრომელთა კვალიფიკაციის ამაღლება, ასევე, სხვა სტრუქტურებთან ურთიერთობის გაღრმავება და პრევენციულ ღონისძიებებში ფართო საზოგადოების ჩართვა.

***გ. მიზნის მიღწევის გზები***

ოჯახური დანაშაულისა და ქალთა მიმართ ძალადობის წინააღმდეგ ეფექტიანი ბრძოლისათვის საქართველოს პროკურატურაში განხორციელდება შემდეგი სახის ღონისძიებები:

ადამიანის უფლებათა საბჭოსთან, იუსტიციის სამინისტროსთან და სხვა შესაბამის სამინისტროებთან და სახელმწიფო უწყებებთან აქტიური თანამშრომლობის საფუძველზე, გაგრძელდება მუშაობა, საერთაშორისო სტანდარტების მხედველობაში მიღებით, კანონმდებლობის სრულყოფის მიზნით;

პრობლემების იდენტიფიცირების მიზნით გაგრძელდება ოჯახური დანაშაულისა და ქალთა მიმართ ძალადობის მიმართულებით არსებული სისხლის სამართლის საქმეების ყოველწლიური შესწავლა, რომლის შედეგებიც გასაჯაროვდება სხვადასხვა სახელმწიფო უწყების, არასამთავრობო და საერთაშორისო ორგანიზაციების წარმომადგენლების, სახელმწიფო ფონდებისა და სამეცნიერო წრეების წარმომადგენლების მონაწილეობით გამართულ კონფერენციაზე;

ანალიზის შედეგების საფუძველზე დაიგეგმება მომდევნო წლის განმავლობაში ამ კუთხით განსახორციელებელი ღონისძიებები: გადაიხედება არსებული რეკომენდაციები ოჯახური დანაშაულის მიმართულებით და განხორციელდება ყველა ის ღონისძიება, რომელთა საჭიროებასაც გამოავლენს ყოველწლიური ანალიზი;

თითოეულ რეგიონსა და რაიონში, არსებული საჭიროებიდან გამომდინარე, განხორციელდება პროკურორთა სპეციალიზაცია და კოორდინატორთა გადამზადება ქალთა მიმართ ძალადობისა და ოჯახური დანაშაულის მიმართულებით.

სასამართლო კორპუსთან და საგამოძიებო უწყებებთან სისხლისსამართლებრივი დევნის მტკიცებულებითი სტანდარტისა და სასჯელის განსაზღვრის საკითხებთან მიმართებით ერთგვაროვანი პრაქტიკის ჩამოყალიბების მიზნით, წელიწადში მინიმუმ ერთხელ გაიმართება სამუშაო შეხვედრები;

წელიწადში მინიმუმ ერთხელ გაიმართება სამუშაო შეხვედრები იმ უწყებებსა და ორგანიზაციებთან, რომლებიც ჩართული არიან ქალთა მიმართ ძალადობასთან ბრძოლაში;

პოტენციურ დაზარალებულთა და მოწმეთა სამართალშეგნებისა და სამართალდამცავებთან მათი თანამშრომლობის ხარისხის ასამაღლებლად, ადგილობრივი თვითმმართველობის ორგანოებთან, პოლიციასთან და არასამთავრობო ორგანიზაციებთან კოორდინაციით, თბილისსა და რეგიონებში ჩატარდება თემატური საინფორმაციო შეხვედრები ოჯახური დანაშაულის, ოჯახში ძალადობის მსხვერპლთა უფლებების, მსხვერპლთათვის შეთავაზებული სერვისების, სამართალდამცავთათვის შეტყობინებისა და მათთან თანამშრომლობის მნიშვნელობის შესახებ;

დაზარალებულთან თანამშრომლობის გაუმჯობესების მიზნით, ამ კატეგორიის საქმეებში ჩაერთვებიან მოწმისა და დაზარალებულის კოორდინატორები. ისინი ოჯახური დანაშაულის შედეგად დაზარალებულ პირებთან, ასევე ძალადობის მსხვერპლ ქალებთან გამოძიების დაწყებისთანავე დაამყარებენ კომუნიკაციას და სისხლის სამართლის პროცესის მიმდინარეობისას მიაწვდიან ინფორმაციას პროცესის მიმდინარეობისა და იმ მომსახურების შესახებ, რომლითაც შეიძლება ისარგებლონ ამ დანაშაულის შედეგად დაზარალებულმა პირებმა. კოორდინატორები აგრეთვე აქტიურად ჩაერთვებიან ოჯახური დანაშაულის პრევენციაში და ამ მიზნით განხორციელებულ ცნობიერების ამაღლების ღონისძიებებში;

**4.2. წამებისა და არასათანადო მოპყრობის წინააღმდეგ ბრძოლის ეფექტიანობის გაზრდა**

***ა. არსებული მდგომარეობა***

უახლოეს წარსულში პენიტენციური დაწესებულებების თანამშრომლებისა და პოლიციის მუშაკების მიერ არასათანადო მოპყრობის ფაქტებმა უარყოფითი გავლენა იქონია ქვეყანაში ადამიანის უფლებების მდგომარეობაზე. არასათანადო მოპყრობის წინააღმდეგ ბრძოლა, მიუხედავად ამ მიმართულებით გადადგმული პოზიტიური ნაბიჯებისა, კვლავ რჩება გამოწვევად. დღეის მდგომარეობით, არ არსებობს არასათანადო მოპყრობის ფაქტების კვალიფიკაციის საკითხზე ერთიანი მიდგომა, რაც გარკვეულ სირთულეებს ქმნის ეფექტიანი სისხლის სამართალწარმოების განხორციელებისთვის.

***ბ. მიზნები***

წამებისა და არასათანადო მოპყრობის მიმართულებით სისხლის სამართალწარმოების ეფექტიანობის გაზრდა;

წამებისა და არასათანადო მოპყრობის ფაქტების პრევენცია;

არასათანადო მოპყრობის ფაქტებზე სტატისტიკური მონაცემების წარმოების ხარისხის გაუმჯობესება.

***გ. მიზნის მიღწევის გზები***

არასათანადო მოპყრობის წინააღმდეგ ბრძოლის ეფექტიანობის გაზრდის მიზნით საქართველოს პროკურატურაში გატარდება შემდეგი ღონისძიებები:

**4.2.1. წამებისა და არასათანადო მოპყრობის ფაქტების გამოვლენის მექანიზმის გაუმჯობესება**

არასათანადო მოპყრობის ფაქტების გამოვლენის მიზნით საქართველოს პროკურატურის შესაბამისი დანაყოფის - ადამიანის უფლებათა დაცვის სამმართველოს პროკურორები პენიტენციურ დაწესებულებებში მოთავსებულ პირებთან კვლავ განახორციელებენ სისტემატურ ვიზიტებს. ასევე, მოხდება პროკურორების მიერ დროებითი მოთავსების იზოლატორებსა და თავისუფლების აღკვეთის ადგილებში დაზიანებით შესახლებული პირების სამედიცინო დოკუმენტაციის გაცნობა და საჭიროების შემთხვევებში დაკავებულ პირთა გამოკითხვა. გადამოწმდება ბრალდებული პირის სასამართლოში პირველი წარდგენის/აღკვეთის ღონისძიების შერჩევის დროს მისი არასათანადო მოპყრობას დაქვემდებარებასთან დაკავშირებული ყველა განცხადება.

**4.2.2. წამებისა და არასათანადო მოპყრობის ფაქტებზე სისხლისსამართლებრივი დევნის განხორციელების ეფექტიანობის გაზრდა**

არასათანადო მოპყრობის ფაქტებზე ეფექტიანი სისხლისსამართლებრივი დევნის განხორციელების მიზნით, შემუშავდება სახელმძღვანელო პრინციპები, რაც ხელს შეუწყობს პროკურორებს ეფექტურად განახორციელონ სისხლისსამართლებრივი დევნა ამ კატეგორიის დანაშაულებზე. სახელმძღვანელოში მოცემული იქნება არასათანადო მოპყრობის ფაქტების სწორი და ერთიანი კვალიფიკაციის განსაზღვრის, ასევე აუცილებელ მტკიცებულებათა მოპოვება/დამაგრების, დაზარალებულის ჩართულობის, სასამართლო-სამედიცინო ექსპერტიზის დანიშვნა/ჩატარების და ყველა სხვა მნიშვნელოვანი პროცესუალური საკითხი. სახელმძღვანელო პრინციპების შესრულებაზე დაწესდება კონტროლი. მათი პრაქტიკაში აქტიურად გამოყენების მიზნით ჩატარდება შესაბამისი სასწავლო ღონისძიებები.

**4.2.3. არასათანადო მოპყრობის ფაქტებზე სტატისტიკური მონაცემების წარმოების ხარისხის გაუმჯობესება**

არასათანადო მოპყრობის ზუსტი სტატისტიკური აღრიცხვა არის მნიშვნელოვანი, რათა დადგინდეს დანაშაულის დინამიკა, გამოვლინდეს პრობლემური რეგიონები, დაწესებულებები და საკითხები. შემუშავდება სეგრეგირებული სტატისტიკური მოდული, რომლის საშუალებით მოხდება დეტალური ინფორმაციის შეგროვება დანაშაულის ჩამდენი პირის, დაზარალებულის მახასიათებლების, ასევე ქმედების შინაარსსა და გავრცელებული არასათანადო მოპყრობის ფორმებზე. ზუსტი სტატისტიკური მონაცემები ხელს შეუწყობს სამომავლო პრევენციული ღონისძიებების დანერგვას.

**4.3.** **დისკრიმინაციული და სიძულვილით მოტივირებული დანაშაულის წინააღმდეგ ბრძოლის ეფექტიანობის გაზრდა**

***ა. არსებული მდგომარეობა***

დისკრიმინაციის წინააღმდეგ ბრძოლა თანამედროვე საქართველოს წინაშე არსებული ერთ-ერთი გამოწვევაა. დღესდღეობით სამართალდამცავი უწყებებისთვის არ არსებობს სახელმძღვანელო მითითებები, რომლებიც დაარეგულირებს და განსაზღვრავს ერთიან მიდგომებს დისკრიმინაციული დანაშაულის წინააღმდეგ ბრძოლაში. გარდა ამისა, ამჟამად, აღნიშნული კატეგორიის დანაშაულებზე არ არის გამოყოფილი სპეციალიზებული პროკურორები.

დისკრიმინაციული დანაშაულის წინააღმდეგ ბრძოლა საქართველოს პროკურატურის ერთ-ერთი პრიორიტეტული მიმართულებაა. აუცილებელია ამ მიმართულებით სწორი სისხლისსამართლებრივი პოლიტიკის წარმართვა და ადეკვატური პრევენციული ღონისძიებების დაგეგმვა, რაც ხელს შეუწყობს საზოგადოებაში ტოლერანტული დამოკიდებულების განმტკიცებას.

***ბ. მიზნები***

დისკრიმინაციული და სიძულვილით მოტივირებული დანაშაულის წინააღმდეგ ბრძოლის ერთიანი მიდგომების ჩამოყალიბება;

პროკურორების სპეციალიზაცია და მათი გადამზადება;

საზოგადოების ცნობიერების გაზრდა.

***გ. მიზნის მიღწევის გზები***

დისკრიმინაციული და სიძულვილით მოტივირებული დანაშაულის წინააღმდეგ ბრძოლის გასაძლიერებლად პროკურატურა განახორციელებს შემდეგ ღონისძიებებს:

**4.3.1.**  **დისკრიმინაციული და სიძულვილით მოტივირებული დანაშაულის გამოვლენის და სისხლისსამართლებრივი დევნის ეფექტიანობის გაზრდა**

დისკრიმინაციული და სიძულვილით მოტივირებული დანაშაულების გამოვლენისა და სისხლისამართლებრივი დევნის ეფექტიანობის გაზრდის მიზნით შემუშავდება რეკომენდაცია, რომელშიც მოცემული იქნება დისკრიმინაციული მოტივების დეტალური განმარტება, სიძულვილით მოტივირებულ დანაშაულთა კვალიფიკაციის საკითხები, იმ საგამოძიებო და საპროცესო მოქმედებების ჩამონათვალი, რომლებიც უნდა ჩატარდეს მითითებული მოტივების გამოვლენის მიზნით. განხორციელდება პროკურორთა გადამზადება. ასევე, ამ მიმართულებით საქართველოს მთავარი პროკურატურის ადამიანის უფლებათა დაცვის სამმართველოს მიერ არსებული მდგომარეობის გაანალიზების მიზნით, მომზადდება თემატური ანგარიში.

**4.3.2. პროკურორების სპეციალიზაცია დისკრიმინაციული და სიძულვილით მოტივირებული დანაშაულების საკითხებში**

დისკრიმინაციული დანაშაულის გამოძიებაზე ეფექტიანი საპროცესო ზედამხედველობის, სისხლისსამართლებრივი დევნისა და სახელმწიფო ბრალდების მხარდასაჭერად რაიონულ რგოლებში განხორციელდება პროკურორების სპეციალიზაცია. სპეციალიზებული პროკურორების არსებობა აამაღლებს და გაზრდის ამ მიმართულებით პროკურატურის საქმიანობის ხარისხს. სპეციალიზებული პროკურორები, აღნიშნულ სისხლის სამართლის საქმეებთან დაკავშირებით, მჭიდრო კოორდინაციაში იქნებიან საქართველოს მთავარი პროკურატურის ადამიანის უფლებათა დაცვის სამმართველოსთან, რომელიც უზრუნველყოფს ერთიანი პოლიტიკის შემუშავებას დისკრიმინაციულ და სიძულვილის მოტივით ჩადენილ დანაშაულებთან მიმართებაში.

**4.3.3. დისკრიმინაციული და სიძულვილით მოტივირებული დანაშაულებრივი ფაქტების შესახებ საზოგადოების პროაქტიური ინფორმირება და ცნობიერების ამაღლება**

მოხდება საზოგადოების პროაქტიური ინფორმირება დისკრიმინაციული და სიძულვილით მოტივირებული დანაშაულებრივი ფაქტების გამოძიების, მათზე სისხლისსამართლებრივი დევნის დაწყებისა თუ სხვა მნიშვნელოვანი ეტაპების შესახებ. ამ მიზნით საქართველოს მთავარი პროკურატურის პრესსამსახურის მიერ მითითებული ინფორმაცია გავრცელდება საქართველოს პროკურატურის ოფიციალური ვებგვერდის საშუალებით.

საზოგადოების ცნობიერების ამაღლებისა და დისკრიმინაციული მოტივით ჩადენილი დანაშაულების პრევენციის მიზნით, ადგილობრივი თვითმმართველობის ორგანოებთან, პოლიციასთან და არასამთავრობო ორგანიზაციებთან კოორდინაციით, თბილისსა და რეგიონებში ჩატარდება თემატური საინფორმაციო შეხვედრები.

**5.არასრულწლოვანთა მართლმსაჯულება**

***ა. არსებული მდგომარეობა***

არასრულწლოვანთა მართლმსაჯულების კოდექსის მიღებამ და ამოქმედებამ საქართველოს პროკურატურა, ისევე როგორც არასრულწლოვანთა მართლმსაჯულების სფეროში ჩართული ყველა სხვა უწყება, 2016 წლიდან ახალი გამოწვევების წინაშე დააყენა.

არასრულწლოვანთა კოდექსის ამოქმედებამ გაზარდა არასრულწლოვანთა მართლმსაჯულების პროცესში ჩართულ პირთა რაოდენობა, რომლებსაც არ აქვთ ერთმანეთთან კოორდინირებულად მუშაობის პრაქტიკა.

იმის გამო, რომ არასრულწლოვანთა მართლმსაჯულების კოდექსი წარმოადგენს ახალ ნორმატიულ აქტს, პრაქტიკაში ხშირია კოდექსის ნორმების სხვადასხვაგვარად განმარტების/გაგების შემთხვევები. არასრულწლოვანთა მართლმსაჯულების კოდექსით დადგენილი მაღალი სტანდარტები და კოდექსის ნორმების არაერთგვაროვანი გაგება წარმოშობს სპეციალიზებული პროკურორების მუდმივი გადამზადების საჭიროებას.

მიუხედავად პროკურატურის მიერ არასრულწლოვანთა მართლმსაჯულების სფეროში გადადგმული პოზიტიური ნაბიჯებისა, პროკურატურის არცერთ სტრუქტურულ ერთეულში დღემდე არ არსებობს არასრულწლოვანზე ორიენტირებული გარემო (კერძოდ, ადაპტირებული ოთახები), რომელშიც უნდა მოხდეს არასრულწლოვნების მონაწილეობით საგამოძიებო/საპროცესო მოქმედებების ჩატარება (მაგ.: გამოკითხვა). ამგვარი გარემოს არარსებობა, ერთი მხრივ, ზრდის არასრულწლოვანში მართლმსაჯულების სისტემაში მოხვედრით გამოწვეულ სტრესს და, მეორე მხრივ, აფერხებს მისგან ობიექტური ინფორმაციის მიღების პროცესს.

მართლმსაჯულების სისტემაში მოხვედრით გამოწვეული სტრესის შესამცირებლად მნიშვნელოვანია მოწმე და დაზარალებულ არასრულწლოვნებთან მოწმისა და დაზარალებულის კოორდინატორების მუშაობა. ამ ეტაპზე კოორდინატორები არ არიან ჩართული არასრულწლოვანთა სისხლის სამართლის საქმეებში.

საქართველოს მთავარი პროკურატურის ანალიტიკურ სამმართველოში გროვდება სტატისტიკური მონაცემები არასრულწლოვანი მოწმის, არასრულწლოვანი დაზარალებულისა და კანონთან კონფლიქტში მყოფი არასრულწლოვნების (ბრალდებულების, განრიდებულების) შესახებ, თუმცა, ამ მიმართულებით საჭიროა დამატებითი ნაბიჯების გადადგმა. არ არსებობს დოკუმენტი, რომელშიც გაწერილი იქნება არასრულწლოვან პირებზე შესაგროვებელი მონაცემები, მათი შეგროვების მეთოდოლოგია, გამოქვეყნების პერიოდულობა და წესი. ასევე, რიგ შემთხვევებში ერთი და იმავე მონაცემების შეგროვება ხდება სხვადასხვა სტრუქტურული ერთეულის მიერ. მაგალითად, განრიდებული არასრულწლოვნების შესახებ მონაცემებს აგროვებს ორი უწყება. გარდა ამისა, არსებობს მონაცემები, რომლებიც არ იწარმოება არც ერთი უწყების მიერ (მაგ.: მონაცემები 14 წლამდე ასაკის იმ ბავშვების შესახებ, რომლებმაც ჩაიდინეს საქართველოს სისხლის სამართლის კოდექსით გათვალისწინებული ქმედება).

***ბ. მიზნები***

არასრულწლოვანთა მართლმსაჯულების სფეროში ჩართულ პირებს შორის კოორდინაციის ამაღლება;

პროკურატურის ყველა სტრუქტურული ერთეულის სპეციალიზებული პროკურორების საჭირო რაოდენობით უზრუნველყოფა;

სპეციალიზებული პროკურორების მომზადების დონის ამაღლება;

არასრულწლოვანთა ინტერესებზე მორგებული გარემოს შექმნა;

სრულყოფილი სტატისტიკური მონაცემების წარმოება.

***გ. მიზნის მიღწევის გზები***

**5.1. ადგილობრივ დონეზე საკოორდინაციო მექანიზმის გაძლიერება**

არასრულწლოვანთა მართლმსაჯულების სფეროში ჩართულ პირებს შორის კოორდინაციის ამაღლებისა და მათ შორის ინფორმაციის გაცვლის მყარი მექანიზმის შექმნის მიზნით, ასევე განრიდებისა და მედიაციის პროგრამის სრულყოფისათვის, რეგიონულ დონეზე შეიქმნება სამუშაო ჯგუფები, რომლებიც დაკომპლექტდება არასრულწლოვანთა მართლმსაჯულების სფეროში ჩართული პროფესიონალებისგან (მოსამართლე, პროკურორი, გამომძიებელი, ადვოკატი, სოციალური მუშაკი, მეურვეობისა და მზრუნველობის ორგანოს წარმომადგენელი, მედიატორი, ბავშვთა უფლებების დაცვაზე მომუშავე ორგანიზაციების წარმომადგენელი) და მათი მონაწილეობით წელიწადში მინიმუმ ერთხელ გაიმართება სამუშაო შეხვედრები. ამგვარი შეხვედრების მიზანი იქნება პროფესიონალებს შორის ინფორმაციის გაცვლა, ერთგვაროვანი პრაქტიკის ჩამოყალიბება და ადგილობრივ დონეზე არსებული პრობლემების დროული გადაჭრა.

**5.2. არასრულწლოვანთა პროკურორების რაოდენობის ოპტიმიზაცია და მათი გადამზადება**

საქართველოს პროკურატურა სრულად აცნობიერებს არასრულწლოვანთა მართლმსაჯულების სფეროში სპეციალიზებულ პროკურორთა იმგვარი გადამზადების მნიშვნელობას, რომელიც სრულად უზრუნველყოფს არასრულწლოვნის ჭეშმარიტი ინტერესის პრიორიტეტულობას ყველა კონკრეტულ შემთხვევაში.

პრაქტიკაში გამოვლენილი საჭიროებების მიხედვით, პერიოდულად გადამზადდებიან სპეციალიზებული პროკურორები. გადამზადება მოიცავს პროცესის შშმ არასრულწლოვან მონაწილეებთან კომუნიკაციის სტანდარტებსაც.

ყოველწლიურად ან/და საკადრო ცვლილებების პარალელურად, გაანალიზდება სპეციალიზებულ პროკურორთა რაოდენობის შესაბამისობა კონკრეტულ რეგიონში არსებულ მოწმე, დაზარალებულ და ბრალდებულ არასრულწლოვანთა რაოდენობასთან. ანალიზის საფუძველზე გადაიხედება კონკრეტულ რეგიონში არსებული სპეციალიზებული პროკურორების რაოდენობა და შეუსაბამობის შემთხვევაში მოხდება დამატებითი პროკურორების გამოყოფა/გადამზადება.

**5.3. არასრულწლოვანზე ორიენტირებული გარემოს შექმნა**

პროკურატურა გადადგამს ნაბიჯებს ბავშვზე ორიენტირებული გარემოს შექმნის მიზნით.

არასრულწლოვანთა ფსიქოლოგებისა და შესაბამისი ექსპერტების მონაწილეობით შეიქმნება სამუშაო ჯგუფი, რომელიც შეიმუშავებს არასრულწლოვანთა ინტერესებზე ორიენტირებული გარემოს სტანდარტს. 2017 წლის ბოლომდე, საქართველოს პროკურატურის ყველაზე დატვირთულ, მინიმუმ ერთ სტრუქტურულ ერთეულში შეიქმნება ამგვარი სპეციალური გარემო/ოთახი. მომდევნო წლებში, არასრულწლოვანთა ინტერესებზე ორიენტირებული გარემოს შექმნა გაგრძელდება სხვა სტრუქტურულ ერთეულებშიც.

**5.4. სტატისტიკური მონაცემების სრულყოფა**

შესაბამისი ექსპერტის მონაწილეობით შეიქმნება დოკუმენტი, რომელშიც გაწერილი იქნება არასრულწლოვან პირებზე შესაგროვებელი მონაცემები, მათი შეგროვების მეთოდოლოგია, გამოქვეყნების პერიოდულობა და წესი.

**6. სისხლის სამართლის საქმეებზე საერთაშორისო თანამშრომლობა**

***ა. არსებული მდგომარეობა***

სისხლის სამართლის საქმეებზე მართლმსაჯულების განხორციელებისთვის არსებითად მნიშვნელოვანია ეფექტიანი საერთაშორისო თანამშრომლობა. მთავარი პროკურატურის სამართლებრივი უზრუნველყოფის დეპარტამენტის საერთაშორისო ურთიერთობების სამმართველო არის სისხლის სამართლის სფეროში საერთაშორისო თანამშრომლობის საკითხებზე პასუხისმგებელი ცენტრალური ორგანო, რომლის კომპეტენციაში შედის ექსტრადიციის, სისხლის სამართლის საქმეებზე სამართლებრივი დახმარების, შემდგომი წარმოების მიზნით საქმეების გადაგზავნისა და მსჯავრდებულთა გადაცემის საკითხები.

აღნიშნულ თავში მოცემულია ღონისძიებები, რომელთა განხორციელება ხელს შეუწყობს სისხლის სამართლის სფეროში საერთაშორისო თანამშრომლობის ეფექტიანობის გაზრდას და ამ სფეროში სამართლიანი პროცესის პრინციპების გატარებას.

***ბ. მიზნები***

სისხლის სამართლის სფეროში საერთაშორისო თანამშრომლობის ეფექტიანობის გაზრდა;

სისხლის სამართლის სფეროში საერთაშორისო თანამშრომლობის გამჭვირვალობის, განსაზღვრულობისა და სამართლიანი პროცესის სხვა პრინციპების დაცვის გაუმჯობესება;

სისხლის სამართლის სფეროში საერთაშორისო თანამშრომლობის მენეჯმენტის გაუმჯობესება.

***გ. მიზნის მიღწევის გზები***

სისხლის სამართლის საქმეებზე საერთაშორისო თანამშრომლობის ეფექტიანობის და სამართლიანი პროცესის გასამყარებლად, მნიშვნელოვანია საქართველოს პროკურატურაში გატარდეს შემდეგი სახის ღონისძიებები:

**6.1. სამართლებრივი თანამშრომლობის ქსელებთან ურთიერთობების გაღრმავება**

სამართლებრივი თანამშრომლობის ქსელების (შემდეგში - ქსელები) მიზანია პრაქტიკოსებს შორის კომუნიკაციის გაადვილებისა და საუკეთესო პრაქტიკის გაზიარების გზით ხელი შეუწყოს სამართლებრივი თანამშრომლობის ეფექტიანობის გაზრდას.

ცენტრალური ორგანო შეასრულებს ყველა შესაბამის პირობას EUROJUST-თან თანამშრომლობის ხელშეკრულების წარმატებით გაფორმებისთვის. კერძოდ, საჭიროების შემთხვევაში დახვეწს პერსონალურ მონაცემთა დაცვის სფეროში არსებულ პრაქტიკასა და რეგულაციებს. EUROJUST-ის მეშვეობით ევროკავშირის ქვეყნებთან მოახდენს სისხლის სამართლის სფეროში თანამშრომლობის განვითარებას და გაზრდის მის ინტენსივობას. ქართველ პრაქტიკოსებში გაავრცელებს ინფორმაციას EUROJUST-ის მეშვეობით თანამშრომლობის შესაძლებლობების შესახებ.

**6.2. სისხლის სამართლის საქმეებზე საერთაშორისო თანამშრომლობის პოლიტიკის დოკუმენტის გამოცემა**

საერთაშორისო თანამშრომლობაში მეტი განჭვრეტადობისა და გამჭვირვალობისთვის შემუშავდება პოლიტიკის დოკუმენტები შემდეგ პროცედურებზე:

ექსტრადიცია;

სისხლის სამართლის საქმეებზე სამართლებრივი დახმარება;

შემდგომი წარმოების მიზნით საქმეების გადაგზავნა;

მსჯავრდებულთა სასჯელის შემდგომი მოხდის მიზნით გადაცემა.

**6.3. სისხლის სამართლის სფეროში საერთაშორისო თანამშრომლობის ელექტრონული საქმისწარმოების დანერგვა**

განხორციელდება საქმისწარმოების სრული ელექტრონიზაცია, რომელიც შესაძლებელს გახდის დეტალური სტატისტიკის ავტომატურ წარმოებას, გააუმჯობესებს დოკუმენტებისა და შესრულების ვადების მენეჯმენტს და შექმნის თანამშრომელთა დატვირთულობის შეფასების გაუმჯობესებულ სისტემას.

**6.4. თანამშრომლობის შესახებ შუამდგომლობების ელექტრონული გადაცემის სისტემების (E-transmission) დანერგვა**

დაინერგება უცხო სახელმწიფოებთან თანამშრომლობის შესახებ შუამდგომლობების გადაცემის დაცული ელექტრონული სისტემები (E-transmission). ამ ეტაპისთვის ცენტრალური ორგანო ელოდება ინტერპოლის მიერ ელექტრონული გადაცემის სისტემის e-MLA-ს დანერგვას, რომელიც უახლოეს პერიოდში გახდება ხელმისაწვდომი.

**6.5. საერთაშორისო თანამშრომლობის გზით დანაშაულებრივი ქონების მოძიების, დაყადაღებისა და ჩამორთმევის სისტემა**

არსებული რეგულაციების შესაძლო რეფორმირების, პოლიტიკის დოკუმენტის შემუშავებისა და უცხო სახელმწიფოების კომპეტენტურ ორგანოებთან (Asset Recovery Offices) კავშირების გაღრმავებისა და საუკეთესო პრაქტიკის შესახებ ინფორმაციის გაცვლის გზით გაიზრდება დანაშაულებრივი ქონების მოძიების, დაყადაღებისა და ჩამორთმევის სისტემის ეფექტიანობა. შემუშავდება დანაშაულებრივი ქონების მოძიების, დაყადაღებისა და ჩამორთმევის არსებული რეგულაციების რეფორმის პროექტი, რომელიც გაამარტივებს საერთაშორისო დახმარების შუამდგომლობის საფუძველზე დანაშაულებრივი ქონების მოძიების, დაყადაღებისა და კონფისკაციის არსებულ პროცედურებს, განსაზღვრავს საერთაშორისო დახმარების საფუძველზე ჩამორთმეული ქონების განაწილების პრინციპებს, შექმნის საერთაშორისო დახმარების შუამდგომლობის საფუძველზე დანაშაულებრივი ქონების დაყადაღებისას და ჩამორთმევისას მესამე პირთა უფლებების დაცვისა და სამართლიანი პროცესის უზრუნველყოფის გარანტიებს.

**6.6. პრაქტიკოსებისთვის სამართლებრივი დახმარების სახელმძღვანელოს შექმნა**

შეიქმნება სისხლის სამართლის საქმეებზე საერთაშორისო თანამშრომლობის სახელმძღვანელო, რომელშიც მოცემული იქნება ინფორმაცია სისხლის სამართლის სფეროში საერთაშორისო თანამშრომლობის შესაძლებლობებისა და საუკეთესო პრაქტიკის შესახებ. სახელმძღვანელოში ასევე მოცემული იქნება სამართლებრივი დახმარების შესახებ შუამდგომლობის ტიპური ფორმები.

**6.7. მსხვილ ტრანსნაციონალურ და უცხოურ ელექტრონული კომუნიკაციების კომპანიებთან თანამშრომლობა**

ტრანსნაციონალურ და უცხოურ ელექტრონული კომუნიკაციების კომპანიებთან (შემდეგში - კომპანია) სამართლებრივი დახმარების გვერდის ავლით პირდაპირი თანამშრომლობა დაშვებულია კიბერდანაშაულის შესახებ ბუდაპეშტის 2004 წლის კონვენციით. ზოგიერთი კომპანია გარკვეული პირობებითა და მოცულობით თანახმაა მსგავსი ფორმით თანამშრომლობაზე, რაც შესაძლებელს ხდის სისხლის სამართლის პროცესის მიზნებისთვის საჭირო მონაცემების მოპოვებას ტრადიციული სამართლებრივი დახმარებისაგან განსხვავებით ბევრად მოკლე დროში.

კომპანიებთან ურთიერთობის გაუმჯობესების მიზნით საქართველოს პროკურატურა: გამოყოფს კომპანიებთან ურთიერთობისთვის საკონტაქტო პირს (Single Point of Contact); საჭიროების შემთხვევაში გააფორმებს კომპანიებსა და პროკურატურას შორის ურთიერთგაგების მემორანდუმებს; განახორციელებს ცალკეული კომპანიების სამართალდამცავ ორგანოებთან ურთიერთობის პოლიტიკის ანალიზს და კომპილაციას; თითოეულ კომპანიასთან ურთიერთობის სპეციფიკას ასახავს საერთაშორისო თანამშრომლობის სახელმძღვანელოში.

**6.8. სისხლის სამართლის საქმეებზე თანამშრომლობის ტრადიციული ფორმების გვერდის ავლით მტკიცებულებების მოპოვება**

ცალკეული სახელმწიფოები ზოგიერთი საგამოძიებო და საპროცესო მოქმედებების მათ ტერიტორიაზე ჩასატარებლად, განსაზღვრული პირობების არსებობისას, არ ითხოვენ სამართლებრივი დახმარების შესახებ შუამდგომლობას. მაგალითად, გაერთიანებული სამეფო მოწმის დისტანციურად დასაკითხად არ ითხოვს სამართლებრივი დახმარების ფორმალურ პროცესს, თუ მოწმე ჩვენების მიცემაზე თანახმაა. უცხო სახელმწიფოს ასევე შეუძლია საპროცესო დოკუმენტები სამართლებრივი დახმარების გარეშე პირდაპირ გაუგზავნოს გაერთიანებული სამეფოს ტერიტორიაზე მცხოვრებ პირებს.

ცენტრალური ორგანო მოიძიებს სხვა სახელმწიფოებში ამგვარ შესაძლებლობებს და ადვოკატირებას გაუწევს სისხლის სამართლის საქმეებზე თანამშრომლობის ტრადიციული ფორმების გვერდის ავლით მტკიცებულებების მოპოვების შესაძლებლობებს.

**6.9. სისხლის სამართლის საქმეებზე თანამშრომლობის ახალი ფორმები**

ვიდეო და აუდიო საშუალებებით პირების დაკითხვა სამართლებრივი დახმარების შედარებით ახალი ფორმაა, რომელიც იძლევა ხარჯებისა და დროის დაზოგვის შესაძლებლობას. მიუხედავად აღნიშნულისა, პრაქტიკოსები დახმარების ტრადიციულ ფორმებს მეტ უპირატესობას ანიჭებენ. დაიგეგმება ტრენინგები, რომლებიც მიმართული იქნება სამართლებრივი დახმარების მსგავსი ინოვაციური და ეკონომიური საშუალებების პრაქტიკაში გამოყენებაზე.

**.საპროკურორო საქმიანობის ხარისხის ამაღლება და ერთგვაროვანი სისხლის სამართლის პოლიტიკის ჩამოყალიბება**

***ა. არსებული მდგომარეობა***

მაღალი ხარისხის საპროკურორო საქმიანობის განხორციელება პროკურატურის სისტემის უპირველეს პრიორიტეტს წარმოადგენს. პროკურორმა უნდა უზრუნველყოს სისხლისსამართლებრივი დევნის პროცესის სწორად წარმართვა, გადაწყვეტილების დროულად მიღება, სასამართლოში სახელმწიფო ბრალდების მაღალი პროფესიონალიზმითა და ეთიკური სტანდარტების დაცვით მხარდაჭერა.

საქართველოს პროკურატურა გარკვეული პერიოდულობით ახორციელებს როგორც სასამართლო პროცესებზე პროკურორების გამოსვლის, ასევე მათ მიერ შედგენილი სამართლებრივი დოკუმენტების ხარისხის მუდმივ მონიტორინგს. მონიტორინგის შედეგად გამოვლენილი ხარვეზები საფუძვლად ედება რეკომენდაციების შემუშავებასა და ტრენინგების დაგეგმვას.

პროკურორის მიერ შედგენილი დოკუმენტების დასაბუთებულობას და სტილისტურ გამართულობას გადამწყვეტი მნიშვნელობა ენიჭება ამა თუ იმ საკითხზე სასამართლოს მიერ გადაწყვეტილების მიღებისას, ვინაიდან პრაქტიკაში არ არსებობს საპროკურორო დოკუმენტების (დადგენილების, შუამდგომლობის) შედგენის ერთიანი სტანდარტი, პროკურორების მიერ შედგენილი საპროცესო დოკუმენტები სტრუქტურით და სამართლებრივი წერის სტილით რადიკალურად განსხვავდება ერთმანეთისგან. ხარვეზებია ასევე მათი დასაბუთების კუთხით.

რაიონული პროკურორების ან მათი მოადგილეების ფუნქციები, ხშირ შემთხვევაში, არ არის ერთმანეთისგან მკვეთრად გამიჯნული, რაც გარკვეულწილად აფერხებს სისტემის გამართულ ფუნქციონირებას.

პროკურატურაში ჩატარებული კვლევებით დადგინდა, რომ, რიგ შემთხვევებში, პროკურორთა შორის საქმეების რაოდენობა არათანაბრადაა გადანაწილებული. აღნიშნული იწვევს პროკურორთა გარკვეული ნაწილის ზედმეტ დატვირთვას, რაც აისახება მათ მიერ შესრულებული სამუშაოს ხარისხზე.

რეფორმის შედეგად უნდა ჩამოყალიბდეს ისეთი სისტემა, რომელიც პროკურორთა მუშაობის ხარისხის ამაღლებასთან ერთად მნიშვნელოვნად შეამცირებს საპროკურორო საქმიანობის ხარჯებს.

ერთგვაროვანი სისხლის სამართლის პოლიტიკის ჩამოყალიბება სისხლის სამართლის სისტემის რეფორმისა და მისი გამართული ფუნქციონირების ერთ-ერთი მნიშვნელოვანი ინდიკატორია. ამ მიმართულებით ტრადიციული დემოკრატიის სახელმწიფოებს რამდენიმე ათეული წლის გამოცდილება და მუდმივად განვითარებადი სისხლის სამართლის პოლიტიკა აქვთ.

ბოლო წლების განმავლობაში საქართველოს პროკურატურა ინტენსიურ კვლევით და ანალიტიკურ საქმიანობას ეწევა იმ მიზნით, რომ მთელი ქვეყნის მასშტაბით უზრუნველყოს დანაშაულთან ბრძოლის ადეკვატური, პროპორციული და ერთგვაროვანი მიდგომები.

ერთგვაროვანი სისხლის სამართლის პოლიტიკის გაუმჯობესების მიზნით მომდევნო წლების სტრატეგიული აქტივობები უკვე არსებული სახელმძღვანელო პრინციპების მოდერნიზაციას და საერთაშორისო სტანდარტებთან მაქსიმალურ მისადაგებას, ასევე ახალი მიმართულებების ჩამოყალიბებას დაეთმობა.

გამომძიებლები, საგამოძიებო და საპროცესო მოქმედებების ჩატარების პროცესში, ხშირ კომუნიკაციას ამაყარებენ პროკურორებთან და აზუსტებენ პროცედურულ საკითხებს. აღნიშნული იწვევს პროკურორისა და გამომძიებლის ფუნქციების ერთმანეთში აღრევას და წარმოშობს ეჭვებს გამოძიების პროცესით პროკურორის პირადი დაინტერესების შესახებ. მაღალი ხარისხის საპროკურორო საქმიანობისთვის მნიშვნელოვანია ამ მიმართულებით მუშაობა.

***ბ. მიზნები***

პროკურორის მიერ შედგენილი დოკუმენტების დასაბუთებისა და სამართლებრივი წერის ხარისხის ამაღლება;

რაიონულ პროკურორებსა და რაიონული პროკურორის მოადგილეებს შორის ფუნქციების მკაფიო გამიჯვნა;

საქმეთა გადანაწილების სამართლიანი სისტემის შექმნა;

პროკურორთა მიერ შედგენილი დოკუმენტებისა და სასამართლოში სახელმწიფო ბრალდების კვალიფიციური მხარდაჭერა;

ხარჯეფექტური მენეჯმენტის სისტემის დანერგვა;

ერთგვაროვანი სისხლის სამართლის პოლიტიკის ჩამოყალიბება;

პროკურორსა და გამომძიებელს შორის ფუნქციების მკვეთრი გამიჯვნა.

***გ. მიზნის მიღწევის გზები***

საპროკურორო საქმიანობის ხარისხის გასაუმჯობესებლად საქართველოს პროკურატურა გეგმავს შემდეგი აქტივობების განხორციელებას:

**7.1. სამართლებრივი წერის სახელმძღვანელოს დანერგვა**

უკვე შექმნილია სამართლებრივი წერის სახელმძღვანელო, რომელშიც მოცემულია სამართლებრივი წერის ზოგადი სტანდარტები და დეტალურადაა გაწერილი პროკურორის მიერ შესადგენი ყველა ძირითადი დოკუმენტის სავალდებულო რეკვიზიტები.

სამართლებრივი წერის სახელმძღვანელოს პრაქტიკაში დანერგვა საფუძველს ჩაუყრის საპროკურორო დოკუმენტების (დადგენილებების, შუამდგომლობების) წერის ერთიანი სტანდარტის დანერგვას. ერთიანი სტანდარტის დანერგვა არ გულისხმობს პროკურორის რაიმე ფორმით შეზღუდვას კონკრეტული გადაწყვეტილების დასაბუთების თვალსაზრისით. აღნიშნული სახელმძღვანელო პროკურორს დაეხმარება დოკუმენტის შედგენისას ყურადღება გაამახვილოს ყველა მნიშვნელოვან ელემენტზე, რაც თავის მხრივ დოკუმენტის სრულყოფილებას უზრუნველყოფს. გარდა იმისა, რომ სახელმძღვანელო აამაღლებს პროკურორების მიერ შედგენილი საპროცესო დოკუმენტების ხარისხს, დაეხმარება მათ ყოველდღიურ საქმიანობაში და მეტ-ნაკლებად გაუმარტივებს მუშაობას.

**7.2. ფუნქციათა გამიჯვნა**

პროკურატურის სტრუქტურის უკეთ ფუნქციონირებისთვის მნიშვნელოვანია რაიონული პროკურორებისა და მათი მოადგილეების ფუნქციების გადახედვა, მათი ფუნქციების ერთმანეთისგან გამიჯვნა.

შეიქმნება დოკუმენტი, რომელშიც მოცემული იქნება რაიონული პროკურორებისა და მათი მოადგილეების ფუნქციები. რაიონული პროკურორების მოადგილეები, სხვა ფუნქციებთან ერთად, პასუხისმგებელნი იქნებიან მოქალაქეებთან ურთიერთობაზე, პრევენციული ღონისძიებების დაგეგმვასა და განხორციელებაზე, საზოგადოებრივი პროკურატურის მასშტაბების გაზრდაზე.

**7.3. საქმეთა გადანაწილების სისტემის რეფორმა**

შეიქმნება საქმეთა გადანაწილების ისეთი მოქნილი სისტემა, რომელიც მეტ-ნაკლებად სამართლიანად დატვირთავს პროკურორებს. პროკურორების მიმაგრება მოხდება არა კონკრეტულ საგამოძიებო რგოლებზე, არამედ კონკრეტულ გამომძიებლებზე მათ წარმოებაში არსებული სისხლის სამართლის საქმეების რაოდენობის გათვალისწინებით.

შეიქმნება ასევე პროკურორთა დატვირთვის ელექტრონული მოდული, რაც მენეჯერებს მისცემს პროკურორთა დატვირთვის მუდმივი კონტროლის, წინასწარ დადგენილი კრიტერიუმების მიხედვით დატვირთვის შეფასებისა და საჭიროების შემთხვევაში ცვლილებების განხორციელების შესაძლებლობას.

7**.4. საპროკურორო საქმიანობის ხარისხის მონიტორინგი**

საპროკურორო საქმიანობის ხარისხის ამაღლების მიზნით, წინასწარ შემუშავებული კრიტერიუმების, მეთოდოლოგიის მიხედვით, მუდმივ რეჟიმში განხორციელდება პროკურორთა საქმიანობის ხარისხის მონიტორინგი. ამ მიზნით, საქართველოს მთავარი პროკურატურის მიერ მუდმივად მოხდება შემთხვევითი შერჩევის პრინციპით სისხლის სამართლის საქმეთა შესწავლა, პროკურორების მიერ შედგენილი საპროცესო დოკუმენტების შემოწმება და სასამართლო სხდომების მონიტორინგი. მონიტორინგის შედეგად გამოვლენილი ხარვეზების გათვალისწინებით შემუშავდება შესაბამისი რეკომენდაციები, დაიგეგმება ტრენინგები.

**7.5. ხარჯეფექტური მენეჯმენტის სისტემის დანერგვა**

საქართველოს პროკურატურის რესურსების ეფექტურად გამოყენება უწყების ერთ-ერთ პრიორიტეტს წარმოადგენს. იმისათვის, რომ მოხდეს ხარჯების შემცირება და არსებული რესურსების მაქსიმალურად მიზანმიმართულად გამოყენება, საქართველოს პროკურატურაში შემუშავდება სისხლის სამართლის საქმისწარმოების ხარჯთაღრიცხვის პროგრამა.

ხარჯების შემცირების მიზანი გათვალისწინებული იქნება სისხლის სამართლის პოლიტიკის განმსაზღვრელ დოკუმენტებში (გაიდლაინებში, რეკომენდაციებში) და პროკურორთა შეფასების სისტემაში (მაგ.: გადაწყვეტილებების შემჭიდროებულ ვადებში მიღება, საპროკურორო საქმიანობისას ნაკლები ფინანსური რესურსების დახარჯვა, გავლენას მოახდენს პროკურორის შეფასებაზე).

**7.6. ერთგვაროვანი სისხლის სამართლის პოლიტიკის დანერგვა**

თანამედროვე გამოწვევებზე მორგებული სისხლის სამართლის პოლიტიკის გატარებისთვის განხორციელდება სისხლისსამართლებრივი დევნის სახელმძღვანელო პრინციპებისა და რეკომენდაციების გადახედვა-შემუშავება, რაც თავის მხრივ, ერთიანი პრაქტიკის ჩამოყალიბებას შეუწყობს ხელს.

შემუშავდება რეკომენდაცია აღკვეთის ღონისძიების და საპროცესო შეთანხმების გაფორმებისას გასათვალისწინებელი გარემოებებისა და გამოსაყენებელი სარეკომენდაციო პირობების შესახებ იმ მუხლებზე, რომლებზეც ყველაზე ხშირად იწყება სისხლისსამართლებრივი დევნა.

შემუშავდება რეკომენდაცია დისკრეციული უფლებამოსილების გამოყენებისას გასათვალისწინებელი გარემოებების შესახებ.

ამგვარი რეკომენდაციების არსებობა ხელს შეუწყობს არა მხოლოდ ერთგვაროვან სისხლის სამართლის პოლიტიკას, არამედ დააჩქარებს გადაწყვეტილების მიღების პროცესს და შესაბამისად, გააუმჯობესებს საპროკურორო საქმიანობის ხარისხს.

**7.7. გამოძიების მეთოდოლოგიის სახელმძღვანელოს დანერგვა**

გამომძებელსა და პროკურორს შორის მიჯაჭვულობის შემცირების მიზნით, საქართველოს პროკურატურის ინიციატივით, პრაქტიკაში უნდა დაინერგოს პროკურორებისა და შს სამინისტროს გამომძიებლებისგან შემდგარი სამუშაო ჯგუფის მიერ მომზადებული მეთოდოლოგიის სახელმძღვანელო, რომელშიც გაწერილია სისხლის სამართლის საპროცესო კოდექსით გათვალისწინებული ყველა საგამოძიებო და საპროცესო მოქმედების პროცედურები (მათი ჩატარების მეთოდოლოგია). კერძოდ, თანმიმდევრულად არის გაწერილი ყველა საგამოძიებო და საპროცესო მოქმედების დაგეგმვის, მომზადებისა და ჩატარების სტადიები.

განხორციელდება კოორდინაცია შს სამინისტროს პოლიციის აკადემიასთან, რათა მოხდეს აღნიშნული სახელმძღვანელოს დანერგვა პოლიციის გამომძიებლების გადამზადების კურსში.

**8. საზოგადოების ნდობის ამაღლება**

***ა. არსებული მდგომარეობა***

სამართალდამცავი ორგანოების წარმატებული საქმიანობა მნიშვნელოვნად არის დამოკიდებული საზოგადოების ნდობაზე. შესაბამისად, პროკურატურის ერთ-ერთი მიზანია პროკურატურის მიმართ საზოგადოების ნდობის ამაღლება და მასთან კომუნიკაციის გაუმჯობესება.

პროკურატურის მუშაობის სპეციფიკიდან გამომდინარე, ხშირ შემთხვევაში შეუძლებელია საზოგადოების ინტერესების მყისიერი და სრული დაკმაყოფილება. უმეტეს შემთხვევაში აღნიშნული გამოწვეულია გამოძიების ინტერესებით. პროკურატურამ ხელი უნდა შეუწყოს ინფორმაციის გაცემას და რიგ შემთხვევებში მის პროაქტიურ გამოქვეყნებას.

ინფორმაციის გაცემისას თითოეული პროკურორის მიერ დაცული უნდა იქნეს საქართველოს კანონმდებლობის მოთხოვნები, იმ ფარგლებში და იმგვარად, რომ არ მოხდეს სხვა პირის პერსონალური მონაცემების, სახელმწიფო ან კომერციული საიდუმლოების შემცველი, აგრეთვე გამოძიების ინტერესების საწინააღმდეგო ინფორმაციის გასაჯაროება.

საქართველოს კანონმდებლობა დეტალურად არ არეგულირებს საქართველოს პროკურატურის მიერ ინფორმაციის გავრცელების საკითხს. ამასთან, არ არსებობს რაიმე ტიპის შიდა დოკუმენტი, რომელშიც გაწერილი იქნებოდა საქართველოს პროკურატურის მიერ მედიისთვის ინფორმაციის მიწოდების წესები და სტანდარტები. შესაბამისად, მედიის წარმომადგენლებისა და საქართველოს პროკურატურის თანამშრომლებისთვის უცნობია საქართველოს პროკურატურის მედიაპოლიტიკა. რიგ შემთხვევებში მედიის წარმომადგენლებისთვის გაუგებარია საქართველოს პროკურატურის პოზიცია, როდესაც ინფორმაცია არ საჯაროვდება.

საზოგადოებასთან ურთიერთობის ერთ-ერთი გზა სახელმწიფო უწყების ოფიციალური ვებგვერდია, რომლით დაინტერესების ხარისხს განსაზღვრავს მისი დახვეწილი დიზაინი, მოხმარების სიმარტივე, მოქალაქისთვის საჭირო ან/და აქტუალური ინფორმაციის გაცნობის შესაძლებლობა.

დღეის მდგომარეობით საქართველოს პროკურატურის ვებგვერდი სრულყოფილად ვერ აკმაყოფილებს მომხმარებლის ინტერესს. კერძოდ, საიტზე არ არის განთავსებული ყველა ის ინფორმაცია, რაც დაკავშირებულია პროკურატურის საქმიანობასთან; რთულია ვებგვერდზე არსებული ინფორმაციის მოძიება; საიტი არ იძლევა ვიდეოფაილების ატვირთვის შესაძლებლობას; არ შეიცავს პროკურატურაში დასაქმების მსურველთათვის საჭირო ინფორმაციას; ვერ აწვდის სრულყოფილ ინფორმაციას პროკურატურის პროექტების შესახებ; ვებგვერდი ნაკლებ საინტერესოა მოქალაქეებისთვის, იურიდიული ფაკულტეტის სტუდენტებისა და არასრულწლოვნებისათვის; შეუძლებელია ვიზიტორთა რაოდენობის დათვლა და სხვა.

პროცესის მონაწილეთა ინტერესების დაცვის მიზნით, 2011 წლიდან საქართველოს პროკურატურის სისტემაში მოქმედებს მოწმისა და დაზარალებულის კოორდინატორის სამსახური, რომელიც შეიქმნა აშშ-ს მხარდაჭერით. აღნიშნული სამსახურის მთავარ ფუნქციას წარმოადგენს პროკურორსა და პროცესის მონაწილეებს შორის კომუნიკაციის გამარტივება და მათთვის სისხლის სამართლის საქმის მსვლელობის შესახებ დეტალური ინფორმაციის მიწოდება.

მოწმისა და დაზარალებულის კოორდინატორები სისხლის სამართლის საქმეში ძირითადად ერთვებიან მას შემდეგ, რაც სისხლის სამართლის საქმეზე პროკურორი დაიწყებს სისხლისსამართლებრივ დევნას ან/და საქმე გადაეცემა სასამართლოს. მოწმისა და დაზარალებულის კოორდინატორების საქმიანობის ანალიზით დგინდება, რომ დაზარალებულთა კმაყოფილებისთვის გადამწყვეტია მათი ფსიქო-სოციალური საჭიროებების დაკმაყოფილება, საჭირო სერვისების მოძიება და მათთვის შეთავაზება, რაც გამოძიების დაწყებისთანავე კოორდინატორების სისხლის სამართლის საქმეში ჩართვის აუცილებლობას წარმოშობს.

დღეის მდგომარეობით პროკურატურის წარმომადგენლებთან მოქალაქეთა კომუნიკაცია არ რეგულირდება რაიმე დოკუმენტით. ამ საკითხთან დაკავშირებით თითოეულ სტრუქტურულ ერთეულს აქვს თავისი მიდგომა და არ არსებობს მოქალაქეებთან კომუნიკაციისა და მათთან შეხვედრების ჩანიშვნის ერთიანი სტანდარტი.

მოქალაქეებთან ურთიერთობას მნიშვნელოვნად გააუმჯობესებს აგრეთვე პროკურატურაში განცხადების ელექტრონულად შეტანის სერვისი, რომლის შესაძლებლობა დღეის მდგომარეობით არ არსებობს.

***ბ. მიზნები***

საზოგადოებრივი ნდობის ამაღლება;

მედიასთან კომუნიკაციის ერთგვაროვანი პოლიტიკის ჩამოყალიბება;

პროკურატურის გამჭვირვალობის გაზრდა;

პროკურატურის ვებგვერდის დახვეწა და მომხმარებლებზე ორიენტირებული ელექტრონული სივრცის შექმნა;

კოორდინატორების სამსახურის მოდერნიზაცია;

პროცესის მონაწილეების ინფორმირების გზების სრულყოფა;

მოქალაქეებთან კომუნიკაციის გაუმჯობესება.

***გ. მიზნის მიღწევის გზები***

საქართველოს პროკურატურა საზოგადოებრივი ნდობის ასამაღლებლად გაატარებს შემდეგი სახის ღონისძიებებს:

**8.1. მედიასთან კომუნიკაციის ერთგვაროვანი პოლიტიკის ჩამოყალიბება**

საქართველოს პროკურატურა აღიარებს მედიის მნიშვნელოვან როლს სისტემის გამჭვირვალობის ხარისხის თვალსაზრისით და გამოხატავს მზადყოფნას დაეხმაროს მედიის წარმომადგენლებს პროკურატურის საქმიანობასთან დაკავშირებული ინფორმაციის გავრცელებაში.

საქართველოს პროკურატურაში შემუშავდება დოკუმენტი, რომელიც დაარეგულირებს საქართველოს პროკურატურასა (პროკურორებსა და გამომძიებლებს) და მედიას შორის კომუნიკაციას და განსაზღვრავს სისხლის სამართლის საქმეებთან დაკავშირებით მედიისთვის ინფორმაციის მიწოდების სტანდარტებს. დოკუმენტის შექმნის მიზანია მედიასთან კომუნიკაციის ერთგვაროვანი პოლიტიკის ჩამოყალიბება და ინფორმაციის იმგვარი გავრცელების პრაქტიკის დამკვიდრება, რაც ხელს შეუწყობს ადამანის უფლებებისა და თავისუფლებების დაცვას.

აღნიშნული დოკუმენტი გასაცნობად წარედგინება საქართველოს პროკურატურის ყველა მუშაკს და მედიის წარმომადგენელს, რათა მათ ნათელი წარმოდგენა ჰქონდეთ საქართველოს პროკურატურის მედიაპოლიტიკის შესახებ.

პროკურატურის ყველა ტერიტორიულ ორგანოში შეირჩევა და მომზადდება პრესსპიკერი და პროკურატურისა და მედიის წარმომადგენლებისათვის ჩატარდება ერთობლივი სემინარები.

**8.2. პროკურატურის ვებგვერდის განახლება**

განახლდება საქართველოს პროკურატურის ვებგვერდი, რათა იგი იყოს უფრო გამართული, ინფორმაციული და ყველა ვიზიტორისთვის თანაბრად საინტერესო. ვებგვერდის მეშვეობით საქართველოს პროკურატურა მარტივი და გასაგები ენით პროაქტიურად მიაწვდის სრულყოფილ ინფორმაციას საზოგადოებას პროკურატურის საქმიანობის, როლის, დანიშნულების, ქვეყანაში არსებული კრიმინოგენური მდგომარეობის, სისხლის სამართლის პოლიტიკისა და პროკურატურის მიერ განხორციელებული პროექტების შესახებ. განახლებული ვებვერდი შეასრულებს მნიშვნელოვან ფუნქციას დანაშაულის პრევენციის თვალსაზრისითაც.

ამგვარი ცვლილებები, ერთი მხრივ, გაზრდის საიტით დაინტერესებულ პირთა წრეს, ხოლო, მეორე მხრივ, ხელს შეუწყობს პროკურატურის ცნობადობას, მოქალაქეთა სამართლებრივი ცნობიერების ამაღლებასა და დანაშაულის პრევენციას.

**8.3. კოორდინატორების სამსახურის მოდერნიზაცია**

საქართველოს პროკურატურა გეგმავს მოწმისა და დაზარალებულის კოორდინატორის სამსახურის გაძლიერებას, ფუნქციების გაფართოებას და კოორდინატორების მიერ შეძენილი გამოცდილების ახალი მიმართულებებით წარმართვას. კერძოდ, გამოძიების საწყის ეტაპზევე კოორდინატორი ჩაერთვება ოჯახური დანაშაულის, სექსუალური ძალადობის, ტრეფიკინგის და ასევე იმ სისხლის სამართლის საქმეებში, რომლებშიც ფიგურირებს არასრულწლოვანი დაზარალებული.

დაზარალებულთათვის საჭირო დახმარების აღმოჩენის მიზნით, მოხდება ყველა იმ სტრუქტურასთან და არასამთავრობო ორგანიზაციასთან კოორდინაცია, რომლებიც ძალადობის მსხვერპლებს სთავაზობენ ამა თუ იმ სახის მომსახურებას, რათა კოორდინატორმა დაუყოვნებლივ შეძლოს დაზარალებულის გადამისამართება სერვისის მიმწოდებელთან.

კოორდინატორების უფლება-მოვალეობების შესახებ შემუშავდება ბროშურები და ჩატარდება სხვადასხვა ტიპის საინფორმაციო ღონისძიება, რაც აამაღლებს საზოგადოების ცნობადობას მოწმისა და დაზარალებულის კოორდინატორის ფუნქციების შესახებ და ხელს შეუწყობს პროცესის მონაწილეებს შორის სწორი კომუნიკაციის ჩამოყალიბებას.

**8.4. მოქალაქეებთან კომუნიკაციის დოკუმენტისა და ელექტრონული პროგრამის შექმნა**

შემუშავდება დოკუმენტი, რომელშიც მოცემული იქნება პროკურატურის მუშაკის მოქალაქეებთან კომუნიკაციის სტანდარტები. აღნიშნული დოკუმენტი უზრუნველყოფს მოქალაქეთა და პროკურატურის თანამშრომელთა ეფექტიან კომუნიკაცას.

მოქალაქეებისთვის პროკურატურასთან კომუნიკაციის გამარტივების მიზნით, პროკურატურა შეიმუშავებს ელექტრონული განაცხადის ფორმას, რომლის მეშვეობით დაინტერესებულ პირებს შესაძლებლობა ექნებათ ელექტრონულად შეიტანონ განცხადება პროკურატურაში. ამასთან, განმცხადებელს შესაძლებლობა ექნება, სახლიდან გაუსვლელად, ელექტრონულად მიიღოს ინფორმაცია იმის შესახებ, თუ ვის აწერია განსახილველად მის მიერ პროკურატურაში შეტანილი განცხადება.

გარდა ამისა, მოქალაქეებს მიეცემათ შესაძლებლობა ინტერნეტის საშუალებით ჩანიშნონ შეხვედრა პროკურორთან.

პროკურორების მხრიდან მოქალაქეებთან შეხვედრების რაოდენობა და მოქალაქეთა კმაყოფილება გათვალისწინებული იქნება პროკურორების შეფასებისას, ასევე მათი დატვირთვის გაანგარიშებისას.

**8.5. სტატისტიკური ინფორმაციის პროაქტიური გამოქვეყნება**

მოხდება საზოგადოების პროაქტიური ინფორმირება პროკურატურის მიერ წარმოებადი სტატისტიკური მონაცემების შესახებ. საქართველოს მთავარი პროკურატურის ოფიციალური ვებგვერდის საშუალებით გამოქვეყნდება არა მხოლოდ სტატისტიკური მონაცემები, არამედ აღნიშნული მონაცემების საფუძველზე განხორციელებული ანალიტიკური კვლევები.

**9. დანაშაულის პრევენცია**

***ა. არსებული მდგომარეობა***

დანაშაულის პრევენციაში პროკურატურის აქტიური ჩართულობა მნიშვნელოვანია, ვინაიდან პროკურატურა წარმოადგენს იმ ერთადერთ ორგანოს, რომელსაც კავშირი აქვს ყველა საგამოძიებო უწყებასა და სასამართლოსთან. მას აქვს შესაძლებლობა მნიშვნელოვანი როლი შეასრულოს დანაშაულის პრევენციის საქმეში.

მოცემულ ეტაპზე დანაშაულის პრევენციით რამდენიმე სახელმწიფო უწყებაა დაკავებული. პრევენციული ღონისძიებების განხორციელება აქტიურად ხდება ასევე არასამთავრობო სექტორის მიერ. არის შემთხვევები, როდესაც ერთი და იმავე ჯგუფებთან ხორციელდება ერთი და იმავე შინაარსის პრევენციული ღონისძიება.

საქართველოს პროკურატურაში პრევენციული ღონისძიებები იგეგმება ცენტრალური აპარატის მიერ და ისინი მხოლოდ განსახორციელებლად გადაეცემა ადგილობრივ სტრუქტურულ ერთეულებს. პრევენციული ღონისძიებების ამგვარი დაგეგმვის პროცესში ნაკლებად ხდება კონკრეტული რეგიონისთვის დამახასიათებელი გარემოებების გათვალისწინება.

საზოგადოების წევრები ნაკლებად არიან ჩართული პრევენციული ღონისძიებების დაგეგმვასა და განხორციელებაში. არ არსებობს მექანიზმი, რომელიც საზოგადოების წევრებს მისცემს პრევენციული ღონისძიებების ინიცირების, დაგეგმვისა და წარმართვის შესაძლებლობას.

პრევენციული ღონისძიებების შემუშავებისას არ ხდება მეცნიერული მიდგომების გათვალისწინება. სამეცნიერო წრეების წარმომადგენლები ფაქტობრივად არ მონაწილეობენ დანაშაულთან ბრძოლის მექანიზმების შემუშავების პროცესში.

მოცემულ ეტაპზე არ არსებობს გატარებული პრევენციული ღონისძიების ბაზა, სტანდარტი და შეფასების მექანიზმი. შესაბამისად, სამართალდამცავ უწყებებს არ აქვთ ყველაზე ეფექტიანი პრევენციული ღონისძიებების გამოვლენის შესაძლებლობა.

საქართველოს პროკურატურა 2006 წლიდან დღემდე ახორციელებს პროექტს - საზოგადოებრივი პროკურატურა. საზოგადოებრივი პროკურატურის ფარგლებში პროკურორების უშუალო ორგანიზებით წელიწადში ათეულობით პრევენციული ღონისძიება ტარდება. ამ ეტაპზე, საქართველოს 28 რაიონული პროკურატურიდან პროექტში ჩართულია 20 რაიონული პროკურატურა.

***ბ. მიზნები***

პრევენციული ღონისძიებების განმახორციელებელ სახელმწიფო უწყებებსა და არასამთავრობო სექტორის წარმომადგენლებთან კოორდინაციის გაზრდა;

პრევენციული ღონისძიებების დაგეგმვის პროცესში პროკურატურის ადგილობრივი სტრუქტურული ერთეულების უშუალო ჩართვა;

პრევენციული ღონისძიებების ინიცირებასა და დაგეგმვის პროცესში საზოგადოების წევრების ჩართვა;

პრევენციული ღონისძიებების შემუშავებაში მეცნიერული მიდგომების გათვალისწინება;

პრევენციული ღონისძიებების პროგრამისა და მათი ეფექტურობის შეფასების სისტემის შექმნა;

საზოგადოებრივი პროკურატურის მასშტაბების გაზრდა.

***გ. მიზნის მიღწევის გზები***

აღნიშნული მიზნების მისაღწევად საქართველოს პროკურატურა წინამდებარე სტრატეგიის ფარგლებში განახორციელებს შემდეგ ღონისძიებებს:

**9.1. ადგილობრივი საბჭოების შექმნა**

დანაშაულის პრევენციის პროცესში ადგილობრივი საჭიროებების გათვალისწინების, კოორდინაციის გაზრდისა და საზოგადოების წარმომადგენლების ჩართულობის უზრუნველსაყოფად, საქართველოს ყველა რეგიონში შეიქმნება დანაშაულის პრევენციის ადგილობრივი საბჭო. ადგილობრივი საბჭო წარმოადგენს რეგიონულ დონეზე შექმნილ საკოორდინაციო ორგანოს, რომელშიც გაწევრიანებული არიან სამართალდამცავი ორგანოების, ადგილობრივი თვითმმართველობისა და მმართველობის ორგანოების, არასამთავრობო ორგანიზაციების წარმომადგენლები და საზოგადოების წევრები.

ადგილობრივი საბჭოს ფუნქციაა განიხილოს რეგიონში არსებული კრიმინოგენური მდგომარეობა, მიიღოს გადაწყვეტილებები რეგიონისთვის საჭირო პრევენციულ ღონისძიებებთან დაკავშირებით, შეიმუშავოს ინიციატივები და არასამთავრობო სექტორთან თანამშრომლობით დასახოს დანაშაულის შემცირების კოორდინირებული გეგმა.

ადგილობრივი საბჭოები წლის განმავლობაში რეგიონში ჩაატარებენ რამდენიმე შეხვედრას და მათი საქმიანობის ამსახველ შედეგებს ყოველწლიურად წარუდგენენ პროკურატურაში არსებულ საკონსულტაციო საბჭოს.

**9.2. კრიმინოლოგთა სამუშაო ჯგუფის შექმნა**

დანაშაულის პრევენციის ღონისძიებების დაგეგმვისა და განხორციელების პროცესში მეცნიერული მიდგომების გათვალისწინების მიზნით შეიქმნება კრიმინოლოგთა სამუშაო ჯგუფი, რომელიც წარმოადგენს პროკურატურასთან არსებულ საკონსულტაციო საბჭოს. მისი წევრები იქნებიან სხვადასხვა სამეცნიერო დაწესებულების თანამშრომლები და მოწვეული ექსპერტები.

სამუშაო ჯგუფი ჩაერთვება პროკურატურის ანალიტიკურ საქმიანობაში, მონაწილეობას მიიღებს კონკრეტულ დანაშაულებთან დაკავშირებით მომზადებული ანალიზების განხილვასა და კვლევების განხორციელებაში. აღნიშნული ხელს შეუწყობს კონკრეტული დანაშაულის სპეციფიკაზე ორიენტირებული პრევენციული ღონისძიებების დაგეგმვას.

**9.3. პრევენციული ღონისძიებების პროგრამისა და მათი ეფექტიანობის შეფასების სისტემის შექმნა**

პრევენციული ღონისძიებების ეფექტიანობის შეფასების, საუკეთესო პრაქტიკის გამოვლენისა და გავრცელების მიზნით მოხდება პრევენციული ღონისძიებების სტანდარტიზაცია.

პრევენციული ღონისძიებების სტანდარტიზაცია გულისხმობს პროგრამის შექმნას, რომელშიც მოცემული იქნება პროკურატურის მიერ განხორციელებული ყველა პრევენციული ღონისძიება. პროგრამაში აისახება პროექტის ავტორის ვინაობა; დანაშაული, რომლის წინააღმდეგაც იყო მიმართული ღონისძიება; რა ხარჯები იქნა გაწეული მის განსახორციელებლად; რა შედეგი იქნა მიღწეული და რა სირთულეები ახლდა მის განხორციელებას.

პროგრამა ხელმისაწვდომი იქნება პროკურატურის რეგიონული და ცენტრალური ოფისების ხელმძღვანელებისა და იმ პირებისთვისაც, რომლებიც პასუხისმგებელნი იქნებიან კონკრეტულ უწყებასა და რეგიონში დანაშაულის პრევენციაზე. პროგრამა მათ მისცემს სხვა რეგიონში უკვე განხორციელებული პრევენციული ღონისძიების გაცნობის შესაძლებლობას. აღნიშნული უზრუნველყოფს რეგიონის სპეციფიკის გათვალისწინებით სწორი პრევენციული ღონისძიებების გატარებას.

აღნიშნულ პროგრამაში მუშაობისა და ამ პროგრამაზე წვდომის შესაძლებლობა ექნებათ სხვა სამართალდამცავ უწყებებსაც. ეს ხელს შეუწყობს პრევენციული ღონისძიებების დაგეგმვის დროს კოორდინაციის ამაღლებას და ამ მიმართულებით რესურსების დაზოგვას.

**9.4.საზოგადოებრივი პროკურატურის მასშტაბების ზრდა**

ვინაიდან საზოგადოებრივი პროკურატურა წარმოადგენს პრევენციული ღონისძიებების განხორციელების კარგ შესაძლებლობას, გაიზრდება მისი სამოქმედო არეალი. კერძოდ, პრევენციული ღონისძიებების განხორციელებაში ჩაერთვება ყველა რაიონული პროკურატურა. გარდა პრევენციული ღონისძიებების გატარებისა, სოციალურ ქსელში შეიქმნება პროკურატურის მეგობართა ჯგუფი, რომელშიც გაწევრიანების შესაძლებლობა ექნებათ საზოგადოებრივი პროკურატურის პროექტში ჩართულ პირებს. ისინი მიიღებენ სრულყოფილ ინფორმაციას საზოგადოებრივი პროკურატურის აქტივობების შესახებ, სურვილის შემთხვევაში წარმოადგენენ საკუთარ პროექტებს და პროკურატურასთან ერთად ჩაერთვებიან მათ განხორციელებაში.

**10. სამუშაო გარემოს გაუმჯობესება**

***ა. არსებული მდგომარეობა***

სამუშაო გარემო დიდ გავლენას ახდენს თითოეული თანამშრომლის პროდუქტიულობაზე. ხშირად აღნიშნული ფაქტორი იწვევს თანამშრომლის შრომისუნარიანობის მნიშვნელოვნად გაზრდას ან პირიქით - მისი აქტიურობისა და შესაძლებლობების მინიმუმამდე დაყვანას.

საქართველოს პროკურატურის თანამშრომლები ქვეყნის ყველა ტერიტორიულ ერთეულში ყოველდღიურ საქმიანობას ახორციელებენ ტექნიკური თვალსაზრისით კარგად აღჭურვილ და კეთილმოწყობილ სამუშაო პირობებში, თუმცა ამ მიმართულებით არსებობს გარკვეული სირთულეები.

საკითხის შესწავლამ ცხადყო, რომ სხვადასხვა ტერიტორიულ ერთეულში მომუშავე გამომძიებლებსა და პროკურორებს, რომლებსაც გააჩნიათ თითქმის იდენტური სამუშაო, უწევთ სრულიად განსხვავებულ, არასტანდარტიზებულ გარემოში მუშაობა. მაგალითად, თუ ერთი კონკრეტული პროკურორი საქმიანობს სათანადოდ აღჭურვილ და იზოლირებულ ოთახში, მეორე, ანალოგიურ პოზიციაზე დასაქმებულ პროკურორს 5, 7 და ზოგჯერ 10-ზე მეტ კოლეგასთან ერთად, ერთ ოთახში უწევს მუშაობა, რაც, ბუნებრივია, საბოლოო შედეგებზე უარყოფითად აისახება. ასევე, განსხვავებული წესითა და სტანდარტებით არის აღჭურვილი მათი სამუშაო ოთახები. მსგავსი გარემოს არსებობა ხელს შეუშლის შეფასების სისტემის გამართულ მუშაობას, რადგან განსხვავებულ პირობებში მყოფი პროკურორების შეფასება ერთიანი სტანდარტით ფაქტიურად შეუძლებელია.

ჩატარებულმა შიდაორგანიზაციულმა კვლევებმა ცხადყო, რომ სამუშაო ოთახების გადატვირთულობის გამო თანამშრომელთა ნახევარზე მეტს ყოველდღიურ საქმიანობაში დისკომფორტი ექმნება.

გარდა ზემოაღნიშნულისა, პრობლემას წარმოადგენს ის ფაქტიც, რომ საქართველოს პროკურატურის ადმინისტრაციული შენობები, შიდა ინფრასტრუქტურა და მატერიალურ-ტექნიკური ბაზა, რიგ შემთხვევებში, ვერ აკმაყოფილებს ინკლუზიური გარემოს მინიმალურ სტანდარტებს, მაშინ, როდესაც ორგანიზაცია იძლევა შეზღუდული შესაძლებლობის მქონე პირთა დასაქმებისა და მათი პროკურატურის გუნდში სრულფასოვანი ინტეგრაციის შესაძლებლობას.

საქართველოს პროკურატურის ყველა პროკურორი და გამომძიებელი 2010 წლიდან მუშაობს სისხლის სამართლის საქმისწარმოების ელექტრონულ პროგრამაში. აღნიშნული პროგრამა საჭიროებს დახვეწას, რაც პირველ რიგში გულისხმობს განხორციელებულ საკანონმდებლო ცვლილებებთან პროგრამის სრულ შესაბამისობაში მოყვანას, ასევე მისთვის დამატებითი ფუნქციების მინიჭებას.

საქართველოს პროკურატურას აქვს შიდა მოხმარების ქსელი, რომლის შესაძლებლობების გაფართოება მნიშვნელოვან კომფორტს შეუქმნის პროკურატურის ყველა მუშაკს ყოველდღიურ საქმიანობაში.

***ბ. მიზნები***

სამუშაო პირობების სტანდარტიზაცია;

სისხლის სამართლის საქმისწარმოების ელექტრონული პროგრამის გაუმჯობესება;

შიდა მოხმარების ქსელის დახვეწა.

***გ. მიზნის მიღწევის გზები***

საქართველოს პროკურატურის თანამშრომლებისთვის სამუშაო პირობების გაუმჯობესების მიზნით, საჭიროა გატარდეს შემდეგი ღონისძიებები:

**10.1. სამუშაო პირობების სტანდარტიზაცია**

საქართველოს პროკურატურა, რომელიც გარდა საგამოძიებო და საპროკურორო საქმიანობისა, აქტიურად არის დაკავებული პრევენციული, ანალიტიკური და სხვა ინოვაციური პროექტებით, საჭიროებს მრავალფეროვან, მაგრამ ამავდროულად მკაცრად სტანდარტიზებულ სამუშაო გარემოს.

ბუნებრივია, სამუშაო გარემოსა და მატერიალურ-ტექნიკური საშუალებების სტანდარტიზაცია ვერ მოხდება მყისიერად, ვინაიდან იგი არა მხოლოდ ინტელექტუალურ ძალისხმევას, არამედ მნიშვნელოვან საბიუჯეტო რესურსებს მოითხოვს. შესაბამისად, ხსენებული პროცესი ეტაპობრივად, თუმცა გონივრულ ვადებში განხორციელდება.

საწყის ეტაპზე მოხდება ორგანიზაციის ადმინისტრაციულ შენობებთან, საოფისე ტექნიკა-მოწყობილობასთან, სხვა სამეურნეო ინფრასტრუქტურასა და ავტოსატრანსპორტო საშუალებებთან დაკავშირებული საჭიროებების იდენტიფიცირება, რომლის შემდგომ განხორციელდება უკვე არსებული ადმინისტრაციული შენობების, საოფისე ტექნიკა-მოწყობილობისა და სხვა სამეურნეო ინფრასტრუქტურის უფრო ეფექტიანი გადანაწილება.

რაც შეეხება რესურსების შემდგომ ოპტიმიზაციას, აღნიშნული პროცესი სტანდარტიზაციის ერთიანი სტრატეგიის შემუშავებისა და პროკურატურის სისტემისთვის გამოყოფილი საბიუჯეტო რესურსების რაციონალურად გამოყენების გზით განხორციელდება.

სამუშაო გარემოს სტანდარტიცაზიის პროცესში გათვალისწინებული იქნება შეზღუდული შესაძლებლობის მქონე პირთა საჭიროებები.

**10.2. სისხლის სამართლის საქმისწარმოების ელექტრონული პროგრამის გაუმჯობესება**

სისხლის სამართლის საქმისწარმოების ელექტრონული პროგრამა მნიშვნელოვნად ამარტივებს პროკურორებისა და გამომძიებლების ყოველდღიურ საქმიანობას. თუმცა, დღის წესრიგში დგას პროგრამის ეფექტიანობის ზრდის საკითხი.

გადაიდგმება ნაბიჯები სასამართლოსთან, საექსპერტო დაწესებულებებსა და იმ სტრუქტურებთან სისტემის ინტეგრაციისკენ, რომლებთანაც ყველაზე ხშირი კომუნიკაცია აქვთ სამართალდამცავ ორგანოებს. აღნიშნულ უწყებებთან სისხლის სამართლის საქმისწარმოების ელექტრონული პროგრამის ინტეგრაცია მნიშვნელოვნად დაზოგავს მატერიალურ და ადამიანურ რესურსებს.

ასევე, პროგრამაში განხორციელდება იმგვარი ცვლილებები, რომლებიც საქართველოს პროკურატურას სრულყოფილი სტატისტიკური მონაცემების წარმოების შესაძლებლობას მისცემს.

პროგრამაში განხორციელებული ცვლილებები ასევე შესაძლებელს გახდის თითოეული პროკურორის დატვირთვის ანალიზს და საქმიანობის შეფასებას.

**10.3. შიდამოხმარების ქსელის დახვეწა**

შიდამოხმარების ქსელი მუდმივად საჭიროებს განვითარებას და პროკურორების ინტერესების გათვალისწინებით გარკვეული ცვლილებების განხორციელებას. შიდამოხმარების ქსელის გასაუმჯობესებლად პირველ რიგში გაანალიზდება პროკურატურის თანამშრომელთა საჭიროებები.

შიდამოხმარების ქსელს დაემატება შეხვედრების ორგანიზების, დაგეგმილი ტრენინგების, აქტივობების გაცნობისა და მათში ჩართვის ინიციატივის გამოხატვის ფუნქცია.

შიდამოხმარების ქსელის საშუალებით პროკურატურის მუშაკები მიიღებენ შეტყობინებებს საკანომდებლო ცვლილებების შესახებ.

გარდა ზემოაღნიშნულისა, შიდამოხმარების ქსელს დაემატება ყველა ის ფუნქცია, რომელთა აუცილებლობა გამოიკვეთება პროკურორების საჭიროებების კვლევის შედეგად.

**11. თანამშრომელთა პროფესიონალიზმისა და კვალიფიკაციის ამაღლება**

***ა. არსებული მდგომარეობა***

საქართველოს პროკურატურა ორიენტირებულია სისტემა დაკომპლექტებული იყოს კვალიფიციური და მაღალი პროფესიული სტანდარტების შესაბამისი კადრებით. აღნიშნული მიზნის მისაღწევად პროკურატურის მოქმედი თანამშრომლებისა და სტაჟიორების მომზადება/გადამზადების პროცესი სისტემატურად ხორციელდება.

სასწავლო პროექტები იგეგმება პრაქტიკაში გამოვლენილი საჭიროებების შესაბამისად. პროკურატურის სისტემის თანამშრომლებისთვის ყოველწლიურად საშუალოდ 150 სასწავლო აქტივობა ხორციელდება. პროკურორები და სისტემის გამომძიებლები მომზადებას გადიან: ადამიანის უფლებათა დაცვის ევროპული კონვენციისა და მისი შესრულების მექანიზმების, კონკრეტული დანაშაულების წინააღმდეგ ეფექტიანი ბრძოლის, მოსალოდნელი და განხორციელებული საკანონდებლო ცვლილებების, წარმატებული საერთაშორისო პრაქტიკის გაცნობის, ნაფიც მსაჯულთა სასამართლო უნარ-ჩვევების, დაკითხვა-გამოკითხვის ტექნიკებისა და სხვა პროფესიული უნარ-ჩვევების განვითარების მიმართულებებით.

პროექტები ხორციელდება როგორც ადგილობრივი რესურსის, ასევე საერთაშორისო ექსპერტების მოწვევისა და საზღვარგარეთ განხორციელებულ სასწავლო კურსებში მონაწილეობის გზით. ამ მიმართულებით საქართველოს პროკურატურა თანამშრომლობს სხვადასხვა დონორ ორგანიზაციასთან.

იმის გათვალისწინებით, რომ პერიოდულად ხორციელდება საკანონდებლო ცვლილებები და საქართველოს პროკურატურის წინაშე დგება ახალი გამოწვევები, თანამშრომელთა კვალიფიკაციისა და პროფესიული სტანდარტის ამაღლება საქართველოს პროკურატურის მუდმივი ზრუნვის საგანს წარმოადგენს.

***ბ. მიზნები***

პროკურატურის სისტემის მაღალკვალიფიური და პროფესიონალი კადრებით უზრუნველყოფა;

პროკურატურის სისტემაში ადამიანის უფლებათა დაცვის საერთაშორისო სტანდარტების დანერგვის ხელშეწყობა;

კონკრეტულ დანაშაულებზე გამოძიებისა და საპროკურორო საქმიანობის ხარისხის ამაღლება;

ერთგვაროვანი პრაქტიკისა და მიდგომების დამკვიდრების ხელშეწყობა;

სხვადასხვა სამოქმედო გეგმით პროკურატურის მიერ ნაკისრი ვალდებულებების ჯეროვნად შესრულება;

თანამშრომელთა კარიერული განვითარების ხელშეწყობა;

იურიდიული განათლების პოპულარიზაცია და საუნივერსიტეტო წრეებთან თანამშრომლობა;

თანამშრომლებისთვის მოქნილი ელექტრონული პროდუქტების განვითარება.

***გ. მიზნების მიღწევის გზები***

**11.1. თანამშრომლების მომზადება/გადამზადება**

საქართველოს პროკურატურის სტრატეგიულ მიზნებზე, არსებულ გამოწვევებსა და გამოვლენილ საჭიროებებზე დაყრდნობით, პროფესიული განვითარებისა და კარიერის მართვის ცენტრი ყოველი წლის ბოლოს ადგენს მომავალი წლის სამოქმედო გეგმას.

დაიგეგმება სასწავლო პროექტები პროკურორების, პროკურატურის გამომძიებლების, სტაჟიორების, კოორდინატორების, მრჩევლებისა და სპეციალისტების გადამზადებისა და კვალიფიკაციის ამაღლების მიზნით. სწავლების თანამედროვე მეთოდებისა და დისტანციური სასწავლო პროგრამების დანერგვის მიზნით, პროკურატურის თანამშრომლები ყოველწლიურად ჩაერთვებიან HELP-ის პლატფორმაში მომზადებულ სასწავლო კურსებში.

ყველა პროკურორი და პროკურატურის გამომძიებელი გაივლის მიზნობრივ ტრენინგებს, მათ შორის სამართლებრივი წერის, პროფესიული ეთიკის ახალი სტანდარტების, დისკრიმინაციის აკრძალვის, ადამიანის უფლებათა დაცვის ევროპული კონვენციის მე-6 მუხლის, სასამართლო უნარ-ჩვევებისა და სხვა პრიორიტეტული მიმართულებით. საერთო მიდგომების ჩამოყალიბებისა და კოორდინაციის ზრდის მიზნით, ჩატარდება ერთობლივი სასწავლო აქტივობები პროკურორების, მოსამართლეების, ადვოკატების, გამომძიებლებისა და მიზნობრივი ჯგუფების მონაწილეობით.

წარმატებული საერთაშორისო პრაქტიკის გაზიარების, უცხოელი ექსპერტების მოწვევისა და საზღვარგარეთ სასწავლო ვიზიტების განხორციელების მიზნით, შედგება მჭიდრო თანამშრომლობა დონორ ორგანიზაციებთან.

თანამშრომელთათვის ტრენინგების დაგეგმვისას მხედველობაში იქნება მიღებული ის საჭიროებები, რომლებიც გამოვლინდება მათი საქმიანობის შეფასებისას.

**11.2. ახალი სასწავლო პროგრამების შემუშავება და დანერგვა**

გრძელვადიანი შედეგის მისაღწევად, დონორი ორგანიზაციების მხარდაჭერით, ცენტრში დაინერგება ახალი სასწავლო პროგრამები, რომლებიც აგებული იქნება სწავლების ინტერაქტიულ მეთოდებზე. ამ ეტაპისთვის ცენტრში უკვე მომზადებული და დანერგილია სასწავლო პროგრამები შემდეგი მიმართულებებით: სტაჟიორთა მოსამზადებელი კურსი, დისკრიმინაციის აკრძალვის ევროპული სტანდარტები, ქალთა მიმართ ძალადობისა და ოჯახში ძალადობის წინააღმდეგ ბრძოლა, არასრულწლოვანთა სპეციალიზაციის კურსი, ადამიანის ულებათა დაცვის ევროპული კონვენციის მე-6 მუხლი, აღკვეთის ღონისძიებების დასაბუთების ევროპული სტანდარტი, სამართლებრივი წერა, ნაფიც მსაჯულთა სასამართლო უნარ-ჩვევები და კომუნიკაციის სტანდარტები.

ცენტრის შესაძლებლობების გაძლიერება კვლავ გაგრძელდება მომდევნო 5 წლის განმავლობაში. კერძოდ, სასწავლო პროგრამები შემუშავდება შემდეგ თემებზე: ქალთა უფლებების დაცვა და გენდერული თანასწორობა, პირადი და ოჯახური ცხოვრების ხელშეუხებლობის უფლება, სიძულვილით მოტივირებული დანაშაულები, ტერორიზმის დაფინანსება და ფულის გათეთრება, პროფესიული ეთიკის განახლებული სტანდარტები, იურიდიული პირების პასუხისმგებლობა, კორუფციული დანაშაულები და სხვა.

სასწავლო პროგრამებისა და მასალების მომზადების პროცესში ჩაერთვებიან როგორც საერთაშორისო, ისე ადგილობრივი ექსპერტები. ტრენერებისა და მსმენელებისთვის მომზადდება სახელმძღვანელო მასალები. სისტემის წარმომადგენლებისთვის ჩატარდება ტრენერთა ტრენინგები.

**11.3. მოქმედი მენეჯერებისა და მომავალი ლიდერების განვითარების პროგრამის დანერგვა**

საქართველოს პროკურატურა აქტიურად იყენებს უწყების შიგნით კადრების როტაციისა და დაწინაურების სისტემას, რომლის მიზანია გამოცდილი და კვალიფიციური პერსონალის წახალისება და მათი მომავალი განვითარების უზრუნველყოფა. ამ შემთხვევაში მნიშვნელოვანია კანდიდატს გააჩნდეს ვაკანტური პოზიციისათვის შესაბამისი ცოდნა, გამოცდილება, უნარ-ჩვევები და პიროვნული მახასიათებლები.

იმისათვის, რომ თანამშრომელი მზად შეხვდეს ახალ პროფესიულ გამოწვევებს, განხორციელდება მათი მიზნობრივი მომზადებისა და გადამზადების პროგრამები, მათ შორის სპეციალიზებული და პროფესიული უნარ-ჩვევების მიმართულებებით.

ასევე, განხორციელდება მოქმედი მენეჯერებისა და საუკეთესო პოტენციალის მქონე კადრების მიზნობრივი განვითარება. დაიგეგმება სასწავლო პროგრამები გუნდის მართვის, ლიდერობის, მოტივაციის, საქმის სწორად დელეგირების, დროის მართვისა და სხვა შესაბამის თემებზე.

ამასთან, შეფასების სისტემის შედეგების, თანამშრომელთა უნარებისა და აქტივობის მიხედვით, მოხდება ლიდერული პოტენციალის მქონე კადრების შერჩევა, რომელთათვისაც დაიგეგმება სპეციალური განვითარების პროგრამები.

**11.4. მენტორების პროგრამის დანერგვა და ამოქმედება**

მენტორობის პროგრამა გულისხმობს კომპეტენტური თანამშრომლების მიერ საკუთარი გამოცდილების გაზიარებას დამწყები პროკურორისთვის/გამომძიებლისთვის, რაც ხელს შეუწყობს ახალი თანამშრომლის ადაპტაციისა და განვითარების პროცესს.

პროკურატურის სისტემაში დაინერგება მენტორების ინსტიტუტი. აღნიშნული გულისხმობს ყველა სტრუქტურულ და ტერიტორიულ დანაყოფში კომპეტენტური და სპეციალურად მომზადებული პირის არსებობას, რომელიც ახალდანიშნულ თანამშრომლებს, სტაჟიორებს საწყის ეტაპზე გაუწევს დახმარებას პრაქტიკულ სამუშაო პროცესში და ამასთან, იზრუნებს გუნდში მათ ინტეგრაციასა და სათანადო პროფესიული უნარების გამომუშავებაზე.

**11.5. ახალი ელექტრონული პროდუქტების დანერგვა**

ტრენინგსაჭიროებათა კვლევის პროცესში ყველა თანამშრომლის თანაბარი ჩართულობის, მათთვის საჭირო მასალების, ლიტერატურის ხელმისაწვდომობის უზრუნველყოფისა და პროცესების მართვის გამარტივების მიზნით, დაინერგება ახალი ელექტრონული პროდუქტები. კერძოდ, მომზადდება ელექტრონული ბიბლიოთეკა, ტრენინგსაჭიროებათა ანალიზისა და სასწავლო პროცესების მონაცემების მართვის ელექტრონული პროგრამები. აღნიშნული პროდუქტების დანერგვა ხელს შეუწყობს დროის, ადამიანური და ფინანსური რესურსების დაზოგვას.

**11.6. სტუდენტებისათვის სასწავლო აქტივობების განხორციელება**

საუნივერსიტეტო წრეებსა და სტუდენტებთან კომუნიკაციის გააქტიურების მიზნით, საქართველოს პროკურატურის ინიციატივით თბილისსა და რეგიონებში წლის განმავლობაში მინიმუმ 5 სასწავლო აქტივობა განხორციელდება. შეხვედრების ფარგლებში საქართველოს პროკურატურის წარმომადგენლები სტუდენტებს გააცნობენ მათთვის აქტუალურ საკითხებს, მათ შორის, საქართველოს პროკურატურის სისტემასა და საქმიანობის ძირითად მიმართულებებს. სტუდენტებისთვის სასწავლო აქტივობები ჩატარდება საქართველოს პროკურატურაში. ასევე, განხორციელდება პროკურატურის წარმომადგენლების, მათ შორის, მაღალი რგოლის მენეჯერების ვიზიტები უმაღლეს სასწავლო დაწესებულებებში, სადაც ისინი ჩაატარებენ საჯარო ლექციებს. გააქტიურდება იურიდიული ფაკულტეტის სტუდენტებისათვის პროკურატურაში პრაქტიკის გავლის შესაძლებლობა. აღნიშნული ხელს შეუწყობს სტუდენტებისთვის პრაქტიკული ცოდნის გადაცემას, ასევე პროკურატურის მიმართ საზოგადოების ნდობის ზრდას.

**11.7. რანგირების სისტემის რეფორმა**

პროკურატურის სისტემაში დაინერგება პროკურორების, გამომძიებლებისა და მენეჯერების რანგირების ახალი სისტემა.

რანგირების დაგეგმილი რეფორმა გულისხმობს რიგითი თანამშრომლებისა და მენეჯერულ პოზიციაზე მყოფი პირებისთვის რამდენიმე რანგის შემოღებას, რომლის მინიჭება მოხდება კონკურსის წესით და გადაიხედება გარკვეული პერიოდულობით. რიგითი თანამშრომლებისა და მენეჯერულ პოზიციაზე მყოფი პირებისთვის კონკრეტული რანგის მინიჭება განხორციელდება წინასწარ განსაზღვრული კრიტერიუმების მიხედვით. სხვადასხვა რანგის პროკურორებს და გამომძიებლებს, მენეჯერებს ექნებათ განსხვავებული თანამდებობრივი სარგო და სოციალური გარანტიები.

რანგირების სისტემა პროკურორს გახდის თვითგანვითარებაზე ორიენტირებულს, გაზრდის საკუთარ კვალიფიკაციაზე ზრუნვის მოტივაციას, გააუმჯობესებს გამოძიებისა და სისხლისსამართლებრივი დევნის რაოდენობრივ და ხარისხობრივ მაჩვენებლებს, გაზრდის მენეჯმენტის ეფექტიანობას და ხელს შეუწყობს ინოვაციურობის ზრდას.

# თავი 6. იურიდიული დახმარების სამსახურის რეფორმის სტრატეგია

**შესავალი**

**იურიდიული დახმარების სისტემის რეფორმის პრიორიტეტები**

საქართველოში იურიდიული დახმარების სისტემის რეფორმა 2005 წლიდან დაიწყო და მისი იმპლემენტაცია ეტაპობრივად მიმდინარეობს. 2005-2007 წლებში განხორციელდა იურიდიული დახმარების ახალი მოდელის პილოტირება, რომლის შედეგებზე დაყრდნობით, 2007 წელს პარლამენტმა მიიღო კანონი „იურიდიული დახმარების შესახებ“. შედეგად, იუსტიციის სამინისტროს მმართველობის სფეროში ჩამოყალიბდა საჯარო სამართლის იურიდიული პირი - იურიდიული დახმარების სამსახური (შემდგომ - სამსახური).

იურიდიული დახმარების პირველი ბიუროები 2005 წელს თბილისსა და ზესტაფონში, პილოტური პროექტის ფარგლებში გაიხსნა. 2007 წელს იურიდიული დახმარების ბიუროები ამოქმედდა მცხეთაში, თელავში, რუსთავში, გორში, ქუთაისში, ზუგდიდში, ფოთსა და ბათუმში. 2008 წელს უკვე არსებულ ოფისებს დაემატა 2 საკონსულტაციო ცენტრი ოზურგეთსა და ამბროლაურში.

2009-2014 წლებში მნიშვნელოვანი ნაბიჯები გადაიდგა იურიდიული დახმარების ხელმისაწვდომობის შემდგომი ზრდის მიმართულებით. კერძოდ, 6 ოფისი გაიხსნა ეთნიკური უმცირესობებით და დევნილებით დასახლებულ, ასევე მაღალმთიან რეგიონებში (ახალციხე, ახალქალაქი, წალკა, მარნეული, მესტია, საჩხერე). 2015 წელს კახეთის რეგიონში გაიხსნა სიღნაღის იურიდიული დახმარების ბიურო, რომელიც წარმოადგენს იურიდიული დახმარების სამსახურის რიგით მე–19–ე ოფისს ქვეყნის მასშტაბით.

2011 წლიდან სამსახურის მანდატი მოიცავს პატიმართა მიმართ დისციპლინური სამართალწარმოების საქმეებს, ასევე იმ ადმინისტრაციულ სამართალდარღვევათა საქმეებს, რომლებიც ადმინისტრაციული სახდელის სახით ადმინისტრაციულ პატიმრობას ითვალისწინებს. 2014 წელს „იურიდიული დახმარების შესახებ“ საქართველოს კანონში განხორციელებული ცვლილებების თანახმად გაფართოვდა სამსახურის მანდატი, კერძოდ 2015 წლის 1 იანვრიდან საზოგადოებრივი ადვოკატის მომსახურება ხელმისაწვდომი გახდა ოჯახში ძალადობის მსხვერპლთა დაცვის განხორციელების შემთხვევებში და, ასევე, 2015 წლის 15 აპრილიდან საადვოკატო წარმომადგენლობა უზრუნველყოფილია სამოქალაქო და ადმინისტრაციული საქმეების გარკვეულ კატეგორიებზე.

2015 წლის აპრილიდან უფასო იურიდიული დახმარება უზრუნველყოფილია ფსიქოსოციალური საჭიროებების მქონე პირებისათვის , რომლებსაც ენიჭებათ მხარდასაჭერ პირთა სტატუსი და ენიშნებათ მხარდამჭერი მათი სამართლებრივი უფლებების განსახორციელებლად.

2017 წლის პირველი იანვრიდან უფასო იურიდიული დახმარება (სასამართლოში წარმომადგენლობა) უზრუნველყოფილია ტუბერკულიოზით დაავადებულ პირთა არანებაყოფლობითი იზოლაციის საქმეებზე.

2013 წლის დეკემბერში განხორციელებული საკანონმდებლო ცვლილებების შედეგად სამსახურის სამართლებრივი სტატუსი შეიცვალა და ის პარლამენტის წინაშე ანგარიშვალდებულ, დამოუკიდებელ საჯარო სამართლის იურიდიულ პირად ჩამოყალიბდა, რამაც შექმნა დამატებითი გარანტიები სამსახურში დასაქმებული ადვოკატების პროფესიული დამოუკიდებლობისათვის.

იურიდიული დახმარების სისტემის რეფორმას 4 ძირითადი მიზანი აქვს: სამსახურის დამოუკიდებლობისა და გამჭვირვალობის უზრუნველყოფა, იურიდიულ დახმარებაზე ხელმისაწვდომობის გაზრდა, მომსახურების ხარისხის უზრუნველყოფა და საზოგადოების ინფორმირებულობის გაუმჯობესება.

**6.1. სამსახურის დამოუკიდებლობის, გამჭვირვალობისა და სტაბილური განვითარების უზრუნველყოფა**

2013 წლის დეკემბერში „იურიდიული დახმარების შესახებ“ საქართველოს კანონში განხორციელებული ცვლილებების საფუძველზე სამსახურმა აღმასრულებელი ხელისუფლებისაგან სრული დამოუკიდებლობა მოიპოვა და ჩამოყალიბდა დამოუკიდებელ საჯარო სამართლის იურიდიულ პირად, რომელიც ანგარიშვალდებულია მხოლოდ საქართველოს პარლამენტის წინაშე. 2014 წლის იანვარში სამსახურის გამჭვირვალობისა და დამოუკიდებლობის უზრუნველყოფის მიზნით, შეიქმნა სამსახურის მართვის კოლეგიური ორგანო – იურიდიული დახმარების საბჭო.[[8]](#footnote-8) 2014 წლის 24 თებერვალს საბჭომ აირჩია სამსახურის დირექტორი 5 წლის ვადით.

სამსახურისა და საბჭოს ეფექტური ფუნქციონირების უზრუნველსაყოფად „იურიდიული დახმარების შესახებ“ კანონში აუცილებელია განხორციელდეს ცვლილებები, რომელთა შედეგადაც ახლებურად განისაზღვრება საბჭოს წევრთა უფლებამოსილების ვადა და არჩევის წესი.

სამსახურის სტაბილური განვითარებისათვის, კანონმდებლობით გარანტირებულ ინსტიტუციურ დამოუკიდებლობასთან ერთად, აუცილებელია მყარი ფინანსური გარანტიების შექმნა, რაც მზარდი საბიუჯეტო დაფინანსების ფარგლებშია შესაძლებელი. ამასთან, სამსახურისათვის ფინანსური გარანტიების მოპოვების პროცესში, მნიშვნელოვანია იურიდიული დახმარების საბჭოსა და საქართველოს პარლამენტის აქტიური მონაწილეობა. ამგვარი კოორდინირებული ძალისხმევის შედეგად, 2015-2016 წლის სახელმწიფო ბიუჯეტით განისაზღვრა იურიდიული დახმარების სამსახურის დაფინანსების ზრდა: 2015 წელს 51.7%-ით, 2016 წელს კი 28.8%-ით. საბიუჯეტო დაფინანსების ზრდის ტენდენცია უნდა გაგრძელდეს შემდგომ წლებშიც, სამსახურის მანდატის გაფართოებისა და სამსახურის ორგანიზაციული სტრუქტურის ოპტიმიზაციის შესაბამისად. აღსანიშნავია, რომ სამსახურისთვის დამატებითი ფინანსურის გარანტიები უზრუნველყოფილია საბიუჯეტო კოდექსში 2014 წლის დეკემბერში შესული ცვლილებებით, რომელთა მიხედვითაც, სამსახურის საბიუჯეტო ასიგნებების შემცირება შესაძლებელია მხოლოდ იურიდიული დახმარების საბჭოს თანხმობით. მნიშვნელოვანია, რომ სამსახურის დაფინანსების ზრდა გათვალისწინებულია მართლმსაჯულების სექტორის რეფორმის საბიუჯეტო დახმარების პროგრამის შესახებ საქართველო–ევროკავშირის ფინანსური შეთანხმებით. აღნიშნული შეთანხმების მიხედვით, 2018 წელს, იურიდიული დახმარების სამსახურის სახელმწიფო დაფინანსება სულ მცირე 10%-ით უნდა გაიზარდოს 2016 წლის ბიუჯეტთან შედარებით.

სამსახურის დამოუკიდებლობის, გამჭვირვალობისა და სტაბილური განვითარებისათვის მნიშვნელოვანია მართლმსაჯულების სისტემის სხვა მონაწილეებთან აქტიური თანამშრომლობა, რაც ხელს შეუწყობს იურიდიული დახმარების სისტემის სრულყოფას. ამ მხრივ განსაკუთრებული ადგილი უკავია სასამართლო ხელისუფლებასთან მჭიდრო თანამშრომლობას და კონსულტაციების გამართვას სხვადასხვა საკითხზე.

**6.2. იურიდიულ დახმარებაზე ხელმისაწვდომობის გაზრდა**

სამსახურის ბენეფიციართა საჭიროებებთან შესაბამისობის უზრუნველყოფის მიზნით, აუცილებელია იურიდიულ დახმარებაზე ხელმისაწვდომობის გაზრდა. ამ მიზნით განსაკუთრებული ყურადღება უნდა დაეთმოს სამსახურის მანდატის და ტერიტორიული დაფარვის გაზრდას და სპეციალური საჭიროებების მქონე პირთათვის ადაპტირებული მომსახურების და გარემოს შეთავაზებას. იურიდიული დახმარების ხელმისაწვდომობის გაზრდა განხორციელდება შემდეგი ღონისძიებების გზით:

**6.2.1 იურიდიული დახმარების სამსახურის მანდატის გაზრდა**

სოციალურად დაუცველ პირთათვის უფასო იურიდიული დახმარების სრული ხელმისაწვდომობა სამსახურის ერთ-ერთი მთავარი პრიორიტეტია. მისი მიღწევა შესაძლებელია სამსახურის მანდატის ეტაპობრივი გაფართოებით. „იურიდიული დახმარების შესახებ“ საქართველოს კანონის შესაბამისად, 2015 წლის 15 აპრილიდან სამსახური წარმომადგენლობას ახორციელებს სამოქალაქო და ადმინისტრაციულ საქმეთა განსაზღვრულ კატეგორიებზე.[[9]](#footnote-9) სამსახური გადახდისუუნარო პირისათვის უზრუნველყოფს სამართლებრივი დოკუმენტების შედგენას სამოქალაქო და ადმინისტარციული საქმეებთან დაკავშირებულ ნებისმიერ საკითხზე, ხოლო სასამართლოში წარმომადგენლობა უზრუნველყოფილია თუ პირი გადახდისუუნაროა და ეს მიზანშეწონილია საქმის მნიშვნელობიდან და სირთულიდან გამომდინარე.[[10]](#footnote-10) იურიდიული დახმარების საბჭო უფლებამოსილია 2015 წლის 15 აპრილიდან 2018 წლის 1 იანვრამდე სამოქალაქო და ადმინისტრაციული სამართლის სფეროებში დამატებით განსაზღვროს ის საკითხები, რომელიც იურიდიული დახმარების შესახებ კანონით არ არის განსაზღვრული და რომლებთან დაკავშირებით სამსახურმა უნდა უზრუნველყოს საადვოკატო მომსახურება პირის გადახდისუუნარობისა და საქმის მნიშვნელობისა და სირთულის გათვალისწინებით. იურიდიული დახმარების საბჭო ასევე უფლებამოსილია განსაზღვროს კრიტერიუმები, რომელთა გათვალისწინებით სამსახურის დირექტორი იღებს გადაწყვეტილებას იურიდიული დახმარების იმ პირისათვის გაწევის შესახებ, რომელიც არ არის რეგისტრირებული სოციალურად დაუცველი ოჯახების მონაცემთა ერთიან ბაზაში.[[11]](#footnote-11) 2015 წლის აპრილიდან უფასო იურიდიული დახმარება ასევე უზრუნველყოფილია ფსიქოსოციალური საჭიროებების მქონე პირებისათვის, მხარდასაჭერ პირად სტატუსის მინიჭებისას.

2016 წლის 1 იანვრიდან სამსახური ახორციელებს გადახდისუუნარო პირების წარმომადგენლობას ადმინისტრაციულ ორგანოში.[[12]](#footnote-12) გარდა ამისა, 2016 წლის 1 იანვრიდან სასამართლოში წარმომადგენლობა უზრუნველყოფილია იმ პირთათვის, რომელთა მიმართაც სასამართლო განიხილავს თავშესაფრის ან ჰუმანიტარული სტატუსის მინიჭების, შეჩერების ან შეწყვეტის საკითხებს. 2017 წლიდან სავალდებულო დაცვის ფარგლებში, იურიდიული დახმარება უზრუნველყოფილია ტუბერკულოზით დაავადებულ პირთათვის, რომელთა მიმართაც სასამართლო განიხილავს არანებაყოფლობით იზოლაციის საკითხს.

მოსახლეობის სამართლებრივი საჭიროებების გათვალისწინებით, სამსახურმა, საბჭომ და საქართველოს ხელისუფლებამ ერთობლივი თანამშრომლობით უნდა უზრუნველყონ, რომ მოხდეს სამოქალაქო და ადმინისტრაციულ საქმეებზე იურიდიული დახმარების სამსახურის მანდატის შემდგომი გაფართოება. ამ მიზნით გაიმართება სამუშაო შეხვედრები სასამართლო ხელისუფლებისა და უფასო იურიდიული დახმარების განმახორციელებელი არასამთავრობო ორგანიზაციების წარმომადგენლებთან, მოხდება სტატისტიკური ინფორმაციის მოძიება, სამსახურში დაგროვილი გამოცდილების განზოგადება, შესაბამისი საკანონმდებლო ცვლილებების ინიცირება და იურიდიული დახმარების შესახებ კანონში დამატებით განისაზღვრება სამოქალაქო და ადმინისტრაციული სამართლის დარგების ის საკითხები, რომლებთან დაკავშირებით სამსახურმა გადახდისუუნარო პირები უნდა უზრუნველყოს უფასო იურიდიული დახმარებით.

არასრულწლოვანთა მართლმსაჯულების კოდექსის მიხედვით, სამსახურმა უნდა უზრუნველყოს სისხლის სამართლის საქმეებზე კანონთან კონფლიქტში მყოფი/მოწმე/დაზარალებული არასრულწლოვანი პირების დაცვა. აღნიშნულის მისაღწევად, სამსახურს, შესაძლოა დასჭირდეს დამატებითი კადრები. არასრულწლოვანთა მართლმსაჯულების კოდექსის მოთხოვნათა შესრულების მიზნით სამსახური უზრუნველყოფს როგორც ბიუროს, ისე რეესტრის ადვოკატების ჩართულობას არასრულწლოვანთა მართლმსაჯულების პროცესში. საჭიროებისამებრ, ასევე განხორციელდება რეესტრის ადვოკატთა ბაზის გაფართოება და მათი ანაზღაურების ფონდის გაზრდა.

**6.2.2 ტერიტორიული დაფარვა და დისტანციური მომსახურება**

სამსახურის სტრატეგიული ამოცანაა რეგიონული ცენტრებიდან დაშორებულ ტერიტორიულ ერთეულებში იურიდიული დახმარების ხელმისაწვდომობის გაზრდა და აღნიშნულის მისაღწევად, იურიდიული დახმარების საბჭო და სამსახური ერთობლივად შეიმუშავებენ ერთიან ხედვას. ამ პროცესში მნიშვნელოვანია უფასო იურიდიული დახმარების მიმწოდებელი სხვა ორგანიზაციების ჩართვაც.

სამსახური ეტაპობრივად განახორციელებს ოფისების ინფრასტრუქტურის გამართვას და ადაპტირებას, თანამედროვე ტექნიკით აღჭურვას იმ მიზნით, რომ ნებისმიერი პირისთვის უფასო იურიდიული დახმარების სერვისები იყოს სრულად ხელმისაწვდომი, ხოლო ყველა თანამშრომელს ჰქონდეს სათანადო სამუშაო პირობები თავის ფუნქციათა ჯეროვნად შესრულებისათვის.

იურიდიული დახმარების ხელმისაწვდომობის გაზრდის მიზნით, სამსახური გამოიყენებს თანამედროვე ტექნოლოგიებს და დანერგავს დისტანციურ მომსახურებას. კერძოდ, შემუშავებული კონცეფციის საფუძველზე, მოხდება სატელეფონო და ონლაინ კონსულტაციების ერთიანი გამართული სისტემის ჩამოყალიბება.

სამსახური აგრეთვე აქტიურად ითანამშრომლებს სხვა სახელმწიფო ორგანოებთან, რათა მათი ინფრასტრუქტურის გამოყენებით, იურიდიული კონსულტაციის გაწევა მოხდეს იმ დასახლებულ პუნქტებში, სადაც სამსახურს საკუთარი წარმომადგენლობა არ გააჩნია.

**6.2.3 რეფერალური სისტემა და უფასო იურიდიული დახმარების სხვა მიმწოდებლებთან თანამშრომლობა**

2014-2016 წლებში იურიდიული დახმარების ხელმისაწვდომობის უზრუნველყოფის მიზნით, ურთიერთთანამშრომლობის მემორანდუმები გაფორმდა შემდეგ ორგანიზაციებთან: საქართველოს იურიდიული ფირმების ასოციაცია, იუსტიციის სამინისტროს დანაშაულის პრევენციის ცენტრი, “ადამიანით ვაჭრობის (ტრეფიკინგის) მსხვერპლთა, დაზარალებულთა დაცვისა და დახმარების სახელმწიფო ფონდი”, საქართველოს გაეროს ასოციაცია, კონსორციუმი „სამართლებრივი დახმარება საქართველო“.2016 წლის დეკემბერში, ევროკავშირისა და გაეროს ერთობლივი პროგრამის მხარდაჭერით, გაიმართა სამუშაო შეხვედრა იურიდიული დახმარების სამსახურის და უფასო იურიდიული დახმარების განმახორციელებელი 18 ორგანიზაციის მონაწილეობით. ღონისძიების მონაწილეები გაეცვნენ ეფექტური გადამისამართების პრინციპებს, ერთმანეთს გაუზიარეს საკუთარი გამოცდილება, კონტაქტები და დასახეს თანამშრომლობის გზები.

იურიდიული დახმარების სამსახური განაგრძობს თანამშრომლობას სამართლებრივი დახმარების მიმწოდებელ სხვა ორგანიზაციებთან იმ მიზნით, რომ :

1) შეიქმნას უფასო იურიდიული დახმარების განმახორციელებელი ორგანიზაციების რუქა მთელი ქვეყნის მასშტაბით, რომელიც განახლდება პერიოდულად; 2) ჩამოყალიბდეს სამართლებრივი დახმარების საჭიროების მქონე მოქალაქეთა ეფექტიანი გადამისამართების სისტემა იურიდიული დახმარების სამსახურსა და უფასო იურიდიული დახმარების განმახორციელებელ სხვა ორგანიზაციებს შორის.

**6.2.4 მოწვეულ საზოგადოებრივ ადვოკატთა ეფექტიანი საქმიანობის უზრუნველყოფა**

მოწვეულ საზოგადოებრივ ადვოკატთა ეფექტური საქმიანობის უზრუნველყოფის მიზნით, რეესტრის ადვოკატთა საქმისწარმოება და ანგარიშგება განხორციელდება ელექტრონული პროგრამის მეშვეობით. ასევე ყოველწლიურად ჩატარდება ტრენინგ საჭიროებათა კვლევა, რომლის საფუძველზე, დონორ ორგანიზაციებთან თანამშრომლობით, დაიგეგმება შესაბამისი სემინარები, ტრენინგები და სამუშაო შეხვედრები. საჭიროებისამებრ, მოხდება მოწვეულ საზოგადოებრივ ადვოკატთა რეესტრის განახლება.

**6.3. მომსახურების ხარისხის უზრუნველყოფა**

**6.3.1 იურიდიული დახმარების სამსახურის მიერ გაწეული მომსახურების ხარისხის უზრუნველყოფა**

2014 წლის 17 დეკემბერს, სამსახურმა სისხლის სამართლის საქმეებზე მომუშავე საზოგადოებრივი ადვოკატებისთვის საქმიანობის სახელმძღვანელო წესები დაამტკიცა, რაც ხელს შეუწყობს კვალიფიციური და დროული იურიდიული მომსახურების გაწევას სამსახურის ბიუროების და მოწვეულ საზოგადოებრივ ადვოკატთა რეესტრში რეგისტრირებული საზოგადოებრივი ადვოკატების და სამსახურის სტაჟიორების მიერ.

სამსახურის სტრატეგიული ამოცანაა მისი ადვოკატების მიერ გაწეული მომსახურების ხარისხის კონტროლი. ამ მიზნით, 2015 წელს იურიდიული დახმარების საბჭომ დაამტკიცა სისხლი სამართლის საქმეებზე „გაწეული იურიდიული დახმარების ხარისხის შეფასების კრიტერიუმები და წესი“, რომლის პილოტირებაც განხორციელდა 2016 წელს. პილოტირების შედეგებზე დაყრდნობით, სამსახური და საბჭო უზრუნველყოფენ სისხლის სამართლის საქმეებზე ხარისხის შეფასების სისტემის სრულყოფას.

სამსახური ხარისხის შეფასების სისტემის კონცეფციას შეიმუშავებს ასევე სამოქალაქო და ადმინისტრაციულ საქმეებზე სისხლის სამართლის საქმეებზე ხარისხის შეფასების პილოტის გამოცდილების საფუძველზე.

**6.3.2 იურიდიული დახმარების სამსახურის ადვოკატების სპეციალიზაცია არასრულწლოვანთა საქმეებზე**

2014-2015 წლებში იურიდიული დახმარების ბიუროების ადვოკატებმა და რეესტრში რეგისტრირებულმა ადვოკატებმა წარმატებით გაიარეს სპეციალიზაცია არასრულწლოვანთა მართლმსაჯულების საკითხებში. სპეციალიზაციის ფარგლებში, ადვოკატებმა გაირეს მოსამზადებელი კურსი, რომელიც მოიცავდა კანონთან კონფლიქტში მყოფ არასრულწლოვანთა დაცვის, ასევე არასრულწლოვან დაზარალებულებსა და მოწმეებთან მოპყრობის საკითხებს. 2015 წლის ბოლოს, სამსახურის დირექტორის ბრძანებით, შეიქმნა არასრულწლოვანთა მართლმსაჯულებაში სპეციალიზებული ადვოკატების მუდმივმოქმედი ჯგუფი.

სამსახური, არასრულწლოვანთა მართლმსაჯულების რეფორმის ფარგლებში, განაგრძობს შესაბამისი მიმართულებებით ადვოკატთა სპეციალიზაციის პროცესს და გაზრდის სპეციალიზებული ადვოკატების, მათ შორის, რეესტრის ადვოკატების რაოდენობას. გარდა ამისა, არანაკლებ წელიწადში ერთხელ, სპეციალიზებული ადვოკატები განაზოგადებენ არასრუწლოვანთა საქმეებზე გამოვლენილ პრაქტიკას და საკუთარ მოსაზრებებს გაუზიარებენ მართლმსაჯულების განხორციელებაში ჩართულ სხვა მხარეებს (პროკურორებს, მოსამართლეებს, სამოქალაქო სექტორს და სხვ.).

**6.3.3 მენეჯმენტის სისტემის გამართვა**

მენეჯმენტის სრულყოფის მიზნით, გაგრძელდება სამსახურში დანერგილი ელექტრონული პროგრამების სრულყოფა.

სამსახურში დანერგილია დოკუმენტბრუნვის ერთიანი პროგრამა, ასევე საქმისწარმოების ელექტრონული პროგრამა. სამსახურის მანდატის გაფართოების შესაბამისად, დაინერგა პროგრამის განახლებული ვერსია სამოქალაქო და ადმინისტრაციული საქმეებისათვის. გარდა ამისა, განხორციელდება ცვლილებები, რომელიც საშუალებას მისცემს საზოგადოებრივ ადვოკატებს საქმისწარმოების ელექტრონულ პროგრამასთან წვდომა ჰქონდეთ ვებ–აპლიკაციის საშუალებით.

სამსახურის სტატუსის ცვლილებისა და მანდატის გაფართოების შესაბამისად, საჭიროა, განხორციელდეს სამსახურის სტრუქტურის ოპტიმიზაცია. სამსახურმა 2014 წლის დეკემბერში დაიწყო მუშაობა ორგანიზაციული სტრუქტურის განვითარების პროექტზე. პროექტი მიზნად ისახავს ორგანიზაციული სტრუქტურის განვითარებას ისე, რომ ის მაქსიმალურად ეხმარებოდეს სამსახურს ორგანიზაციული მიზნებისა და სტრატეგიის განხორციელებაში, ასევე, თანამშრომლებს თავისი უნარებისა და კომპეტენციების სათანადოდ რეალიზებაში. სამსახურის წინაშე არსებული გამოწვევებიდან და სტრატეგიული პრიორიტეტებიდან გამომდინარე, შემუშავდა ახალი სტრუქტურის დებულების პროექტი. პროექტის მიხედვით, სამსახურის ცენტრალურ აპარატში დაინერგება მენეჯმენტის სამი მიმართულება: 1) ადმინისტრაციული და ფინანსური მხარდაჭერა, 2) ხარისხის მონიტორინგი, 3) სამსახურის განვითარება.

ორგანიზაციული სტრუქტურის შემუშავების პროცესში, სამსახური დახვეწავს და დანერგავს მართვის თანამედროვე პრინციპებს, მ.შ. საკადრო პოლიტიკის კუთხით, ასევე თანამშრომელთა შეფასებისა და წახალისების სისტემას. გარდა ამისა, სამსახური გააგრძელებს იურიდიული კლინიკის პროგრამას, შეიმუშავებს და დანერგავს სტაჟირების წესს.

**6.3.4 თანამშრომელთა მუდმივი პროფესიული გადამზადება**

მომსახურების მაღალი ხარისხის უზრუნველსაყოფად და განგრძობადი იურიდიული განათლების მიზნებისათვის, სამსახურის ამოცანაა საზოგადოებრივ ადვოკატთა მუდმივი პროფესიული გადამზადება საკანონმდებლო სიახლეებისა და ადვოკატთა სასწავლო საჭიროებების გათვალისწინებით. განგრძობადი იურიდიული განათლების ფარგლებში, სამსახური გააგრძელებს თანამშრომლობას საერთაშორისო, სამთავრობო და არასამთავრობო ორგანიზაციებთან, საქართველოს ადვოკატთა ასოციაციის სასწავლო ცენტრთან და სხვა სასწავლო დაწესებულებებთან.

სამსახურის მანდატის გაფართოების გათვალისწინებით, განსაკუთრებული ყურადღება დაეთმობა ადვოკატთა სწავლებას სამოქალაქო და ადმინისტრაციული სამართლის აქტუალური საკითხების მიმართულებით.

თანამშრომელთა საჭიროებების გათვალისწინებით, ყოველწლიურად შედგება განახლებადი სასწავლო გეგმები, განხორციელდება ტრენინგების შედეგების შეფასება და ანალიზი. აღსანიშნავია, რომ 2016 წლიდან სამსახურის ადვოკატებისათვის ხორციელდება ორწლიანი სასწავლო პროგრამა, რომელსაც მხარს უჭერს ევროკავშირის და გაეროს ერთობლივი ინიციატივა – „ხელმისაწვდომი მართლმსაჯულება და ბავშვზე მორგებული მართლმსაჯულების სისტემის განვითარება საქართველოში“.

სამსახური შეიმუშავებს სპეციალურ კომპიუტერულ პროგრამას, რომელიც შეიცავს საზოგადოებრივ ადვოკატთა მიერ გავლილი ტრენინგების მონაცემთა ერთიან ბაზას. გარდა ამისა, ახალი თანამშრომლებისთვის ჩატარდება საორიენტაციო ტრეინინგები.

სამსახური ხელს შეუწყობს იურიდიული დახმარების ბიუროებისა და საკონსულტაციო ცენტრების ბიბლიოთეკების განახლებას.

**6.4. საზოგადოების ინფორმირებულობა**

იურიდული დახმარებით სარგებლობის შესახებ მოსახლეობის ცნობიერების ამაღლების მიზნით, განხორციელდება საზოგადოების მუდმივი ინფორმირება სამსახურის საქმიანობის, მიმდინარე რეფორმებისა და დაგეგმილი ღონისძიებების შესახებ.

ამ თვალსაზრისით, მეტი გამჭვირვალობის უზრუნველყოფის მიზნით, სამსახური შექმნის თანამედროვე სტანდარტების შესაბამის ვებ–გვერდს, რომელიც იქნება ადაპტირებული უსინათლო და მცირემხედველიანი პირებისათვის. ვებ-გვერდზე მუდმივად იქნება უზრუნველყოფილი შემდეგი ინფორმაციის ხელმისაწვდომობა: სამსახურის ფინანსური ანგარიშები, სხვადასხვა სახის სტატისტიკური მონაცემები, ინფორმაცია სამსახურში არსებული ყველა პროცედურისა და მიმდინარე პროცესის შესახებ.

ევროკავშირისა და გაეროს ერთობლივი ინიციატივის – „ხელმისაწვდომი მართლმსაჯულება და ბავშვზე მორგებული მართლმსაჯულების სისტემის განვითარება საქართველოში“ მხადაჭერით, შემუშავდება სამსახურის საკომუნიკაციო სტრატეგია, რომლის ფარგლებშიც დაიგეგმება და განხორციელდება საზოგადოების ცნობიერების ამაღლებაზე ორიენტირებული ღონისძიებები.

სამსახური ითანამშრომლებს ადგილობრივი თვითმმართველობის ორგანოებთან და მათგან და მოსახლეობისგან მოწოდებული ინფორმაციის საფუძველზე, ბიუროები და საკონსულტაციო ცენტრები სხვადასხვა რეგიონში განახორციელებენ თემატურ საინფორმაციო შეხვედრებს. საინფორმაციო შეხვედრები შეიძლება გაიმართოს ისეთ საკითხებზე, როგორებიცაა: ოჯახში ძალადობის მსხვერპლთა უფლებები; კანონთან კონფლიქტში მყოფი ბავშვების უფლებები; საკუთრების რეგისტრაციის საკითხები; პენსიისა და სოციალური დახმარების საკითხები; ტყით სარგებლობის, ასევე ნადირობისა და თევზჭერის წესები, ასევე სხვა აქტუალურ სამართლებრივ საკითხებზე. გაძლიერდება თანამშრომლობა სხვა სახელმწიფო და არასამთავრობო ორგანიზაციებთან, აგრეთვე საგანმანათლებლო დაწესებულებებთან. გარდა ამისა, სამსახური თავისი საქმიანობის შესახებ მოსახლეობას მიაწვდის ინფორმაციას ცენტრალური თუ რეგიონული მედიასაშუალებების გამოყენებით.

# 

# თავი 7. სასჯელაღსრულების სისტემის რეფორმის სტრატეგია

**შესავალი**

**სასჯელაღსრულების სისტემის რეფორმა**

საქართველოს სასჯელაღსრულებისა და პრობაციის სამინისტრო განსაზღვრავს ქვეყანაში სასჯელაღსრულების სისტემის პოლიტიკას, უზრუნველყოფს სასამართლოს მიერ დაკისრებული სასჯელის აღსრულებასა და სასჯელაღსრულების დაწესებულებების ეფექტიან მართვას. სამინისტროს მისიას წარმოადგენს ადამიანის უფლებების დაცვაზე ორიენტირებული სასჯელაღსრულების სისტემის შექმნა, საზოგადოების უსაფრთხოების უზრუნველყოფა და მსჯავრდებულთა თუ პრობაციონერთა რეაბილიტაცია მათი საზოგადოებაში რესოციალიზაციის ხელშეწყობის მიზნით.

2012 წლის ოქტომბრიდან მრავალი პრობლემა იქნა დაძლეული, პენიტენციური სისტემის ადამიანის უფლებათა საერთაშორისო სტანდარტებთან დაახლოების მიზნით, დროის მოკლე პერიოდში მნიშვნელოვანი ნაბიჯები გადაიდგა. სამართლებრივი ბაზის დახვეწის, მმართველობის სისტემის გაუმჯობესებისა და დაწესებულებების მართვის თანამედროვე პრაქტიკის დასანერგად, სასჯელაღსრულებისა და პრობაციის სამინისტრომ ფართომასშტაბიანი რეფორმები დაიწყო. მიუხედავად იმისა, რომ რეფორმის გატარება ხანგრძლივ დროსა და დიდ ძალისხმევას საჭიროებს, ქართველი და უცხოელი ექსპერტებისა და საერთაშორისო ორგანიზაციების წარმომადგენელთა მიერ არაერთხელ აღინიშნა საქართველოს პენიტენციურ სისტემაში მიღწეული პროგრესის შესახებ. სახეზეა მნიშვნელოვანი წინსვლა შემდეგი მიმართულებებით:

* სხვადასხვა საკანონმდებლო ღონისძიებების, პირობით ვადამდე გათავისუფლების საბჭოების ეფექტური მუშაობისა და სისხლის სამართლის კანონმდებლობის ლიბერალიზაციის შედეგად მსჯავრდებულთა რაოდენობა 24 000-დან 9 500-მდე შემცირდა;
* გაიზარდა ერთ მსჯავრდებულზე/ბრალდებულზე გამოყოფილი მინიმალური ფართი;
* აღმოიფხვრა წამება და არაადამიანური მოპყრობა;
* გარანტირებულია გასაჩივრების მექანიზმის შეუზღუდავი ხელმისაწვდომობა, ისევე როგორც შიდა და გარე მონიტორინგის ინსტრუმენტები ბრალდებულ/მსჯავრდებულთა უფლებების დასაცავად. შიდა მექანიზმი გაძლიერდა ახალი სტრუქტურული დანაყოფის შექმნით, რომელიც პასუხისმგებელია სისტემურ მონიტორინგზე. მონიტორინგის დამტკიცებული წლიური გეგმის შესაბამისად, აღნიშნული ქვედანაყოფი ახორციელებს გეგმურ ვიზიტებს პენიტენციურ დაწესებულებებებში. ასევე პერიოდულად ტარდება არაგეგმური მონიტორინგი. ყველა შემთხვევაში დგება ანგარიში და გაიცემა შესაბამისი რეკომენდაციები. სისტემური მონიტორინგის სამმართველო 2017 წელს გეგმის შესაბამისად განაგრძობს პენიტენციური დაწესებულებების მონიტორინგს და ასევე უზრუნველყოფს მონიტორინგის მეთოდოლოგიისა და სტანდარტების შემუშავებას.
* სახალხო დამცველსა და პრევენციის ეროვნული მექანიზმის წარმომადგენლებს, ყველა პენიტენციურ დაწესებულებაზე შეუზღუდავად ხელმისაწვდომობის გარდა, 2016 წლიდან ფოტოგადაღების უფლებაც მიენიჭათ.
* პენიტენციურ დაწესებულებებში უსაფრთხოებისა და სარეჟიმო პირობების დაცვის უზრუნველჰყოფის, ისევე როგორც დანაშაულის განმეორებით ჩადენის რისკის შემცირების მიზნით, სასჯელაღსრულებისა და პრობაციის მინისტრის 2015 წლის 9 ივლისის N70 ბრძანების შესაბამისად მიმდინარეობს მსჯავრდებულთა საშიშროების რისკების მიხედვით კლასიფიკაცია - **დაბალი, საშუალო, მომეტებული და მაღალი რისკის** კატეგორიებად**.** ეს პროცესი უმნიშვნელოვანესია მსჯავრდებულთა რეაბილიტაცია/რესოციალიზაციისთვის, პენიტენციურ დაწესებულებებში კრიმინალურ სუბკულტურასთან ეფექტიანი ბრძოლისა და პატიმართა შორის ძალადობის მინიმუმამდე დაყვანისათვის. საშიშროების რისკის შეფასების პროცესი მულტიდისციპლინური ჯგუფის მიერ უნდა დასრულდეს 2017 წლის 1 ივლისამდე. მსჯავრდებულის რისკის შეფასებისას მხედველობაში მიიღება, არამხოლოდ მის მიერ ჩადენილი დანაშაული, არამედ მსჯავრდებულის პიროვნება და გამოვლენილი ქცევა პენიტენციურ დაწესებულებაში. ეს მიდგომა სრულად მიესადაგება საერთშორისო ნორმებით დადგენილ სტანდარტებს, რომელიც ითვალისწინებს სასჯელის ინდივიდუალურ დაგეგმვას.
* სტამბოლის პროტოკოლით გათვალისწინებული რეკომენდაციების საფუძველზე, შემუშავდა პენიტენციურ დაწესებულებებში შესაძლო წამებისა და სხვა სასტიკი, არაადამიანური ან დამამცირებელი მოპყრობის შედეგად ბრალდებულ/მსჯავრდებულთა დაზიანების აღრიცხვის წესი და ფორმა, რაც ხელს შეუწყობს, როგორც შიდა სისტემური მონიტორინგის გაძლიერებასა და გამართულ ფუნქციონირებას, ასევე მსგავსი ფაქტების დროულ და ეფექტიან გამოძიებას. ბრძანება ითვალისწინებს შესაძლო წამებისა და სხვა სასტიკი, არაადამიანური ან დამამცირებელი მოპყრობის შედეგად ბრალდებულ/მსჯავრდებულთა დაზიანების აღრიცხვის, დოკუმენტირებისა და ფოტოგრაფირების წესს.

პენიტენციური ჯანდაცვის ბიუჯეტის გაორმაგების შედეგად მნიშვნელოვანი შედეგები იქნა მიღწეული:

* პენიტენციურ სისტემაში დაინერგა პირველადი ჯანდაცვის მოდელი;
* შემცირდა სიკვდილიანობა (144-დან (2011 წ.) 17 მდე (2016 წ)), სიკვდილიანობის სტანდარტული მაჩვენებელი ევროპულ საშუალო მაჩვენებელზე დაბალია;
* მნიშვნელოვანი წინსვლა შეინიშნება ტუბერკულოზის მკურნალობაში (ტუბერკულოზის ახალი შემთხვევების რაოდენობა 457-დან (2012 წ.) 45-მდე შემცირდა (2016 წ.);
* C ჰეპატიტისგან განკურნების მაჩვენებელმა 90%-ს გადააჭარბა.

დაგეგმილია რეფორმების გაგრძელება, მდგრადი შედეგების მიღწევა და საქმიანობის ეფექტურობის უზრუნველყოფა.

**7.1 კანონმდებლობის გაუმჯობესება**

საქართველოს სასჯელაღსრულებისა და პრობაციის სამინისტროს მიერ 2016 წელს შემუშავებული საკანონმდებლო ცვლილების პაკეტის საფუძველზე, 2017 წელს იგეგმება რიგი საკანონმდებლო სიახლეები, რაც მიზნად ისახავს ბრალდებულ/მსჯავრდებულთა უფლებრივი მდგომარეობის გაუმჯობესებას, მსჯავრდებულთა რეაბილიტაცია/რესოციალიზაციის პროცესის ხელშეწყობასა და სხვა ისეთ რეფორმას, რომელიც კიდევ უფრო დააჩქარებს პენიტენციური სისტემის საერთაშორისო სტანდარტებთან დაახლოების პროცესს. აღნიშნული საკანონმდებლო ცვლილებების პროექტი პირველი მოსმენით მიღებულია საქართველოს პარლამენტის მიერ

შემუშავებული ცვლილებების ფარგლებში, პენიტენციურ სისტემაში შეიქმნება ახალი, გათავისუფლებისთვის მომზადების თავისუფლების აღკვეთის დაწესებულება, რომელიც გათავისუფლებისთვის მოამზადებს დაბალი ან/და საშუალო რისკის იმ მსჯავრდებულებს, რომელთა თავისუფლების აღკვეთის მოსახდელი ვადა არ აღემატება 6 თვეს. გათავისუფლებისთვის მომზადების დაწესებულებაში მოთავსების წესი განისაზღვრება სასჯელაღსრულებისა და პრობაციის მინისტრის შესაბამისი კანონქვემდებარე ნორმატიული აქტით.

წარმოდგენილი საკანონმდებლო პაკეტით, არსებითი ცვლილება შეეხება თავისუფლების შეზღუდვას, როგორც სასჯელის დამოუკიდებელ სახეს და მის ნაცვლად დაინერგება თანამედროვე და უფრო ქმედითი სასჯელის სახე - შინაპატიმრობა. ამასთანავე, განსხვავებულად რეგულირდება ტელევიზორით სარგებლობის საკითხი. კერძოდ, გათავისუფლებისთვის მომზადების თავისუფლების აღკვეთის დაწესებულებაში განთავსებულ მსჯავრდებულს, ასევე, დაბალი რისკისა და ნახევრად ღია ტიპის თავისუფლების აღკვეთის დაწესებულებაში განთავსებულ მსჯავრდებულს ენიჭებათ უფლება, ყოველგვარი ნებართვის გარეშე, შეიძინონ პირადი ტელევიზორი და რადიომიმღები, თუ ამით არ ირღვევა შესაბამისი დაწესებულების დებულების მოთხოვნები და სხვა ბრალდებულ/მსჯავრდებულთა სიმშვიდე.

იცვლება ბრალდებულ/მსჯავრდებულის განთავსების შესახებ ინფორმაციის მიწოდების საკითხიც. კერძოდ, შემოთავაზებული რედაქციის თანახმად, პენიტენციური დაწესებულება ბრალდებულ/მსჯავრდებულის მოთავსებიდან ერთი სამუშაო დღის ვადაში ვალდებული იქნება, პირის მოთავსების თაობაზე ინფორმაცია მიაწოდოს გამომძიებელს, პროკურორსა და სასამართლოს, ხოლო პენიტენციური დაწესებულება მხოლოდ იმ შემთხვევაში შეატყობინებს ბრალდებულ/მსჯავრდებულის განთავსების შესახებ ინფორმაციას მის ახლო ნათესავს, თუ თავად ბრალდებული/მსჯავრდებული არ არის აღნიშნული ინფორმაციის მიწოდების წინააღმდეგი.

არსებული რედაქციისგან განსხვავებულად დარეგულირდება მსჯავრდებულის ავადმყოფობის გამო სასჯელის შემდგომი მოხდისაგან გათავისუფლების საკითხი. კანონით გათვალისწინებული კრიტერიუმების არსებობის შემთხვევაში, ამგვარი გადაწყვეტილების მიღების უფლება მიენიჭება სასამართლოს. საქართველოს სასჯელაღსრულებისა და პრობაციის სამინისტროსა და საქართველოს შრომის, ჯანმრთელობისა და სოციალური დაცვის სამინისტროს ერთობლივ მუდმივმოქმედ კომისიას შეეძლება, სასჯელის შემდგომი მოხდისაგან გაათავისუფლოს პენიტენციურ დაწესებულებაში განთავსებული მსჯავრდებული მხოლოდ მაშინ, როცა სახეზე იქნება დაავადება ან დაავადებათა ერთობლიობა და მკურნალობის შედეგად პაციენტის ძირითადი სასიცოცხლო მაჩვენებლების შენარჩუნება ვერ მოხერხდება. ამასთან, ექიმთა კონსილიუმის მიერ, კონსენსუსის საფუძველზე განსაზღვრული ლეტალობის პროგნოზი უნდა იყოს მაღალი. აღნიშნული ცვლილება ემსახურება ჰუმანურობის პრინციპს, ერთობლივი მუდმივმოქმედი კომისიის არსებობა უზრუნველყოფს სასჯელის შემდგომი მოხდისაგან გათავისუფლების სწრაფ და მოქნილ მექანიზმს, რომელიც შანსს მისცემს მსჯავრდებულს, ოჯახის წევრებთან და ახლო ნათესავებთან ერთად გაატაროს სიცოცხლის დარჩენილი პერიოდი. ამასთანავე, განსახილველ საკითხზე მსჯელობისას სასამართლოს ეკისრება ვალდებულება, გარდა მსჯავრდებულის ჯანმრთელობის მდგომარეობისა, სხვა, კანონით გათვალისწინებული გარემოებებიც მიიღონ მხედველობაში გადაწყვეტილების მიღებისას.

ამავე პროექტის თანახმად, ხანდაზმულობის ასაკის გამო (ქალი – 65 წლიდან, მამაკაცი – 70 წლიდან თუ მას მოხდილი აქვს სასჯელის არანაკლებ ნახევარი) მსჯავრდებულის სასჯელის შემდგომი მოხდისგან გათავისუფლება შესაძლებელი იქნება მხოლოდ სასამართლოს მიერ.

მნიშვნელოვანია მსჯავრდებულის მიერ განათლების მიღების უფლების საკითხი - მსჯავრდებულს, რომელიც განთავსებული იქნება გათავისუფლებისათვის მომზადებისა და დაბალი რისკის თავისუფლების აღკვეთის დაწესებულებაში, უფლება ექნება, ისარგებლოს აკადემიური უმაღლესი განათლების პირველ საფეხურზე (ბაკალავრიატი) განათლების მიღების უფლებით. ცვლილებების შესაბამისად, მსჯავრდებულთათვის განათლების მიღების პროცესში საქართველოს განათლებისა და მეცნიერების სამინისტროს როლი მნიშვნელოვანია. კანონპროექტის თანახმად, მსჯავრდებულს, რომელიც ისარგებლებს უმაღლესი განათლების (ბაკალავრიატი) მიღების უფლებით, სწავლის უფლება შეუჩერდება დისციპლინური სახდელის მოქმედებისა და დისციპლინური პატიმრობის მოქმედების პერიოდში.

წარდგენილი პროექტით იცვლება ადმინისტრაციული პატიმრობის რეგულირების საკითხი, ტერმინოლოგიურად იცვლება ადმინისტრაციული პატიმრობა ტერმინით - დისციპლინური პატიმრობა. ამასთან, მკვეთრად მცირდება დისციპლინური პატიმრობის გამოყენების ვადები, კერძოდ, თუკი დღეს არსებული რედაქციით მსჯავრდებულმა დისციპლინური სახდელის მოქმედების ვადაში განმეორებით ჩაიდინა დისციპლინური დარღვევა, შესაძლებელია, მას შეეფარდოს ადმინისტრაციული პატიმრობა არაუმეტეს 60 დღე-ღამის ვადით, ხოლო კანონპროექტის მიხედვით, აღნიშნული ვადა მცირდება 30 დღე-ღამემდე. 90 დღიდან 60 დღემდე მცირდება წლის განმავლობაში დისციპლინური პატიმრობის დადების საერთო ვადა. ასევე, მცირდება ვადები განსაკუთრებული რისკის დაწესებულებაში მოთავსებული მსჯავრდებულის მიმართ ადმინისტრაციული პატიმრობის გამოყენებასთან დაკავშირებით. კერძოდ, თუკი განსაკუთრებული რისკის თავისუფლების აღკვეთის დაწესებულებაში მოთავსებულმა მსჯავრდებულმა ჩაიდინა პატიმრობის კოდექსის მე-80 მუხლის „გ“, „დ“, „ლ“ ქვეპუნქტით გათვალისწინებული დისციპლინური დარღვევა, შესაძლებელია მას შეეფარდოს ადმინისტრაციული პატიმრობა არაუმეტეს 90 დღე-ღამის ვადით, აღნიშნული პატიმრობის ვადაც მცირდება 60 დღე-ღამემდე. არსებული რედაქციით, ზემოაღნიშნული საფუძვლით ადმინისტრაციული პატიმრობის გამოყენება შესაძლებელია განუსაზღვრელი ვადით, კანონპროექტის თანახმად კი განისაზღვრა ზემოაღნიშნული საფუძვლით 1 წლის განმავლობაში შეფარდებული დისციპლინური პატიმრობის ვადები, რომელიც არ უნდა აღემატებოდეს 150 დღე-ღამეს. ცვლილებების თანახმად, დისციპლინური პატიმრობა გარდა ორსული ქალისა, აგრეთვე, არ შეეფარდება ქალ მსჯავრდებულს, რომელსაც ქალთა სპეციალურ დაწესებულებაში ჰყავს 3 წლამდე ბავშვი. დისციპლინური პატიმრობა ასევე არ გამოიყენება 65 წელს გადაცილებული მსჯავრდებულის მიმართ.

2017 წელს მნიშვნელოვანი ცვლილებები იგეგმება მსჯავრდებულთა პირობით ვადამდე გათავისუფლებასთან დაკავშირებით, რაც ხელს შეუწყობს არსებული მექანიზმის დახვეწასა და ეფექტიანობას. უმჯობესდება მსჯავრდებულთა საშიშროების რისკის შეფასების/გადაფასების პროცედურა და ახლებურად დარეგულირებულ სხვა საკითხებთან ერთად, შემოთავაზებული რედაქციით მსჯავრდებული, რომელიც პენიტენციურ დაწესებულებაში მკვეთრად უარყოფითად შეიცვლის ქცევას, დამოკიდებულებას ან/და თუ მისი იმავე პენიტენციურ დაწესებულებაში დატოვება გაუმართლებელი იქნება, დეპარტამენტის დირექტორი უფლებამოსილი იქნება დროებით, მაგრამ არაუმეტეს 20 სამუშაო დღისა, გადაიყვანოს დახურული ტიპის პენიტენციურ დაწესებულებაში, რისკების გადაფასების მიზნით. ამ ვადაში გუნდი უზრუნველყოფს მსჯავრდებულის რისკების გადაფასებას საქართველოს კანონმდებლობით დადგენილი წესით.

აღსანიშნავია ქალ მსჯავრდებულებთან დაკავშირებით დაგეგმილი ცვლილებები - ქალ მსჯავრდებულს, რომელსაც დაწესებულებაში ჰყავდა 3 წლამდე ბავშვი და 3 წლის ასაკის მიღწევის გამო ბავშვი დატოვებს თავისუფლების აღკვეთის დაწესებულებას, დედას მიეცემა უფლება, პენიტენციური დეპარტამენტის დირექტორის გადაწყვეტილებით, ბავშვის მიერ თავისუფლების აღკვეთის დაწესებულების დატოვებიდან ერთი წლის განმავლობაში, უქმე (შაბათ-კვირა) და დასვენების დღეებში დატოვოს თავისუფლების აღკვეთის დაწესებულება.

საკანონმდებლო ცვლილებათა პაკეტის საფუძველზე, 2017 წლიდან ფართოვდება იმ პირთა წრე, რომელთანაც შეუზღუდავად უნდა განხორციელდეს კორესპონდენცია. პენიტენციურ დაწესებულებას ასევე აეკრძალება ისეთი კორესპონდენციის მიღება-გაგზავნის უფლების შეზღუდვა, შეჩერება ან/და შემოწმება, რომლის ადრესატი ან ადრესანტი არის სამინისტროს ადგილობრივი საბჭო. იხვეწება კონფიდენციალური საჩივრის გაგზავნის პროცედურები - პენიტენციური დაწესებულება უზრუნველყოფს საჩივრის კონფიდენციალურობის დაცვას. თუ კონფიდენციალურ საჩივარზე არ არის მითითებული ადრესატი ან მითითებული ადრესატი არაიდენტიფიცირებადია, პენიტენციური დაწესებულება საჩივრის კონვერტის ნომერს და გაგზავნაზე უარის თქმის მიზეზს გამოაკრავს საჩივრის ყუთთან, თვალსაჩინო ადგილას. ბრალდებულს/მსჯავრდებულს უფლება აქვს ორი კვირის ვადაში დაიბრუნოს კონფიდენციალური საჩივარი. პენიტენციური დაწესებულება ვალდებულია შეინახოს საჩივარი არაუგვიანეს ათი სამუშაო დღის განმავლობაში, ხოლო ამ ვადის ამოწურვისთანავე - გაანადგუროს იგი.

შემუშავებული საკანონმდებლო ცვლილებათა პაკეტი ითვალისწინებს სხვა ტექნიკური ხასიათის ცვლილებებსაც. პარლამენტის მიერ მისი მიღების შემთხვევაში სამინისტრო განახორციელებს შესაბამისი კანონქვემდებარე ნორმატიული აქტების კანონთან შესაბამისობაში მოყვანას.

2017 წელს იგეგმება საქართველოს სასჯელაღსრულებისა და პრობაციის სამინისტროს პენიტენციური დაწესებულებებისა და სხვა ობიექტების გარე დაცვის თაობაზე შესაბამისი ინსტრუქციის შემუშავება, ასევე სრულწლოვან ბრალდებულ/მსჯავრდებულთა რეესტრებისა და პირადი საქმეების წარმოების წესის დამტკიცება.

**7.2 სასჯელაღსრულების სისტემის მართვა და კვალიფიციური კადრებით უზრუნველყოფა**

სტრუქტურული რეფორმის შედეგად მნიშვნელოვნად გაუმჯობესდა სასჯელაღსრულების მართვის სისტემა და ჩამოყალიბდა ერთიანი ძლიერი სამსახური, რომელიც მოქნილად და ეფექტიანად უზრუნველჰყოფს პოლიტიკის განხორციელებას და სრულად დაექვემდებარება პოლიტიკურ და სამოქალაქო კონტროლს.

ამჟამად მიმდინარეობს მუშაობა თანმიმდევრული და თანამედროვე საკადრო პოლიტიკის ჩამოყალიბებაზე, რაც უზრუნველჰყოფს კვალიფიციური კადრებით დაკომპლექტებისათვის საჭირო გამართული სამართლებრივი მექანიზმების შექმნას, თანამშრომელთა ფუნქციების კლასიფიკაციასა და მათთვის სათანადო სამართლებრივი და სოციალური გარანტიების შექმნას. რეფორმის ფარგლებში ასევე გაძლიერდება თანამშრომელთა უსაფრთხოების ზომები და ყურადღება გამახვილდება მათი კვალიფიკაციის ამაღლების საკითხებზე.

სისტემის ყველა ახალი თანამშრომელი გაივლის როგორც საბაზისო, ისე მისი პოზიციის შესაბამის სპეციალიზებულ თეორიულ და პრაქტიკულ სასწავლო კურსს (მათ შორის: ადმინისტრირების, მენეჯმენტის, ადამიანის უფლებების, რისკებისა და საჭიროებების შეფასებასა და სხვა საკითხებში) სასჯელაღსრულებისა და პრობაციის სასწავლო ცენტრში. 2017 წლის პირველ აპრილამდე გადამზადდება სპეციალური პენიტენციური სამსახურის ყველა მოსამსახურე, რომელთათვისაც სავალდებულოა სერტიფიცირება. სამსახურის დაწყების პირველ ეტაპზე ახალ თანამშრომლებს საქმიანობის კოორდინირებას გამოცდილი მენტორები გაუწევენ.

სასჯელაღსრულებისა და პრობაციის სასწავლო ცენტრი მიზნად ისახავს სამინისტროს სისტემაში მიმდინარე სამართლებრივი რეფორმის ხელშეწყობასა და პენიტენციურ სისტემაში დასაქმებული საჯარო მოხელეების, პერსონალის ან დასაქმების სურვილის მქონე პირთა მომზადება/გადამზადებასა და კვალიფიკაციის ამაღლებას.

სასწავლო კურსები იყოფა საბაზისო და სპეციალურ ტრენინგებად. სპეციალური ტრენინგები მოიცავს ისეთ თემებს, როგორიცაა: წამების პრევენცია, ადამიანის უფლებები, არასრულწლოვანთა მართლმსაჯულება, ჯანდაცვის მხარდაჭერა, პროცედურული უსაფრთხოება, ქალ მსჯავრდებულებთან მოპყრობის წესები, არასაპატიმრო სასჯელის ზომები, შიმშილობის მართვა, პრობაციისა და სასჯელაღსრულების სისტემის მენეჯმენტი. გარდა ამისა, სასწავლო ცენტრი მუდმივად აახლებს სასწავლო მოდულებს, რათა არ ჩამორჩეს პენიტენციურ სისტემაში არსებულ საჭიროებებსა და გამოწვევებს. ცენტრის მიერ გადამზადებული პერსონალის რაოდენობა ყოველწლიურად იზრდება.

**7.3 პატიმრების ღირსეული საყოფაცხოვრებო პირობებით უზრუნველყოფა და სამედიცინო სერვისების გაუმჯობესება**

პენიტენციური რეფორმის ფარგლებში მნიშვნელოვნად გაუმჯობესდა პატიმართა უფლებრივი მდგომარეობა. კერძოდ, გამარტივდა ადმინისტრაციული წარმოება და შემცირდა საჩივრის განხილვის ვადები. განცხადების/საჩივრის ვადად განისაზღვრა 10 დღე და მისი გაზრდა განსაკუთრებულ შემთხვევაში შესაძლებელია მხოლოდ 10 დღით და დასაბუთებული გადაწყვეტილებით. ამასთან ერთად, მსჯავრდებულის სამარტოო საკანში განთავსების ვადა 20-დან 14 დღემდე შემცირდა. საკანონმდებლო დონეზე დაზუსტდა სპეციალური საშუალებები და მათ გამოყენებასთან დაკავშირებული საკითხები.

გაიზარდა ბრალდებულ/მსჯავრდებულთა საცხოვრებელი ფართის სტანდარტი. მსჯავრდებულთათვის ყველა დაწესებულების საცხოვრებელი ფართი ევროპული სტანდარტების დაცვით ერთ პირზე არის 4 მ2-ზე მეტი, ხოლო ბრალდებულთათვის - 3 მ2-ზე მეტი. გაუქმდა „კარანტინი“ და „ფუქსები“ და შეიქმნა თანამედროვე გონივრული მიღებისა და განთავსების განყოფილებები მიმღებ ციხეებში, სადაც ახალმოსული პატიმრები ერთ სივრცეში იღებენ ყველა სერვისს, მათ შორის რისკების შეფასებას, ფსიქიატრიულ და ნარკოლოგიურ დახმარებას. სასჯელაღსრულებისა და პრობაციის სამინისტრო პერმანენტულად მუშაობს მსჯავრდებულ/ბრალდებულთა უფლებრივი მდგომარეობისა და პატიმრობის პირობების გაუმჯობესების მიმართულებით. ასევე მიმდინარეობს სამედიცინო სერვისების გაუმჯობესება და ბრალდებულ/მსჯავრდებულთა უზრუნველყოფა ახალი პროგრამებით.

გაუმჯობესდა ბრალდებულ/მსჯავრდებულთა კვებითი მომსახურებით უზრუნველყოფა. პატიმრებისათვის ხელმისაწვდომია რბილი ინვენტარი და პირადი ჰიგიენისათვის საჭირო საშუალებები. პენიტენციურ სისტემაში კვების სტანდარტი განახლებულია, რომელიც 12 განსხვავებულ რაციონს მოიცავს სხვადასხვა საჭიროების მქონე პატიმართა ჯგუფებისთვის 3-ჯერადი კვებითი უზრუნველყოფით. ამასთანავე, კერძო კომპანიებთან თანამშრომლობის წარსული გამოცდილებიდან გამომდინარე, ზემოაღნიშნული მომსახურების სრულყოფის მიზნით, იგეგმება სახელმწიფო სამეწარმეო ერთეულის დაფუძნება, რათა გამოირიცხოს მოკლევადიან პერსპექტივაში მხოლოდ მოგებაზე ორიენტირებული კერძო კომპანიების მხრიდან წარმოშობილი სირთულეები და ბრალდებულ/მსჯავრდებულები გარანტირებულად უზრუნველყოფილნი იყვნენ მაღალი ხარისხის, არსებული სტანდარტების შესაბამისი კვებითი მომსახურებით.

**7.3.1. პენიტენციური ჯანდაცვა**

სამინისტროსათვის განსაკუთრებით მნიშვნელოვანია პატიმართა უზრუნველყოფა სათანადო სამედიცინო მომსახურებით, რათა ჯანმრთელობის მდგომარეობა არ გახდეს დამაბრკოლებელი გარემოება, როგორც დაწესებულებაში დანერგილ სარეაბილიტაციო პროგრამებში მათი მონაწილეობისათვის, ისე პენიტენციური დაწესებულების დატოვების შემდეგ საზოგადოებაში რეინტეგრაციისთვის. ამასთან, ისეთი მძიმე და გადამდები დაავადებების სათანადო მკურნალობა, როგორიც არის აივ/შიდსი, C ჰეპატიტი და ტუბერკულოზი, პრიორიტეტია არა მხოლოდ დაწესებულებაში ჯანსაღი გარემოს უზრუნველსაყოფად, არამედ საზოგადოებრივი ჯანდაცვის მიზნებიდან გამომდინარეც.

სამინისტროსათვის პრიორიტეტად რჩება 2015 წელს შემუშავებული პენიტენციური ჯანდაცვის სტანდარტის შესრულების უზრუნველყოფა. ამ მიზნით ყოველწლიურად განხორციელდება პენიტენციური ჯანდაცვის სტანდარტის მონიტორინგი, მათ შორის საერთაშორისო პარტნიორების მონაწილეობით. აქცენტი გაკეთდება მონიტორინგის შედეგად მიღებული რეკომენდაციების შესრულებაზე. სისტემაში ეფექტიანად ხორციელდება ჯანმრთელობის დაცვის სახელმწიფო პროგრამები (ტუბერკულოზის, აივ-ინფექცია/შიდსის დიაბეტის მართვის, С ჰეპატიტის ელიმინაციის პროგრამა და სხვა). უზრუნველყოფილია სამედიცინო მომსახურების უწყვეტობა და სამედიცინო პეროსნალის 24 საათიანი ხელმისაწვდომობა. მუშაობა გრძელდება შეზღუდული შესაძლებლობის მქონე პატიმართა პირობების გასაუმჯობესებლად. სასჯელაღსრულების ცენტრალურ საავადმყოფოში ფუნქციონირებს 57 ადგილიანი ადაპტირებული საცხოვრებელი შეზღუდული შესაძლებლობების მქონე პირთათვის. ასევე გათვალისწინებულ იქნება შესაბამისი პირობები ყველა ახალგარემონტებულ თუ ახალაშენებულ დაწესებულებაში.

სასჯელაღსრულების სიტემაში, C ჰეპატიტის ელიმინაციის პროგრამის სრულყოფილად განხორციელების მიზნით, 2017 წლის მაისიდან დაიწყება ბრალდებულთა/მსჯავრდებულთა სკრინინგი სწრაფი მარტივი ტესტის გამოყენებით. საწყის ეტაპზე, ტესტირება ჩაუტარდება პენიტენციურ სისტემაში შემოსულ ბრალდებულებს. წლის ბოლომდე, ტესტირებას გაივლის სისტემაში განთავსებული ყველა ბრალდებული/მსჯავრდებული.

პენიტენციური განდაცვის გასაუმჯობესებლად დაგეგმილია მუშაობის გააქტიურება შემდეგი პრიორიტეტული მიმართულებებით: სამედიცინო პერსონალის უწყვეტი პროფესიული განვითარების ხელშეწყობა, ინფრასტრუქტურული შესაძლებლობების განვითარება და ფარმაცეპტული პროდუქტისა და სამედიცინო სახარჯი მასალის ბრუნვის მოწესრიგება, სტომატოლოგიური კაბინეტების, ქვეყანაში არსებული სტანდარტის შესაბამისი მოწყობა, სისტემაში ინფექციის კონტროლის დაცვა, ხარისხის შეფასების კრიტერიუმებისა და მეთოდოლოგიის შემუშავება და შემდგომი იმპლემენტაცია ფსიქიკური ჯანმრთელობისა და სხვა მოწყვლად ჯგუფებზე ზრუნვის მუდმივი განვითარება.

სამედიცინო პერსონალი პერმანენტულად გაივლის სწავლებას სისტემის სპეციფიკის გათვალისწინებით პროფესიული განვითარებისა და კვალიფიკაციის ამაღლების მიზნით. სამედიცინო და არასამედიცინო პერსონალის მომზადების პროცესში სათანადო ყურადღება დაეთმობა ექიმისა და პაციენტის ურთიერთობის კონფიდენციალურობის საკითხს.

2016 წლიდან პრიორიტეტულია ფსიქიკური ჯანმრთელობის დაცვის სისტემის გაუმჯობესება, პენიტენციური სისტემის ფსიქიკური ჯანმრთელობის დაცვის სტრატეგიული დოკუმენტების შემუშავება და დამტკიცება. ფსიქიკური ჯანმრთელობის მარეგულირებელ კანონმდებლობაში დაგეგმილ ცვლილებებში გათვალისწინებული იქნება პენიტენციური სისტემის მოთხოვნები.

2016 წლის თებერვალში დასრულდა სუიციდის პრევენციის პროგრამის პილოტირება და დაიწყო სრულფასოვანი პროგრამის განხორციელება ყველა პენიტენციურ დაწესებულებაში. 2017 წელს რეგულარულად განხორციელდება პროგრამის მონიტორინგი და მოხდება შედეგების ანალიზი პროგრამის შემდგომი სრულყოფის მიზნით.

**7.3.2 ინფრასტრუქტურის განვითარება**

პენიტენციური დაწესებულებების ეტაპობრივი რეაბილიტაცია-მოდერნიზაცია სამინისტროს პრიორიტეტია. აუცილებელია გადასვლა დიდი ზომის დაწესებულებებიდან შედარებით მცირე ზომის, თანამედროვე ტიპის დაწესებულებებზე, რომელიც უკეთ უზრუნველყოფს როგორც დაწესებულების სწორად მართვასა და უსაფრთხოების ნორმების დაცვას, ასევე მსჯავრდებულთა განთავსებას ღირსეულ საცხოვრებელ პირობებში.

სისტემა სრულად გადადის მსჯავრდებულთა ქცევაზე დაფუძნებული რისკების შეფასებისა და მათი კლასიფიკაციის მიხედვით სხვადასხვა რისკის პენიტენციურ დაწესებულებებში გადანაწილების პრაქტიკაზე. აღნიშნული საშუალებას გვაძლევს, მეტი ყურადღება დაეთმოს რეაბილიტაცია/რესოციალიზაციასა და დანაშაულის რეციდივის პრევენციას, რაც სრულად შეცვლის აქამდე არსებულ, პოსტ-საბჭოთა სივრცისათვის დამახასიათებელ მიდგომებს, რომლის მიხედვით, თავისუფლების აღკვეთის დაწესებულება მხოლოდ სასჯელის მოხდის ადგილად აღიქმებოდა.

არასრულწლოვან ბრალდებულ/მსჯავრდებულთა სრულწლოვანთაგან სრულად განცალკევებით მოთავსების მიზნით, დაიგეგმა ახალი პენიტენციური დაწესებულების გახსნა, რომელიც არასრულწლოვან და 18-21 წლის ბრალდებულ/მსჯავრდებულთა ასაკობრივ ჯგუფზეა გათვლილი. აღნიშნული ასაკის ახალგაზრდები ადვილად ექცევიან კრიმინალების გავლენის ქვეშ, თუმცა მათი რეაბილიტაციის ალბათობის ხარისხი სრულწლოვნებთან შედარებით ბევრად მაღალია. სრულწლოვან ბრალდებულ/მსჯავრდებულთათვის განკუთვნილი პენიტენციური დაწესებულებებისგან განსხვავებით, საკნებში ნაკლები პატიმარი იქნება მოთავსებული, ხოლო საგანმანათლებლო და სარეაბილიტაციო პროგრამები არასრულწლოვანთა დაწესებულებების მსგავსად, მაღალი ინტენსივობით განხორციელდება, რაც სპეციალისტებს საშუალებას მისცემს, უფრო ეფექტიანად იმუშაონ მსჯავრდებულთა ყველაზე მოწყვლად ჯგუფთან, რომელთა მხრიდანაც დანაშაულის ხელახალი ჩადენის რისკი ყველაზე მაღალია.

არასრულწლოვან და 18-21 წლამდე ბრალდებულ/მსჯავრდებულთა განცალკევებული დაწესებულების კონცეფციისა და დიზაინის პირველადი პროექტი მომზადებულია. ამჟამად დაწესებულების დეტალური არქიტექტურული პროექტის შემუშავებისათვის საჭირო ღონისძიებები ხორციელდება. 2017 წელს მშენებლობის პროექტთან დაკავშირებით ექსპერტიზის საბოლოო დასკვნის მიღების შემდგომ ჩატარდება ბაზრის მოკვლევა, გამოცხადდება სამშენებლო სამუშაოების შესყიდვის პროცედურა, გამოვლინდება სამშენებლო სამუშაოების შემსრულებელი კომპანია და ჩატარდება მიწის სამუშაოები. არასრულწლოვანთა და ახალგაზრდა 14-21 წლამდე სპეციალური დაწესებულების მშენებლობისათვის მიმდინარეობს ევროპული სტანდარტებისა და გამოცდილების შესაბამისად ახალი კონცეფციის შემუშავება, რომელიც უნდა დასრულდეს 2017 წლის ბოლოს, რომლის შემდეგაც მოხდება სამშენებლო სამუშაოების განხორციელება.

გარდა მიმდინარე ინფრასტრუქტურული პროექტებისა, საჭიროებიდან გამომდინარე, ეტაპობრივად ხორციელდება დაწესებულებების განახლება და შესაბამისი ინვენტარით აღჭურვა. გაგრძელდება სხვადასხვა დაწესებულებებში გრძელვადიანი ვიზიტებისათვის განკუთვნილი ინფრასტრუქტურის შექმნა. დაბა ლაითურში მშენებარე და სხვა დაწესებულების მიმდებარე ტერიტორიებზე აშენდება საზოგადოებრივი მისაღებები, ხოლო თანამშრომლები, საჭიროებებიდან გამომდინარე, პერმანენტულად გაივლიან გადამზადებას მოქალაქეთა მომსახურების გაუმჯობესების უზრუნველსაყოფად.

**7.4 მსჯავრდებულთა რეაბილიტაცია/რესოციალიზაცია**

2013 წლიდან სოციალური მიმართულება სასჯელაღსრულებისა და პრობაციის სისტემის ერთ-ერთი მთავარი პრიორიტეტია. დარგობრივი სამინისტროებისა და პარტნიორი ორგანიზაციების დახმარებით მიმდინარეობს მრავალფეროვანი სახელობო, პროფესიული და საგანმანათლებლო კურსები სასჯელაღსრულების სხვადასხვა დაწესებულებაში. გაიწერა ფსიქო-სოციალური ყველაზე ხშირად მოთხოვნადი პროგრამები და ეტაპობრივად დაიწყო დაწესებულებებში მათი განხორციელება ადგილობრივი რესურსით. ზემოაღნიშნულ პროგრამებში ყოველწლიურად ასობით მსჯავრდებული მონაწილეობს.

ქცევაზე დაფუძნებული რისკების შეფასების შესაბამისად, მსჯავრდებულთა გადანაწილების პრაქტიკა და სასჯელის ინდივიდუალური დაგეგმვის მეთოდოლოგიის დანერგვა შესაძლებელს ხდის აღნიშნული მიმართულებით სამინისტროს რესურსების უკეთ მობილიზებას. სამინისტროს მიზანია მსჯავრდებულთა მაქსიმალურად დიდი რაოდენობის ჩართვა საგანმანათლებლო, სარეაბილიტაციო თუ დასაქმების პროგრამებში. მიმდინარეობს მუშაობა ახალი პროგრამების შემუშავებაზე. ამასთან, აქცენტი კეთდება პროფესიული მომზადების სასერტიფიკატო პროგრამებზე, რომელთაც პროფესიული კოლეჯები უზრუნველყოფენ.

დაგეგმილია მსჯავრდებულთა დასაქმების მიზნით მეტი პროგრამების დანერგვა და შეთავაზება. 2017-2018 წლებისათვის იგეგმება სასჯელაღსრულების დაწესებულებებში განთავსებულ მსჯავრდებულთათვის უმაღლესი განათლების ხელმისაწვდომობის ეტაპობრივად უზრუნველყოფა.

**7.5 პირობით ვადამდე გათავისუფლების მექანიზმის დახვეწა**

ადგილობრივი საბჭოების რაოდენობის ზრდამ მნიშვნელოვნად შეუწყო ხელი ამ მექანიზმის გამართულად ფუნქციონირებას. ამჟამად მოქმედებს 5 ადგილობრივი საბჭო, რომელიც ტერიტორიულობის პრინციპით, ასევე, სქესისა და ასაკის მიხედვით განიხილავ პირობით ვადამდე გათავისუფლების საკითხს.

აღსანიშნავია, რომ მუდმივმოქმედი კომისიის გაუქმებით, ადგილობრივი საბჭოების გადაწყვეტილებების გადახედვის შესაძლებლობა მხოლოდ სასამართლოს გააჩნია, რაც მოცემული საბჭოების საქმიანობის გამჭვირვალობის, გადაწყვეტილებების დასაბუთებულობისა და მიუკერძოებლობის ერთ-ერთი გარანტია. საბჭოების შემდგომი განვითარებისა და მათი საქმიანობის ხარვეზების გამოვლენის მიზნით განხორციელდა შესაბამისი კვლევა, მათ შორის ევროკავშირის ტექნიკური დახმარების პროგრამის ფარგლებში.

საკითხის შემდგომი დამუშავების მიზნით წარმოიშვა რიგი საკანონმდებლო და ინსტიტუციური ცვლილებების განხორციელების აუცილებლობა,, რათა პირობით ვადამდე გათავისუფლების მექანიზმი გახდეს უფრო მოქნილი და ეფექტიანი. სამინისტრომ 2016 წელს შეიმუშავა საკანონმდებლო ცვლილებათა პაკეტი, რომელიც ითვალისწინებს პირობით ვადამდე გათავისუფლების საკითხის შემდგომ მოწესრიგებას. ამავე ცვლილებების თანახმად, განსაკუთრებული რისკის დაწესებულებაში განთავსებულ მსჯავრდებულებზე პირობით ვადამდე გათავისუფლების უფლება არ გავრცელდება. პატიმრობის კოდექსის თანახმად, განსაკუთრებული რისკის თავისუფლების აღკვეთის დაწესებულებაში სასჯელის მოსახდელად თავსდება საშიშროების მაღალი რისკის მსჯავრდებული, რომლის პიროვნული თვისებები, კრიმინალური აზროვნება, დანაშაულის ჩადენის მოტივი, დამდგარი მართლსაწინააღმდეგო შედეგი ან/და თავისუფლების აღკვეთის დაწესებულებაში გამოვლენილი ქცევა მნიშვნელოვან საფრთხეს უქმნის ან შეიძლება შეუქმნას თავისუფლების აღკვეთის დაწესებულებას ან გარშემომყოფთ, აგრეთვე, საზოგადოების, სახელმწიფოს ან/და სამართალდამცავი ორგანოების უსაფრთხოებას. ცალსახაა, რომ ასეთი მსჯავრდებულები იმთავითვე ვერ აკმაყოფილებენ პირობით ვადამდე გათავისუფლებისათვის საჭირო კრიტერიუმებს. შესაბამისად, მათი საკითხის განხილვა საშიშროების რისკის შემცირებამდე ფორმალური ხასიათისაა. თუმცა ეს არ გამორიცხავს იმას, რომ მაღალი რისკის მქონე მსჯავრდებულს პირობით ვადამდე გათავისუფლების ან სასჯელის მოუხდელი ნაწილის უფრო მსუბუქი სახის სასჯელით შეცვლის უფლება სასჯელის მოხდის მთელ პერიოდში შეეზღუდება. კანონმდებლობაში არსებობს საშიშროების რისკის გადაფასების მექანიზმი, შეფასებიდან არაუგვიანეს 12 თვისა. გარდა ამისა, არსებობს კანონმდებლობით გათვალისწინებული რიგი შემთხვევები, როდესაც 12 თვიანი ვადის დაცვა არ არის აუცილებელი და დაუყოვნებლივ შეიძლება გადაუფასდეს მსჯავრდებულს რისკი. მაგალითად, თუ მსჯავრდებულმა მკვეთრად შეიცვალა ქცევა და ა.შ. აღნიშნული ცვლილება მიზნად ისახავს მსჯავრდებულთა რისკის შეცვლის (შემცირების) მოტივაციის ამაღლებას, რაც მის გამოსწორებას შეუწყობს ხელს.

წარმოდგენილი ცვლილებების თანახმად, განსხვავებულად რეგულირდება იმ მსჯავრდებულთა პირობით ვადამდე გათავისუფლების წესი, რომელთა სასჯელის ვადა არ აღემატება 6 თვეს. კერძოდ, თუკი ნორმათა არსებული რედაქციით, ადგილობრივი საბჭოები ასეთი პირების საქმეებს ავტომატურ რეჟიმში ყოველთვიურად განიხილავდნენ, წარმოდგენილი ცვლილების მიხედვით, მათი საკითხის განხილვა მოხდება მსჯავრდებულთა სურვილის მიხედვით. ცვლილების მიზანს წარმოადგენს ადგილობრივი საბჭოების განტვირთვის უზრუნველყოფა, ვინაიდან განსახილველი საქმეების საერთო რაოდენობის უმეტეს ნაწილს სწორედ ასეთი პირების საქმეები წარმოადგენს.

შემოთავაზებული ცვლილების თანახმად, ადგილობრივ საბჭოს ენიჭება უფლებამოსილება, დამატებითი პირობები განუსაზღვროს მსჯავრდებულს, რომელიც პირობით ვადამდე გათავისუფლდება. აღნიშნული მექანიზმის დანერგვა განპირობებულია პირობით ვადამდე გათავისუფლების შემდეგ, პენიტენციურ დაწესებულებაში სასჯელის ინდივიდუალური დაგეგმვის საფუძველზე დაწყებული სარეაბილიტაციო პროგრამების ეფექტიანად გაგრძელების აუცილებლობით.

ცვლილების განხორციელება დაგეგმილია უვადო თავისუფლების აღკვეთასთან დაკავშირებით. შესაძლებელი გახდება აღნიშნული სასჯელის გადასინჯვა. მსჯავრდებულს, რომელსაც სასჯელის სახედ დანიშნული ექნება უვადო თავისუფლების აღკვეთა, სასამართლოს მიერ შეიძლება დანიშნული სასჯელი შეეცვალოს სხვა სახის სასჯელით, თუ მას ფაქტობრივად ექნება მოხდილი თავისუფლების აღკვეთის ოცი წელი და სასამართლო, დანაშაულის ხასიათის, მსჯავრდებულის ქცევის, წარსულში დანაშაულის ჩადენის ფაქტის, ნასამართლობის, ოჯახური პირობების, მსჯავრდებულის პიროვნების გათვალისწინებით, მიიჩნევს, რომ საჭირო აღარ არის მსჯავრდებულმა გააგრძელოს ამ სასჯელის მოხდა.

ადგილობრივი საბჭოს მიერ მსჯავრდებულის პირობით ვადამდე გათავისუფლების ან სასჯელის მოუხდელი ნაწილის უფრო მსუბუქი სახის სასჯელით შეცვლის შესახებ უარის გასაჩივრებისას, სასამართლო შეისწავლის ინდივიდუალური ადმინისტრაციულ-სამართლებრივი აქტის ფორმალურ მხარეს და გაარკვევს, თუ რამდენად სათანადოდ იქნება გამოკვლეული ის ფაქტობრივი გარემოებები, რომლებსაც დაეყრდნობა ადგილობრივი საბჭოს გადაწყვეტილება. დადგენილი პრაქტიკის თანახმად, თუ ადგილობრივი საბჭოს მიერ გამოცემული აქტი ეყრდნობა არასათანადოდ გამოკვლეულ გარემოებებს ან გასაჩივრებული აქტი არ შეიცავს საკმარის მოტივაციას ადმინისტრაციული ორგანოს მიერ სადავო საკითხის უარყოფითად გადაწყვეტის მიზეზთან დაკავშირებით, სასამართლო ბათილად ცნობს გასაჩივრებულ აქტს და ავალებს საბჭოს სათანადო შეფასებისა და გამოკვლევის საფუძველზე ახალი აქტის გამოცემას, თავად კი ვერ ცვლის საბჭოს მიერ მიღებულ გადაწყვეტილებას. შესაბამისად, გადაწყვეტილების გასაჩივრების მექანიზმი არის არაეფექტიანი, ვინაიდან მსჯავრდებულის პირობით ვადამდე გათავისუფლების საკითხის გადაწყვეტა რჩება კვლავ ადგილობრივი საბჭოს უფლებამოსილებაში და მას შეუძლია მიიღოს იმავე შინაარსის გადაწყვეტილება.

კანონპროექტის თანახმად, სასამართლოს მიეცემა საშუალება სადავო საკითხთან დაკავშირებით მიიღოს ერთ-ერთი შემდეგი გადაწყვეტილება: ძალაში დატოვოს სამინისტროს ადგილობრივი საბჭოს მიერ მიღებული გადაწყვეტილება; სადავო საკითხის გადაუწყვეტლად ბათილად ცნოს და დაავალოს სამინისტროს ადგილობრივ საბჭოს, სადავო საკითხის გადაუწყვეტლად, სათანადო გარემოებების გამოკვლევისა და შეფასების შემდეგ ახალი აქტის გამოცემა; ან ბათილად ცნოს ადგილობრივი საბჭოს მიერ მიღებული გადაწყვეტილება და დაავალოს მას პირობით ვადამდე გათავისუფლების ან სასჯელის მოუხდელი ნაწილის უფრო მსუბუქი სახის სასჯელით შეცვლის შესახებ გადაწყვეტილების მიღება.

აღნიშნულიდან გამომდინარე, სასამართლოს მიეცემა შესაძლებლობა შეცვალოს ადგილობრივი საბჭოს მიერ მიღებული გადაწყვეტილება და გავლენა იქონიოს მსჯავრდებულის პირობით ვადამდე გათავისუფლებისა და დანიშნული სასჯელის მოუხდელი ნაწილის უფრო მსუბუქი სახის სასჯელით შეცვლის საკითხზე, რითაც გასაჩივრების მექანიზმი დაიხვეწება, გახდება გაცილებით ქმედითი და ეფექტიანი. ამასთან, სასამართლოს გადაწყვეტილების აღსრულება მოხდება კანონიერ ძალაში შესული სასამართლოს საბოლოო გადაწყვეტილებაში მითითებული ვადის შესაბამისად.

# თავი 8. პრობაციის სისტემის რეფორმის სტრატეგია

**შესავალი**

**პრობაციის ეროვნული სააგენტოს მიზნები და ამოცანები**

არასაპატიმრო სასჯელთა აღსრულებისა და პრობაციის ეროვნული სააგენტო შექმნილია „არასაპატიმრო სასჯელთა აღსრულების წესისა და პრობაციის შესახებ“ საქართველოს კანონის საფუძველზე და წარმოადგენს საქართველოს სასჯელაღსრულებისა და პრობაციის სამინისტროს მმართველობის სფეროში მოქმედ საჯარო სამართლის იურიდიულ პირს.

პრობაციის ეროვნული სააგენტოს მიზანია: **არასაპატიმრო** **სასჯელებისა და პრობაციის ღონისძიებების აღსრულება, ახალი დანაშაულის თავიდან აცილება, საზოგადოების უსაფრთხოების დაცვა, მსჯავრდებულის რესოციალიზაცია (მისი საზოგადოებაში ინტეგრაცია) და რეაბილიტაცია (მსჯავრდებულის გამოსწორება და საზოგადოებაში ჯანსაღ წევრად დაბრუნება).**

**2017-2021 წლის სტრატეგია და პრიორიტეტები**

პრობაციის ეროვნული სააგენტოს 2017-2021 წლის სტრატეგია მოკლევადიანი პერიოდისათვის მიზნად ისახავს სააგენტოს ფუნქცია-მოვალეობების ეფექტური აღსრულებისათვის საჭირო სტრატეგიული სამოქმედო გეგმის შემუშავებას.

აღნიშნული დოკუმენტი ხელს უწყობს პრობაციის ეროვნული სააგენტოს მიზნების ეფექტურად განხორციელებსა და ზოგადად პრობაციის სისტემის განვითარებას.

**პრიორიტეტები:**

* პრობაციის ეროვნული სააგენტოს ადმინისტრაციული რესურსის განვითარება;
* საკანონმდებლო ბაზის განვითარება;
* ზედამხედველობის სისტემის გაუმჯობესება;
* სარეაბილიტაციო პროგრამების და საზოგადოების ჩართულობის განვითარება;
* უწყებათაშორისი კოორდინაციის უზრუნველყოფა და პრობაციის შესახებ საზოგადოების ინფორმირებულობის გაუმჯობესება.

**8.1. პრობაციის ეროვნული სააგენტოს ადმინისტრაციული რესურსის განვითარება**

**8.1.1. თავისუფლების შეზღუდვის დაწესებულება**

სისხლის სამართლის პოლიტიკის ლიბერალიზაციის ფარგლებში განხორციელებული საკანონმდებლო ცვლილებების საფუძველზე, პრობაციის ეროვნული სააგენტოს სისტემაში 2014 წელს შეიქმნა თავისუფლების შეზღუდვის დაწესებულება, რაც წარმოადგენს კიდევ ერთი არასაპატიმრო სასჯელის აღსრულების მნიშვნელოვან ინსტრუმენტს. თავისუფლების შეზღუდვის დაწესებულება წარმოადგენს სსიპ - არასაპატიმრო სასჯელთა აღსრულებისა და პრობაციის ეროვნული სააგენტოს ტერიტორიულ ორგანოს, სადაც მსჯავრდებულები განთავსებულნი არიან ადგილობრივი საბჭოების გადაწყვეტილებების საფუძველზე, რომელთაც თავისუფლების აღკვეთა შეეცვლებათ თავისუფლების შეზღუდვით. აღნიშნულმა პროექტმა დადებითი გავლენა იქონია სისხლის სამართლის პოლიტიკის ლიბერალიზაციის კუთხით, თუმცა ქვეყნის მასშტაბით თავისუფლების შეზღუდვის დაწესებულებების ინფრასტრუქტურის მოწყობა საკმაოდ დიდ ხარჯებთან არის დაკავშირებული, რის გამოც იგეგმება აღნიშნული სახის სასჯელის სხვა სახის არასაპატიმრო სასჯელით ჩანაცვლება და არსებული ინფრასტრუქტურის გადაცემა პენიტენციური დეპარტამენტისათვის, სადაც თავისუფლების აღკვეთით მსჯავრდებული პირები მოიხდიან სასჯელს იმ პირობებით, რომელიც დღეს თავისუფლების შეზღუდვის დაწესებულებაში მოქმედებს.

თავისუფლების შეზღუდვის დაწესებულება გარდაიქმნება ღია ტიპის დაწესებულებად, პენიტენციური დეპარტამენტის ფარგლებში.

**8.1.2. საკადრო პოლიტიკა**

პრობაციის ეროვნული სააგენტოს ერთ-ერთ პრიორიტეტს წარმოადგენს პრობაციის ოფიცერთა, სოციალურ მუშაკთა და ფსიქოლოგთა კვალიფიკაციის ამაღლება. კადრების ცვალებადობიდან გამომდინარე, ყველა ახლადდანიშნული პრობაციის ოფიცერი, სოციალური მუშაკი და ფსიქოლოგი გადის სავალდებულო საბაზისო ტრენინგს სსიპ - სასჯელაღსრულებისა და პრობაციის სასწავლო ცენტრში. არასრულწლოვანთა მართლმსაჯულების კოდექსის ამოქმედებამ სავალდებულო გახადა არასრულწლოვანთან მომუშავე ყველა სპეციალისტის სპეციალიზაცია არასრულწლოვანთა მართლმსაჯულებაში, რის უზრუნველსაყოფადაც შესაბამისი სასწავლო პროგრამით, 2016 წელს გადამზადებული იქნა ყველა ის თანამშრომელი, რომელთაც დღეის მდგომარეობით უწევთ არასრულწლოვნებთან მუშაობა, თუმცა იმის გათვალისწინებით, რომ პრობაციის ბიუროების რაიონულ ოფისებში მხოლოდ ერთი პრობაციის ოფიცერია, 2017 წელს, საჭიროებებიდან გამომდინარე, მოხდება ოფიცრების გადამზადება არასრულწლოვანთა მართლმსაჯულებაში.

კვალიფიკაციის ამაღლების მიზნით, დაგეგმილია პრობაციის ოფიცერთა, ფსიქოლოგთა და სოციალურ მუშაკთა გადამზადება სხადასხვა სასწავლო პროგრამებით, რითაც ხელი შეეწყობა მსჯავრდებულებთან ინდივიდუალურ მუშაობას.

**8.2. საკანონმდებლო ბაზის განვითარება**

**8.2.1. საზოგადოებისათვის სასარგებლო შრომის აღსრულების ხელშეწყობა**

პრობაციის ეროვნული სააგენტოსათვის პრიორიტეტულია სააგენტოს ფარგლებში შექმნილი - სამუშაო ადგილების მონაცემთა ბაზის პერმანენტული განახლება, ახალი სამუშაო ადგილების მოძიება, რაც საშუალებას მისცემს საზოგადოებისათვის სასარგებლო შრომამისჯილებს, თავიანთი უნარების, განათლების, პროფესიისა და ფიზიკური შესაძლებლობების გათვალისწინებით მიიღონ შესასრულებელი სამუშაოს სხვადასხვა ვარიანტები.

**8.2.2. ზრუნვა არასრულწლოვნებზე**

არასრულწლოვანთა მართლმსაჯულების კოდექსის თანახმად, 2016 წლის პირველი მარტიდან პრობაციის ეროვნული სააგენტოს სოციალური მუშაკები უზრუნველყოფენ სასჯელის შეფარდების სტადიაზე სასამართლოსათვის არასრულწლოვნის ინდივიდუალური შეფასების ანგარიშის წარდგენას. აღნიშნული ანგარიშის მომზადებისას სოციალური მუშაკი შეისწავლის არასრულწლოვნის განვითარების დონეს, ცხოვრების, აღზრდისა და განვითარების პირობებს, განათლებას, ჯანმრთელობის მდგომარეობას, ოჯახურ ვითარებას და სხვა გარემოებებს, რომლებიც მისი ხასიათისა და ქცევის თავისებურებების შეფასების და საჭიროებების განსაზღვრის შესაძლებლობას იძლევა.

პრობაციის ეროვნული სააგენტო აქტიურად არის ჩართული არასრულწლოვანის გათავისუფლების პროცესში, კერძოდ, სააგენტოს სარეაბილიტაციო პროგრამების სამმართველო უზრუნველყოფს შესაბამისი პენიტენციური დაწესებულების მომართვის საფუძველზე, პენიტენციური დაწესებულების გარეთ არასრულწლოვანი მსჯავრდებულის ოჯახისა და სოციალური გარემოს შეფასებას, რაც ხელს უწყობს პირობით ვადამდე გათავისუფლების საკითხთა განმხილველ ადგილობრივ საბჭოს არასრულწლოვნის საუკეთესო ინტერესებზე დაფუძნებული გადაწყვეტილების მიღებაში.

არასრულწლოვანთა მართლმსაჯულების კოდექსით, არასრულწლოვანთა მიმართ დაინერგა ახალი არასაპატიმრო სასჯელის სახე - შინაპატიმრობა, რაც გულისხმობს დღე-ღამის გარკვეულ საათებში არასრულწლოვნის ყოფნას მის საცხოვრებელ ადგილას. აღნიშნული სახის სასჯელის გამოყენება ხელს უწყობს არასრულწლოვანი მსჯავრდებულის რესოციალიზაცი-რეაბილიტაციას მისი ოჯახისა და საზოგადოებისაგან იზოლაციის გარეშე.

**8.2.3 ახალი სტრუქტურული ერთეულის შექმნა**

არასრულწლოვანთა მიმართ არასაპატიმრო სასჯელის ახალი სახის - შინაპატიმრობის აღსრულება ხორციელდება ელექტრონული ზედამხედველობის საშუალებებების გამოყენებით. აღნიშნული სახით მსჯავრდებულის მიმართ ეფექტური ზედამხედველობის უზრუნველყოფის მიზნით, პრობაციის ეროვნულ სააგენტოში შეიქმნა ახალი სტრუქტურული ერთეული - ელექტრონული ზედამხედველობისა და ინფორმაციული ტექნოლოგიების სამმართველო, რომელიც პასუხისმგებელია პრობაციის ეროვნული სააგენტოს ელექტრონული ზედამხედველობის მართვის ცენტრის ფუნქციონირების და პრობაციის ეროვნული სააგენტოს საინფორმაციო-ტექნოლოგიურ უზრუნველყოფაზე.

2017 წლიდან პრობაციის ეროვნული სააგენტოს სისტემაში იგეგმება ახალი სტრუქტურული ერთეულის - წინასასამართლო პრობაციის სამსახურის შექმნა, რომლის ქვემდებარეობაშიც შევა ბრალდებულთა მიმართ წინასასამართლო ანგარიშების მომზადება.

**8.2.4. სრულწლოვანთა მიმართ ახალი არასაპატიმრო სახის სასჯელის - შინაპატიმრობის დანერგვა**

2017 წლიდან იგეგმება სრულწლოვან მსჯავრდებულთა მიმართ ახალი არასაპატიმრო სასჯელის სახის - შინაპატიმრობის დანერგვა, რომელიც ჩაანაცვლებს სასჯელის სახეს - თავისუფლების შეზღუდვას. შინაპატიმრობა შეეფარდებათ ნასამართლობის არმქონე მსჯავრდებულებს, ასევე თავისუფლების აღკვეთის სახით მსჯავრდებულ პირებს, სასჯელის მოუხდელი ნაწილი შესაძლებელი იქნება შეეცვალოთ შინაპატიმრობით.

კანონპროექტის თანახმად, ადგილობრივ საბჭოს ენიჭება უფლებამოსილება მსჯავრდებულს დარჩენილი სასჯელი შეუცვალოს შინაპატიმრობით, მას შემდეგ, რაც მსჯავრდებული მოიხდის:

ა) ნაკლებად მძიმე დანაშაულისათვის მოსახდელი სასჯელის ვადის არანაკლებ ერთ მესამედს;

ბ) მძიმე დანაშაულისათვის მოსახდელი სასჯელის ვადის არანაკლებ ნახევარს;

გ) განსაკუთრებით მძიმე დანაშაულისათვის მოსახდელი სასჯელის ვადის არანაკლებ ორ მესამედს

კანონპროექტი წარდგენილია საქართველოს მთავრობაში.

პრობაციის ეროვნული სააგენტოს უმნიშვნელოვანეს გამოწვევას წარმოადგენს სრულწლოვანი ბრალდებულების მიმართ წინასასამართლო ანგარიშების მომზადება, რომელსაც სააგენტოს სოციალური მუშაკები განახორციელებენ.

**8.3. ზედამხედველობის სისტემის გაუმჯობესება**

**8.3.1. რისკებისა და საჭიროებების შეფასების და სასჯელის ინდივიდუალური დაგეგმვის მეთოდოლოგია**

პრობაციის ყველა ბიუროში წარმატებით მიმდინარეობს რისკებისა და საჭიროების შეფასებისა და სასჯელის ინდივიდუალური დაგეგმვის მეთოდოლოგიით მუშაობის პროცესი.

სასჯელის მოხდის ინდივიდუალური გეგმა ითვალისწინებს რისკ-ფაქტორების შემცირებისათვის აუცილებელ ღონისძიებებს, სადაც პრიორიტეტების მიხედვით გაწერილია პრობლემური საკითხები და რეაგირების ზომები.

აღნიშნული დოკუმენტი წარმოადგენს პრობაციის ოფიცერსა და პრობაციონერს შორის დადებულ ერთგვარ ხელშეკრულებას, საპრობაციო ვადის პერიოდში გარკვეული აქტივობების განხორციელების შესახებ.

პრობაციის ეროვნული სააგენტოს ტერიტორიულ ბიუროებში აღრიცხვაზე მყოფ პირობით მსჯავრდებულთა საქმეების აღსრულებაში პრობაციის ოფიცერთან ერთად ჩართულნი არიან სოციალური მუშაკები და ფსიქოლოგი.

მნიშვნელოვანია ასევე, პრობაციის ეროვნული სააგენტოს ჩართულობა თავისუფლების აღკვეთით მსჯავრდებულ ქალთა გათავისუფლების პროცესში, კერძოდ, სააგენტოს სარეაბილიტაციო პროგრამების სამმართველო უზრუნველყოფს შესაბამისი პენიტენციური დაწესებულების მომართვის საფუძველზე, პენიტენციური დაწესებულების გარეთ ქალ მსჯავრდებულთა ოჯახისა და სოციალური გარემოს შეფასებას, რაც ხელს უწყობს პირობით ვადამდე გათავისუფლების საკითხთა განმხილველ ადგილობრივ საბჭოს ობიექტური გადაწყვეტილების მიღებაში.

**8.4. სარეაბილიტაციო პროგრამების და საზოგადოების ჩართულობის განვითარება**

**8.4.1. რეაბილიტაცია - რესოციალიზაცია**

პირობით მსჯავრდებულთან ინდივიდუალურად გასაუბრების შემდეგ, პრობაციის ოფიცერი გამოავლენს რისკებსა და საჭიროებებს. გამოვლენილი საჭიროებების გათვალისწინებით პირობით მსჯავრდებული ერთვება ამა თუ იმ სარეაბილიტაციო პროგრამაში, რომელიც მის პიროვნულ განვითარებას შეუწყობს ხელს და შესაძლებლობას მისცემს მოახდინოს საკუთარი თავის რეალიზება.

პრობაციის ოფიცერთა ერთ-ერთ ძირითად მიზანს წარმოადგენს მაღალი რისკის მქონე მსჯავრდებულების გამოვლენა, მათთვის პრობაციის პერიოდის დაგეგმვა და მისი განხორციელება. პირობით მსჯავრდებულის საჭიროებებიდან და შესაბამისი რესურსებიდან გამომდინარე, პრობაციის ოფიცერი, ფსიქოლოგთან და სოციალურ მუშაკთან ერთად, საერთო მუშაობის შედეგად, იღებენ გადაწყვეტილებას და პირობით მსჯავრდებულს რთავენ სხვადასხვა სარეაბილიტაციო პროგრამებში.

მსჯავრდებულთა მხრიდან განმეორებითი დანაშაულის თავიდან აცილების მიზნით, პრობაციის ეროვნული სააგენტო აქტიურად თანამშრომლობს საქართველოს იუსტიციის სამინისტროს დანაშაულის პრევენციის ცენტრთან.

სხვადასხვა სარეაბილიტაციო თუ საგანმანათლებლო პროგრამებში პირობით მსჯავრდებულთა ჩართულობა ამცირებს **განმეორებითი დანაშაულის ჩადენის** რისკებს. აქედან გამომდინარე, დონორი/პარტნიორი ორგანიზაციების ხელშეწყობით პრობაციის ეროვნული სააგენტოს მიერ შემუშავებულია სარეაბილიტაციო-საგანმანათლებლო პროგრამები, რომელიც დღეს წარმატებით ხორციელდება როგორც თბილისში, ასევე რეგიონებში. ამჟამად სისტემაში 20 სარეაბილიტაციო პროგრამა მოქმედებს და დამატებით დაგეგმილია სხვადასხვა მიმართულების მოდულების დანერგვა.

**8.4.2. პროფესიული გადამზადების პროგრამები**

პრობაციის ეროვნული სააგენტო აქტიურად გააგრძელებს სხვადასხვა არასამთავრობო თუ სამთავრობო ორგანიზაციებთან თანამშრომლობას, პირობით მსჯავრდებულთა პროფესიული გადამზადების მიმართულებით. პრობაციონერები სხვადასხვა პროფესიულ თუ საგანმანათლებლო კურსებზე გადამისამართდებიან სასჯელის ინდივიდუალური დაგეგმვისას გამოვლენილი პიროვნული უნარ-ჩვევებიდან გამომდინარე. სასჯელაღსრულებისა და პრობაციის სამინისტროსა და განათლებისა და მეცნიერების სამინისტროს შორის გაფორმებული ურთიერთთანამშრომლობის მემორანდუმის ფარგლებში, მსჯავრდებულთა პროფესიული გადამზადების კუთხით პრობაციის ეროვნული სააგენტო აქტიურად თანამშრომლობს სხვადასხვა პროფესიულ სასწავლებლებთან.

**8.4.3. პირობით მსჯავრდებულთა დასაქმება**

განმეორებითი დანაშაულის თავიდან აცილების მიზნით მნიშვნელოვანია პირობით მსჯავრდებულთა დასაქმების ხელშეწყობა. პრობაციის ეროვნული სააგენტო აქტიურად გააგრძელებს თანამშრომლობას ადგილობრივ თვითმმართველობებთან, არასამთავრობო და კერძო სექტორთან პირობით მსჯავრდებულთა დასასაქმებელად. ამ საკითხში მნიშვნელოვანი ადგლი უკავია პრობაციის ეროვნული სააგენტოს მიერ დაფუძნებულ შპს ,,პერსპექტივა“-ს, რომელიც მის მიერ შექმნილ სოციალურ საწარმოებში უზრუნველყოფს მსჯავრდებულთა გადამზადებას სპეციალობის მიხედვით და ამავდროულად მათ დასაქმებას.

**8.4.4. ფსიქო-სოციალური სარეაბილიტაციო პროგრამების კონკურსები**

პირობით მსჯავრდებულთა რესოციალიზაცია-რეაბილიტაციის პროგრამების განხორციელების მიზნით პრობაციის ეროვნული სააგენტო გეგმავს კონკურსების გამოცხადებას. სააგენტო საკუთარი ბიუჯეტიდან დააფინანსებს იმ პროექტებს, რომლებიც ორიენტირებული იქნება პრობაციონერთა საზოგადოებაში რეინტეგრაციაზე, მათ ფსიქო-სოციალურ რეაბილიტაციაზე.

საგრანტო პროგრამა ხელს შეუწყობს არასამთავრობო ორგანიზაციების დაინტერესებას და ჩართულობას პრობაციონერთა მიზნობრივი ჯგუფისთვის რესოციალიზაციის პროგრამების განხორციელების საქმეში.

**8.4.5. ჯანსაღი ცხოვრების წესის პროპაგანდა**

სპორტული აქტივობა და ცხოვრების ჯანსაღი წესი მსჯავრდებულთა რესოციალიზაცია-რეაბილიტაციისათვის უმნიშვნელოვანეს როლს თამაშობს. ამ მიზნით, პრობაციის ეროვნული სააგენტო მჭიდროდ თანამშრომლობს საქართველოს სპორტისა და ახალგაზრდობის სამინისტროსთან. ყოველწლიურად ქვეყნის მასშტაბით, სპორტის სხვადასხვა სახეობებში ტარდება ტურნირები პრობაციონერებისა და პრობაციის ოფიცრების მონაწილეობით.

**8.5. უწყებათაშორისი კოორდინაციის უზრუნველყოფა პრობაციის შესახებ საზოგადოების ინფორმირებულობის გაუმჯობესება**

**8.5.1. მონიტორინგი - განმეორებით ჩადენილი დანაშაული ამნისტირებულებში**

განმეორებითი დანაშაულის პრევენციის ფარგლებში სააგენტო აწარმოებს მონიტორინგს შესაბამისი სტატისტიკის წარმოების გზით, რომელსაც ახორციელებს პრობაციის ეროვნული სააგენტოს აღსრულების კონტროლის, სტატისტიკისა და ანალიზის სამმართველო.

# თავი 9. არასრულწლოვანთა მართლმსაჯულების სისტემის რეფორმის სტრატეგია

**სტრატეგიის მიზანი**

არასრულწლოვნის საუკეთესო ინტერესსა და კეთილდღეობაზე ორიენტირებული მართლმსაჯულების სისტემის შექმნა საქართველოს მთავრობის პრიორიტეტია.

საქართველოს მთავრობის მიზანია შექმნას და განამტკიცოს მართლმსაჯულების ისეთი **სისტემა**, რომელიც უზრუნველყოფს სისხლის და ადმინისტრაციულ სამართალწარმოებაში მონაწილე არასრულწლოვანთა უფლებებისა და საუკეთესო ინტერესების დაცვას, მათ კეთილდღეობასა და განვითარებას, დანაშაულის თავიდან აცილებას, კანონთან კონფლიქტში მყოფ არასრულწლოვანთა რეაბილიტაციასა და რესოციალიზაციას.

ბოლო წლებში საქართველოს მთავრობამ მნიშვნელოვან შედეგებს მიაღწია სისხლის სამართლის მართლმსაჯულების სფეროში არასრულწლოვანთა უფლებების დაცვისა და განმტკიცების კუთხით როგორც საკანონმდებლო, ისე ინსტიტუციურ და პრაქტიკულ დონეზე.

მიღწეული პოზიტიური შედეგების გათვალისწინებით, აგრეთვე ამ სფეროში არსებული თანამედროვე საერთაშორისო სტანდარტების მხედველობაში მიღებით, მნიშვნელოვანია რეფორმის ახალ ფაზაზე გადასვლა - არასრულწლოვანთა მართლმსაჯულების რეფორმის ფარგლების გაფართოება და თანამედროვე კონცეფციის - „მართლმსაჯულება ბავშვებისათვის“[[13]](#footnote-13) გათვალისწინება სტრატეგიასა და სამოქმედო გეგმაში, რათა დაცულ იქნეს სისხლის, ადმინისტრაციული, თუ სამოქალაქო სამართალწარმოების მონაწილე ყველა არასრულწლოვნის საუკეთესო ინტერესი და მხედველობაში იქნეს მიღებული მათი საჭიროებები.

წინამდებარე სტრატეგიის მიზნებისათვის „არასრულწლოვანი“ გულისხმობს 18 წელს მიუღწეველ პირს, მათ შორის კანონთან კონფლიქტში მყოფ პირს, სამოქალაქო და ადმინისტრაციული სამართალწარმოების პროცესში მონაწილე, დაზარალებულ ან მოწმე არასრულწლოვანს, აგრეთვე პრევენციული პროგრამების სამიზნე არასრულწლოვანს. დოკუმენტში „ბავშვი“ გამოყენებულია იმავე მნიშვნელობით, როგორც „არასრულწლოვანი“.

2009 წლამდე საქართველოში არ არსებობდა არასრულწლოვანთა მართლმსაჯულების რეფორმის სტრატეგია. 2009 წელს სისხლის სამართლის მართლმსაჯულების სისტემის რეფორმის უწყებათაშორისმა საკოორდინაციო საბჭომ დაამტკიცა არასრულწლოვანთა მართლმსაჯულების სამუშაო ჯგუფის ფარგლებში შემუშავებული სტრატეგია, რომელიც ყოველწლიურად განახლებადი დოკუმენტია მიღწეული შედეგების, არსებული მდგომარეობის, ახალი გამოწვევებისა და სამომავლო გეგმების გათვალისწინებით.

2013 წლის ბოლომდე, საბჭოსა და სამუშაო ჯგუფის მოქმედების სფერო და შესაბამისი უწყებების ძალისხმევა შემოიფარგლებოდა ძირითადად სისხლის სამართლის კანონთან კონფლიქტში მყოფ არასრულწლოვანთა უფლებების დაცვით, აგრეთვე დანაშაულის ჩადენის რისკის შემცირების მიზნით პრევენციული პროგრამების დანერგვით. მნიშვნელოვანია, რომ რეფორმის ფარგლები გაფართოვდეს და მოიცვას აგრეთვე ადმინისტრაციულ სამართალდარღვევათა და სამოქალაქო სამართლის სფერო, რათა უზრუნველყოფილ იყოს მართლმსაჯულების სისტემასთან შეხების მქონე ყველა არასრულწლოვნის ინტერესების დაცვა და მათი უფლებების რეალიზება. [[14]](#footnote-14)

**9.1. სტრატეგიის მოქმედების სფერო, პრინციპები, პასუხისმგებელი უწყებები**

საქართველოს მთავრობამ გამოხატა მზადყოფნა შექმნას მართლმსაჯულების სისტემა, რომელიც შეესაბამება საერთაშორისო სტანდარტებს, მათ შორის გაერთიანებული ერების ორგანიზაციის ბავშვის უფლებათა კონვენციის პრინციპებსა და ნორმებს, არასრულწლოვანთა დელინქვენტობის პრევენციის სახელმძღვანელო პრინციპებს, არასრულწლოვანთა მიმართ მართლმსაჯულების განხორციელების შესახებ მინიმალურ სტანდარტებს, თავისუფლებააღკვეთილ არასრულწლოვანთა დაცვის შესახებ გაეროს წესებს, ასევე ევროსაბჭოს მინისტრთა კომიტეტის სახელმძღვანელო პრინციპებს ბავშვზე ორიენტირებული მართლმსაჯულების შესახებ და სხვა მნიშვნელოვან საერთაშორისო თუ რეგიონულ ინსტრუმენტს.

სტრატეგია ეფუძნება ბავშვთა უფლებების დაცვის საერთაშორისო სტანდარტებით განმტკიცებულ ისეთ მნიშვნელოვან **პრინციპებს**, როგორიცაა ბავშვის საუკეთესო ინტერესი, დისკრიმინაციის დაუშვებლობა, ბავშვის უფლება იყოს მოსმენილი, არასრულწლოვანთა პირადი ცხოვრების ხელშეუხებლობის დაცვა და მათი სტიგმატიზაციის დაუშვებლობა, სამართლიანი სასამართლოს გარანტიების უზრუნველყოფა, პატიმრობა, როგორც უკიდურესი ზომა, მინიმალური ჩარევის პრინციპი, სისხლისსამართლებრივი დევნის ალტერნატიული მექანიზმების გამოყენების მაქსიმალური ხელშეწყობა და სხვ.[[15]](#footnote-15)

შესაბამისად, სტრატეგიის სამიზნე ჯგუფებია:

* კანონთან კონფლიქტში მყოფი არასრულწლოვნები (სისხლის სამართალი; ადმინისტრაციული სამართალდარღვევები);
* დაზარალებული და მოწმე არასრულწლოვნები;
* სამოქალაქო სამართალწარმოების მონაწილე არასრულწლოვნები;
* სისხლისსამართლებრივი პასუხისმგებლობის მინიმალურ ასაკს მიუღწეველი არასრულწლოვნები, როგორც პრევენციული პროგრამების სამიზნე ჯგუფი.

საქართველოს მთავრობა მიიჩნევს, რომ წინამდებარე სტრატეგიის იმპლემენტაცია მოითხოვს სხვადასხვა უწყების ერთობლივ და კოორდინირებულ ხანგრძლივ ძალისხმევას. მნიშვნელოვანია ისეთი უწყებების როლი, როგორიცაა იუსტიციის სამინისტრო, საქართველოს პროკურატურა, შინაგან საქმეთა სამინისტრო, სასჯელაღსრულებისა და პრობაციის სამინისტრო, იურიდიული დახმარების სამსახური, განათლებისა და მეცნიერების სამინისტრო, შრომის, ჯანმრთელობისა და სოციალური დაცვის, სპორტისა და ახალგაზრდობის საქმეთა სამინისტროები, სასამართლო სისტემა. უმნიშვნელოვანესია ასევე სახალხო დამცველის, სამოქალაქო საზოგადოებისა და საერთაშორისო ორგანიზაციების აქტიური მხარდაჭერა და მათი მონაწილეობა სტრატეგიის განხორციელების პროცესში.

**9.2. პრიორიტეტული მიმართულებები**

სტრატეგიის მიზნის მისაღწევად რეფორმა უნდა მოიცავდეს შემდეგ კომპონენტებს:

1. კანონმდებლობის დახვეწა;
2. დანაშაულის/სამართალდარღვევის პრევენცია;
3. სისხლისსამართლებრივი დევნის ალტერნატიული ზომების განვითარება;
4. პატიმრობის გამოყენება მხოლოდ უკიდურეს შემთხვევაში;
5. კანონთან კონფლიქტში მყოფ არასრულწლოვანთა რეაბილიტაცია და რესოციალიზაცია;
6. პროფესიონალთა შერჩევის კრიტერიუმების ჩამოყალიბება, მათი სპეციალიზაცია და სპეციალიზებულ პირთა კვალიფიკაციის განგრძობადი ამაღლება;
7. სტატისტიკური/საინფორმაციო სისტემის განვითარება;
8. საზოგადოების ცნობიერების ამაღლება.
9. ბავშვზე ორიენტირებული გარემოს შექმნა.

**9.3 კანონმდებლობის დახვეწა**

2009 წლის შემდგომ საქართველოს საკანონმდებლო ბაზა მნიშვნელოვანად შეიცვალა არასრულწლოვანთა სპეციფიკისა და ინტერესების გათვალისწინებით. მიღებულ იქნა ახალი სისხლის სამართლის საპროცესო და პატიმრობის კოდექსები.[[16]](#footnote-16) მნიშვნელოვანი ნაბიჯი იყო არასრულწლოვანთა პასუხისმგებლობის მინიმალური ასაკის კვლავ აწევა 14 წლამდე, პირობით ვადამდე გათავისუფლების მექანიზმის დახვეწა და განრიდების/განრიდებისა და მედიაციის პროგრამის შემოღება და ეფექტიანი იმპლემენტაცია.

აღსანიშნავია, რომ 2014 წელს იუსტიციის სამინისტრომ ქართველი და უცხოელი ექსპერტების, ასევე ევროკავშირისა და გაეროს ბავშვთა ფონდის (UNICEF) რეკომენდაციების საფუძველზე, ევროკავშირის პროექტის მხარდაჭერით შეიმუშავა არასრულწლოვანთა მართლმსაჯულების კოდექსის პროექტი, რომელიც საქართველოს პარლამენტმა 2015 წელს მიიღო და მისი ძირითადი ნაწილი 2016 წლის 1 იანვარს ამოქმედდა. ახალი კოდექსი ერთ საკანონმდებლო აქტში აერთიანებს არასრულწლოვანთა პასუხისმგებლობის, ადმინისტრაციული და სისხლის სამართლის პროცესის, სასჯელაღსრულების და სხვა საკითხების მარეგულირებელ ნორმებს, რაც ხელს უწყობს არასრულწლოვანთა კანონმდებლობის სიმარტივეს და განჭვრეტადობას. კოდექსის მიზანია, მართლმსაჯულების განხორციელებისას არასრულწლოვნის საუკეთესო ინტერესების დაცვა, კანონთან კონფლიქტში მყოფი არასრულწლოვნის რესოციალიზაცია-რეაბილიტაცია, არასრულწლოვანი მოწმისა და არასრულწლოვანი დაზარალებულის უფლებების დაცვა, დაზარალებული არასრულწლოვნის განმეორებითი ან ხელახალი ვიქტიმიზაციის/ხელახალი დანაშაულის ჩადენის თავიდან აცილება და მართლწესრიგის დაცვა.[[17]](#footnote-17)

კოდექსის ძირითადი არსი მდგომარეობს გადაწყვეტილების მიღებისას არასრულწლოვნის ***საუკეთესო ინტერესებისა*** და ***ინდივიდუალური მიდგომის*** უპირველეს გათვალისწინებაში, სისხლისსამართლებრივი პასუხისმგებლობის ალტერნატიული ზომებისათვის უპირატესობის მინიჭებაში, არასრულწლოვნის მიმართ გადაწყვეტილების მიღებისას მოსამართლის მიერ ფართო უფლებამოსილების განხორციელებაში, სასამართლო პროცესში არასრულწლოვნის მონაწილეობისას მისი უფლებების დაცვის, მშობლების და სხვა ახლო ნათესავების მონაწილეობის და პატიმრობის გაუმჯობესებული პირობების უზრუნველყოფაში. კოდექსი არასრულწლოვნის განსაკუთრებული ფიზიკური და ფსიქიკური მდგომარეობის გათვალისწინებით აყალიბებს სპეციფიკურ მიდგომას მის მიმართ და ორიენტირებულია არასრულწლოვნის საუკეთესო ინტერესებზე. შესაბამისად, ყველა შესაძლო შემთხვევაში ხაზგასმულია, რომ უპირველეს ყოვლისა, მხედველობაში მიიღება არასრულწლოვნის საუკეთესო ინტერესები.

არასრულწლოვანთა მართლმსაჯულების კოდექსის პროექტის საქართველოს მთავრობის მიერ 2015 წლის 12 მარტს დამტკიცების შემდგომ, პროექტი წარედგინა საქართველოს პარლამენტს განსახილველად, რომელიც მიღებულ იქნა 2015 წლის 12 ივნისს. კოდექსის ძირითადი ნაწილი 2016 წლის პირველ იანვარს, ხოლო მუხლი 27 (4) (ბ), რომელიც ინდივიდუალური შეფასების ანგარიშის მომზადებას და გათვალისწინებას სავალდებულოს ხდის სასჯელის დანიშვნისას, იმავე წლის 1 მარტს ამოქმედდა.

სასჯელაღსრულებისა და პრობაციის სამინისტროს მიერ შემუშავებულია საკანონმდებლო ცვლილებათა პაკეტი, რომლის განხილვაც ამჟამად მიმდინარეობს პარლამენტში. ცვლილებების თანახმად, უქმდება არასაპატიმრო სასჯელის ერთ-ერთი სახე - თავისუფლების შეზღუდვა, რომელიც ითვალისწინებს მსჯავრდებულის მოთავსებას თავისუფლების შეზღუდვის დაწესებულებაში.

თავისუფლების შეზღუდვა, თავისი არსით, უფრო მეტად ჰგავს საპატიმრო სახის სასჯელს, რის გამოც მისი გამოყენება ნაკლებად ეფექტურია და საჭიროებს გაუქმებას. შესაბამისად, კანონპროექტით მის ნაცვლად იგეგმება ახალი არასაპატიმრო სასჯელის - შინაპატიმრობის დანერგვა, რომელიც გულისხმობს გარკვეული დროის განმავლობაში პირის საცხოვრებელ ადგილზე ყოფნის ვალდებულებასა და მის შესაბამის კონტროლს.

გარდა ზემოაღნიშნულისა, მნიშვნელოვანია, რომ კანონმდებლობის პრაქტიკაში იმპლემენტაციის და დახვეწის პროცესში მხედველობაში მიღებული იქნას შემდეგი საკითხები:

* აქცენტი უნდა გაკეთდეს როგორც კანონთან კონფლიქტში, ისე **სამოქალაქო,** **ადმინისტრაციული** და სისხლის სამართლის პროცესებში მონაწილე არასრულწლოვანთა უფლებების დაცვაზე, სამართალწარმოების პროცესში მათი სტატუსის მიუხედავად.[[18]](#footnote-18)
* უზრუნველყოფილი უნდა იყოს არასრულწლოვნის **ეფექტიანი მონაწილეობა სამართალწარმოების პროცესში.**[[19]](#footnote-19)აღნიშნული მიზნის მისაღწევად კი აუცილებელია, არასრულწლოვნის სრულად, მისთვის გასაგები ფორმით და სპეციფიკის გათვალისწინებით ინფორმირება უფლებებისა და მათი რეალიზაციის შესაძლებლობების შესახებ.[[20]](#footnote-20) მნიშვნელოვანია უფასო იურიდიული დახმარება გარანტირებული იყოს სამართალწარმოების ყველა ეტაპზე[[21]](#footnote-21) და არ შემოიფარგლებოდეს მხოლოდ კონსულტაციის გაწევით, თუ სამართლებრივი დოკუმენტაციის მომზადებით.
* ბავშვის სტიგმატიზაციისა და მის შემდგომ განვითარებაზე, სწავლასა თუ პროფესიულ მომავალზე უარყოფითი გავლენის თავიდან აცილების მიზნით, დაცული უნდა იყოს მისი **კონფიდენციალურობა.** საერთაშორისო სტანდარტების შესაბამისად,[[22]](#footnote-22) კონფიდენციალურობა უნდა იყოს დაცული მართლმსაჯულების ნებისმიერ ეტაპზე, სამართალდამცავ ორგანოებთან პირველი კონტაქტიდან, სასამართლოს და სხვა უფლებამოსილი ორგანოების/პირების მიერ არასრულწლოვანთან მუშაობის მთელი პროცესის განმავლობაში. კონფიდენციალურობის დაცვის ვალდებულება უნდა არსებობდეს მართლმსაჯულების პროცესში ჩართული ნებისმიერი პროფესიონალისთვის (მათ შორის პროკურორი, მოსამართლე, ადვოკატი, სოციალური მუშაკი, მედიატორი და სხვ.).[[23]](#footnote-23) ეს პრობლემა განსაკუთრებით მწვავედ დგას მასმედიის სფეროში, როდესაც მართლმსაჯულების სისტემაში მოხვედრილი ბავშვის - არასრულწლოვანი სამართალდამრღვევის, მოწმის, დაზარალებულის ან პროცესის სხვა მონაწილის ვინაობა შესაძლოა საზოგადოებისათვის ცნობილი გახდეს (ვინაობის პირდაპირ გამჟღავნებით ან გამოქვეყნებული ფაქტობრივი გარემოებებით).
* მნიშვნელოვანია გადაისინჯოს არასრულწლოვნებთან მომუშავე პროფესიონალების **ქცევის მარეგულირებელი ნორმები,** ეთიკის ნორმები და სახელმძღვანელო პრინციპები.
* ინდივიდუალური შეფასების ანგარიშების გზით არასრულწლოვნის მიმართ გამოსაყენებელი ღონისძიებებისა და სასჯელის ინდივიდუალიზაციის ფართო შესაძლებლობის პრაქტიკაში იმპლემენტაცია.
* მნიშვნელოვანია კანონმდებლობით მკაფიოდ დარეგულირდეს **ბავშვთა ძალადობის** ყველა ფორმის აკრძალვა, რათა არ არსებობდეს კითხვები, გამონაკლისები და არაერთგვაროვანი მიდგომა დისციპლინური, აღმზრდელობითი ან სხვა რაიმე მიზნით ბავშვთა მიმართ ძალადობის გამოყენების დაუშვებლობასთან დაკავშირებით.[[24]](#footnote-24)
* მნიშვნელოვანია კოდექსის ნორმათა ერთიან განმარტებებზე შეჯერება, რასაც ხელს შეუწყობს შესაბამისი კომენტარების შემუშავება.

**9.4. დანაშაულის/სამართალდარღვევის და ძალადობის პრევენცია**

არასრულწლოვანთა დანაშაულის/სამართალდარღვევის პრევენცია ერთ-ერთი პრიორიტეტული ამოცანაა. განსაკუთრებით მაშინ, როდესაც საქართველომ გეზი ლიბერალური პოლიტიკისაკენ აიღო და გადავიდა მართლმსაჯულების ახალ ეტაპზე, რომელშიც განმსაზღვრელი როლი პრევენციასა და ინდივიდუალურ მიდგომას ენიჭება.

ეფექტიანი პრევენციული პოლიტიკის იმპლემენტაცია საჭიროებს სამთავრობო, არასამთავრობო და კერძო სექტორის, აგრეთვე საერთაშორისო ორგანიზაციების ერთობლივ ძალისხმევას. 2011 წელს საბჭომ შეიმუშავა **არასრულწლოვანთა დანაშაულის პრევენციის პირველი სტრატეგია** შემუშავდა სისხლის სამართლის რეფორმის უწყებათაშორისი საბჭოს მიერ და დამტკიცდა პრეზიდენტის ბრძანებულებით 2011 წელს. მიღწეული შედეგებისა და ახალი გამოწვევების გათვალისწინებით სტრატეგია 2015 წლის დასაწყისში განახლდა. შემდეგი განახლება კი 2017 წლის დასაწყისში მოხდება.

არასრულწლოვანთა დანაშაულის პრევენციის სტრატეგია ქმნის არასრულწლოვანთა დანაშაულის პრევენციის ეროვნულ ჩარჩოს და ასახავს გაერთიანებული ერების ორგანიზაციის ბავშვის უფლებათა კონვენციის პრინციპებსა და ნორმებს, არასრულწლოვანთა დანაშაულის პრევენციის სტანდარტებს, მათ შორის, გაეროს სახელმძღვანელო პრინციპებს არასრულწლოვანთა დელინქვენტური ქცევის პრევენციის შესახებ, გაეროს მინიმალურ სტანდარტულ წესებს არასრულწლოვანთა მიმართ მართლმსაჯულების განხორციელების შესახებ და სხვა სტანდარტებს.

სტრატეგიაში ჩამოყალიბებულია არასრულწლოვანთა დანაშაულის პრევენციის ძირითადი პრინციპები და მიდგომები, ასევე პრევენციის დონეების მიხედვით მოცემულია ძირითადი მიზნები და რეკომენდაციები. კერძოდ, არასრულწლოვანთა დანაშაულის პრევენციის სტრატეგიის თანახმად, პრევენციული პროგრამები უნდა იყოს დაყოფილი სამიზნე ჯგუფისა და პრობლემის განვითარების სტადიის მიხედვით: (ა)პირველი დონის პრევენცია პრევენცია, რომელიც მიმართულია ყველა არასრულწლოვანზე; (ბ) **მეორე დონის პრევენცია** ორიენტირებულია დანაშაულის გამომწვევი ფაქტორების შემცირებაზე დანაშაულის ჩადენის რისკის ქვეშ მყოფ და პასუხისმგებლობის მინიმალურ ასაკს მიუღწეველ კანონთან კონფლიქტში მყოფ არასრულწლოვნებში; და (გ) **მესამე დონის პრევენცია,** რომელიც განმეორებითი დანაშაულის თავიდან აცილებას, კანონთან კონფლიქტში მყოფ არასრულწლოვანთა გამოსწორებას, მსჯავრდებულთა რესოციალიზაციასა და რეაბილიტაციას ისახავს მიზნად.

არასრულწლოვანთა დანაშაულის პრევენციის სტრატეგიის განხორციელების სამოქმედო გეგმა, რომელიც შემუშავდება 2017 წლის პირველ ნახევარში, დეტალურად გაწერს, თუ რა პროგრამები და ღონისძიებები უნდა განხორციელდეს სტრატეგიის მიზნების მისაღწევად.

აღსანიშნავია, რომ სხვადასხვა სახელმწიფო უწყებაში დანერგილია მთელი რიგი პრევენციული პროგრამები. ამ მხრივ აღსანიშნავია, იუსტიციის სამინისტროს, საქართველოს მთავარი პროკურატურის და სსიპ დანაშაულის პრევენციის ცენტრის მიერ შემუშავებული პროექტები. პრევენციული პროგრამების დანერგვის კუთხით აქტიურ როლს ასრულებს ასევე შინაგან საქმეთა სამინისტრო, საყურადღებოა განათლებისა და მეცნიერების სამინისტროს უსაფრთხო სკოლის პროგრამა. მნიშვნელოვანია სასჯელაღსრულებისა და პრობაციის სამინისტროსა და სსიპ იურიდიული დახმარების სამსახურის მიერ მიღწეული შედეგები არასრულწლოვანთა მიერ დანაშაულის განმეორებით ჩადენის პრევენციის მიმართულებით. ცალკე უნდა აღინიშნოს ასევე შრომის, ჯანმრთელობისა და სოციალური დაცვის სამინისტროს მიერ დანერგილი ბავშვზე ზრუნვის პროგრამები. სპორტისა და ახალგაზრდობის საქმეთა სამინისტრო და მისი ქვეუწყებები აგრეთვე ახორციელებენ სხვადასხვა პრევენციულ პროგრამებს. არასრულწლოვანთა დანაშაულის ეფექტიანი პრევენციისათვის მნიშვნელოვანია არსებობდეს **პრევენციული პროგრამების მრავალფეროვნება,** ხოლო მათი იმპლემენტაცია უნდა იყოს თანმიმდევრული. ამასთანავე, პრევენციული პროგრამების დაგეგმვისას საჭიროა არსებული შეზღუდული რესურსის სწორად და შედეგიანად გამოყენება და ისეთი პროგრამების წამოწყება, რომელთა წარმატებაც დადასტურებული და გარანტირებულია შესაბამისი კვლევებითა და საერთაშორისო გამოცდილებით.

ამ კონტექსტში ხაზი უნდა გაესვას არსებული პრევენციული პროგრამების **შეფასების სისტემის** საჭიროებას, რაც განმსაზღვრელია პრევენციული პოლიტიკის ეფექტიანი და თანმიმდევრული განვითარებისათვის. ამასთანავე, შეფასების მექანიზმი უზრუნველყოფს შეზღუდული რესურსის დაზოგვასა და მის გამოყენებას მხოლოდ ეფექტიან პრევენციულ პროგრამებში.

2014 წელს დანაშაულის პრევენციის ცენტრში შეიქმნა ცალკე სამმართველო, რომელიც პასუხისმგებელია დანაშაულის ჩადენის რისკის ქვეშ მყოფი არასრულწლოვნებისთვის სპეციალიზებული პრევენციული პროგრამების შემუშავებასა და განხორციელებაზე. 2015 წლის ბოლოს დასრულდა არასრულწლოვანთა კანონსაწინააღმდეგო ქცევის ხელშემწყობი ფაქტორების თვისებრივი პილოტური კვლევა თბილისის მასშტაბით.

მნიშვნელოვანია განათლებისა და მეცნიერების სამინისტროს მიმდინარე რეფორმა, რომელმაც პრევენციისა და სკოლებში უსაფრთხოების უზრუნველყოფის თვალსაზრისით მანდატურის სამსახურის როლი უფრო ეფექტური უნდა გახადოს. დამუშავების პროცესშია ასევე სამტრედიის N15 სკოლის კონცეფცია, რასაც მნიშვნელოვანი როლი ექნება მეორე და მესამე დონის პრევენციაში.

პრიორიტეტულია ბავშვთა მიმართ **ძალადობის** პრევენციის საკითხი. აუცილებელია არამხოლოდ საკანონმდებლო ცვლილებების შემუშავება ბავშვებზე ძალადობის აღმოფხვრის მიზნით, არამედ ცნობიერების ზოგადი დონის ამაღლება ძალადობის პოტენციური და არაპირდაპირი მსხვერპლი ბავშვების მხარდაჭერისათვის. ასევე მნიშვნელოვანია არსებული რეფერალური მექანიზმის დახვეწა, უწყებათაშორისი თანამშრომლობის გაძლიერება, შიდა რეგულაციებისა და ინსტრუქციების შემუშავება/დახვეწა, ძალადობის ფაქტებზე ადეკვატური რეაგირების უზრუნველყოფა და შესაბამის პროფესიონალთა კვალიფიკაციის ამაღლება.[[25]](#footnote-25)

დამატებით, გასათვალისწინებელია იმ ბავშვთა სტატუსი, რომლებიც პოლიციის ინტერვენციის შედეგად სცილდებიან ძალადობის წყაროს (ტოვებენ სახლს), მაგრამ გადადიან არა თავშესაფარში, არამედ ხდება მათი განთავსება ადგილობრივ საზოგადოებაში (მეზობელთან, ნათესავთან და ა.შ.). მნიშვნელოვანია ეს ბავშვები არ დარჩნენ სისტემის გარეთ და ჰქონდეთ საშუალება ეფექტურად გამოიყენონ ძალადობის პრევენციის მიზნით შემუშავებული მექანიზმები.

**9.5. სისხლისსამართლებრივი დევნის ალტერნატიული მექანიზმებისა და აღდგენითი მართლმსაჯულების განვითარება**

სისხლისსამართლებრივი დევნის ალტერნატიული მექანიზმები მიზნად ისახავს არასრულწლოვნებზე ფორმალური მართლმსაჯულების სისტემის არასასურველი ზეგავლენის თავიდან აცილებას და ეხმიანება ბავშვთა მართლმსაჯულების პრინციპებს, როგორიცაა მინიმალური ჩარევისა და პატიმრობის, როგორც უკიდურესი ზომის გამოყენების პრინციპები.[[26]](#footnote-26) ალტერნატიული ზომები უნდა იყოს ფოკუსირებული სოციალურ და საგანმანათლებლო ღონისძიებებზე და მიზნად ისახავდეს არასრულწლოვანთა რეაბილიტაციას, მათი პიროვნების, ნიჭისა და შესაძლებლობების განვითარებას.[[27]](#footnote-27)

საყურადღებოა, რომ არასრულწლოვანთა მართლმსაჯულების კოდექსი განამტკიცებს სამართალწარმოების პროცესში გადაწყვეტილების მიღებისას ყველაზე მსუბუქი საშუალებისა და ალტერნატიული ზომების პრიორიტეტულობის პრინციპს. აღნიშნული, მათ შორის, მოიცავს არასრულწლოვნის მიმართ პირველ რიგში მისი სისხლისსამართლებრივი პასუხისმგებლობისგან განრიდების ან აღდგენითი მართლმსაჯულების ღონისძიების შესაძლებლობის განხილვასა და შეფასებას უკეთ მოემსახურება თუ არა განრიდება ან ასეთი ღონისძიება არასრულწლოვნის რესოციალიზაცია-რეაბილიტაციისა და ახალი დანაშაულის თავიდან აცილების მიზნებს, ვიდრე სისხლისსამართლებრივი პასუხისმგებლობის დაკისრება და სასჯელის გამოყენება.

არასრულწლოვანთა მართლმსაჯულების კოდექსი გამოიყენება კანონთან კონფლიქტში მყოფი არასრულწლოვნის, არასრულწლოვანი დაზარალებულისა და არასრულწლოვანი მოწმის სამართალწარმოების პროცესში მონაწილეობისას. ეს კოდექსი გამოიყენება აგრეთვე 18-დან 21 წლამდე ასაკის პირის მიმართ ამ კოდექსის მე-15 მუხლის პირველი ნაწილით გათვალისწინებულ შემთხვევაში, თუ ეს პირი ბრალდებულია. ამ კოდექსის 38-ე–48-ე მუხლებით დადგენილი ნორმები ვრცელდება აგრეთვე 18-დან 21 წლამდე ასაკის პირზე, თუ არსებობს დასაბუთებული ვარაუდი, რომ მან ჩაიდინა საქართველოს სისხლის სამართლის კოდექსით გათვალისწინებული ნაკლებად მძიმე ან მძიმე დანაშაული.

არასრულწლოვანთა მართლმსაჯულების კოდექსის თანახმად, განრიდება შეიძლება გამოყენებულ იქნეს აგრეთვე საქმის სასამართლოში წარმართვის შემდეგ. სასამართლო უფლებამოსილია, განრიდების გამოსაყენებლად საკუთარი ინიციატივით ან მხარის დასაბუთებული შუამდგომლობის საფუძველზე საქმე დაუბრუნოს პროკურორს, რომელიც არასრულწლოვან ბრალდებულს განრიდებას შესთავაზებს და, მისი თანხმობის შემთხვევაში, მიიღებს გადაწყვეტილებას განრიდების შესახებ. ამ გადაწყვეტილების მიღებამდე სასამართლო მეორე მხარის პოზიციასაც ისმენს.

ალტერნატიული მექანიზმების შემუშავებისა და დანერგვის მიმართულებით საქართველოს მთავრობის ძალისხმევის შედეგი უკვე სახეზეა: 2010 წელს ამოქმედდა და 2013 წლის მდგომარეობით მთელი ქვეყნის მასშტაბით მოქმედებს არასრულწლოვანთა განრიდებისა და მედიაციის პროგრამა. 2012 წლის ბოლოდან პროგრამის მენეჯმენტი ხორციელდება იუსტიციის სამინისტროს მმართველობის სფეროში მოქმედი სსიპ დანაშაულის პრევენციის ცენტრის მიერ, რომელიც აქტიურად ზრუნავს პროგრამის განვითარებასა და გაფართოებაზე. 2013 წლის აგვისტოდან პროგრამამ უკვე მთელი საქართველო მოიცვა. 2014 წელს განხორციელდა პროგრამის მნიშვნელოვანი რეფორმა, კერძოდ, ნაკლებად მძიმე დანაშაულთან ერთად განრიდება და მედიაცია გავრცელდა მძიმე დანაშაულებზეც, გაიზარდა მედიატორის როლი და პროგრამა კიდევ უფრო დაუახლოვდა აღდგენითი მართლმსაჯულების პრინციპებს. მნიშვნელოვნად შეიცვალა განრიდებისა და მედიაციის პროგრამის პროცედურები და დაიხვეწა ჩართული პროფესიონალების სამოქმედო ვადები. 2016 წელს არასრულწლოვანთა მართლმსაჯულების კოდექსის ამოქმედებით, ბევრ სხვა ნოვაციასთან ერთად, კიდევ უფრო დაიხვეწა და გაუმჯობესდა განრიდების მექანიზმი. კოდექსის მიხედვით, განრიდება გახდა პრიორიტეტული და კრიტერიუმების არსებობის შემთხვევაში, პროკურორი ვალდებულია პირველ რიგში, განიხილოს განრიდების შესაძლებლობა და ფასდება, სისხლისსამართლებრივი პასუხისმგებლობის დაკისრებასა და სასჯელის გამოყენებაზე უკეთ უზრუნველყოფს თუ არა განრიდება ან ღონისზიება არასრულწლოვნის რესოციალიზაცია-რეაბილიტტაციას და ახალი დანაშაულის თავიდან აცილებას. განრიდება გავრცელდა როგორც, 14-18 ასაკამდე არასრულწლოვნებზე, ასევე 18-დან 21 წლამდე პირებზეც. განრიდების უფლებამოსილება აგრეთვე მიენიჭა სასამართლოსაც. კერძოდ, 2016 წლის 1-ლი იანვრიდან მოსამართლე უფლებამოსილია მხარის შუამდგომლობით, ან/და საკუთარი ინიციატივით საქმე დაუბრუნოს პროკურორს განრიდების მიზნით. მნიშვნელოვანი ცვლილება აგრეთვე არის ის, რომ მედიატორის როლი კიდევ უფრო გაიზარდა. კოდექსის მიხედვით, პროკურორისა და სოციალური მუშაკის დასწრება მედიაციის კონფერენციაზე სავალდებულო აღარაა.

2017 წლის 1 იანვრის მდგომარეობით, პროგრამაში მონაწილეობა 1823-მა 21 წელს მიუღწეველმა პირმა მიიღო. კოდექსის ამოქმედების შემდეგ, 2016 წლის განმავლობაში განრიდებულ იქნა 784 პირი, აქედან 462 არასრულწლოვანი (14-დან 18 წლამდე) და 322 სრულწლოვანი (18-დან 21 წლამდე). 287 პირის მიმართ გამოყენებულ იქნა მედიაცია და შედგა 222 მედიაციის საერთო შეხვედრა.

განრიდებისა და მედიაციის პროგრამის ოთხწლიანი მოქმედების შემდეგ განხორციელდა პროგრამის პროცედურებისა და გადაწყვეტილების მიღების პროცესის კვლევა გაეროს ბავშვთა ფონდის მიერ. ამასთან, სამომავლო განვითარების მიზნით, განსაკუთრებით მნიშვნელოვანია რეგულარულად შეფასდეს პროგრამის ეფექტიანობა და მომზადდეს შესაბამისი რეკომენდაციები.

განრიდების მექანიზმის კუთხით, რათა განრიდებულმა პირებმა უკეთ გააცნობიერონ ჩადენილი ქმედება, მისი შედგები და თავიდან ავიცილოთ განმეორებითი დანაშაული განსაკუთრებული ყურადღება უნდა დაეთმოს ინდივიდუალური შეფასების ანგარიშის მომზადების პროცესს და პროგრამაში ჩართულ პირთათვის ინდივიდუალური სერვისებისა და ვალდებულებების შერჩევის პროცესს. 2016-2017 წლებში ჩატარებულმა რეგიონულმა შეხვედრებმა ცხადყო, რომ განსაკუთრებულ ყურადღებას საჭიროებს სერვისებისა და ვალდებულებების მიმართულება.

განრიდებისა და მედიაციის პროგრამის ეფექტიანი და კოორდინირებული იმპლემენტაციის მიზნით, მიზანშეწონილია დაინერგოს შესაბამისი საქმისწარმოების ელექტრონული სისტემა, რომელიც უზრუნველყოფს პროგრამაში ჩართული ყველა უწყების გაერთიანებას და პროგრამის სწრაფ და ეფექტიან მუშაობას. უნდა გაგრძელდეს პროფესიონალთა პერიოდული საკოორდინაციო შეხვედრები, გამოცდილების გაზიარება და რეგულარული ტრეინინგი.

მნიშვნელოვანია **მედიაციის,** როგორც **აღდგენითი მართლმსაჯულების განხორციელების** მექანიზმის განვითარება და მისი გამოყენების გაფართოება სამართალწარმოების სხვა ეტაპებზე.[[28]](#footnote-28) აქტიურად მიმდინარეობს მუშაობა მედიაციის გამოყენებაზე განრიდებისგან დამოუკიდებლად, მათ შორის იმ არასრულწლოვნებისათვის, რომელთა მიმართ გამოტანილ იქნა გამამტყუნებელი განაჩენი. ამასთანავე, ახლო მომავალში იგეგმება მედიაციის როგორც აღდგენითი მართლმსაჯულების განხორციელების მექანიზმის, ხელმისაწვდომობის უზრუნველყოფა არამხოლოდ განრიდებული არასრულწლოვნებისათვის, არამედ კანონთან კონფლიქტში მყოფი სხვა არასრულწლოვნისთვის ჩადენილი დანაშაულის სიმძიმისა და სასჯელის მიუხედავად.

დანაშაულის პრევენციის ცენტრი აქტიურად მუშაობს მედიაციის განვითარებაზე საქართველოში. ცენტრის ბაზაზე 2014 წელს გაიხსნა მედიაციის სახლი. გატარებული რეფორმების შედეგად, 2015 წელს წინა წელთან შედარებით, წარმატებული მედიაციის მაჩვენებელი განრიდების იმ საქმეებში, სადაც დაზარალებული არსებობდა, 3-ჯერ გაიზარდა, ხოლო წარმატებული მედიაციის კონფერენციის მაჩვენებელი გაოთხმაგდა. 2014 წელს შედგა 28 მედიაციის კონფერენცია, 2015 წელს 114, ხოლო 2016 წელს 222. 2016 წლის თებერვლიდან ცენტრში დამატებით დასაქმდა 6 ახალი მედიატორი და ამავე წელს იგეგმება მედიაციის გაფართოება, რაც პირველ ეტაპზე, სისხლის სამართლის, ე.წ. დაზარალებული-დამნაშავის მედიაციას მოიცავს.

**9.6. პატიმრობა, როგორც უკიდურესი ზომა**

აღიარებული საერთაშორისო სტანდარტის თანახმად, მათ შორის ბავშვის უფლებების კონვენციის მიხედვით, თავისუფლების აღკვეთა ნებისმიერი ფორმით, მათ შორის დაკავება და დაპატიმრება, უნდა იქნეს გამოყენებული როგორც უკიდურესი ზომა, მაქსიმალურად მცირე პერიოდის განმავლობაში, მხოლოდ მაშინ როდესაც ალტერნატიული უფრო მსუბუქი საშუალებების გამოყენება ვერ უზრუნველყოფს კანონით განსაზღვრული კონკრეტული მიზნის მიღწევას.[[29]](#footnote-29)

გამონაკლის შემთხვევებში, როდესაც აღკვეთის ღონისძიების სახით წინასწარი პატიმრობის ან სასჯელის სახით თავისუფლების აღკვეთის გამოყენება გარდაუვალია, ბავშვის საუკეთესო ინტერესებიდან გამომდინარე, მისი საქმე შეძლებისდაგვარად სწრაფად უნდა იქნეს განხილული სასამართლოს მიერ, ხოლო პატიმრობა უნდა შეეფარდოს მინიმალური ვადით, რათა ბავშვი მინიმალური დროის განმავლობაში იყოს საზოგადოებისაგან იზოლირებული. ამასთანავე, წინასწარ პატიმრობაში მყოფი არასრულწლოვნისთვის ისევე როგორც თავისუფლების აღკვეთის შემთხვევებში, მისი მდგომარეობისა და ასაკის გათვალისწინებით, უნდა იქნეს უზრუნველყოფილი ყველა საჭირო პირობა და შესაძლებლობა, რაც მოიცავს როგორც საგანმანათლებლო, ისე სხვადასხვა ტიპის აქტივობებს, რომლებიც ხელს შეუწყობს ბავშვის განვითარებასა და მისი პასუხისმგებლობის გრძნობის გაზრდას. ამ ღონისძიებათა შორის განსაკუთრებული ყურადღება უნდა დაეთმოს ზოგადი განათლების ხელმისაწვდომობას, რომელიც არ უნდა შეწყდეს პატიმრობაში ყოფნის დროსაც კი. აუცილებელი მოთხოვნაა, რომ არასრულწლოვნები სასჯელაღსრულების დაწესებულებაში მოთავსდნენ სრულწლოვნებისგან სრული განცალკევებით.[[30]](#footnote-30) ეს ეხება როგორც წინასწარ პატიმრობაში მყოფებს, ისე მსჯავრდებულ არასრულწლოვნებს. ამასთანავე, არასრულწლოვან პატიმართა საყოფაცხოვრებო პირობების გაუმჯობესებაზე მუშაობა კვლავ უნდა გაგრძელდეს.

პატიმრობის, როგორც აღკვეთის ღონისძიების გამოყენების მაჩვენებელმა საქართველოში წინა წლებთან შედარებით დაიკლო: 2009 წლის ოფიციალური სტატისტიკის თანახმად, ეს მაჩვენებელი 272 შეადგენდა, 2010 წელს - 296, 2011 წელს - 112, 2012 წელს - 105, 2013 წელს - 72, 2014 წელს - 62, ხოლო 2015 წელს - 48, 2016 წელს - 25.

ასევე შემცირდა სასჯელის სახით თავისუფლების აღკვეთის გამოყენების მაჩვენებელი: 2009 წელს თავისუფლების აღკვეთა შეეფარდა 272 არასრულწლოვანს, 2010 წელს - 296 არასრულწლოვანს, 2011 წელს - 190 არასრულწლოვანს, 2012 წელს - 129 არასრულწლოვანს, 2013 წელს - 117 არასრულწლოვანს, 2014 წელს - 104 არასრულწლოვანს, ხოლო 2015 წელს ამ მაჩვენებელმა 87 შეადგინა.

პენიტენციურ დაწესებულებებში 2013 წლის 31 დეკემბრის მდგომარეობით 75 არასრულწლოვანი ბრალდებულ/მსჯავრდებული იყო, 2014 წლის 31 დეკემბრის მონაცემებით - 83 არასრულწლოვანი ბრალდებულ/მსჯავრდებული, 2015 წლის 31 დეკემბრის მდგომარეობით - 35 არასრულწლოვანი ბრალდებულ/მსჯავრდებული, ხოლო 2016 წლის 31 დეკემბრის მდგომარეობით - 16 არასრულწლოვანი ბრალდებულ/მსჯავრდებული.

საყურადღებოა, რომ არასრულწლოვანთა მართლმსაჯულების კოდექსი პირდაპირ ითვალისწინებს პატიმრობის, როგორც უკიდურესი ღონისძიების გამოყენების პრინციპს. კერძოდ, კოდექსის შესაბამისად დაუშვებელია არასრულწლოვნის თავისუფლების შეზღუდვა, თუ კანონით განსაზღვრული მიზნის მიღწევა შესაძლებელია უფრო მსუბუქი ზომის გამოყენებით, ხოლო არასრულწლოვნის დაკავება, დაპატიმრება, თავისუფლების შეზღუდვა და თავისუფლების აღკვეთა დასაშვებია მხოლოდ როგორც უკიდურესი ღონისძიება, გამოყენებული რაც შეიძლება მცირე ვადით და რეგულარული გადასინჯვის პირობით.

უნდა გააქტიურდეს და დაიხვეწოს პატიმრობის ალტერნატიული ზომების გამოყენების პრაქტიკა.[[31]](#footnote-31) არასრულწლოვანთათვის პატიმრობის ალტერნატიული ღონისძიების - შინაპატიმრობის - აღსრულებას უზრუნველყოფს სსიპ „პრობაციის ეროვნული სააგენტო“ ელექტრონული მონიტორინგის საშუალებით. ამასთანავე, მნიშვნელოვანია განვითარდეს ალტერნატიული სანქციები და გააქტიურდეს მათი პრაქტიკაში გამოყენება. პატიმრობის, როგორც უკიდურესი ზომის, მინიმალური ჩარევისა და ინდივიდუალიზაციის პრინციპები უნდა იყოს გამოყენებული სასჯელის შეფარდების დროს. განსაკუთრებით მნიშვნელოვანია სასამართლოს მიერ არასრულწლოვნის მიმართ შესაბამისი ღონისძიებისა თუ სასჯელის განსაზღვრისას არასრულწლოვნის სრულფასოვანი შეფასებისა და შესაბამისი რეკომენდაციების გამოყენების უზრუნველყოფა.[[32]](#footnote-32) პიროვნების შეფასება აუცილებელია არასრულწლოვნის მიმართ ინდივიდუალური მიდგომის გამოსაყენებლად მართლმსაჯულების განხორციელების ყველა ეტაპზე.

**9.7. რეაბილიტაცია და რესოციალიზაცია**

არასრულწლოვანთა რეაბილიტაცია და რესოციალიზაცია განმსაზღვრელია განმეორებითი დანაშაულის თავიდან ასაცილებლად და ბავშვის სწორი განვითარების უზრუნველსაყოფად. მართლმსაჯულების სისტემაში მოხვედრილი არასრულწლოვნის მიმართ ინდივიდუალური მიდგომა ყველა ეტაპზე უნდა იყოს უზრუნველყოფილი, პირველი კონტაქტიდან სისტემის დატოვების შემდგომ ზრუნვის ჩათვლით. განგრძობადი რეაბილიტაციისა და რესოციალიზაციის პროცესის არსებობა განმსაზღვრელია მართლმსაჯულების სისტემაში.

არასრულწლოვან მსჯავრდებულებთან მიმართებით მნიშვნელოვანი ნაბიჯები გადაიდგა ამ მხრივ. სასჯელაღსრულებისა და პრობაციის სისტემაში დაინერგა და წარმატებით გამოიყენება არასაპატიმრო თუ საპატიმრო სასჯელის ინდივიდუალური დაგეგმვისას ინდივიდუალური შეფასების ანგარიშის მომზადების მეთოდოლოგია. სასჯელის ინდივიდუალური დაგეგმვა უზრუნველყოფს არასრულწლოვანთა ინდივიდუალური მოთხოვნებისა და საჭიროებების გათვალისწინებას და სასჯელის გეგმის შედგენას, რაც ემსახურება განმეორებითი დანაშაულის შემცირების, არასრულწლოვნის რესოციალიზაციისა და რეაბილიტაციის მიზანს. სასჯელის ინდივიდუალურ გეგმებში გათვალისწინებულია საგანმანათლებლო და სპორტული აქტივობები, პროფესიული უნარების განვითარების პროგრამები, პროცესში კი ჩართულია სხვადასხვა სპეციალისტი, მათ შორის ფსიქოლოგი, სოციალური მუშაკი და სხვა პროფესიონალი, რომლებიც განსაზღვრავენ არასრულწლოვანთა საჭიროებებს და მჭიდროდ მუშაობენ მათთან.

სასჯელის დაგეგმვის მეთოდოლოგია საჭიროებს თანმიმდევრულ იმპლემენტაციას, როგორც სასჯელაღსრულების, ისე პრობაციის სისტემაში. მნიშნელოვანია, რომ მსჯავრდებულთა რეაბილიტაცია/რესოციალიზაცია იყოს ერთიანი და განგრძობადი პროცესი, რომელიც უნდა გაგრძელდეს დაწესებულების დატოვების შემდეგ, როგორც პრობაციის ეროვნულ სააგენტოში, ისე დანაშაულის პრევენციის ცენტრში გადასვლის შემთხვევაში. მნიშნველოვანია ყურადღება მიექცეს სისტემის დატოვების შემდეგ პერიოდში არასრულწლოვანზე ზრუნვის საკითხებს.

ამ მხრივ მნიშვნელოვანია ინდივიდუალური მიდგომის კონცეფციის ფარგლებში რისკების და საჭიროებების შეფასების, ასევე არასრულწლოვან მსჯავრდებულთა სასჯელის მოხდის და რეაბილიტაციის ინდივიდუალური გეგმების შემუშავების მექანიზმების დახვეწა/განახლებაზე მუდმივი მუშაობა.[[33]](#footnote-33) მნიშვნელოვანი პროცესია გარდამავალი მენეჯმენტის უზრუნველყოფა სასჯელაღსრულებისა და პრობაციის სისტემებს შორის, როცა პენიტენციურ სისტემაში არსებული შეფასება, დაგეგმვა და მიღწეული პროგრესი გადაეცემა პრობაციის სისტემას არასაპატიმრო სასჯელის გეგმის გაწერისას გასათვალისწინებლად. გარდამავალი მენეჯმენტის სისტემა მოითხოვს დინამიკაში დაკვირვებასა და დახვეწა-გაუმჯობესებას. დამატებით, მნიშვნელოვანია ჩამოყალიბდეს ერთიანი მიდგომები და შემუშავდეს სარეაბილიტაციო პროგრამების სტანდარტები როგორც სასჯელაღსრულების, ისე პრობაციის სისტემაში.

ინდივიდუალურ მიდგომის პრინციპის განმტკიცებას ხელს უწყობს არასრულწლოვანთა მართლმსაჯულების კოდექსი, რომელიც საერთაშორისო სტანდარტების გათვალისწინებით მოითხოვს არასრულწლოვანთა მართლმსაჯულების პროცესში უპირველეს ყოვლისა არასრულწლოვნის საუკეთესო ინტერესების მხედველობაში მიღებასა და არასრულწლოვანთა სამართალწარმოების დროს მასთან დაკავშირებით ნებისმიერი გადაწყვეტილების მიღებისას არასრულწლოვნის ინდივიდუალური მახასიათებლების გათვალისწინებას.

ამასთანავე, არასრულწლოვან მსჯავრდებულთა რესოციალიზაციისა და რეაბილიტაციის კუთხით მნიშვნელოვანია მოხდეს არასრულწლოვანთა სარეაბილიტაციო დაწესებულების მიერ საგანმანათლებლო-სარეაბილიტაციო პროცესის უფრო ეფექტიანად ორგანიზება, მათ შორის რეაბილიტაციის პროცესის წახალისების მექანიზმის შემუშავება. ყურადღებას საჭიროებს ასევე არასრულწლოვანი ბრალდებულის/მსჯავრდებულის დისციპლინური პასუხისმგებლობის პროცედურების საკითხის დახვეწა.

ხაზი უნდა გაესვას არასრულწლოვნებისათვის სპეციალური პირობით ვადამდე გათავისუფლების მექანიზმის არსებობის მნიშვნელობას. სასჯელაღსრულებისა და პრობაციის სამინისტროს მიერ შემუშავებული საკანონმდებლო პაკეტის საფუძველზე, დაიხვეწება სამინისტროს პირობით ვადამდე გათავისუფლების ადგილობრივი საბჭოს მიერ მიღებული გადაწყვეტილების გასაჩივრების მექანიზმი. სასამართლოს მიენიჭება უფლებამოსილება, შეამოწმოს გადაწყვეტილების არა მხოლოდ ფორმალური კანონიერება, არამედ უფლება ექნება, დაავალოს ადგილობრივ საბჭოს მსჯავრდებულის გათავისუფლება.

გარდა ზემოაღნიშნულისა, წარმატებით ფუნქციონირებს პრობაციის ეროვნული სააგენტოს პირობითი **მსჯავრის გაუქმების საკითხთა განმხილველი მუდმივმოქმედი კომისია.** აღნიშნულის კომისია განიხილავს პრობაციის ბიუროდან შემოსულ შუამდგომლობებს და რისკების შეფასების საფუძველზე იღებს გადაწყვეტილებას პრობაციონერისათვის პირობითი მსჯავრის გაუქმებისა და ნასამართლობის მოხსნის შესახებ.

სასჯელაღსრულებისა და პრობაციის სამინისტროს, ასევე სპორტისა და ახალგაზრდობის საქმეთა სამინისტროს ეფექტიანი მუშაობის და საერთაშორისო ორგანიზაციების აქტიური დახმარების შედეგად, პენიტენციური დაწესებულებებში მნიშვნელოვნად გაუმჯობესდა თავისუფლებააღკვეთილ არასრულწლოვანთა სასჯელის მოხდის პირობები. დღეს თითოეული არასრულწლოვანი ბრალდებულისა და მსჯავრდებულისათვის ხელმისაწვდომია ზოგადი და პროფესიული განათლება, სპორტული აქტივობები, სოციალური და პროფესიული უნარების განვითარების შესაძლებლობები. ინფრასტრუქტურული პროექტების განხორციელებისა და სარეაბილიტაციო პროგრამების პარალელურად, მნიშნელოვანია ამ მიმართულებით მუშაობის გაუმჯობესება.. რაც მთავარია, უნდა იყოს უზრუნველყოფილი წინასწარ პატიმრობაში მყოფ არასრულწლოვანთა განცალკევება სრულწლოვანი პატიმრებისგან.[[34]](#footnote-34) ამ მიმართულებით კი, 14-21 წლის ბრალდებულ/მსჯავრდებულთათვის სპეციალური დაწესებულების მშენებლობისათვის და სარეაბილიტაციო პროცესის უზრუნველყოფისათვის სასჯელაღსრულებისა და პრობაციის სამინისტროს მიერ შემუშავებული კონცეფციის წარმატებით განხორციელება და შემდგომი ინფრასტრუქტურული მოწყობა, ერთ-ერთი პრიორიტეტია, ვინაიდან ამ დაწესებულებაში არასრულწლოვნები სრულად იქნებიან განცალკევებულნი სრულწლოვანი პატიმრებისაგან. ასევე მნიშვნელოვან საკითხს წარმოადგენს

ამასთანავე, სპორტული და საგანმანათლებლო აქტივობების, ასევე პროფესიული სწავლებისა და სოციალური პროგრამების განვითარება და მათი მრავალფეროვნების უზრუნველყოფაზე აქტიური მუშაობა კვლავ უნდა გაგრძელდეს სასჯელაღსრულებისა და პრობაციის სამინისტროსა და დანაშაულის პრევენციის ცენტრის თანამშრომლობით.[[35]](#footnote-35) აღსანიშნავია დანაშაულის პრევენციის ცენტრის როლი **რეაბილიტაცია-რესოციალიზაციის** კუთხით. მომსახურების მრავალფეროვნების უზრუნველყოფის მიზნით უნდა გაგრძელდესიუსტიციის სამინისტროს მიერგრანტების გაცემის პოზიტიური პრაქტიკა.

ამასთან, აქცენტი კეთდება პროფესიული მომზადების სასერტიფიკატო პროგრამებზე, რომელთაც პროფესიული კოლეჯები უზრუნველყოფენ.

დაგეგმილია მსჯავრდებულთა დასაქმების მიზნით მეტი პროგრამების დანერგვა და შეთავაზება. 2017-2018 წლებისათვის იგეგმება სასჯელაღსრულების დაწესებულებებში განთავსებულ მსჯავრდებულთათვის უმაღლესი განათლების ხელმისაწვდომობის ეტაპობრივად უზრუნველყოფა.

პატიმართა რესოციალიზაციის ერთ-ერთი მნიშვნელოვანი კომპონენტია მათი ეფექტიანი სარეაბილიტაციო პროგრამებით უზრუნველყოფა, მათ შორის, განათლების, პროფესიული სწავლებისა და დასაქმების მეშვეობით. სამინისტროს ინიციატივით პენიტენციური დაწესებულებების ტერიტორიაზე ხელიშეეწყობა საწარმოების ფუნქციონირებას, სადაც დასაქმდებიან მსჯავრდებულები და მიიღებენ შესაბამის ანაზღაურებას. საკანონმდებლო ცვლილებების გზით შესაძლებელი გახდება მსჯავრდებულთა დასაქმებაპ ენიტენციურ დაწესებულებებში მცირე სარემონტო სამუშაოებზე. სამინისტრო ასევე ხელს შეუწყობს პატიმართა ინდივიდუალურ საქმიანობას და ამ საქმიანობის შედეგად წარმოებული პროდუქციის რეალიზაციას. ამ მიზნით სამინისტრო უზრუნველყოფს ონ-ლაინ პლატფორმის შექმნას, რაც გაამარტივებს მსჯავრდებულთა ინდივიდუალური შრომის შედეგად შექმნილი ნაწარმის რეალიზაციას და ამ გზით წაახალისებს მეტი მსჯავრდებულის ჩართვას ასეთი ტიპის საქმიანობაში.

**9.8. პროფესიონალების სპეციალიზაცია არასრულწლოვანთა საკითხებში**

არასრულწლოვანთა მართლმსაჯულების სფეროში დიდი მნიშვნელობა ენიჭება პროფესიონალთა სათანადო კვალიფიკაციისა და უნარ-ჩვევების განვითარებას. მნიშნველოვანია, რომ არასრულწლოვანთან შეხების მქონე ნებისმიერ პროფესიონალს ჰქონდეს სათანადო კვალიფიკაცია და უნარ-ჩვევები და ამ მიზნით გავლილი ჰქონდეს სპეციალური მომზადება ბავშვთა უფლებების, ამ სფეროში არსებული საერთაშორისო სტანდარტების, ბავშვთან მუშაობის სპეციფიკის, ბავშვის განვითარების ფსიქოლოგიური და ფიზიკურ ასპექტების შესახებ.[[36]](#footnote-36) ამ მიზნით მომზადება და გადამზადება უნდა ატარებდეს სისტემატურ და უწყვეტ ხასიათს, ზემოაღნიშნულ თემატიკაზე ტრენინგები გათვალისწინებული უნდა იყოს შესაბამისი სასწავლო ცენტრების სასწავლო გეგმებში. ტრენინგ-მოდულების შემუშავებასა და ტრენინგების ჩატარებაში მნიშნველოვანია გაეროს ბავშვთა ფონდის, ევროკავშირისა და სხვა პარტნიორი ორგანიზაციების როლი.

პროფესიონალთა სათანადო გადამზადება განსაკუთრებულ მნიშვნელობას იძენს არასრულწლოვანთა მართლმსაჯულების კოდექსით გათვალისწინებული მთელი რიგი ახალი რეგულაციებისა და გარანტიების პრაქტიკაში იმპლემენტაციის პროცესში. არასრულწლოვნების მართლმსაჯულების შესახებ მოდელური კანონისა და ბავშვის უფლებათა კომიტეტის ზოგადი კომენტარის შესაბამისად, არასრულწლოვანთა მართლმსაჯულების კოდექსის თანახმად არასრულწლოვანთა მართლმსაჯულების პროცესს ახორციელებენ მხოლოდ არასრულწლოვანთა მართლმსაჯულებაში სპეციალიზებული პირები, რომელთაც უნდა ჰქონდეს გავლილი სპეციალური სწავლება კანონთან კონფლიქტში მყოფ არასრულწლოვანთან, ასევე არასრულწლოვან დაზარალებულსა და მოწმესთან ურთიერთობის მეთოდიკასა და სხვა დაკავშირებულ საკითხებში.

2015 წლის 20 იანვარს სისხლის სამართლის სისტემის რეფორმის უწყებათაშორისი საკოორდინაციოს საბჭოს რიგით მე-14 სხდომაზე მიღებული გადაწყვეტილებით შეიქმნა სამუშაო ჯგუფი, რომლის მიზანია კოორდინაცია გაუწიოს მართლმსაჯულების კოდექსის ამოქმედებასთან დაკავშირებით შესაბამისი უწყებების სასწავლო ცენტრების მიერ ამ უწყებების პროფესიონალთა სპეციალიზაციას არასრულწლოვანთა მართლმსაჯულების საკითხებზე. აღნიშნული სამუშაო ჯგუფის შემადგენლობაში შედიან სისხლის სამართლის სისტემის რეფორმაში ჩართული უწყებების სასწავლო ცენტრებისა და დონორი ორგანიზაციების წარმომადგენლები. სამუშაო ჯგუფის შექმნის მიზანია შესაბამისი უწყებების პროფესიონალთა გადამზადების პროცესი წარიმართოს სისტემურად, კოორდინირებულად და გონივრულად გაწერილ ვადებში. 2015 წელს არასრულწლოვანთა მართლმსაჯულებაში სპეციალიზებული პირების გადამზადების მიმართულებით მნიშვნელოვანი ნაბიჯები უკვე გადაიდგა, კერძოდ შემუშავდა ტრენინგ კურუკულუმი, მომზადდნენ ტრენერები და გადამზადების პროცესი პასუხისმგებელ უწყებათა შესაბამისმა წარმომადგენლებმა გაიარეს.

სამუშაო ჯგუფის ფარგლებში შესაბამისი უწყებების მიერ განისაზღვრა ექსპერტები, რომლებმაც გაიარეს ტრენერთა ტრენინგი (ToT), ხოლო გადამზადებული ექსპერტები/ტრენერების მიერ იქნა უზრუნველყოფილი უწყებების შიგნით პროფესიონალთა გადამზადება. ტრენერთა გადამზადების პროგრამის კონცეფცია შემუშავდა იუსტიციის სასწავლო ცენტრის მიერ და ტრენინგების პირველი ეტაპი 2015 წლის ივლისში იუსტიციის სასწავლო ცენტრის ფარგლებში ჩატარდა. ტრენერთა ტრენინგი 6 მოდულისგან შედგება:

* არასრულწლოვანთა მართლმსაჯულების კოდექსი;
* საერთაშორისო სტანდარტები და ნორმები;
* ანტისოციალური ქცევის ფსიქოლოგიური ასპექტები;
* ძალადობა ბავშვზე და მისი გავლენა ბავშვის განვითარებაზე;
* დაზარალებული და მოწმე ბავშვის დაკითხვა/გამოკითხვა (პროტოკოლი);
* ტრენერთა ტრენინგი, ტრენინგის ჩატარების მეთოდოლოგია.

მნიშნველოვანია, რომ პროფესიონალთა სპეციალიზაციის პოზიტიური პრაქტიკა შენარჩუნებულ იქნეს, გაფართოვდეს და მიიღოს სისტემატური და უწყვეტი ხასიათი, აგრეთვე მოიცვას არასრულწლოვნებთან მომუშავე ყველა საჭირო სუბიექტი.[[37]](#footnote-37) მნიშვნელოვანია არსებობდეს სპეცილიზაციის კანდიდატთა შერჩევის კრიტერიუმები, მათი სამოქმედო ინსტრუქციები და სამუშაო აღწერილობები ახლდებოდეს საჭიროების მიხედვით და მათ ქონდეთ უწყვეტი პროფესიული განვითარების შესაძლებლობა ტრენინგების, სასწავლო კურსების თუ სხვა საშუალებებით.

იმის გამო, რომ არასრულწლოვანთა მართლმსაჯულების კოდექსი წარმოადგენს ახალ ნორმატიულ აქტს, პრაქტიკაში ხშირია კოდექსის ნორმების სხვადასხვაგვარად განმარტების/გაგების შემთხვევები. არასრულწლოვანთა მართლმსაჯულების კოდექსით დადგენილი მაღალი სტანდარტები და კოდექსის ნორმების არაერთგვაროვანი გაგება წარმოშობს ამ პროცესში ჩართული სპეციალიზებული პროფესიონალების მუდმივი გადამზადების საჭიროებას. ,მნიშვნელოვანია სპეციალიზებული პირების გადამზადება სხვა სპეციფიკური მიმართულებებით: შეზღუდული შესაძლებლობების მქონე არასრულწლოვნებთან კომუნიკაციის სტანდარტებში, ძალადობის მსხვერპლებთან კომუნიკაციის სტანდარტებში. საჭიროა ასევე პროფესიონალთა კვალიფიკაციის ამაღლება საერთაშორისო სტანდარტებში.

გარდა ამისა, არასრულწლოვანთა საქმეებზე სპეციალიზაცია მნიშვნელოვანია არამხოლოდ სისხლის სამართლის და ადმინისტრაციულ სამართალდარღვევათა, არამედ სამოქალაქო და ადმინისტრაციული სამართალდარღვევათა სამართლის სფეროებში, რაც კანონმდებლიბით უნდა განისაზღვროს.

ცალკე უნდა გამოიყოს არასრულწლოვანთა მართლმსაჯულების სისტემაში **სოციალური მუშაკის** როლის გაძლიერების და ამ სფეროში რესურსების გაზრდის აუცილებლობა, რაც გადამწყვეტია არასრულწლოვანთა საჭიროებების შეფასების პროცესში. მნიშვნელოვანია ასევე პროფესიონალთა კვალიფიკაციის საკითხი **პრევენციული პროგრამების** დაგეგმვისა და განხორციელების დროს. განსაკუთრებულ ყურადღებას საჭიროებს სასჯელაღსრულების დაწესებულებებში მომუშავე პროფესიონალების, მათ შორის მასწავლებლების სათანადო მომზადება/გადამზადება.

მიზანშეწონილია სპეციალური თემატური ტრენინგი **დაზარალებულ და მოწმე** ბავშვებთან მუშაობაში არასრუწლოვანთა შორის დანაშაულის რისკების შემცირებისა და განმეორებითი დანაშაულის ჩადენის პრევენციის მიზნით, მნიშვნელოვანია ბავშვთა დაცვის **მიმართვიანობის** **(რეფერირების)** პროცედურებში ჩართულ პერსონალთა სათანადო მომზადება და ამ გზით რეფერირებისას ერთიანი მიდგომის ჩამოყალიბებას. ასევე აუცილებელია პასუხისმგებელმა უწყებებმა (განსაკუთრებით, საქართველოს შინაგან საქმეთა, საქართველოს განათლებისა და მეცნიერების,საქართველოს შრომის, ჯანმრთელობისა და სოციალური დაცვის სამინისტროებმა) ერთობლივი ძალისხმევით **დამატებით განავითარონ, გაავრცელონ და აამაღლონ ცნობიერება** საკუთარი პერსონალისათვის კონკრეტულ შიდა პროცედურებთან დაკავშირებით, რათა მოხდეს საგანმანათლებლო და სოციალური სფეროს პროფესიონალებს შორის თანამშრომლობის ხელშეწყობა და გაძლიერება.

**სოციალური მომსახურების სააგენტოს** თანამშრომლების უფლებამოსილების განსაზღვრა და კვალიფიკაციის ამაღლება განსაკუთრებით მნიშვნელოვანია სამოქალაქო პროცესის მიმდინარეობისას ბავშვთა მიმართ მეგობრული გარემოს შექმნის თვალსაზრისით.

არასრულწლოვანთა კოდექსის ამოქმედებამ გაზარდა არასრულწლოვანთა მართლმსაჯულების პროცესში ჩართულ პირთა რაოდენობა, რომლებსაც სჭირდებათ ერთმანეთთან კოორდინირებულად მუშაობის უნარები და პრაქტიკა. ერთგვაროვანი პრაქტიკის ჩამოყალიბების მიზნით, ყურადღება უნდა დაეთმოს პროფესიონალთა შორის **საკოორდინაციო მექანიზმის** **განვითარებასა და თანამშრომლობის** გაძლიერებას ცენტრალურ და ადგილობრივ დონეზე.[[38]](#footnote-38) აგრეთვე ერთგვაროვანი პრაქტიკის დამკვირდების და კოდექსის წარმატებით იმპლემენტაციისათვის მნიშვნელოვანია, პერიოდულად მიმდინარეობდეს ადგილობრივ დონეზე არსებული გამოწვევებისა და სირთულეების იდენტიფიცირება, პრაქტიკოს პროფესიონალთა მიერ წამოჭრილი საკითხების განხილვა და შესაბამისი რეკომენდაციების მომზადება.

არასრულწლოვანთა მართლმსაჯულების სფეროში ჩართულ პირებს შორის კოორდინაციის ამაღლებისა და მათ შორის ინფორმაციის გაცვლის მყარი მექანიზმის შექმნის მიზნით, ასევე განრიდებისა და მედიაციის პროგრამის სრულყოფისათვის, რეგიონულ დონეზე შეიქმნება სამუშაო ჯგუფები, რომლებიც დაკომპლექტდება არასრულწლოვანთა მართლმსაჯულების სფეროში ჩართული პროფესიონალებისგან (მოსამართლე, პროკურორი, გამომძიებელი, ადვოკატი, სოციალური მუშაკი, მეურვეობისა და მზრუნველობის ორგანოს წარმომადგენელი, მედიატორი, ბავშვთა უფლებების დაცვაზე მომუშავე ორგანიზაციების წარმომადგენელი) და მათი მონაწილეობით წელიწადში მინიმუმ ერთხელ გაიმართება სამუშაო შეხვედრები. ამგვარი შეხვედრების მიზანი იქნება პროფესიონალებს შორის ინფორმაციის გაცვლა, ერთგვაროვანი პრაქტიკის ჩამოყალიბება და ადგილობრივ დონეზე არსებული პრობლემების დროული გადაჭრა“.

**9.9. მართლმსაჯულების სიტემაში ბავშვებთან დაკავშირებული მონაცემთა შეგროვების და ანალიზის სისტემის განვითარება**

არასრულწლოვანთა მართლმსაჯულების სისტემის პოლიტიკის შემუშავება უნდა ეფუძნებოდეს მტკიცებულებებს, კვლევასა და ანალიზს. ინფორმირებული გადაწყვეტილებების მისაღებად განმსაზღვრელია გამართული სტატისტიკური/საინფორმაციო სისტემების არსებობა და პერიოდულად სოციოლოგიური კვლევების ჩატარება. საჭიროა უწყებათაშორისი თანამშრომლობის გაძლიერება და სისხლის, ადმინისტრაციული თუ სამოქალაქო სამართალწარმოების პროცესის მონაწილე არასრულწლოვნებთან დაკავშირებული მონაცემთა შეგროვებისა და ანალიზის სისტემის გაუმჯობესების და ერთიანი მეთოდოლოგიის ჩამოყალიბების მიზნით.[[39]](#footnote-39)

2010 წლიდან მნიშნველოვანი ნაბიჯები გადაიდგა სისხლის სამართლის სტატისტიკის განვითარების კუთხით, კერძოდ, 2010 წელს გაფორმდა სისხლის სამართლის სტატისტიკის ერთიანი ანგარიშის გამოცემის შესახებ უწყებათაშორისი თანამშრომლობის მემორანდუმი. გარდა ამისა, 2011 წლიდან საქართველოს მთავარმა პროკურატურამ შეიმუშავა ახალი მეთოდოლოგია არასრულწლოვანთა საქმეებისთვის. 2016 წელს არასრულწლოვანთა მართლმსაჯულების რეფორმის სამუშაო ჯგუფის ფარგლებში შეიქმა ქვეჯგუფი, რომელიც მუშაობს მონაცემთა შეგროვებისა და ანალიზის სისტემის კონცეფციის შემუშავებაზე.

თუმცა, საინფორმაციო სისტემა კვლავ საჭიროებს დახვეწასა და გამდიდრებას. მნიშვნელოვანია კოორდინირებული და ურთიერთშეთანხმებული მუშაობა სტატისტიკური სისტემის კიდევ უფრო დახვეწისა და გამრავალფეროვნების მიზნით, დამატებითი ცვლადებისა და ინდიკატორების განსაზღვრა და სისტემაში ინტეგრირება. მნიშვნელოვანია აგრეთვე სასჯელაღსრულების დაწესებულებაში ელექტრონული პროგრამის და სტატისტიკურ მოდულში არასრულწლოვნების კომპონენტის განვითარება.

საბოლოო ჯამში უნდა გაერთიანდეს სხვადასხვა სექტორის საინფორმაციო სისტემები, რათა უზრუნველყოფილი იყოს კანონთან კონფლიქტში მყოფ არასრულწლოვნებზე ამომწურავი მონაცემების არსებობა. მონაცემთა შეგროვება არასრულწლოვანთა უფლებების, მათ შორის კონფიდენციალურობის დაცვის ვალდებულების გათვალისწინებით უნდა ხორციელდებოდეს. ასევე, ყურადღება უნდა დაეთმოს სპეციალისტების შესაძლებლობებისა და ცოდნის განმტკიცებას ინფორმაციის შეგროვებისა და ანალიზის, ამომწურავი მონაცემების შეგროვების სისტემის ადმინისტრირების საკითხში.

სხვადასხვა უწყებებში გროვდება სტატისტიკური მონაცემები არასრულწლოვანი მოწმის, არასრულწლოვანი დაზარალებულისა და კანონთან კონფლიქტში მყოფი არასრულწლოვნების შესახებ, თუმცა, ამ მიმართულებით საჭიროა დამატებითი ნაბიჯების გადადგმა. არ არსებობს დოკუმენტი, რომელშიც გაწერილი იქნება არასრულწლოვან პირებზე შესაგროვებელი მონაცემები, მათი შეგროვების მეთოდოლოგია, გამოქვეყნების პერიოდულობა და წესი. ასევე, რიგ შემთხვევებში ერთი და იმავე მონაცემების შეგროვება ხდება სხვადასხვა სტრუქტურული ერთეულის მიერ. მაგალითად, განრიდებული არასრულწლოვნების შესახებ მონაცემებს აგროვებს ორი უწყება. გარდა ამისა, არსებობს მონაცემები, რომლებიც არ იწარმოება არც ერთი უწყების მიერ (მაგ.: მონაცემები 14 წლამდე ასაკის იმ ბავშვების შესახებ, რომლებმაც ჩაიდინეს საქართველოს სისხლის სამართლის კოდექსით გათვალისწინებული ქმედება). უნდა შემუშავდეს დოკუმენტი, რომელშიც გაწერილი იქნება არასრულწლოვან პირებზე შესაგროვებელი მონაცემები, მათი შეგროვების მეთოდოლოგია, გამოქვეყნების პერიოდულობა და წესი.

**9.10. საზოგადოებრივი ცნობიერების ამაღლება და განათლება**

საზოგადოებრივი ცნობიერების ამაღლება არასრულწლოვანთა დანაშაულის პრევენციისა და ეფექტიანი რეფორმის განხორციელების ერთ-ერთი წინაპირობაა. სწორად დაგეგმილი ცნობიერების ამაღლების კამპანია უნდა ეფუძნებოდეს საზოგადოების დამოკიდებულებების და განწყობების კვლევას.[[40]](#footnote-40) განსაკუთრებით მნიშვნელოვანია ამ სფეროში განხორციელებული და დაგეგმილი რეფორმების სწორი კომუნიკაცია საზოგადოებასთან და კონკრეტულად ბავშვებთან, მათ შორის ახალ არასრულწლოვანთა მართლმსაჯულების კოდექსის რეგულაციებისა და გარანტიების შესახებ ცნობიერების ამაღლება, იმ მიზნით, რომ ახალი პოლიტიკა სწორად იყოს აღქმული და ახალი პოლიტიკის შესაძლო არასწორმა ინტერპრეტაციამ არ წაახალისოს დანაშაული და სამართალდარღვევა და არ შეასუსტოს საზოგადოების წინაშე არასრულწლოვანთა პასუხისმგებლობის განცდა.

ცნობიერების ამაღლების მიზნით, საჭიროა მუშაობა სხვადასხვა სამიზნე ჯგუფებთან, მათ შორის არასრულწლოვნებთან, მათ მშობლებთან და მას-მედიის წარმომადგენლებთან. აქტივობებს შორის შეიძლება იყოს სემინარებისა და თემატური შეხვედრების გამართვა, სატელევიზიო გადაცემების უზრუნველყოფა, საინფორმაციო მასალის გავრცელება და სხვ.

მნიშვნელოვანია, არასრულწლოვანთა მართლმსაჯულების შესახებ საუნივერსიტეტო მოდულის შემუშავება და დანერგვა, რაც თავის მხრივ, ხელს შეუწყობს პროფესიონალი კადრების მომზადებას.

**9.11. ბავშვზე ორიენტირებული გარემოს შექმნა**

მართლმსაჯულების სისტემაში ბავშვისთვის სპეციალურად ადაპტირებული გარემოს შექმნა საერთაშორისო სტანდარტების კიდევ ერთი მოთხოვნაა.[[41]](#footnote-41) ბავშვზე ორიენტირებული გარემოს არსებობა მნიშვნელოვანია მთელი სისტემის მასშტაბით, მათ შორის დაკითხვის ოთახებსა და სასამართლო დარბაზებში. ამგვარი გარემოს შექმნა არ არის დაკავშირებულ დიდ რესურსთან და შესაძლებელია გადაწყდეს არსებული ინფრასტრუქტურის ადაპტირების გზით. ეს მიმართულება გულისხმობს არა მხოლოდ ფიზიკურ გაემოს, არამედ შესაბამისი სერვისების, პროცედურების(მაგ. დაკითხვისა და კომუნიკაციის წესები, ფორმა, საშუალება და სხვა) და მოპყრობის (მაგ. სპეციალისტთა ქცევის სტანდარტები, ეთიკის ნორმები და სხვა) არსებობასაც.

დღეისათვის არასრულწლოვანთა მართლმსაჯულების მთავარ პრიორიტეტს წარმოადგენს არასრულწლოვნის საუკეთესო ინტერესის გათვალისწინება და ბავშვის ინტერესებსა და კეთილდღეობაზე მორგებული სისტემის შემქნა, რაშიც დიდი როლი უჭირავს ბავშვზე ორიენტირებულ გარემოს. აქედან გამომდინარე, საქართველოს მთავრობა, საერთაშორისო ორგანიზაციების მხარდაჭერით აუცილებლად მიიჩნევს მართლმსაჯულებაში ბავშვზე ორიენტირებული გარემოს შექმნაზე მუშაობის დაწყებას, რაც პირველ ეტაპზე მოიაზრებს საერთო კონცეფციის შემუშავებას და შემდეგ ეტაპზე შესაბამის უწყებებში ბავშვზე მორგებული გარემოს შემქნას. აღნიშნული შეეხება, როგორც სამართალდამცავ უწყებებში და სასამართლო სისტემაში შესაბამისი გარემოს არსებობას, ასევე სხვა უწყებებში, რომლებიც ჩართული არინ არასრულწლოვანთა მართლმსაჯულებაში და შემხებლობაში არიან მართლმსაჯულების სისტემაში მოხვედრილ ბავშვებთან.

# თავი 10. იურიდიული განათლების რეფორმის სტრატეგია

**10.1. იურიდიული განათლება და პროფესიული ტრენინგი**

იურიდიული განათლების რეფორმირებისას უნდა გავითვალისწინოთ შემდეგ გარემოებები:

* განათლება არის არა ეტაპი, არამედ უწყვეტი პროცესი;
* ერთის მხრივ სახელმწიფოს ინტერესი დაარეგულიროს იურიდიული პროფესია, ხოლო მეორეს მხრივ, აკადემიური თავისუფლებისა და საგანმანათლებლო დაწესებულების ავტონომიის პრინციპები უნდა იყოს დაბალანსებული;
* პროფესია და განათლება ურთიერთკავშირშია;
* იურიდიული განათლება არის იურისტის პროფესიული განვითარების (საქმიანობის) საფუძველი.

რეფორმის ძირითადი მიზნები და მიმართულებებია:

* იურიდიული განათლების ხელმისაწვდომობის უზრუნველყოფა;
* იურიდიული განათლების ორგანიზაცია;
* აკრედიტაციის სრული სისტემის შექმნა;
* პროფესიასა და განათლებას შორის მჭიდრო კავშირის დამყარება;
* იურისტის მოღვაწეობის მანძილზე პერიოდულად პროფესიული განვითარების ამაღლების შესაძლებლობის უზრუნველყოფა;

**10.2. იურიდიული განათლების ხელმისაწვდომობა**

უმაღლესი განათლების შესახებ კანონი განსაზღვრავს უმაღლეს საგანმანათლებლო დაწესებულებებში სტუდენტების მიღების წესსა და პირობებს. აღნიშნული სტანდარტები ვრცელდება იურიდიულ განათლებაზეც. იურიდიულ ფაკულტეტებსა და სასწავლებლებში მიღება წარმოებს კანონით დადგენილი ერთიანი ეროვნული გამოცდების ჩაბარების გზით. არსებული სისტემა გამჭვირვალე და ობიექტური გამოცდების ჩატარების გზით უზრუნველყოფს სტუდენტთათვის სახელმწიფო დაფინანსების მოპოვების თანაბარ შესაძლებლობას.

,,უმაღლესი განათლების შესახებ“ საქართველოს კანონში 2015 წლის 27 ნოემბერს შესული ცვლილებების შესაბამისად, სამართლისსამაგისტრო საგანმანათლებლო პროგრამაზე სავალდებულო მიღების წინაპირობად უმაღლესი განათლების სამართლის მიმართულების წინა საფეხურის (ბაკალავრიატის) შესაბამისი კვალიფიკაციის ფლობის აუცილებლობა განისაზღვრა.

**10.3. იურიდიული განათლების ორგანიზაცია**

იურიდიული განათლება მოიცავს ბაკალავრიატის, მაგისტრატურისა და დოქტორანტურის საფეხურებს. უმაღლესი განათლების შესახებ კანონით განისაზღვრა თითოეული საფეხურის წარმატებით დასრულებისათვის სავალდებულო კრედიტების რაოდენობა. მომავალში დამატებითი მოთხოვნების დეტალურად განისაზღვრა არის დაგეგმილი.

საქართველოს განათლებისა და მეცნიერების მინისტრის 2010 წლის 10 დეკემბრის №120/ნ ბრძანებით დამტკიცებული „ეროვნული საკვალიფიკაციო ჩარჩოს“ მე-3 დანართის მე-4 მუხლის მე-5 პუნქტის თანახმად, სამართლის საგანმანათლებლო პროგრამა ორიენტირებულია სტუდენტის მომზადებაზე შესაბამისი პროფესიისთვის. საგანმანათლებლო პროგრამის არანაკლებ 75% რეგულირებადი პროფესიისათვის აუცილებელი კომპეტენციების გამომუშავებას ეთმობა .

**10.4. თეორიული და პრაქტიკული განათლება**

იურიდიული განათლება უნდა მოიცავდეს, როგორც თეორიულ, ასევე პრაქტიკულ სწავლებას. ამის შედეგად სტუდენტს თეორიულ ცოდნასთან ერთად პროფესიული უნარ-ჩვევებიც განუვითარდება.

საგანმანათლებლო დაწესებულებების საგანმანათლებლო პროგრამების აკრედიტაციის სტანდარტების დაკმაყოფილების პირობებს, აკრედიტაციისა და აკრედიტაციის პირობების შესრულების მონიტორინგის პროცედურას საქართველოს განათლებისა და მეცნიერების სამინისტრო განსაზღვრავს. თეორიული განათლება უნდა ითვალისწინებდეს სახელმწიფოში მოქმედი სამართლის ძირითადი დარგების სწავლებას სასამართლოში საქმის წარმოების და ადმინისტრაციულ ორგანოებთან ურთიერთობის წესებს.

პრაქტიკული სწავლების მიღების შესაძლებლობა მჭიდრო კავშირშია, როგორც სახელმწიფო, ასევე კერძო იურიდიულ დაწესებულებებთან. იურიდიული განათლების რეფორმის ერთ-ერთი მთავარი მიზანია საგანმანათლებლო დაწესებულებებსა და პროფესიულ ორგანიზაციებს შორის თანამშრომლობისათვის ხელის შეწყობა, რაც გააძლიერებს კავშირს განათლებასა და პროფესიას შორის. თანამშრომლობის ხელშეწყობა პრაქტიკული განათლების კომპონენტის უზრუნველყოფის მიზნით გულისხმობს პრაქტიკული მეცადინეობისათვის სახელმწიფო დაფინანსების გამოყენების შესაძლებლობის ხელშეწყობას, როგორც სახელმწიფო, ასევე კერძო ავტორიზებულ დაწესებულებებში. პრაქტიკული განათლების მიღება შესაძლებელია განხორციელდეს ავტორიზებული საგანმანათლებლო დაწესებულებების იურიდიულ კლინიკებშიც.

**10.5. იურიდიული განათლება და სხვა საზოგადოებრივი მეცნიერებები**

იურიდიული განათლება საშუალებას უნდა აძლევდეს სტუდენტს შეიძინოს ცოდნა სხვა საზოგადოებრივი მეცნიერებების შესახებ. კონცეფცია ამის შესაძლებლობას ინტერდისციპლინარული სწავლების კურსების მეშვეობით ითვალისწინებს.

**10.6. სწავლების მეთოდიკა**

სწავლების მეთოდიკის შერჩევა განეკუთვნება იურიდიული სასწავლებლების თავისუფალ აკადემიურ სფეროს და შესაბამისად წარმოდგენილი კონცეფცია არ ადგენს ზუსტ მითითებებს ამ საკითხთან დაკავშირებით, თუმცა ითვალისწინებს სწავლებისას ინტერაქტიული მეთოდების დანერგვის აუცილებლობას.

**10.6.1. აკრედიტაციის სრული სისტემა**

*აკრედიტაციის ორგანო*

საგანმანათლებლო პროგრამების აკრედიტაციის პროცესის ადმინისტრირებას უზრუნველყოფს საქართველოს განათლებისა და მეცნიერების სამინისტროს სისტემაში შემავალი სსიპ - განათლების ხარისხის განვითარების ეროვნული ცენტრი . აღნიშნული ცენტრის საქმიანობის პრინციპები და მიზანი განისაზღვრება საქართველოს კანონმდებლობით.

საგანმანათლებლო პროგრამების აკრედიტაციის თაობაზე გადაწყვეტილების მისაღებად იქმნება საგანმანათლებლო პროგრამების აკრედიტაციის საბჭო, რომლის წევრებსაც სამინისტროს წარდგინებით ნიშნავს და ათავისუფლებს საქართველოს პრემიერ-მინისტრი. აკრედიტაციის საბჭოს უფლებამოსილება განისაზღვრება აკრედიტაციის საბჭოს დებულებით, რომლითაც გარანტირებულია მისი ფუნქციური დამოუკიდებლობა საგანმანათლებლო დაწესებულებებისა და სახელმწიფო ორგანოებისაგან. საგანმანათლებლო პროგრამების აკრედიტაციის თაობაზე გადაწყვეტილებას აკრედიტაციის ექსპერტთა ჯგუფის დასკვნის საფუძველზე იღებს საგანმანათლებლო პროგრამების აკრედიტაციის საბჭო, საქართველოს კანონმდებლობით დადგენილი წესით.

მნიშვნელოვანია არსებობდეს სამართლის პროგრამების ხარისხის უზრუნველყოფის ეფექტური მექანიზმი, რომელიც უზრუნველყოფის, როგორც პროგრამების განხორციელების პროცესის, ასევე, პროგრამით მიღწეული შედეგების შეფასებას.

*აკრედიტაცია*

სამართლის საგანმანათლებლო პროგრამების აკრედიტაციის ფარგლებში, ექსპერტთა ჯგუფი მოახდენს უმაღლესი საგანმანათლებლო დაწესებულების საგანმანათლებლო პროგრამების მიზნების, შინაარსის, სწავლების ორგანიზების, ხარისხისა განვითარების მექანიზმის და განათლების მისაღებად საჭირო ბაზის სტანდარტებთან შესაბამისობის შემოწმებას. სტანდარტები მოიცავს როგორც ზოგად ასევე, იურიდული განათლების დარგობრივ მახასიათებლებს. შემოწმება ჩატარდება ყოველ ხუთ წელიწადში ერთხელ.

2015-2019 წლებში იგეგმება შემდეგი აქტივობების განხორციელება, რომელიც მიმართული იქნება იურიდიული განათლების ხარისხის განვითარებაზე:

**10.6.2. აკრედიტაციის სტანდარტების გადახედვა და შინაარსობრივი დახვეწა**

მოქმედი აკრედიტაციის სტანდარტებისაგან განსხვავებით, ახალი აკრედიტაციის სტანდარტები შედარებით მაღალ მოთხოვნებს დაუწესებს უმაღლეს საგანმანათლებლო დაწესებულებებს საგანმანათლებლო პროგრამების, მატერიალური და ადამიანური რესურსების კომპონენტებში. განახლებული სტანდარტები ორიენტირებული იქნება საგანმანათლებლო პროგრამების ხარისხისა და პროგრამის მიერ მიღწეული შედეგების შეფასებაზე.

**10.6.3. აკრედიტაციის პროცედურის ცვლილება**

უმაღლესი საგანმანათლებლო დაწესებულებების და პროგრამების თვითშეფასების პროცესი გახდება კომპლექსური, რაც საგანმანათლებლო დაწესებულებას შესაძლებლობას მისცემს რეალურად შეაფასოს საკუთარი რესურსები. შეფასების პირველ ეტაპზე ექსპერტების მიერ მომზადდება წინასწარი ანგარიში დაწესებულებების მიერ წარმოდგენილი დოკუმენტაციის შესწავლის საფუძველზე. შემდგომ ეტაპზე განხორციელდება ექსპერტების ვიზიტი უმაღლეს საგანმანათლებლო დაწესებულებებში. ვიზიტის ფარგლებში ექსპერტები ადგილზე შეაფასებენ სასწავლო რესურსებს, გაესაუბრებიან წარმოდგენილ პროგრამაში ჩართულ ყველა მხარეს, რაც რეალური სურათის მკაფიოდ დანახვის საშუალებას მისცემს. მესამე ეტაპზე ექსპერტები ერთობლივად მოამზადებენ დასკვნას. საგანმანათლებლო პროგრამის აკრედიტაციის პროცედურას დაემატება ახალი ეტაპი - უკუკავშირი დასკვნაზე, რაც გულისხმობს მომზადებული დასკვნების დაწესებულებებისთვის გაცნობას, ფაქტობრივი ინფორმაციის გადამოწმებას და საჭიროების შემთხვევაში შესწორებას. განახლებული პროცედურა ორიენტირებული იქნება საგანმანათლებლო პროგრამების ხარისხისა და პროგრამით მიღწეული შედეგების შეფასებაზე.

**10.6.4. აკრედიტაციის ექსპერტთა შემადგენლობის გადახალისება**

შემუშავდება ექსპერტების შერჩევის, საქმიანობისა და ექსპერტთა კორპუსის წევრობის შეწყვეტის წესი. აღნიშნული დოკუმენტი დამატებით საკვალიფიკაციო მოთხოვნებს დაუწესებს ექსპერტებს და ორიენტირებული იქნება მათ პროფესიულ განვითარებაზე. ასევე, აკრედიტაციის პროცესის გაუმჯობესების, გამოცდილების გაზიარებისა და გამჭვირვალობის უზრუნველსაყოფად, ხარისხის უზრუნველყოფის პროცესში ქართველ კოლეგებთან ერთად ჩაერთვებიან უცხოელი ექსპერტებიც. აღნიშნული პროცესი ხელს შეუწყობს უმაღლესი განათლების ერთიან ევროპულ სივრცეში ინტეგრირებას.

**10.6.5. სამართლის საგანმანათლებლო პროგრამის დარგობრივი მახასიათებლის განახლება**

სამართლის სფეროში მიმდინარე სიახლეებისა და დასაქმების ბაზრის მოთხოვნების გათვალისწინებით გადაიხედება სამართლის საგანმანათლებლო პროგრამის დარგობრივი მახასიათებელი. დარგობრივი მახასიათებლის განახლების პროცესი წარიმართება დაინტერესებული მხარეების მონაწილეობით.

**10.7. იურიდიული განათლება და იურიდიული პროფესია**

იურიდიული პრაქტიკა შესაძლებელია ხორციელდებოდეს როგორც სახელმწიფო, ასევე კერძო ინსტიტუტებში და სასამართლოში წარმომადგენლობით. იურიდიული პრაქტიკის **უფლების მოსაპოვებლად სავალდებულო იქნება სასერთიფიკაციო გამოცდის ჩაბარება**.

სასერტიფიკაციო გამოცდა ერთიანი სტანდარტებით მიმდინარეობს. სასერთიფიკაციო გამოცდის გარეშე იურიდიული განათლების მქონე პირს უფლება ექნება იმუშაოს იურისტად სახელმწიფო თუ კერძო დაწესებულებებში, მონაწილეობა მიიღოს მედიაციაში, კონტრაქტების, იურიდიული დოკუმენტების მომზადებაში და ა.შ.

*სასამართლოში წარმომადგენლობის უფლების მოსაპოვებლად სავალდებულო იქნება:*

* უმაღლესი იურიდიული განათლება (ბაკალავრიატის ან მაგისტრის ხარისხი);
* სტაჟირების ერთწლიანი კურსი;
* სასერტიფიკაციო გამოცდის ჩაბარება.

*მოსამართლის თანამდებობის დასაკავებლად სავალდებულო იქნება:*

* უმაღლესი იურიდიული განათლება (ბაკალავრიატის ან მაგისტრის ხარისხი);
* სასერთიფიკაციო გამოცდის ჩაბარება;
* 5-წლიანი პროფესიული გამოცდილება;
* სავალდებულო სასწავლო კურის გავლა იუსტიციის უმაღლეს სკოლაში.

*ნოტარიუსის თანამდებობის დასაკავებლად სავალდებულო იქნება:*

* უმაღლესი იურიდიული განათლება (ბაკალავრიატის ან მაგისტრის ხარისხი);
* სტაჟირების ერთწლიანი კურსი ნოტარიატის სისტემაში;
* სასერტიფიკაციო გამოცდის ჩაბარება.

**10.8. სიცოცხლის მანძილზე განათლების შესაძლებლობები**

კარიერის მანძილზე იურიდიული პრაქტიკის უფლების შენარჩუნების მიზნით, სერთიფიკატის მფლობელი ვალდებულია პერიოდულად გაიაროს განგრძობადი პროფესიული დახელოვნების კურსი. განგრძობადი პროფესიული დახელოვნება გულისხმობს კრედიტების განსაზღვრული რაოდენობის დაგროვების მოთხოვნას. პროფესიული დახელოვნების კურსებს შესაძლოა ახორცილებენ იუსტიციის უმაღლესი სკოლა, აკრედიტებული უმაღლესი სასწავლო დაწესებულება, ასევე პროფესიული ორგანოები.

სახელმწიფო ვალდებულია უზრუნველყოს პროფესიული დახელოვნების კურსების ხელმისაწვდომობა სახელმწიფო სექტორში მოღვაწე სერტიფიკატის მქონე პირთათვის. ამ შემთხვევაში, კურსებში მონაწილეობასთან დაკავშირებულ ხარჯებს გაიღებს სახელმწიფო.

სერტიფიკატის მფლობელი ვალდებულია იქონიოს მის მიერ გავლილი განგრძობადი პროფესიული დახელოვნების კურსების ზუსტი ნუსხა, რომელიც შესაძლებელია შემოწმებულ იქნეს შესაბამისი პროფესიული ორგანოს მიერ.

# თავი 11. სახალხო დამცველის აპარატის სტრატეგია

**შესავალი**

საქართველოს სახალხო დამცველის ფუნქციას საქართველოს ტერიტორიისა და მისი იურისდიქციის ფარგლებში ადამიანის უფლებათა და თავისუფლებათა დაცვის ზედამხედველობა წარმოადგენს.

საქართველოს სახალხო დამცველის აპარატში მოიაზრება დამოუკიდებელი, მიუკერძოებელი და ყველასათვის ხელმისაწვდომი ორგანო, რომელიც უფლებამოსილია განახორციელოს მასზე დაკისრებული ფუნქციები კანონმდებლობით გათვალისწინებული სხვადასხვა მექანიზმების საშუალებით.

**11.1. საკანონმდებლო გარანტიები**

2010-2016 წლების განმავლობაში “საქართველოს სახალხო დამცველის შესახებ” საქართველოს ორგანულ კანონში შეტანილ იქნა მთელი რიგი ცვლილებები, რომელთა მიზანს წარმოადგენდა სახალხო დამცველის აპარატის როლისა და დამოუკიდებლობის ხარისხის გაძლიერება. თუმცა, კვლავ მნიშვნელოვანია რიგი საკანონმდებლო ცვლილებების გატარება სახალხო დამცველის მანდატის შემდგომი გაძლიერებისთვის. გამოწვევად რჩება, სახალხო დამცველის მანდატისა და მისი უფლებამოსილების შესახებ საზოგადოების ინფორმირებულობა. აუცილებელია ამ მიზნით შესაბამისი, ცნობიერების ამაღლების ღონისძიებების გატარება.

**11.2. საკანონმდებლო ორგანოსთან ურთიერთობა**

საკანონმდებლო სფეროში ადამიანის უფლებების საკითხებზე მიმდინარე პროცესების შესახებ საქართველოს სახალხო დამცველის აპარატს დროული ჩართულობის მიზნით აპარატში განისაზღვრა საპარლამენტო მდივნის პოზიცია, რომელიც უზრუნველყოფს საქართველოს პარლამენტსა და საქართველოს სახალხო დამცველს შორის ეფექტურ კომუნიკაციას, კანონშემოქმედებით პროცესში სახალხო დამცველის ჩართულობის მიზნით; ახორციელებს სახალხო დამცველის აპარატში შემოსული კანონის პროექტების პერიოდულ მიმოხილვასა და ანალიზს, ამზადებს სამართლებრივ დასკვნებს; ადამიანის უფლებებისა და თავისუფლებების მდგომარეობის გაუმჯობესებისა და სახალხო დამცველის რეკომენდაციების კანონმდებლობაში ასახვის მიზნით, სახალხო დამცველის აპარატის სხვადასხვა თემატურ დეპარტამენტებთან ერთად შეიმუშავებს საკანონმდებლო წინადადებებისა და ცვლილებების პროექტებს.

**11.3. საქართველოს სახალხო დამცველის აპარატის ეფექტური ფუნქციონირების უზრუნველყოფა**

**11.3.1. საქმეთა მართვის სისტემის გაუმჯობესება**

საქართველოს სახალხო დამცველის აპარატში დანერგილია საქმისწარმოების ელექტრონული სისტემა. აღნიშნული სისტემა ეფექტურად გამოიყენება აპარატის ყოველდღიურ საქმიანობაში. სახალხო დამცველის 2016 წლის 19 თებერვლის #82 ბრძანებით განისაზღვრა საქართველოს სახალხო დამცველის აპარატის საქმისწარმოების ერთიანი წესი, რომლის მიზანია საქმისწარმოებასა და დოკუმენტთბრუნვასთან დაკავშირებული ურთიერთობების მოწესრიგება.

2015 წლის ნოემბრიდან სახალხო დამცველის აპარატში ამუშავდა ცხელი ხაზი სატელეფონო ნომრით – 1481. ცხელი ხაზი ოცდაოთხსაათიან რეჟიმში, დასვენების და უქმე დღეების ჩათვლით, მოქალაქეებისგან იღებს ინფორმაციას სახელმწიფო (საჯარო) დაწესებულებების მხრიდან ადამიანის უფლებათა და თავისუფლებათა სავარაუდო დარღვევებზე. ამ ეტაპზე არსებული ადამიანური და ფინანსური რესურსების გათვალისწინებით, ცხელ ხაზზე შემოსული შეტყობინებების საფუძველზე დასვენებისა და უქმე დღეებში მობილური ჯგუფი რეაგირებას ახდენს მხოლოდ თბილისის მასშტაბით.

**11.3.2. საქართველოს სახალხო დამცველის თანამშრომელთა პროფესიული განვითარება**

ადამიანის უფლებათა დაცვის ხარისხის გაუმჯობესების მიზნით მნიშვნელოვანია სახალხო დამცველის აპარატის თანამშრომელთა პროფესიული მომზადება-გადამზადება. მნიშვნელოვანია სხვადასხვა საერთაშორისო კონფერენციებსა თუ სემინარებში თანამშრომელთა მონაწილეობის უზრუნველყოფა, რაც მათ საშუალებას მისცემს გაეცნონ სხვა ქვეყნებში არსებულ პრობლემებსა და მიღწევებს, მიიღონ ინფორმაცია ადამიანის უფლებების სფეროში არსებულ გამოწვევებზე და მათი გადაჭრის საუკეთესო გზებზე.

2016 წლის განმავლობაში სახალხო დამცველის აპარატის თანამშრომელთა 85 პროცენტზე მეტი გადამზადდა, რის შედეგადაც აპარატის თანამშრომელთა უნარ–ჩვევები ყოველდღიურად განსახილველ სხვადასხვა შინაარსობრივ საკითხებთან დაკავშირებით გაუმჯობესდა.

**11.3.3. რეგიონული ოფისები/ადგილობრივი წარმომადგენლები**

ადამიანის უფლებების დარღვევის ფაქტებზე მყისიერი რეაგირების მექანიზმის შექმნის მიზნით აუცილებელია რეგიონული ოფისების ან ადგილობრივი წარმომადგენლების რაოდენობის გაზრდა საქართველოს მასშტაბით. აღნიშნული ასევე მოიცავს თანამშრომელთა რაოდენობის გაზრდას მოქმედ რეგიონულ ოფისებში (საქართველოს სახალხო დამცველის რეგიონული ოფისები ფუნქციონირებენ შემდეგ ქალაქებში: ქ. ქუთაისი, ქ. ზუგდიდი, ქ. ბათუმი, ქ. მარნეული, ქ. ახალქალაქი, ქ. გორი, ქ. თელავი, ქ. ოზურგეთი), რაც ასევე განპირობებულია 2013 წლიდან მოქალაქეთა მომართვიანობის მნიშვნელოვანი მატებით. დეცენტრალიზაციის პრინციპით საქართველოს სახალხო დამცველის აპარატში რეგიონებიდან შემოსული განცხადებებისა და საჩივრების განხილვისა და რეგიონული ოფისების საქმიანობის ეფექტური კოორდინირებისთვის შეიქმნა საქართველოს სახალხო დამცველის აპარატის რეგიონული დეპარტამენტი.

8 რეგიონულ ოფისში საქართველოს სახალხო დამცველის აპარატის საშტატო ნუსხით გათვალისწინებულ თანამდებობაზე დასაქმებულია 21 თანამშრომელი. ხოლო, იმ რეგიონებში, სადაც სახალხო დამცველის ოფისი არ ფუნქციონირებს, სხვადასხვა დონორი ორგანიზაციის მიერ დაფინანსებული პროექტის ფარგლებში 2016 წელს საქმიანობდა 9 საკონტაქტო პირი. გარდა რეგიონალური ოფისებისა სახალხო დამცველს რეგიონების მიხედვით საკონტაქტო პირები ჰყავს:

1. რაჭა–ლეჩხუმში, ქვემო სვანეთში;
2. სამეგრელო-ზემო სვანეთში;
3. ახალციხეში, ადიგენში, ბორჯომში;
4. ლაგოდეხში, სიღნაღში, დედოფლისწყაროში;
5. გურიაში;
6. ფოთში.

**11.4. პრევენციის ეროვნული მექანიზმის ეფექტური ფუნქციონირება**

საქართველოს სახალხო დამცველის აპარატისთვის ერთ-ერთ პრიორიტეტად რჩება წამებისა და სხვა სასტიკი, არაადამიანური ან დამამცირებელი მოპყრობის ან სასჯელის წინააღმდეგ გაეროს კონვენციის ფაკულტატიური ოქმით გათვალისწინებული პრევენციის ეროვნული მექანიზმის ეფექტური ფუნქციონირების უზრუნველყოფა. 2014 წლის დეკემბერში სახალხო დამცველთან შეიქმნა საკონსულტაციო საბჭო, რომლის მიზანი პრევენციის ეროვნული მექანიზმის საქმიანობის ეფექტურობის გაზრდა და საზოგადოების/პროფესიული წრეებისათვის მისი საქმიანობის მაქსიმალური გამჭვირვალობის უზრუნველყოფაა.

პრევენციის ეროვნული მექანიზმის მუშაობაში აქტიურად მონაწილეობენ დამოუკიდებელი ექსპერტები, რომელთა შორის არიან იურისტები, ექიმები, ფსიქოლოგები, ფსიქიატრები, შშმ პირთა, არასრულწლოვანთა, ჯანდაცვის საკითხთა ექსპერტები, სოციალური მუშაკები და ექსპერტები დისკრიმინაციის საკითხებში.

პრევენციის ეროვნული მექანიზმის ძირითად ფუნქციას დახურული ტიპის ინსტიტუციებში მონიტორინგის განხორციელება და შესაბამისი ანგარიშების მომზადება წარმოადგენს. პრევენციის ეროვნული მექანიზმი ამზადებს და გამოსცემს ყოველწლიურ ანგარიშს, რომელიც იგზავნება გაეროს წამების პრევენციის ქვეკომიტეტში და ქვეყნდება საჯაროდ. ასევე, მზადდება და ქვეყნდება დახურული დაწესებულებების მონიტორინგის შემდგომი ანგარიშები, მათ შორის საქართველოს სახალხო დამცველის ოფიციალურ ვებ-გვერდზე.

პრევენციის ეროვნული მექანიზმის გაძლიერების მიზნით, სახალხო დამცველის აპარატის მიერ მომზადებული იქნა საკანონმდებლო ცვლილებათა პაკეტი, რომელიც წარედგინა საქართველოს პარლამენტს და ამჟამად შესაბამის უწყებებთან ერთად განხილვის რეჟიმშია.

**11.5. სისხლის სამართლის მართლმსაჯულების დეპარტამენტის ეფექტური ფუნქციონირება**

სისხლის სამართლის მართლმსაჯულების დეპარტამენტი 2015 წლის 15 იანვარს ჩამოყალიბდა. მის ძირითად ფუნქციას საქართველოს სახალხო დამცველის აპარატში დახურული ინსტიტუციებიდან ან/და სისხლის სამართლის მიმართულებით შემოსული ადამიანის უფლებებისა და ძირითადი თავისუფლებების დარღვევასთან დაკავშირებული ინდივიდუალური განცხადება/საჩივრების შესწავლა, შესაბამისი რეკომენდაციებისა და წინადადებების მომზადება, ასევე ინდივიდუალური განაცხადება/საჩივრების საფუძველზე, სასჯელაღსრულების დაწესებულებებში ბრალდებულების/მსჯავრდებულების მონახულება წარმოადგენს. დეპარტამენტი ასევე ახორციელებს სისხლის სამართლის საქმეებზე სასამართლო განხილვის პროცესში საქართველოს კანონმდებლობით მინიჭებული უფლებებისა დარღვევის ფაქტების შესწავლას.

**11.6. სამოქალაქო, პოლიტიკური, ეკონომიკური, სოციალური და კულტურული უფლებების დაცვის დეპარტამენტის ეფექტური ფუნქციონირება**

სამოქალაქო, პოლიტიკური, ეკონომიკური, სოციალური და კულტურული უფლებების დაცვის დეპარტამენტი სახალხო დამცველის აპარატში 2015 წლის 15 იანვარს ჩამოყალიბდა. დეპარტამენტის ძირითადი საქმიანობა ინდივიდუალური განცხადებებისა და საჩივრების შესწავლას მოიცავს, ასევე, სისტემური დარღვევის გამოვლენის შემთხვევაში სპეციალური ანგარიშების მომზადებას.

**11.7. თანასწორობის დეპარტამენტის ეფექტური ფუნქციონირება**

„დისკრიმინაციის ყველა ფორმის აღმოფხვრის შესახებ“ საქართველოს კანონის მე-6 (1) მუხლის თანახმად, დისკრიმინაციის აღმოფხვრისა და თანასწორობის უზრუნველყოფაზე ზედამხედველობას საქართველოს სახალხო დამცველი ახორციელებს. 2014 წლის 22 აგვისტოს საქართველოს სახალხო დამცველის აპარატში შეიქმნა თანასწორობის დეპარტამენტი, რომელიც ხელს უწყობს საქართველოს სახალხო დამცველს "დისკრიმინაციის ყველა ფორმის აღმოფხვრის შესახებ" საქართველოს კანონით განსაზღვრული უფლებამოსილების განხორციელებაში. ანტიდისკრიმინაციული კანონმდებლობის ეფექტური იმპლემენტაციისათვის, სახალხო დამცველის აპარატის მიერ შემუშავებული იქნა საკანონმდებლო ცვლილებათა პაკეტი, რომელიც წარედგინა საქართველოს პარლამენტს და განხილვის ეტაპზეა. სახალხო დამცველის აპარატის თანასწორობის დეპარტამენტი დისკრიმინაციის ფაქტების გამოვლენის, შესწავლისა და ამ საკითხებზე საზოგადოების ცნობიერების ამაღლებაზე მუშაობასთან ერთად, აქტიურად აგრძელებს მუშაობას ქვეყანაში ეფექტური ანტიდისკრიმინაციული მექანიზმის შექმნისათვის.

თანასწორობის დეპარტამენტი კანონის შესაბამისად ყოველწლიურად ამზადებს და აქვეყნებს ანგარიშს. დეპარტამენტი აქტიურად თანამშრომლობს არასამთავრობო ორგანიზაციებთან, რომლებიც მუშაობენ თანასწორობის საკითხებზე.

**11.8. შეზღუდული შესაძლებლობის მქონე პირთა უფლებათა დაცვის დეპარტამენტის ეფექტური ფუნქციონირება**

2014 წელს საქართველომ მოახდინა შეზღუდული შესაძლებლობის მქონე პირთა უფლებათა შესახებ გაეროს 2006 წლის კონვენციის რატიფიკაცია. საქართველოს სახალხო დამცველი შეზღუდული შესაძლებლობის მქონე პირთა უფლებათა შესახებ გაეროს 2006 წლის კონვენციის შესრულების მონიტორინგის განმახორციელებელ ორგანოდ დასახელდა. შესაბამისად, საქართველოში მცხოვრები შეზღუდული შესაძლებლობის მქონე პირთა ცხოვრების ხარისხის ამაღლებისა და თანასწორუფლებიანი, ინკლუზიური სამოქალაქო საზოგადოების ჩამოყალიბების ხელშეწყობის მიზნით საქართველოს სახალხო დამცველის აპარატში შეიქმნა შშმ პირთა უფლებების დაცვის დეპარტამენტი.

შშმ პირთა უფლებების შესახებ გაეროს კონვენციის განხორციელების მონიტორინგის პროცესის განხორციელების მიზნით, კონვენციის მოთხოვნათა შესაბამისად, 2015 წელს სახალხო დამცველის აპარატში შეიქმნა საკონსულტაციო საბჭო, რომელიც აპარატისა და შშმ პირთა ორგანიზაციების წარმომადგენლებისგან შედგება; გარდა ამისა, მოწვეულ ექსპერტები (მონიტორინგის გუნდი), უშუალოდ განახორციელებენ მონიტორინგს.

**11.9. საქართველოს სახალხო დამცველის აპარატის გენდერული თანასწორობის დეპარტამენტის ეფექტური ფუნქციონირება**

გენდერული თანასწორობის კუთხით ადამიანის უფლებათა და თავისუფლებათა დაცვის ზედამხედველობა, საქართველოს სახალხო დამცველის რეგულარულ უფლებადაცვით საქმიანობაში გენდერული თანასწორობის საკითხების ინტეგრირების ხელშეწყობა და საზოგადოებრივი ცნობიერების ამაღლება საქართველოში გენდერული თანასწორობის გაძლიერების მიზნით საქართველოს სახალხო დამცველის პრიორიტეტს წარმოადგენს. აღნიშნული საქმიანობის ეფექტური განხორციელებისთვის, 2013 წლის 15 მაისს, საქართველოს სახალხო დამცველის აპარატის შემადგენლობაში გენდერული თანასწორობის დეპარტამენტი ჩამოყალიბდა.

**11.10. ანალიტიკური დეპარტამენტის ეფექტური ფუნქციონირება**

საქართველოს სახალხო დამცველის აპარატის ეფექტური ფუნქციონირების ხელშეწყობის მიზნით აუცილებელია სახალხო დამცველის აპარატში მონაცემთა შეგროვება-სისტემატიზაცია, სასამართლო გადაწყვეტილებების ანალიზი (ეროვნული და საერთაშორისო) აპარატის წარმოებაში არსებულ საქმეებზე (განცხადებებზე) ერთგვაროვანი პრაქტიკის ჩამოსაყალიბებლად, ასევე სახალხო დამცველის აპარატის მიერ გაცემული რეკომენდაციების, წინადადებების, შუამდგომლობების ელექტრონული მონაცემთა ბაზის შემუშავება და მათი შესრულების ანალიზი. აღნიშნული ფუნქციების განხორციელების მიზნით, 2014 წლის 1 აპრილიდან საქართველოს სახალხო დამცველის აპარატში ანალიტიკური დეპარტამენტი შეიქმნა.

**11.11. თავდაცვის სფეროში ადამიანის უფლებათა დაცვის დეპარტამენტის ეფექტური ფუნქციონირება**

2014 წლის 9 დეკემბერს საქართველოს სახალხო დამცველის აპარატში შეიქმნა თავდაცვის სფეროში ადამიანის უფლებათა დაცვის დეპარტამენტი. დეპარტამენტის ძირითად მიზანს თავდაცვის სფეროში ადამიანის უფლებათა და თავისუფლებათა დაცვაზე ზედამხედველობის განხორციელების მიზნით საქართველოს სახალხო დამცველის საქმიანობის ხელშეწყობა წარმოადგენს. დეპარტამენტის ვალდებულებაა სამხედრო მოსამსახურეთა, წვევამდელთა, სამხედრო სარეზერვო მოსამსახურეთა და ომისა და სამხედრო ძალების ვეტერანთა უფლებების დაცვაზე ზედამხედველობის განხორციელების მიზნით საქართველოს სახალხო დამცველის ხელშეწყობა; ასევე, სახალხო დამცველის აპარატში შემოსული თავდაცვის სფეროში არსებულ ადამიანის უფლებათა დარღვევასთან დაკავშირებული განცხადება/საჩივრების შესწავლა და შესაბამისი დასკვნების/რეკომენდაციების/წინადადებების პროექტების მომზადება; თავდაცვის სამინისტროს სისტემაში შემავალ დაწესებულებებში მონიტორინგის განხორციელება ადამიანის უფლებათა და თავისუფლებათა დაცვის ზედამხედველობის მიზნით; თავდაცვის სფეროში ადამიანის უფლებათა და თავისუფლებათა დაცვისათვის საგანმანათლებლო საქმიანობის კუთხით ღონისძიებების დაგეგმვა და განხორციელება; მის კომპეტენციაში შემავალი სფეროების მიხედვით კანონმდებლობის და კანონპროექტების ანალიზი და შესაბამისი რეკომენდაციების/წინადადებების პროექტების მომზადება.

**11.12. ბავშვის უფლებების დაცვის ცენტრის ეფექტური ფუნქციონირება**

საქართველოს კონსტიტუციითა და საერთაშორისო ხელშეკრულებებით აღიარებული ბავშვთა უფლებების დაცვის უზრუნველყოფა, ბავშვთა უფლებებისა და თავისუფლებების განხორციელების ხელშეწყობა და მათი პოპულარიზაცია საქართველოს სახალხო დამცველის ერთ-ერთ პრიორიტეტს წარმოადგენს.

სახალხო დამცველის აპარატის ბავშვის უფლებების დაცვის ცენტრმა 2016 წელს განახორციელა მინდობით აღზრდისა და რეინტეგრაციის ქვეპროგრამების მონიტორინგი საქართველოს 21 რაიონში, მეურვეობა–მზრუნველობის საბჭოს სხდომების მონიტორინგი 10 რეგიონის სოციალური მომსახურების სამხარეო ცენტრებში, 11 მცირე საოჯახო ტიპის სახლში და ასევე, 21 ვიზიტი პენიტენციურ დაწესებულებებში. განხორციელებული მონიტორინგის შედეგად ცენტრმა მოამზადა და გამოაქვეყნა სპეციალური ანგარიშები.

2016 წელს გაფორმებული მემორანდუმის სამოქმედო გეგმის შესაბამისად სახალხო დამცველის აპარატში შეიქმნა ბავშვის უფლებების დაცვისა და მონიტორინგის საკონსულტაციო საბჭო, რომელიც ბავშვის უფლებების დაცვის ცენტრს ხელს უწყობს ბავშვის საყოველთაოდ აღიარებული უფლებებისა და თავისუფლებების დაცვის უზრუნველყოფაზე ზედამხედველობის, ბავშვთა საკეთილდღეოდ კანონებსა და პროცედურულ საკითხებში ცვლილებების სტიმულირებისა და ბავშვის უფლებების მიმართ საზოგადოებრივი ცნობიერების ამაღლების კუთხით.

ბავშვის უფლებების დაცვისა და მონიტორინგის საკონსულტაციო საბჭო დაკომპლექტებულია სახალხო დამცველის აპარატის, ადგილობრივი არასამთავრობო ან/და საერთაშორისო ორგანიზაციებისა და სამოქალაქო საზოგადოების წარმომადგენლებისგან.

**11.13. საერთაშორისო ურთიერთობებისა და კომუნიკაციების დეპარტამენტის ეფექტური ფუნქციონირება**

საერთაშორისო ურთიერთობებისა და კომუნიკაციების დეპარტამენტის მიზანია სახალხო დამცველის/სახალხო დამცველის აპარატის ურთიერთობის გაღრმავება ადამიანის უფლებათა დაცვის საერთაშორისო, ადგილობრივ ორგანიზაციებთან, უცხოურ ინსტიტუტებთან და დიპლომატიურ წარმომადგენლობებთან; საზოგადოებასთან და მედიის საშუალებებთან საქართველოს სახალხო დამცველის აპარატის ეფექტური ურთიერთობის უზრუნველყოფა; საქართველოს სახალხო დამცველის აპარატის და მოქალაქეთა საინფორმაციო-საგანმანათლებლო ბაზით უზრუნველყოფა;

2015 წლის 25 მარტს საქართველოს სახალხო დამცველის აპარატში შეიქმნა საერთაშორისო ურთიერთობებისა და კომუნიკაციების დეპარტამენტი.

**11.14. ტოლერანტობის ცენტრის ეფექტური ფუნქციონირება**

ეთნიკურ და რელიგიურ უმცირესობათა უფლებების ეფექტური დაცვა, დისკრიმინაციისა და ქსენოფობიის გამოვლინებების წინააღმდეგ ბრძოლა, ტოლერანტული კულტურის განმტკიცება და სამოქალაქო ინტეგრაციის პროცესის ხელშეწყობა საქართველოს სახალხო დამცველის საქმიანობის პრიორიტეტულ მიმართულებას წარმოადგენს.

**ეთნიკური უმცირესობების საბჭო -** შეიქმნა 2005 წელს. იგი უმცირესობათა საკითხებზე მომუშავე 100-მდე ორგანიზაციას აერთიანებს. საბჭოს ძირითადი ამოცანებია: ეთნიკურ უმცირესობებსა და ხელისუფლებას შორის კონსულტაციებისა და დიალოგის წახალისება; უმცირესობებთან დაკავშირებული პოლიტიკისა და პროგრამების შემუშავების პროცესში რეკომენდაციებისა და შენიშვნების შეთავაზება; უმცირესობათა უფლებების დარღვევისა და კონფლიქტური სიტუაციების წარმოქმნისას დროული რეაგირება;

**რელიგიათა საბჭო** - შეიქმნა 2005 წელს. იგი წარმოადგენს საქართველოში მოქმედი რელიგიური გაერთიანებების ფორუმს და მასში წარმოდგნილია 32 რელიგიური გაერთიანება. საბჭოს ძირითადი მიზანია საქართველოში რელიგიურ გაერთიანებებს შორის ჰარმონიული ურთიერთობების ჩამოყალიბება და მათ შორის დიალოგის ხელშეწყობა, ადამიანის უფლებებისა და თავისუფლებების, თანასწორუფლებიანობის დაცვა; სამოქალაქო ინტეგრაციისა და ტოლერანტული გარემოს გაფართოების მხარდაჭერა, სოციალურ-ჰუმანიტარული ხასიათის საქმიანობის ერთობლივად და კოორდინირებულად წარმართვა.

**11.16 კონფლიქტებით დაზარალებულ რეგიონებში ადამიანის უფლებათა საკითხებში სახალხო დამცველის მთავარი მრჩეველის საქმიანობის ხელშეწყობა**

სახალხო დამცველი 2014 წლიდან განსაკუთრებულ ყურადღებას უთმობს კონფლიქტით დაზარალებული პირების უფლებათა დაცვას. 2014 წლის თებერვლიდან სახალხო დამცველს ჰყავს უფროსი მრჩეველი კონფლიქტით დაზარალებულ რეგიონებში ადამიანის უფლებათა საკითხებში, რომელიც ხელმძღვანელობს კონფლიქტით დაზარალებული მოსახლეობის უფლებების დაცვის მიმართულებას.

აფხაზეთისა და სამხრეთ ოსეთის ტერიტორიაზე ადამიანის უფლებების მდგომარეობის შესახებ ინფორმაციის მოსაპოვებლად და ადგილობრივ მოსახლეობასთან მეტი კონტაქტის დასამყარებლად, 2015 წლიდან სახალხო დამცველის აპარატს ამ რეგიონებში თავისი საკონტაქტო პირები ჰყავს, რაც ომბუდსმენის ინსტიტუტს სანდო და გადამოწმებული ინფორმაციის პირველწყაროდან მიღების საშუალებას აძლევს.

გარდა ამისა, სახალხო დამცველის აპარატი განიხილავს კონფლიქტით დაზარალებულ რეგიონებში მცხოვრებ პირთა განცხადებებს, უწევს მათ კონსულტაციას, ადგილზე ეცნობა მდგომარეობას გამყოფი ხაზის მიმდებარე სოფლებში, ამზადებს რეკომენდაციებსა და წინადადებებს და სპეციალურ ანგარიშებს.

სახალხო დამცველის ინიციატივით, ომბუდსმენის აპარატი აქტიურადაა ჩართული ნდობის აღდგენის პროცესში და თავადაც უწევს ორგანიზებას დიალოგისა და საგანმანათლებლო პროექტებს, რომლებშიც მონაწილეობენ ქართული, აფხაზური და ოსური უფლებადაცვითი ორგანიზაციები და სამოქალაქო საზოგადოების წარმომადგენლები.

**11.15. საგანმანათლებლო საქმიანობა**

“საქართველოს სახალხო დამცველის შესახებ” საქართველოს ორგანული კანონის თანახმად, სახალხო დამცველი ახორციელებს საგანმანათლებლო საქმიანობას ადამიანის უფლებათა დაცვის სფეროში. შესაბამისად, ომბუდსმენის საქმიანობისა და ადამიანის უფლებების შესახებ საზოგადოების ინფორმირებულობის ხარისხის გაზრდა აპარატის ერთ-ერთ პრიორიტეტულ მიმართულებას წარმოადგენს.

ზემოაღნიშნული კომპეტენციის ფარგლებში საქართველოს სახალხო დამცველის აპარატი ორგანიზებას უწევს სხვადასხვა საგანმანათლებლო ხასიათის ღონისძიებებს. ადამიანის უფლებებისა და თავისუფლებების შესახებ საზოგადოების ცნობიერების ამაღლების ხელშეწყობის მიზნით 2015 წელს შეიქმნა საქართველოს სახალხო დამცველის ადამიანის უფლებათა აკადემია.

2016 წელს სახალხო დამცველის ადამიანის უფლებათა აკადემიის ფარგლებში ჩატარდა 15 თემატური სასწავლო კურსი, რომელშიც მონაწილეობა 347 პირმა მიიღო, მათ შორის იყვნენ ჟურნალისტები, სტუდენტები, არასამთავრობო ორგანიზაციების წარმომადგენლები, დეტექტივ-გამომძიებლები, რელიგიურ კონფესიებს დაქვემდებარებული ბავშვთა სახლების აღმზრდელები, თვითმმართველობების მერიებისა და საკრებულოების ჯანდაცვის და სოციალურ საკითხებზე მომუშავე პირები და საფინანსო–საბიუჯეტო სამსახურის წარმომადგენლები, პრევენციის ეროვნული მექანიზმის სპეციალური ჯგუფის წევრები და პოლიციის თანამშრომლები.

# თავი 12. სისხლის სამართლის სისტემაში რესოციალიზაცია-რეაბილიტაციის სტრატეგია

**შესავალი**

საქართველოში სასჯელთა აღსრულების სისტემა ათეულობით წლების მანძილზე გამოირჩეოდა მკაცრი სადამსჯელო ბუნებით, ქვეყანაში არ არსებობს სასჯელის მოხდისას სარეაბილიტაციო და რესოციალიზაციის მიდგომების ტრადიცია და გამოცდილება. განსაკუთრებით მძიმე პრაქტიკა არსებობდა საპატიმრო სასჯელთა აღსრულების სისტემაში. 2012 წლიდან ექსპერტებისა და საერთაშორისო ორგანიზაციების მხრიდან გაკეთებული შეფასებების საფუძველზე, საქართველოს პენიტენციურ სისტემაში განხორციელებული რეფორმების შედეგად არა მხოლოდ კონკრეტული პრობლემები აღმოიფხვრა, არამედ სისტემაში დაინერგა თანამედროვე სტანდარტები, რომელიც ორიენტირებულია თავისუფლებააღკვეთილ პირთა რეაბილიტაცია/რესოციალიზაციაზე და მათთვის საგანმანათლებლო/პროფესიული და დასაქმების პროგრამების უზრუნველყოფაზე, რათა გათავისუფლების შემდგომ საზოგადოებაში მათი ინტეგრაცია გამარტივდეს და შემდგომში დანაშაულის ხელახალი ჩადენის რისკი შემცირდეს.

საქართველო აღიარებს ადამიანის უფლებების დაცვის და სისხლის სამართლის სფეროში სარეაბილიტაციო მიდგომების დამკვიდრებასთან და გაძლიერებასთან დაკავშირებით საერთაშორისო და ევროპულ სტანდარტებს. საქართველო, როგორც გაეროსა და ევროპის საბჭოს წევრის ქვეყანა, ისწრაფვის სრულად გაითვალისწინოს ამ საერთაშორისო ორგანიზაციების წევრი ქვეყნების მიერ აღიარებული პრინციპები და რეკომენდაციები[[42]](#footnote-42) პატიმრობის აღსრულების, პრობაციის, ამ სფეროში დასაქმებული პერსონალის მომზადების და დაცვის შესახებ.

სისხლის სამართლის მართლმსაჯულების სისტემის რეფორმის სტრატეგიაზე დაყრდნობით, ზემოთ აღნიშნული გამოწვევების გათვალისწინებით და საერთაშორისო და ევროპული სტანდარტების დამკვიდრების მიზნით მნიშვნელოვანია, რომ რეაბილიტაცია და რესოციალიზაცია გახდა საქართველოს სისხლის სამართლის მართლმსაჯულების სისტემის განუყოფელი ნაწილი.

**სისხლის სამართლის სისტემაში რესოციალიზაცია-რეაბილიტაციის**  **სტრატეგიის მიზანია:**

მსჯავრდებულთა და ყოფილ მსჯავრდებულთა რეაბილიტაცია, მათი პოტენციალის რეალიზებასა და სრულუფლებიან მოქალაქეებად ჩამოყალიბებაში ხელშეწყობა, რათა ერთი მხრივ დაცული იყოს ადამიანის უფლებების მაღალი სტანდარტი და მეორე მხრივ დანაშაულის განმეორებით ჩადენის შემცირებით უზრუნველყოფილი იყოს საზოგადოებრივი უსაფრთხოება.

**სტრატეგია ემყარება შემდეგ პრინციპებს:**

* რეაბილიტაციისა და რესოციალიზაციის პროცესში შესაბამისი სახელმწიფო და საზოგადოებრივი ორგანიზაციები მოქმედებენ კოორდინირებულად, რესურსების მაქსიმალური მობილიზებით და მჭიდრო თანამშრომლობით;
* განსაკუთრებული ყურადღება ეთმობა მოზარდებისა და ახალგაზრდების საჭიროებისადმი მგრძნობიარე სამუშაო მიდგომების გაძლიერებას;
* სამიზნე ჯგუფის წარმომადგენლებთან მუშაობა ეფუძნება მათი უფლებების დაცვას, პატივისცემასა და არაგანსჯით მიდგომას;
* სამიზნე ჯგუფის წარმომადგენლებთან მუშაობა მიმდინარეობს ინდივიდუალურ შეფასებაზე დაყრდნობით, დანაშაულის გამომწვევი ფაქტორებისა და მათთვის შეფარდებული მსჯავრის/დანიშნული სასჯელის გათვალისწინებით;

სამიზნე ჯგუფის წარმომადგენლებთან აქტივობები იგეგმება ინდივიდუალურ ძლიერ მხარეებზე დაყრდნობით რეაბილიტაციის ხელშემშლელი სტრუქტურული/სისტემური ბარიერების დაძლევისათვის;

* ყოფილი პატიმრების საჭიროებების მაქსიმალურად გათვალისწინება მათთან მუშაობისას;
* მომსახურების მიწოდება ხდება შესაბამისი სტანდარტისა და სამუშაო მეთოდოლოგიის გათვალისწინებით საუკეთესო ადგილობრივ და საერთაშორისო გამოცდილებაზე დაყრდნობით;
* მაღალ დონეზე პერსონალის განვითარებისა და სწავლების მხარდაჭერა.

**რეაბილიტაცია-რესოციალიზაციის პოლიტიკის სტრატეგიული მიზნებია:**

I - მტკიცებულებებზე, საუკეთესო ადგილობრივ და საერთაშორისო გამოცდილებაზე დაყრდნობით საჭიროებებზე მორგებული სარეაბილიტაციო პროგრამების განვითარება;

II - სარეაბილიტაციო პროცესში ჩართული უწყებებისა და ორგანიზაციების ინსტიტუციური გაძლიერება, პერსონალის მომზადება და განვითარება მაღალხარისხიანი სარეაბილიტაციო მომსახურების მიწოდებისთვის;

III - სარეაბილიტაციო პროცესში მონაწილე უწყებათა და ორგანიზაციათა კოორდინირებული მუშაობის უზრუნველყოფა, მედიასთან და საზოგადოებასთან კომუნიკაცია რეაბილიტაციის პროცესის მხარდასაჭერად;

**სამიზნე ჯგუფი:**

აღნიშნული სტრატეგიისა და სამოქმედო გეგმის განხორციელების პროცესში სამიზნე ჯგუფს წარმოადგენს სისხლის სამართლის მართლმსაჯულების სისტემაში ჩართული შემდეგი პირები - ბრალდებული, მსჯავრდებული, განრიდებული, პირობით მსჯავრდებული და ყოფილი პატიმარი.

**პასუხისმგებელი პირები:**

აღნიშნული სტრატეგიისა და სამოქმედო გეგმის განხორციელების პროცესში პასუხისმგებელი სახელმწიფო უწყებებია:

* სასჯელაღსრულებისა და პრობაციის სამინისტრო, პენიტენციური დეპარტამენტი;
* სასჯელაღსრულებისა და პრობაციის სამინისტროს სსიპ პრობაციის ეროვნული სააგენტო;
* იუსტიციის სამინისტრო;
* სსიპ დანაშაულის პრევენციის ცენტრი;
* შრომის, ჯანმრთელობისა და სოციალური დაცვის სამინისტრო;
* განათლებისა და მეცნიერების სამინისტრო;
* ადგილობრივი თვითმმართველობის ორგანოები.

1. მართლმსაჯულების ეფექტურობის ევროპული კომისია (CEPEJ) [↑](#footnote-ref-1)
2. სახელმძღვანელო პრინციპები პროკურორთა როლის შესახებ, გაეროს მერვე კონგრესი დანაშაულის პრევენციისა და დამნაშავეთა მიმართ მოპყრობის შესახებ, ჰავანა, 27 აგვისტო – 7 სექტემბერი, U.N. Doc. A/CONF.144/28/Rev.1 at 189 (1990). [↑](#footnote-ref-2)
3. ევროპის საბჭოს მინისტრთა კომიტეტის რეკომენდაცია (Rec(2000)19) სისხლის სამართლის მართლმსაჯულების სფეროში პროკურორის როლის შესახებ (2000), პარაგრაფი 19. [↑](#footnote-ref-3)
4. მიღებულია პროკურორთა საერთაშორისო ასოციაციის მიერ 1999 წლის 23 მაისს. [↑](#footnote-ref-4)
5. კანონის სრული ტექსტი ხელმისაწვდომია სსიპ „საკანონმდებლო მაცნეს“ ოფიციალურ ვებგვერდზე: [ბოლო ვიზიტი 01.03.2016] [↑](#footnote-ref-5)
6. საქართველოს იუსტიციის მინისტრის 2014 წლის 28 ივლისის №33 ბრძანება საქართველოს მთავარი პროკურატურის გენერალური ინსპექციის დებულების დამტკიცების შესახებ. [↑](#footnote-ref-6)
7. კანონის სრული ტექსტი ხელმისაწვდომია სსიპ „საკანონმდებლო მაცნეს“ ოფიციალურ ვებგვერდზე: [www.matsne.gov.ge](http://www.matsne.gov.ge) [ბოლო ვიზიტი 05.01.2016] [↑](#footnote-ref-7)
8. საქართველოს კანონი „იურიდიული დახმარების შესახებ“ (2007), მუხლი10. [↑](#footnote-ref-8)
9. საქართველოს კანონი „იურიდიული დახმარების შესახებ“, მუხ. 231. 2014 წლის 26 დეკემბრის ცვლილება. [↑](#footnote-ref-9)
10. საქართველოს კანონი „იურიდიული დახმარების შესახებ“; მუხლი 5; პუნქტი 2 და 21 [↑](#footnote-ref-10)
11. საქართველოს კანონი „იურიდიული დახმარების შესახებ“; მუხლი 5; პუნქტი 2 და მუხლი 11 პუნქტი „ე“ [↑](#footnote-ref-11)
12. საქართველოს კანონი „იურიდიული დახმარების შესახებ“; მუხლი 26; პუნქტი 4 [↑](#footnote-ref-12)
13. გაეროს ბავშვთა ფონდი, „მართლმსაჯულება ბავშვებისთვის საქართველოში“, პოლიტიკის განმსაზღვრელი დოკუმენტი (2013); ბავშვთა მართლმსაჯულებისადმი გაერთიანებული ერების ორგანიზაციის მიერ შემუშავებული ერთიანი მიდგომა (2008). [↑](#footnote-ref-13)
14. გაეროს ბავშვთა ფონდი, „მართლმსაჯულება ბავშვებისთვის საქართველოში“, პოლიტიკის განმსაზღვრელი დოკუმენტი (2013); ბავშვთა მართლმსაჯულებისადმი გაერთიანებული ერების ორგანიზაციის მიერ შემუშავებული ერთიანი მიდგომა (2008). [↑](#footnote-ref-14)
15. გაეროს ზოგადი კომენტარი N10 (2007), „ბავშვთა უფლებები არასრულწლოვანთა მართლმსაჯულების სფეროში“, პრ. 10-14. [↑](#footnote-ref-15)
16. საქართველოს სისხლის სამართლის საპროცესო კოდექსი (2009); საქართველოს პატიმრობის კოდექსი (2010). [↑](#footnote-ref-16)
17. კოდექსის შემუშავების პროცესში საერთაშორისო სტანდარტებთან და სხვადასხვა ქვეყნის გამოცდილებასთან ერთად მხედველობაში მიიღება გაეროს მოდელური კანონი არასრულწლოვანთა მართლმსაჯულების შესახებ და მისი კომენტარი, გაერო, ნარკოტიკებისა და დანაშაულის ოფისი, 2013 წელი. [↑](#footnote-ref-17)
18. გაეროს ბავშვთა ფონდი, „მართლმსაჯულება ბავშვებისთვის საქართველოში“, პოლიტიკის განმსაზღვრელი დოკუმენტი (2013). [↑](#footnote-ref-18)
19. ბავშვის უფლებების შესახებ კონვენცია (1990), მუხლი 12; არასრულწლოვანთა მიმართ მართლმსაჯულების განხორციელების შესახებ გაეროს მინიმალური წესები (1985), წესი 14.2; გაეროს ზოგადი კომენტარი N12 (2009), „ბავშვის უფლება მოუსმინონ“, პრ. 32-39. [↑](#footnote-ref-19)
20. ბავშვის უფლებების შესახებ კონვენცია (1990), მუხლი 40 (2)(ბ, ii)). [↑](#footnote-ref-20)
21. ბავშვის უფლებების შესახებ კონვენცია (1990), მუხლი 37 (დ), 40 (2)(ბ, ii); სამოქალაქო და პოლიტიკური უფლებების შესახებ საერთაშორისო პაქტი (1966), მუხლი 14 (3)(ბ). [↑](#footnote-ref-21)
22. ბავშვის უფლებების შესახებ კონვენცია (1990), მუხლი 40 (2) (ბ, vii)). [↑](#footnote-ref-22)
23. გაეროს ზოგადი კომენტარი N10 (2007), „ბავშვთა უფლებები არასრულწლოვანთა მართლმსაჯულების სფეროში“, პრ. 64-67. [↑](#footnote-ref-23)
24. ბავშვებზე ძალადობის ყველა ფორმის აკრძალვის შესახებ გაეროს ზოგადი კომენტარი N13 (2011). [↑](#footnote-ref-24)
25. ბავშვებზე ძალადობის ყველა ფორმის აკრძალვის შესახებ გაეროს ზოგადი კომენტარი N13 (2011). [↑](#footnote-ref-25)
26. ბავშვის უფლებების შესახებ კონვენცია (1990), მუხლი 40 (4). [↑](#footnote-ref-26)
27. თომას ჰამერბერგი, „საქართველო გარდამავალ პერიოდში, ანგარიში ადამიანის უფლებების შესახებ“ („Report on the Human Rights Dimension: Background, Steps Taken and Remaining Challenges“), გვ. 19-20. გაერთიანებული ერების ორგანიზაციის ზოგადი კომენტარი N10 (2007), „ბავშვთა უფლებები არასრულწლოვანთა მართლმსაჯულების სფეროში“, პრ. 28. [↑](#footnote-ref-27)
28. გაეროს ეკონომიკური და სოციალური საბჭოს 2002/12 24 ივლისის „სისხლის სამართლის საქმეებზე აღდგენითი მართლმსაჯულების პროგრამების გამოყენების ძირითადი პრინციპები“ და ევროპის საბჭოს რეკომენდაცია #R (99) 19. [↑](#footnote-ref-28)
29. ბავშვის უფლებების შესახებ კონვენცია (1990), მუხლი 37 (ბ); არასრულწლოვანთა მიმართ მართლმსაჯულების განხორციელების შესახებ გაეროს მინიმალური წესები (1985), წესი 13 და 18. [↑](#footnote-ref-29)
30. თომას ჰამერბერგი, „საქართველო გარდამავალ პერიოდში, ანგარიში ადამიანის უფლებების შესახებ“ („Report on the Human Rights Dimension: Background, Steps Taken and Remaining Challenges“), გვ. 19-20. [↑](#footnote-ref-30)
31. თომას ჰამერბერგი, „საქართველო გარდამავალ პერიოდში, ანგარიში ადამიანის უფლებების შესახებ“ („Report on the Human Rights Dimension: Background, Steps Taken and Remaining Challenges“), გვ. 19-20. [↑](#footnote-ref-31)
32. არასრულწლოვანთა მიმართ მართლმსაჯულების განხორციელების შესახებ გაეროს მინიმალური წესები (1985), წესი 17 და 19; თავისუფლებააღკვეთილ არასრულწლოვანთა დაცვის შესახებ გაეროს წესები (1990), წესი 27-30.. [↑](#footnote-ref-32)
33. თომას ჰამერბერგი, „საქართველო გარდამავალ პერიოდში, ანგარიში ადამიანის უფლებების შესახებ“ („Report on the Human Rights Dimension: Background, Steps Taken and Remaining Challenges“), გვ. 19-20. [↑](#footnote-ref-33)
34. თომას ჰამერბერგი, „საქართველო გარდამავალ პერიოდში, ანგარიში ადამიანის უფლებების შესახებ“ („Report on the Human Rights Dimension: Background, Steps Taken and Remaining Challenges“), გვ. 19-20. [↑](#footnote-ref-34)
35. ბავშვის უფლებების შესახებ კონვენცია (1990), მუხლი 28 და 32; არასრულწლოვანთა მიმართ მართლმსაჯულების განხორციელების შესახებ გაეროს მინიმალური წესები (1985), წესი 26.1-26.6; თავისუფლებააღკვეთილ არასრუწლოვანთა დაცვის შესახებ გაეროს წესები (1990), წესი 12, 18, 38-46. [↑](#footnote-ref-35)
36. თავისუფლებააღკვეთილ არასრულწლოვანთა დაცვის შესახებ გაეროს წესები (1990), წესი 81-87. [↑](#footnote-ref-36)
37. თომას ჰამერბერგი, „საქართველო გარდამავალ პერიოდში, ანგარიში ადამიანის უფლებების შესახებ“ („Report on the Human Rights Dimension: Background, Steps Taken and Remaining Challenges“), გვ. 19-20. [↑](#footnote-ref-37)
38. გაერთიანებული ერების ორგანიზაციის ეკონომიკური და სოციალური საბჭოს რეზოლუცია 1997/30, „არასრულწლოვანთა მართლმსაჯულების განხორციელების შესახებ“, პრ.42. [↑](#footnote-ref-38)
39. გაეროს ზოგადი კომენტარი N10 (2007), „ბავშვთა უფლებები არასრულწლოვანთა მართლმსაჯულების სფეროში“, პრ. 98-99. [↑](#footnote-ref-39)
40. გაეროს ზოგადი კომენტარი N10 (2007), „ბავშვთა უფლებები არასრულწლოვანთა მართლმსაჯულების სფეროში“, პრ. 96-97. [↑](#footnote-ref-40)
41. ბავშვის უფლებების შესახებ კონვენცია (1990), მუხლი 39; თავისუფლებააღკვეთილ არასრულწლოვანთა დაცვის შესახებ გაეროს წესები (1990), წესი 31-37. [↑](#footnote-ref-41)
42. ციხის ევროპული წესები (2006), პრობაციის ევროპული წესები (2010) და ევროსაბჭოსა და გაეროს მიერ შემუშავებული სხვა სარეკომენდაციო დოკუმენტები ბავშვის უფლებათა კონვენცია (1989) გაეროს მინიმალური სტანდარტები თავისუფლებააღკვეთილ არასრულწლოვანთა დასაცავად (1990); გაეროს მინიმალური სტანდარტული წესები არასრულწლოვანთა მიმართ მართლმსაჯულების განხორციელების შესახებ (1985). [↑](#footnote-ref-42)